
PRATARMĖ 


Kai 1932 m. pasaulis šventė Goethės sukaktį — 100 
metų nuo jo mirties, — Vytauto Didžiojo universiteto teo- 
logijos - filosofijos fakultetas mane paprašė parašyti ati- 
tinkamus jubilėjinius raštus. Rašiau tada dvi knygas apie 
tą poetą ir, be to, L. K. Mokslo Akademijos minėjime 
skaičiau paskaitą “Goethe po 100 metų". Savo pasisaky- 
muose stengiausi būti objektyvus: iš vienos pusės atida- 
viau tam poezijos meisteriui, kas teisingai jam priklausė; 
iš kitos nepaslėpiau silpnybių, kurių netrūksta nei jo kūry- 
boje nei jo kasdienybėje. 

Prof. Stasiui Šalkauskiui toks žvelgimas tada taip pa- 
tiko, kad jis “Židinyje" (1934) apie tai tarp kitko rašė: 

“(Autoriaus) tikslas buvo gyvojo Goethės paveikslas, 
laisvas nuo vienašališkų tendencijų ir kraštutinių vertini- 
mų. (Jam) Goethe yra genialus poetas rašytojas, bet sykiu 
ir gyvas žmogus su savo trūkumais, silpnybėmis, su savo 
klaidžiojimais. (Autoriaus siekiamos) sintezės akivaizdoje 
pasirodė jam galutinėje sąskaitoje nepriimtini nei Goethės 
apoteozavimas nei jo nelygstamasis smerkimas. Gyvasis 
Goethe nėra nei garbinimui sukurta bronzos statula nei 
pasibiaurėjimo verta blogybių personifikacija" (202-203 p.). 

Nenoras aprašomąjį iškelti į antžmogiškas aukštybės 
visuomenėje gyvai buvo diskutuojamas. Tad ir Šalkauskis 
dažnai prie jo grįždavo draugiškame mūsų “trečiadienių" 
ratelyje. Viena tokia proga jis šypsodamasis pridūrė: “Jei 
kartais reikėtų aprašyti mano gyvenimą, norėčiau, kad Jūs, 
p. Juozai, tai padarytumėte; Jūs bent manęs nepaauksuo- 
tumėte". 

Nors Šalkauskis tada nemanė užsisakyti sau biografi- 
jos ir niekad prie šio reikalo nebegrįžo, bet manyje pamažu 
brendo mintis atvaizduoti šio išskirtinio vyro gyvenimą. 
Ėmiau atidžiau sekti jo žodžius bei veiksmus ir svarbesnius 
faktus pasižymėdavau. Per nelaimingus 1940-41 įvykius su- 
rinktoji medžiaga žuvo, ir aš Šveicarijoje atsidūriau tuščio- 
mis rankomis. 


Skaudi žinia apie savo bičiulio mirtį manyje atnaujino 
pasiryžimą rašyti jo biografiją, ir antru kartu ėmiau rink- 
ti medžiagą. Pravažiuojantieji pro Bazelį draugai iš nepri- 
klausomybės laikų sutvirtino šį nusistatymą. Jo Ekscelen- 
cija vysk. V. Padolskis (per anksti miręs 1960) pranešė apie 
mano pastangas Vyriausiajai Ateitininkų Federacijos Val- 
dybai Brooklyne, kuri su prof. S. Sužiedėliu priekyje tą su- 
manymą labai šiltai sutiko, o gerbiamas kun. J. Karalius 
(Shenandoah, Pa.) pažadėjo piniginę paramą, padėjusią 
man laisviau atsidėti paruošiamiems darbams. 


Į prašymą padėti man savo atsiminimais atsiliepė gra- 
žus būrelis Vakaruose gyvenančių buvusių šalkauskio stu- 
dentų, kolegų ir bendradarbių reikšmingoje jo veikloje. La- 
bai gaila, kad, išskyrus vieną tik, Lietuvoje likę mūsų fi- 
losofo gerbėjai negalėjo prisidėti prie šio darbo. 


Ypač vertingai mane parėmė ir Ateitininkų Valdyba, 
kurios gen. sekretorius kun. V. Dabušis man parūpino daug 
visokių raštų. Mano nuoširdi padėka priklauso ir “1936 
metų generacijos" atstovams, taip pat Tėvams Marijo- 
nams, kurie mane 1957 Romoje priglaudė, leisdami naudo- 
tis savo archyvu bei biblioteka. Gautą medžiagą cituoju 


tarp kabučių; joje nieko nekeisdamas, tik vietomis trum- 
pindamas. 


Artinantis jubilėjiniam kongresui (1960), Ateitininkų 
vadovybė pasiryžo išleisti šią biografiją. Tai galima buvo 
padaryti tiktai kun. J. Karaliui dosniai parėmus spausdini- 
mą ir Tėvams Pranciškonams pažadėjus laiku atlikti visus 
technikinius darbus savo spaustuvėje. Be to, prof. J. Bra- 
zaitis ir prof. S. Sužiedėlis patikslino duomenis bei kalbą 

ir dar pasirūpino kitais išleidimo reikalais, nes būdamas 
atskirtas okeano platybių, spausdinimo darbe nebegalėjau 
jiems padėti. 

Mielas skaitytojau, biografijoje, kurią pasiryžote skaity- 
ti, pirmoje eilėje noriu piešti Stasio šalkauskio gyvenimo 
kelią, kuriame išryškėja žmogus su žymesniais savo aspek- 
tais. 

Nušviesdamas šį gyvenimą, stengiausi jį aprašyti taip, 
kaip pats Šalkauskis tai būtų padaręs: stengiausi jį atvaiz- 
duoti — anot jo žodžių — “objektyviai tose aplinkybėse, 
kuriose jam teko gyventi ir dirbti, prisilaikant griežto ob- 
jektyvumo ribų", kad būtų matomas “gyvas žmogus, su jo 
teigiamybėmis ir trūkumais". 


Pavojus išdailinti didžius savo vadus gresia visuomet. 
Ypač egzilyje gyvenantiems, kurie, atskirti nuo tėvynės, 
yra linkę išaukštinti viską, ką jie yra praradę. Nors šis pa- 
linkimas psichologiškai ir visai suprantamas, tačiau jis ne- 
pajėgė manęs sugundyti rašyti biografiją “ad usum del- 
phini". Mums reikia tikrovės, ne legendos; tikrovės, kuri 
savo gyvenimiškuoju pavyzdžiu mums yra artima ir tuo 
pajėgia mus pakelti bei paraginti prie panašių darbų. 


Įdomi yra amerikiečių reakcija į dvejopus Lincolnui 
statytus paminklus. Kai jie pirmojo pasaulinio karo metu 
anglams norėjo dovanoti buvusio savo prezidento pamink- 
lą, jie ginčijosi, ar tai turi būti kopija Gaudenso Chicagoje 
pastatytojo, kuris Lincolną gerokai nudailina, ar skulpto- 
riaus Barnardo, atvaizduojančio jį Cincinnatyje kurkas 
gyvenimiškiau. Laimėjo “realistai", kaip kiekvienas gali į- 
sitikinti, kuris Londone, aikštėje ties Westminster Abbey, 
didžiam Amerikos sūnui reiškia savo pagarbą. 


Bet nebuvo lengva Šalkauskį atvaizduoti “realiai”, nes 
jam žymiai trūksta tų sielos raukšlių, psichinių mįslių, 
keistumo, dėmelių, tų ideologinių išsilenkimų ir tų priva- 
tinių staigmenų, kurios niuansuoja kiekvieną portretą. O 
balta spalva biografams pati nedėkingiausia. 

Šį savo darbą nelaikau galutine Šalkauskio biografija. 
Ji — už kurios trūkumus labai atsiprašau — tėra viena iš 
daugelio galimybių išryškinti mūsų filosofo gyvenimui bei 
veiklai. šis veikalas piešia daugiau gyvenimiškąją jo bū- 
ties pusę; kiti gal iškels jo ideologiją, jo reikšmę filosofi- 
jai, jo įtaką pedagogikai ir tt. Dėl to ši biografija niekam. 
nenori užstoti kelią, o priešingai — nori kitiems paleng- 
vinti darbą. Autorius tad džiaugtųsi, jei netrukus atsiras- 
tų daugiau veikalų apie Stasį šalkauskį. 


Ir ne tik apie jį, o apie tas visas didžias asmenybes, 
kurios nepriklausomybės laikais pasiaukojo Lietuvai ir ku- 
rioms dėl to priklauso visa mūsų pagarba bei padėka. Juk 
ar ne tuo tauta rodo tikrą savo vertę, kaip ji vertina di- 
džius savo vadus? 


Juozas Eretas 


Bazelyje (Šveicarijoje), 
1960, Sekminių šventėje, 

APIE MINĖJIMUS 


Paprastai, minint pasižymėjusią. asme- 
nybę, pripasakojama daug dalykų superla- 
tyviniu laipsnių. Tokį minėjimą laikau 
bergždžiu darbu. Kas turi savo vertės pa- 
jautimą, negali tokių minėjimų ruošti. Jei 
kas yra nuoširdžiai visuomenės minimas, 
visada apie jį galima nemaža teigiamo pa- 
sakyti, prisilaikant griežto objektyvumo 
ribų; nera reikalo viską palenkti į gerą pusę. 
Suprasti sukaktuvininką, kaipo gyvą žmogų, 
su jo teigiamybėms ir trūkumais; objekty- 
viai jį atvaizduoti tose aplinkybėse, kuriose 
jam teko gyventi ir dirbtii7 sudaryti visai 
teisingą paveikslą — būtų geriausias pami- 
nėjimas, naudingas ne tik jam, bet ir is- 
torijai. 

Stasys Šalkauskis 
Židinys, 11 nr., 413 p. 
Kaunas 1936 


I PASIRUOšIMAS RYTUOSE: IKI 1915 


KILMĖ 


“Aukšta kakta. Tamsūs plaukai. Tamsūs vešlūs anta- 
kiai. Didelės agato spalvos akys. Man atrodė, kad jos 
lygiai gerai mato erdvės tolumas ir peržvelgia arti esan- 
tį žmogų. Iš jų dvelkė ne tik nuostabi, dvasios platu- 
mų pagimdyta ramybė, bet ir rūpestinga atida kiekvienam, 
su kuriuo jis kalbėjo. šiek tiek mongoliško sukirpimo 
žandikauliai. Didelės, bet tinkamai prie kaukolės prisi- 
glaudusios ausys. Plonos, kiek išblyškusios, glaudžiai su- 
čiauptos lūpos, iš kurių dažnai virpėjo atlaidaus kriticiz- 
mo bangelės. Viršutinę lūpą puošė tvarkingai nukarpyti 
ūsai, o smakrą — visuomet kruopščiai sutvarkyta barzde- 
lė. Veido oda buvo sunokusio dramblio kaulo spalvos. Tą 
nepaprastą, džentelmenišką galvą nešiojo dailiai nuaugęs, 
truputėlį į priešakį pasviręs liemuo." 


Stasys Šalkauskis, kurio veidą mums tik ką piešė ge- 
ras jo bičiulis dr. Domas Jasaitis, buvo mišrus tipas, turįs 
pažymius ir mediteraninių ir orientalinių rasių su leng- 
va priemaiša mongoloidinių bruožų. šiaurės (nordikų) ra- 
sės ženklų — antropologiškai imant — jame nerasi. Taip 
bent tvirtina pagrindinai jo šeimos istoriją išstudijavęs 
jo svainis dr. Vytautas Bendorius, kuriam pavyko išaiš- 
kinti protėvius iš tėvo pusės iki senelių, iš motinos — 
iki prosenelių. Anot jo, totorių, žydų ar kitų rytų tautų 
žmonių toje giminėje nebuvę. Protėvių tarpe Stasys, žino- 
ma, galėjo turēti nelietuvių kilmės palikuonis, kurie iš ki- 
tur atvyko, ar kaip karo belaisviai buvo atgabenti. Bet 
kaip ten bebūtų buvę, yra faktas, kad Stasio veide atsi- 

spindėjo iš svetimos šalies atvykusių bruožai, kurie iš da- 
lies nustelbė grynųjų lietuviškųjų protėvių pažymius. 


šalkauskių pavardė, palyginti, dažnai užtinkama Lie- 
tuvoje — dažniau Žemaičiuose, negu rytiniame ar pieti- 
niame krašte. Stasio tėvas, užklaustas dėl savo kilmės, 
neturėjo atsakymo. Jo tėvas gyvenęs Joniškyje. šiaip šei- 
moje gyvas buvęs padavimas, jog protėviai atvykę nuo 
Žagarės. Negirdėti, kad jie būtų buvę lenkų kilmės. Įti- 
kimiausia, kad jie, būdami ūkininkai, buvo vietiniai, t. y. 
žemaičiai. 

Tėvo linija einant, yra kiek žinių apie Stasio senelį, 
laisvąjį Joniškio valstietį Petrą Šalkauskį. Baudžiavos nie- 
kur nėjęs. Jo gyvenimo įvykius vertinant, susidaro įspū- 
dis, jog tai buvęs geros širdies, teisingas bei protingas 
žmogus, kuris mielai artimui padėdavo. Jis buvo linkęs 
logiškai galvoti ir savo jausmus palenkti intelektui bei 
valiai. Pagarbą jam reiškė ne tik savieji, bet ir žydai. 
Senelis turėjęs skilvio neurozę ir vargęs dėl blogo virški- 
nimo. Būdamas šviesus bei raštingas, ir savo vaikus leido 
į mokslą. Vyriausias jo sūnus Aleksandras buvo baigęs 
šešias klases ir labiau buvo panašus į dvarininką negu į 
ūkininką. Stasio tėvas Julijonas tapo gydytojų; trečias 
sūnus — vaistininkų; ketvirtas — neaiškaus išmokslini- 
mo — fotografu San Francisco (JAV). Savo dukteris taip 
„pat leido į mokyklą, net į vokiškąją Mintaujoje, kad pra- 
:moktų vokiečių kalbos. Iš jų žinomiausia buvo Pranciška, 
švelnaus takto bei kultūringų poelgių moteris. 


Senelė, gimusi Antanina Bojažinskaitė, kaimynų buvo 


kuri anksčiau buvusi bajoriška. Du jos broliai, Kazimieras 
su Pranu, buvo kunigai, baigę Petrapilio Dvasinę Akade- 
miją. Dar vienas senelės brolis buvęs gimnazijos mokyto- 
jas ar valdininkas ir gyvenęs Podolės gubernijoje. Moks- 
las jos šeimoje labai buvo vertinamas. 


Stasio motinos linija veda ł Istorijoje žinomą Goštau- 
tų šeimą. Kaip iš istorijos žinome, ši didikų linija baigėsi 

XVII šimtmetyje, bet užsiliko, tur būt, tolimesnė tos gimi- 
nės šaka, nes, Stasio motinos tvirtinimu, jos tėvo bajoriš- 
„kasis herbas “Habdank" buvęs toks pat, kaip ir anos-išny- 
kusios didikų linijos. Stasio motina tokiems herbams:reikš- 
mès neteikė. 


Prosenelis Goštautas tarnavęs Napoleono žygio į Mas- 
kvą metu legione; bet buvęs tik neaukšto laipsnio admi- 
nistracinės tarnybos karininkas. Jo tarnybos vietoje, Su- 
valkų Kalvarijoje, gyveno prancūzų gydytojo Kimini (?) 
žmona, gimusi Soleckaitė. Gydytojui kare žuvus, apiė 1829 
ištekėjo už Goštauto. Neaišku, ar buvusi lietuvių kilmės 
bajoraitė, ar lenkė. Ji labai ilgai gyveno — apie 94 me- 
tus. Apie prosenelį žinoma tik tiek, jog mėgęs “paužti" ir 
dėl to netekęs savo dviejų dvarų. Tuomet tolimoji -turtin- 
ga giminaitė, Goštautaitė - Aleknavičienė, išpirkųsi dva- 
rus-ir užrašiusi juos mažam Stanislovui Goštautui. “To- 
kios garsios giminės turtas negalįs pasilikti svetimose ran- 
kose", ji pareiškusi. 


Apie Stasio senelį Stanislovą Goštautą žinoma, jog bu- 
vo baigęs vidurinę mokyklą ir paskui ūkininkavęs savo 
dvaruose. Ūkininkavęs, tur būt, gerai, nes jam mirus liko 
gana stambi pinigų suma. Visai negėręs ir nekortavęs. Ne- 
kentęs vulgarumo ir mėgęs etiketo nustatytas formas. Bu- 
vęs jautrios sąžinės, nes vienam dvarininkui, grįžusiam 
1849 iš Vengrijos karo su neaiškiais būdais įsigytu turtų, 
nepadavęs viešai rankos. Į amžiaus galą sirgo ŽPBIRNORSS 
lija ir mirė turėdamas maždaug 55 metus. 


Senelė Antanina Koreivaitė - Goštautienė buvusi gra- 
ži moteris. Fotografija iš vyresniųjų metų rodo ją simpa- 
tiškos išvaizdos. Mokėjusi gerai virti ir gražiai skambinu- 
si pianinu. Dėmesio verti ir jos tėvai. šis Stasio prosene- 
lis, stambus dvarininkas, buvo apsukrus pirklys, kurio ko- 
mercinių gabumų betgi vaikai ir vaikaičiai nepaveldėjo. 
Bet jie paveldėjo jo ligūstumą — cukraus -bei kepenų li- 
gą ir podagrą, kuriomis sirgo tiek Stasio motina, tiek jos 
sesuo. Antaninos motina, Stasio prosenelė, Ciškevičiū- 
tė - Koreivienė, buvusi aukštos inteligencijos bei.stipraus 

būdo moteris. Kai rusai pakorė jos sūnų, dalyvavusį 1863 
metų sukilime, būrio vadą, grįžusi iš Kauno niekam ašaros 
neparodžiusi. Ji tik tris dienas užsidariusi savo kambary- 
je, bet išėjus buvusi visai rami. Visi ją nepaprastai gerbė. 
Vyskupas, vizituodamas parapiją, visuomet atsilankydavo. 
Ji sulaukė apie 93 metų. Sakiusi, jog Stasys iš veido pa- 
našus į jos tėvą Ciskevičių. šis, kaip yra žinoma, mėgo 
skaityti filosofinius veikalus. o dukraitė Ciškevičiūtė - 
Ciskevičienė, gydytoja, jau 75 metų amžiaus, buvo Stasio 
sesers, Antaninos, užtikta skaitanti vieną Kanto veikalą 
originale, 


Stasio tėvas Julijonas Šalkauskis gimė 1849 Joniškyje, 
mirė 1933 gegužės 12 Šiauliuose. Mokslą pradėjo šiaulių 
gimnazijoje, bet 1865 turėjo dėl sukilimo jį nutraukti ir, 
baigęs penkias klases, persikėlė į Mintaujos vokiečių gim- 
naziją. Gydytojo mokslus ėjo Petrapilyje, Medicinos Aka- 
demijoje. Kadangi valdiškos stipendijos neėmė, tai, ją bai- 
gęs 1877, kariuomenėje neturėjo tarnauti. Grįžo Lietuvon, 
ėmė verstis privačia gydytojo praktika Ariogaloje. Neleng- 
va jam čia buvo, nes, būdamas geros širdies, dažnai ne- 
imdavo honoraro. Čia 1882 vedė Barborą Goštautaitę, su 
kuria Ariogaloje susilaukė keturių vaikų: Antaninos, Ka- 
zio, Stasio, Elenos. 1888 išsikėlė į Rygą, kur praktika buvu- 
si jam vidutiniška. 1890 ar 1891 jau galėjo šiaulių miesto 
pakrašty nusipirkti sodybą — penkius medinius namelius 
su didžiuliu sodu ir ūkelių užežeryje. Nors pinigų buvo 
kiek susitaupęs ir, be to, gavęs kraitį, tačiau sodybą tega- 
lėjo pirkti su stambia banko skola. Netrukus buvo išrink- 
tas Šiaulių miesto burmistru, kurio pareigas ėjo iki 1915. 
Tais pat metais vokiečių įsiveržimas jį vertė kartu su šei- 
ma išsikraustyti į Maskvą. Per karą namai sudegė, o di- 
desnė sodo dalis buvo iškirsta. Grįžęs po pirmojo pasau- 
linio karo į Šiaulius, ėjo miesto savivaldybėje miesto gy- 
dytojo pareigas. Dirbo be atvangos iki 80 metų amžiaus. 
Gaudamas iš miesto administracijos nedidelę pensiją, gy- 
veno dar apie trejis su puse metų. Iki pat mirties viskuo 
gyvai domėjosi. Visi jo broliai, išskiriant vieną, ir visos 
jo seserys gyveno gana ilgai — nuo 75 iki 83 metų. 


Dažnai iškeliamas Stasio nepaprastas susivaldymas, 
visur išlaikytas akademiškas tonas, jo neeilinis krikščio- 
niškas stoicizmas ir palenkimas visų savo jausmų aukš- 
tesniems principams. Kas pažinojo Stasio tėvą, tam aišku 
buvo, iš kur plaukė tas profesoriaus tvirtas būdas, jo sa- 
vitvarda, jo vidaus disciplina. Juk ir daktaras Julijonas, 
tasai vidutinio ūgio, gana smulkaus sudėjimo, nepapras- 
tai kuklios išvaizdos žmogus slėpė savyje didelę dvasią. 
Jį charakterizavo santūrumas, taurumas, kilnus elgesys, 
tikras humanizmas, artimo meilė, nepalaužiamas idealiz- 
mas ir visiškas klusnumas Dievo įsakymams. Itin krito į 
akį jo pamaldumas. Rytmetinės ar vakarinės maldos nie- 
kad nepraleisdavo. šventomis dienomis visuomet būdavo 
mišiose. Savo religijos išpažinime lygiai vengė ir misticiz- 
mo ir formalinio ceremonijų atlikimo. Kitų pažiūroms bu- 
vo tolerantingas. Religingumas jam buvo toks savaime su- 
prantamas reiškinys, kad apie jį mažai kalbėdavo. Pasau- 
lėžiūrinių kalbų iš viso nemėgo. Savo tikėjimą reiškė ge- 
rais darbais. Dėl to jis buvo žmonai taurus vyras, visuo- 
menei — teisingas burmistras, ligoniams — sąžiningas gy- 
dytojas. Laisvas nuo godumo, jis vargšams padėdavo, kur 
tik galėjo. Savo vaikus auklėjo katalikiškai daugiausia sa- 
vo pavyzdžiu. 

Gydytojas Julijonas realiai ir logiškai galvojo. Savo 
mintis reiškė paprastai, kukliai, iškalbingumu nepasižymė- 
jo. Vis dėlto į visus klausimus rasdavo atsakymą. Painiais 
atsitikimais atsakydavo korektiškai, kartais net diplomatiš- 
kai, nes nenorėdavo užgauti artimo. 


Šalkauskiai šiauliuose buvo laikomi pasiturį, bet iš 
tikrųjų toki nebuvo. Rusų laikais tėvas algos gaudavo apie 
150 rublių mėnesiui, apie šimtą rublių sudarydavo iš sodo 
ir namų nuomos. Jei prie to pridėsime dar pajamas už 
gydytojo praktiką, gausime, tiesa, gražią sumelę; bet ją 
greit išsemdavo auganti šeima, vaikų mokslinimas, įvairios 
ligos. Vienu laiku net trys vaikai susirgo džiova. Santau- 
pų nebuvo, nes reikėjo mokėti banko skolą už pirktąją so- 
dybą ir padėti vargšams: vienam apmokėdavo buto nuo- 
mą, kitam žiemai parūpindavo malkų, trečiam siųsdavo 
maisto, vienam iš brolio Petro sūnų užmokėdavo moksla- 
pinigius ir t.t. Turtas nyko, sklypas po sklypo buvo par- 
duodamas. Vaikams susirgus džiova, buvo parduotas didžiu- 


7 


lis sklypas su sodo dalimi kalėjimo žinybai. Vėliau buvo 
parduotas ir ūkelis. Tėvas Julijonas iš nieko nepriimda- 
vo dovanų. Vaikams ir šis principingumas darė gilų įspūdį. 

Stasio motina, Barbora Goštautaitė, gimė 1864 Milvi- 
dų dvare, Krakių parapijoje. Su būsimuoju savo vyru su- 
sipažino 1882 metais, kai gydytojas Julijonas buvo pa- 
kviestas pas sergantį jos tėvą. Ji sutiko daktarą priean- 
gyje, ir pirmas žvilgsnis nusprendė abiejų likimą. Ji buvo 
graži, įdomi. Daktaras nepasižymėjo išorės grožiu, bet im- 
ponavo jai savo asmenybe. Kai kurie jos giminės laikė 
jos ištekėjimą už tokio kuklaus lietuvio, nors ir gydyto- 
jo; mezaliansuų. Bet ji tokių kalbų nepaisė ir buvo laimin- 
ga. Vyras, kuris buvo 15 metų vyresnis už savo Žžmonelę, 
turėjo jai.didelės dvasinės įtakos. Ji greit įaugo į intelek- 
tualinį vyro pasaulį. Jos saitai su dvarininkų luomu nu- 
trūko — Šiauliuose į dvarininkų rengiamus balius nei- 
davo. 

Namuose buvo gavusi tik “naminį” išmokslinimą. Ke- 
leris metus praleido viename pensione Mintaujoje. Vėliau 
ėmė vokiečių kalbos pamokas. Ji truputį skambindavo for- 
tepijonu ir mokėsi megzti bei siuvinėti. Virimo meno iš- 
moko iš motinos, didelės kulinarijos mėgėjos. Gimtajame 
dvare buvo nemaža biblioteka, kuria Barbora uoliai nau- 
dojosi. Jos. tėvas negėrė, mėgo grožį. Visa atmosfera na- 
muosę buvo kultūringa. Nors Goštautai ir buvo senų lie- 
tuvių bajorų palikuonys, bet anais laikais, suprantama, 
kalbėjo lenkiškai. : 

Barbora Goštautaitė - šalkauskienė buvo naginga. 
Grįžusi po pirmojo pasaulinio karo iš Maskvos, radusi vis- 
ką sudegus, iš paprastų lentų ir kitos medžiagos pasidirbo 
net. fotelius ir butą įrengė visai jaukiai. Čia jos įgimtas 
estetinis jausmas rado gerą dirvą. 

Stasio motina turėjo ir gerą atmintį. Tai, ką buvo gir- 
dėjusi apie 1831 ir 1863 metų sukilimus, ji visai gerai at- 
siminė ir vaizdžiai papasakodavo. Nors mielai minėdavo 
praeitį, tačiau gyvai domėdavosi ir dabartimi. Skaitė ir 
laikraščius ir knygas iki žilos senatvės.Skaitymas—tai bu- 
vo jos aistra. Kadangi dienos metu dėl daugybės darbų 
neturėjo laiko skaityti, ji ėmėsi knygos vakare atsigulusi. 
Ji mėgo ne tik grožinę literatūrą, bet ir mokslinę, apie ku- 
rią vėliau mielai kalbėdavo. Pavyzdžiui, ji gerai buvo in- 

formuota apie psichoanalizę. Buvo pamaldi, labai mėgo 
melstis iš vienos senos, jai labai brangios maldaknygės. 

Kadangi ji buvo giedro būdo ir širdingai mokėjo juok- 
tis, jai svečių niekad netrūko. Jos namuose lankydavosi 
daug rinktinės visuomenės, kuri vėliau davė stambų įnašą 
į Lietuvos kultūrą. Pobūviai jos namuose būdavo kultūrin- 
gi ir smagūs, bet be svaiginančių gėrimų. Svečių tarpe 
niekad nebūdavo rusų, nes šalkauskiai su jais nepalaiky- 
davo pažinčių. Oficialūs asmenys vizituodavo daktarą šal- 
kauskį, kaip miesto burmistrą; šis revizituodavo, ir tuo 
baigdavosi. (i 

Barbora Šalkauskienė sirgo daug metų aukštu kraujo 
spaudimu. Be to, ją kankino apie 15 metų cukraus liga, 
ir senatvėje buvo liguistai aptukusi. Mirė 1947 vasario 10 
Šiauliuose. 

Nors namų kalba, kaip ir daugelyje kitų anų dienų 
šeimų, buvo lenkų, tačiau šalkauskiai savęs lenkais nelai- 
kė. Stiprią lietuvybės srovę įnešė Kazio ir Stasio draugai 
iš gimnazijos, pvz. broliai Biržiškos ir Steponas Kairys, 
kuris tam tikrą laiką gyveno pas šalkauskius, mokyda- 
mas privačiai Kazį. 

Tai iš tokių šaltinių plaukė gyvybė Stasiui šalkauskiui. 
Iš laisvų Žemaičių ūkininkų ir iš lenkiškai nuspalvintos, 
neišaiškintos kilmės didikų atžalos. Tai negalėjo neatsiliep- 
ti Stasio pasaulėžiūrai, jo moralei, asmenybei, jo dvasios 
formacijai, jo intelektualinei struktūrai. Goštautų gimi- 
nėje skaitomas Kantas ir joje užtinkamas susidomėjimas 
psichoanalize yra ženklai tos filosofinės nuotaikos, iš ku- 
rios vėliau išsikristalizavo pilnas filosofinis darbas ir ku- 
ri iš savo pusės dar pabrėžė šalkauskiuose pamėgtieji 
mokslai. 

Atsiliepė, žinoma, ir biologinės abiejų giminių savybės. 
Fatališkas yra sutapimas, kad iš abiejų šakų sveikata silp- 
noka, nes Stasyje atsiliepė tiek senelio Petro Šalkauskio, 
tiek prosenelio Goštauto visokie negalavimai. Jų bendra 
suma davė chroniškąją ligą, kuri atėmė daug darbo valan- 
dų profesoriaus pačiame kūrybiniame laikotarpyje. Nuolati- 
nė auto-intoksikacija dēl kepenų nepakankamos funkcijos 
ir žarnų atonijos greta intensyvaus bei antnormalinio dar- 
bo privedė prie širdies raumens susilpimo ir mirties (Dr. 
V. Bendoravičius - Bendorius). 


Taigi, moralinis stiprumas, aštrus protas, aukšta inte- 
ligencija ir platus susidomėjimas dvasinio pasaulio reiš- 
kiniais, deja, negalėjo atsiremti į tokio pat stiprumo svei- 
katą, kuri, amžinai šlubuojanti, trukdė kiekvieną žymesnį 
užsimojimą. šis tragiškas neatitikimas ištisai žymi šal- 
kauskių ir Goštautų palikuonio gyvenimo kelią. 

“Sujungęs tėvo ir motinos pavardes, St. šalkauskis nuo 
1940 metų savo pavardę buvo sulietuvinęs į šaltautą," bet 
jos nespėjo tlek įpilietinti ir išpopuliarinti, kad būtų per- 
svėrusi paveldėtąją. “Slapyvardžiui kartais pasirašinėjo 
Goštautų" (Ateitininkų ideologija, Putnam, Connecticut, 
1954, 301 p.). 

JAUNYSTĖ 


Apie profesoriaus vaikystę maža žinių. Žinome tik tiek, 
kad Stasys gimė 1886 gegužės 4 (16) Ariogaloje. 1888 me- 
tais šeima persikėlė į Rygą, kur tėvas tikėjosi daugiau 
galimybių sau ir vaikams. Iš šio persikėlimo užsiliko jau- 
nesniojo brolio Algirdo pasakojamas šiokis anekdotėlis: 
“Buvo žiema. Į plačias roges buvo pasodinti vaikai, vėliau 
ir patys tėvai susėdo ir leidosi į kelionę. Pakeliui jie pa- 
stebėjo, kad Stasio nėra rogėse. Teko grįžti. Netoliese buvo 
surastas, kaip visados ramus, iš rogių išslydęs" (Ateitis, 
Brooklyn, 1951 m. nr. 9). Ta proga brolis Algirdas pridūrė 
dar kitą anekdotą, kuris savo šaknis, tur būt, turi šiauliuo- 
se, į kuriuos tėvai 1890 ar 91 metais buvo persikraus- 
te: “Beaugantis Staselis gana anksti rodė susidomėjimą 
dvasinėmis vertybėmis. Apie tai liudija toks nuotykis: Mo- 
tina, kartą pastebėjusi mažą Staselį stovintį ilgesnį laiką 
kampe ant vienos kojos, klausė jį: ‘Ką gi tu ten darai, 
Staseli?' “Valią lavinu’, buvo atsakymas". “Gimnaziją Sta- 
sys lankė Šiauliuose", toliau pasakojo brolis Algirdas. “Visa 
šeima tada gyveno dideliuose senuose namuose, miesto pa- 
kraštyje. Koks jis buvo mokinys — patyriau iš užsilikusių 
sąsiuvinių pastogėje tarp apdulkėjusių dėžių ir aplūžusių 
baldų. Kaip vaikas, jų turiniu nebuvau susidomėjęs. Ta- 
čiau gražus rankraštis, tvarkingai ir gražiai surašyti pus- 
lapiai su nedaugeliu pataisų raudonu rašalu ir geriausiais 
pažymiais padarė man didelio įspūdžio. 


“Kaip toliau Stasys pats pasakodavo, mokytis jam ne- 
perdaugiausia reikėdavo. Net literatūros jis neperdaugiau- 

sia skaitęs, tik mėgdavęs sustoti ir vispusiškai apgalvo- 
ti, ką buvo paskaitęs. Daug vėliau, sykį buvo užklaustas, 
ką reikia skaityti. Jis ta proga papasakojo, ką buvo pa- 
reiškęs vienas žymus mokslininkas savo studentams: “Aš 
nepatariu jums skaityti gerų knygų' — ir po trumpos per- 
traukos jis paaiškino nustebusiai auditorijai: “Skaitykite tik 
geriausias'. Iš to seka, kad Stasys šalia pakankamų gabu- 
mų turėjo analitinį protą ir vertino ne tiek darbo kiekį, 
kiek jo kokybę. — Gimnaziją jis baigė labai gerai" (247 p.) 


Apie tuos metus, kuriuos Stasys praleido šiaulių gim- 
nazijoje, jis pats rašė 1929 metais “Ateityje” (nr. 5-6, 247- 
252 p.). Kadangi skaitant šį aprašymą jaučiama tam tik- 
ra tendencija, paaiškinsime pirmiausia jo atsiradimo isto- 
riją. 

Tautininkų valdžia, nusistačiusi prieš ateitininkus, 
stengėsi juos nuslopinti gimnazijose. Kadangi tai buvo aiš- 
kus pasikesinimas prieš katalikiškos inteligentijos prieaug- 
lį, jos' viršūnės pasipriešino. Tam tikslui Šalkauskis nu- 
švietė, Kaip jam lankant gimnaziją mokiniai lietuviai prie- 
šinosi nekenčiamam caristiniam režimui. Tuo jis norėjo 
paraginti ateitininkus pasipriešinti dabartiniam politikos 
režimui. Jaunieji jo draugai suprato, jog šie “Mano atsi- 
minimai iš gimnazijos laikų" buvo protestas, demaskavi- 
mas ir kartu net instrukcija. Kadangi šis raštas kartu ir 
nušviečia šiaip labai nežinomą gimnazistišką Stasio gyve- 
nimą, mes tą dokumentą čia paduodame beveik ištisai, 


1. Mokykla — policijos nuovada 


Gimnazijos laikai paliko mano atmintyje apskritai ma- 
lonių atsiminimų. Tai nereiškė, kad nebūtų buvę tokių 
dalykų, kurie eitų prieš tautinius ir religinius mūsų įsitiki- 
nimus. Atvirkščiai, rusų mokykla auklėjimo atžvilgiu bu- 
vo policijos nuovados skyrius. Rusinimo tendencijos, šni- 
pinėjimo metodai ir demoralizavimo išvados, štai kas cha- 
rakterizavo rusų mokyklą. 

2. Katalikai cerkvėje 


Reikia žinoti, kad man teko įstoti į gimnaziją tais lai- 
kais, kai Aleksandro III policinis režimas buvo dar jau- 
čiamas visu savo brutaliniu žiaurumu, nors ir buvo jau 
įsiviešpatavęs Mikalojus II. šitas režimas, pav., reikalavo, 
kad mes, mokiniai katalikai, vaikščiotume į pravoslavų 
cerkvę. Atsimenu, pirmais metais mano buvimo gimnazi- 
joje, man ne kartą tekdavo eiti į gimnazijos cerkvę ir sto- 
vėti pirmose mokinių eilėse. Žinoma, tokia moralinė prie- 
varta sukeldavo man pasibiaurėjimo ir jokią prasme ne- 
buvo naudinga jaunuomenės auklėjimui. Laimė, kad mums: 
teko greit nuo jos išsivaduoti, nes kilusios dėl šios priežas- 
ties riaušės Mintaujoje, Šiauliuose ir kitose vietose ir iš- 
kėlimas Klausimo apie pravoslavinimo netikslumus ir ne- 
racionalius metodus paragino rusų vyriausybę persvarsty- 
ti šį klausimą ir panaikinti prievolę katalikams mokiniams 
lankytis į pravoslavų cerkvę. 


Neatsimenu dabar gerai, bet rodos trečiais mano buvi- 
mo gimnazijoje metais (1897 m. rudenį), įvyko riaušės: 
šiaulių gimnazijoje dėl reikalo dalyvauti pravoslavų pa- 
maldose. Mokslo metų pradžioje paprastai didžiojoje gim- 
nazijos salėje buvo laikomos iškilmingos pamaldos, kurio- 
se turėjo dalyvauti ir visi katalikai. šitą kartą aukštes- 
niųjų klasių mokiniai, pasitarę su gimnazijos kapelionu, 
nutarė iš pamaldų demonstratyviai išeiti. Ir iš tikro, kai 
tik pravoslavų kunigas buvo pradėjęs maldas, vyresniųjų 
klasių mokiniai, išgirdę savo draugo komandą, Eikim, išsi- 
veržė pro užpakalines salės duris. Nieko nepadėjo direkto- 
riaus ir inspektoriaus grumojimai ir riksmai. Tuo tarpu 
iš salės išbėgiojome ir mes, jaunesnieji moksleiviai, pasek- 
dami vyresniųjų pavyzdžiu, nors ir nevisai supratome, ką. 
visa tai reiškė. 

Gimnazijos vyriausybė įžvelgė šitame įvykyje tikrą 
maištą. Prasidėjo tardymai ir grasinimai, bet galų gale 
nukentėjo labiausiai kapelionas, kuris buvo išsiųstas į Kre- 
tingą. Mokiniams, palyginti, viskas baigėsi gana gerai, nes 
greitu laiku paaiškėjo, kad rusų nusistatymas privalomo 

cerkvės lankymo klausimu pasikeitė pageidaujama katali- 
kams prasme. 


3. Mokinių solidarumas 


Pravoslavinimo ir rusinimo režimas padarė, kad tarp 
mokytojų ir mokinių išaugo kinų siena. Tai vertė mokinius 
arčiau susidraugauti, Nusižengimai prieš draugiškumą bu- 
vo mokinių tarpe griežčiausiai persekiojami. Atsimenu, 
kaip buvo baudžiamas vienas rusas, kuris įskųsdavo moki- 
nius už nelojalius pasielgimus rusicizmo atžvilgiu. Buvo 
nutarta, kad pabaudą įvykdys grafas Zubovas. Jau anais 
laikais Zubovas jautėsi Lietuvos piliečiu ir lietuviu patrio- 
tu, nors tai rusų vyriausybei, žinoma, buvo visai nesu- 
prantama. Pabauda buvo fizinio pobūdžio: skundikas gavo 
viešai klasėje antausį ir, kai norėjo tuo pačiu atsilyginti, 
buvo kito draugo pagautas už pakarpos ir išmestas iš kla- 
sės už durų. Be to, šnipinėjančiam skundikui buvo pa- 
skelbtas visos klasės boikotas. 


4. Artimiausi draugai 


Apskritai draugiškumas, kad ir nevisados reiškėsi vi- 
sai racionaliai, bet turėjo didžiausios auklėjamos reikšmės 
mūsų tarpe. šituo atžvilgiu mano jaunatvėje susidėjo 1a- 
bai laimingai, nes man pasisekė turėti gerų draugų ir ge- 
rai su jais sugyventi. Tarp jų trys broliai Biržiškos vaidi- 
no žymiausią rolę. Jie trys, mudu su broliu Kaziu ir kele- 
tas draugų ne tik naudojomės susidraugavimu pasilinks- 
minimo tikslais, tam turėjome geras gamtos aplinkybes, 
bet ir lavinimosi tikslais. Žaidimai plačioje gamtoje gy- 
venimas viena draugų bendruomene ir keitimasis pažiūro- 
mis įvairiais literatūros ir gyvenimo klausimais turėjo di- 
delės įtakos fiziniam, doriniam ir protiniam auklėjimuisi 
bei lavinimuisi. Tuos rūpestingesnio bendravimo su drau- 
gais laikus aš ir dabar atsimenu ne tik maloniai, bet ir 
su dėkingumo jausmu likimui, nes kai kurie geri palinki- 
mai buvo susidarę jau anais laikais. Tada, būtent, išsidir- 
bo intelektualiniai interesai, kurie suvaidino vedamąją ro- 

lẹ visam paskesniam gyvenimui. Kad bendro draugavimo 
čia būta įtakos, matyti iš to, jog visi trys Biržiškos ir 
mudu su broliu esame patekę dėstytojais į Lietuvos uni- 
versitetą. 


5. Susipratėliai 


Einant į aukštesnes klases mūsų draugija ėmė skirtis, 
nors bendri palinkimai pasiliko tie patys. Tarp šitų palin- 
kimų visados buvo pasiryžimas kovoti su neteisingais rusų. 
mokytojų reikalavimais, su visa jų rusinimo politika ir sy- 
kiu demokratinis nusistatymas atsižvelgti į liaudies reika- 
Jus, užstoti pavergtųjų teises. Esant tokiam nusistatymui, 
savaime susidarė palankus nusistatymas ir tautiniam lie- 
tuvių atgimimui. Kokis tada buvo būvis, galima spręsti iš: 
to, jog man esant aštuntoje klasėje, iš 36 mokinių tik 6 
buvo susipratę lietuviai. Mes domėjomės jau lietuvių kny- 
gomis, mokėme veltui vieną kitą gabesnį vaikiną iš liau- 
dies, perrašinėjome Žemaitės raštus, lankydavomės lietuvių 
gegužinėse. Nėra ko ir sakyti, kad spaudos atgavimas ir 
lietuvių leidinių atsiradimas buvo labai gyvai mūsų at- 
jaustas. šiuo atžvilgiu 1904 metų pavasaris buvo mums. 
naujo visuomeninio gyvenimo pavasaris. Prasidėjęs rusų 
- japonų karas sugestijonavo geresnių vilčių, nes greitu 
laiku rusų valdžia buvo priversta padaryti nusileidimų vi- 
suomenės reikalavimams. 


6. Už fotografijas — pas komendantą 


Anas pavasaris man ypatingai atmintinas dar tuo, 
kad tuomet man teko dalyvauti draugiškoje ekskursijo- 
je po Lietuvą. Penki draugai buvome išėję pėsti iš šiau- 
lių ir 17 dienų keliavome po mūsų kraštą. Kurtuvėnuose 
aplankėme Povilą Višinskį, tiek prisisielojusį spaudos rei- 
kalais; su juo, kiek atsimenu, buvome nuvykę į Girni- 
kų kalną. Iš ten keliavome per šaukėnus į Užventį. Apie 
Kaltinėnus aplankėme Baublį Kražiuose matėme dar 
kazokų apgriautą bažnyčią. Per Nemakščius, iš kur pa- 
sukome iš kelio į Šatrijos kalną, nuvykome į Raseinius; 

toliau per Klemborgo dvarą, kur aplankėme tapytoją ir 
archeologą Tadą Daugirdą, priėjome Dubysos krantą, ku- 
riuo paskui ėjome per Ariogalą iki pat Nemuno. Prie Ne- 
muno jau garlaiviu aplankėme Seredžių, Veliuoną, Vilkiją 
ir paskui aplankėme ir Kauną. Kaune mus sutiko pirmas 
nepasisekimas. Befotografuojant mums Kauną iš Alekso- 
to kalno kaip iš po žemės atsirado žandaras ir nugabeno 
mmus visus pas miesto komendantą. Tačiau nieko ypatin- 
gai blogo čia mes nepatyrėme, nes pasirodė, kad komen- 
dantas buvo dėkingas mano tėvui už asmeninį patarna- 
vimą Šiauliuose. Todėl jis visus mus pavaišino pietumis 
ir atleido laisvus, tik pareikalavo grąžinti visas klišes su 
Kauno ir jo apylinkių vaizdais. Mat Kauno būta tuomet 
tvirtovės, ir jokios fotografijos čia negalėjo būti traukia- 
mos be vyriausybės žinios. 


Iš Kauno nuvykome geležinkeliu į Vilnių, su kuriuo 
neblogai susipažinome. Čia irgi susipažinome su vienu ki- 
tu lietuviu veikėju. Iš Vilniaus dar nuvykom į Trakus ap- 
lankyti lietuvių kunigaikščių pilies griuvėsių, o iš ten jau 
išsiskirstėme į namus. Per šitą ekskursiją, iš kurios pasi- 
liko geriausi įspūdžiai ir atsiminimai, turėjau progos įsi- 
tikinti, kiek panašios ekskursijos yra naudingos visais at- 
žvilgiais: ir sveikatos, ir aktyvumo auklėjimo, ir išsilavi- 
nimo, ir krašto pažinimo bei jo meilės atžvilgiu. Todėl 
tokios ekskursijos gali būti vien labai patariamos mokslą 
einančiam jaunimui. 


7. Priespaudos varžtai trūksta 


Eidamas aštuntąją klasę, turėjau progos patirti geras 
ekskursijos išdavas sveikatai. Tuo tarpu visuomenės atmos- 
fera karo su japonais metu darėsi vis labiau įtempta, ir 
dėmesys buvo vis labiau nukreiptas į bebręstančius rusų 
režimo įvykius. Vis dėlto mes dar baigėme mokslą gana 
ramiai, nors išėjome iš gimnazijos su aiškia neapykanta 
Tusų režimui. Kiek jis buvo įkyrus, galima spręsti kad ir iš 
tokio pavyzdžio. Įvykstant gimnazijoje pasilinksminimams 
su muzikaline ir vokaline programa, buvo vyriausybės pri- 

žiūrima, kad mokiniai būtų salėje, kai buvo giedamas 
rusų himnas “Bože caria chrani”. Kai himnas buvo gie- 
damas vakaro pradžioje, kai kurie mokiniai pavėluodavo 
tyčia į jį ateiti. Tuomet gimnazijos vadovybė įsakė him- 
ną giedoti vakaro gale. Mokiniai ėmė bėgti anksčiau iš 
vakaro. Vyresnybė, patyrusi sąmoningą mokinių nusistaty- 
mą, ėmė daryti represijas. šituo atžvilgiu ypatingai pa- 
sižymėjo mūsų direktorius Jakuškevičius, kuris buvo ne 
tiek pedagogas, kiek policijos valdininkas. Baigdami gim- 
naziją, buvome nutarę padaryti jam demonstraciją. Jam 
išdalinus mums brandos atestatus ir pradėjus kalbėti į 
mus tokiais žodžiais: “Sveikinu jus, gavusius brandos ate- 
status ...", mes nebeklausėme toliau jo prakalbos ir visi 
urmu išbėgome pro duris. 


Į įvykusią tomis dienomis šiaulių apylinkėje lietuvių 
gegužinę važiavome jau be k-imės. Atsimenu dar, kad ge- 
gužinė buvo itin gyva ir susieta su Lietuvos klausimo 
svarstymu. Nepriklausomos Lietuvos perspektyvos jau bu- 
vo numatomos. Dar šiek tiek atsimenu kan. "Tumo, inž, 
Stepo Kairio ir Sirutavičiaus kalbas. — Rudenį tais pa- 
čiais (1905) metais teko išvažiuoti į Maskvą". 


Bet prieš išleidžiant abiturientą į tolimą Maskvą, skai- 
tykime dar, ką man jo draugas Viktoras Biržiška 1955 
iš Chicagos rašė apie Stasį ir kartu su juo šiaulių gim- 
nazijoje praleistuosius laikus. 


“Su Stasiu Šalkauskiu esu susibičiuliavęs nuo 1896 m. 
kuriais jis įstojo į Šiaulių gimnazijos pirmą klasę. Mudvie- 
jų bičiulystė niekuomet nebuvo nutrūkusi, nors Stasio ir 
mano pasaulėžiūra sudarė du priešingus polius. Su juo bu- 
vau vienoje klasėje ligi 1901 metų. Ligi tol jis buvo vidu- 
tinis mokinys, neturėjęs dvejetukų, ir jis turėjo būti nor- 
maliai pakeltas Į šeštąją klasę. Tačiau įsikišo tėvas: krei- 
pėsi į gimnazijos vadovybę ir griežtai pareikalavo Stasį 
palikti antriems metams penktoje klasėje, savo reikalavi- 
mą motyvuodamas tuo, kad mokinys yra silpnos sveika- 
tos (ypač šlubuoja plaučiai). Nenorėdamas nuo savo 
draugų atsilikti, Stasys esąs priverstas perdaug dirbti; 

šiuo būdu esanti pakertama jo sveikata. Tėvas nenorįs su- 
silaukti, kad jo sūnus virstų džiovininku. Direktorius tu- 
vėjo nusileisti tėvui, ir Stasys pasiliko penktoje klasėje. 


Ir man ir jam tatai buvo didelis smūgis, nes turėjo- 
me persiskirti. Jis iš karto virto savo kasėje pirmuoju 
mokiniu, tačiau baigė šiaulių gimnaziją 1905 metais ant- 
ruoju, nes į aštuntąją jo klasę buvo perkeltas antropolo- 
go lenko profesoriaus Krzywickio, Lietuvos piliakalnių tyri- 
nėtojo, vyriausias sūnus, kuris baigė tą klasę aukso me- 
daliu, vieninteliu medaliu Stasio laidoje. Vis dėlto baigęs 
Maskvos universitetą, Stasys turėjo ieškoti vietos Turke- 
stane, nes jam pasirodė džiovos pradžia", 


Į Maskvą jaunasis studentas išvyko 1905 metų ru- 
denį. Prasidėjo naujas, reikšmingas jo gyvenime laiko- 
tarpis. 

STUDIJOS MASKVOJE 


“Dažnai atsitinka, kad inteligentų vaikai renkasi savo 
tėvo profesiją. Bet esti ir kitaip. Kodėl, drauge, Tu ir Tavo 
brolis Kazys pasirinkote ne savo tėvo turėtą profesiją būti 
gydytojais, man neteko niekada su juodviem to reikalo 
liesti. Spėju, kad, gal būt, į teisės mokslus juodu nukrei- 
pė ta aplinkybė, kad judviejų tėveliui, apie 40 metų dirbu- 
siam šiaulių miesto valdyboje ... tekdavo susidurti kaip 
tik su teisės klausimais. O gal čia būta ir kitokių moty- 
vų, kurie šiuo tarpu man nežinomi" (223 p.). 


Tokiais žodžiais bandė prof. Pr. Dovydaitis aiškinti 
Šalkauskio pirmosios profesijos pasirinkimą savo sukaktuvį- 
niame rašinyje, pavadintame “Tu, aš ir aplink mudu", ku- 
ris buvo 1936 metų “Ateityje" (nr. 5-6, 221- 226 p.). 


Kodėl iš tikrųjų Stasys Maskvoje studijavo teisių moks- 
lus, ir man nėra žinoma, nes jis niekad su manim tuo 
klausimu nėra kalbėjęs. Ir kodėl iškart du šalkauskiai 
— ir jo vyresnysis brolis Kazys — tuos pačius mokslus 
buvo pasirinkę, taip pat nėra aišku. Gal juodu norėjo 
vėliau atidaryti bendrą advokatūros biurą, kuriame abudu 
būtų galėję specializuotis įvairiose srityse ir tuo vienas ki- 
tam padėti? Krinta į akį, kad vėliau jaunesnieji broliai, 
Algirdas su Julijonu, pasirinko taip pat tą pačią specialy- 
bę — statybą, kurią po pirmojo pasaulinio karo studijavo 
Dresdene, Vokietijoje: vienas Hochbau — architektūrą, 
o kitas Tiefbau — statybos inžineriją. Architektas būtų 
galėjęs statybininkui padėti ir atvirkščiai. 

Kyla dar kitas klausimas: kodėl Stasys pasirinko 

Maskvos, o ne kitą Rusijos universitetą, kaip antai Tartu 
(Dorpato), Petrapilio, kur taip pat studijavo nema- 
ža lietuvių? Gal čia nusvėrė faktas, kad šalkauskiai, gy- 
vendami per karą Maskvoje, prie to miesto jau buvo pri- 
pratę? Gal traukė giminės? O gal išgarsėjęs teisių fakul- 
tetas? Sudento Eliziejaus Draugelio pranešimu, atspausdin- 
tu 1912 metų “Ateityje? (18-21 p.), iš 10928 studentų, 
1910-11 metų Maskvos universitete studijavusių, net 39,4 
procentai lankę teisių fakultetą. Kokios dvasios jie buvo, 
matyti iš to, kad per didžiulį valymą, įvykusį 1911 metų 
pradžioje, jis nukentėjo daugiau už kitus fakultetus. šis 
valymas buvo “toks skaudus smūgis, kokio Maskvos wni- 
versiteto istorijoje dar niekad nebuvo", pridūrė Draugelis 
(19 p.). 


Stasys studijavo čia teise nuo 1905 rudens iki 1911 
sausio mėnesio; tačiau pastoviai Maskvoje gyveno tik nuo 
1905 rudens iki 1908 pavasario. “Nuo tų pačių metų ru- 
dens gyvenau Turkestane, kur gydžiau savo susilpnėjusius 
plaučius. Maskvoje 1909 metais sustodavau tik pravažiuo- 
damas ir atlikdamas reikiamas formalybes universitete. 
Pasiruošęs Turkestane egzaminams, atvykau į Maskvą 1910 
metais, jei neklystu, balandžio pradžioje. Neišlaikytų da- 
lykų turėjau labai daug, nes pirmoje savo buvimo univer- 
sitete pusėje maža teko studijuoti dėl tuo metu viešpa- 
tavusios studentijoje revoliucinės nuotaikos ir nuolatinių 
streikų. Pradėjęs laikyti egzaminus 1910 metais pavasarį, 
išlaikiau jų iki 1911 metų sausio pabaigos, berods, penkio- 
lika". pa 

šiaip tame atsiliepime, pavadintame “Atsakymas prof. 
Pr. Dovydaičiui“ ir tilpusiame 1936 metų “Ateityje” (12 
nr.) Stasys šalkauskis nė žodžio neprasitarė apie savo tei- 
sių studijas senoje Rusijos sostinėje. Kilo įtarimas, kad 
jaunam studentui tos stuijos nelabai buvo prie širdies. 
Jos jam turėjo duoti profesiją, taigi ir “duoną kasdieni- 
nę". Bet iš tikrųjų įam tuomet kur kas labiau rūpėjo su- 
sidaryti aiškią, nuoseklią pasaulėžiūrą bei formuoti savo 
asmenybę. Tą filosofinio išsiaiškinimo darbą Stasys būtų 
galėjęs dirbti ir kitur, dėl to Maskva gilesnio įspūdžio jam 

nepadarė. Mūsų vėlesniuose įspūdžiuose jis tą margaspal- 
vį, istorinį didmiestį tik retai ir blankiai teminėdavo. 
Svarbu gi jam čia buvo — kaip jis pats įsakmiai pa- 
brėžė — “savo pasaulėžiūros išsiaiškinimo reikalas“ (477 
p.). Aišku, kad čia slenkstyje į orientalinius kraštus jis 
nesiekė naujų geografinių horizontų; jam nuo pat jaunų 
dienų idėjos daugiau reiškė, negu laikas ir erdvė. 


Suprantama tat, kad profesinės Stasio studijos šlu- 
bavo. šlubavo jos dar ir dėl politinės padėties, kuri savo 
agitacija, streikais, rinkimais į Dūmą ir laikinais universi- 
tetų uždarymais nuo darbo atitraukdavo ir žymią dalį 
profesorių bei studentų. Žinoma, sunku buvo nesidomėti 
įvykiais, nes kaip tik Šalkauskiui studijuojant Maskvoje 
(1906) kraštas rinko pirmą savo politinę atstovybę — Dū- 
mą. Kadangi kiaurai autokratiška Mikalojaus II vyriausy- 
bė jai greitai pasipriešino, iki 1912 metų buvo renkamos 
dar trys Dūmos, o tai vis jaudino kraštą iki pačių gel- 
mių. Kai dar 1911 metais nuo atentato žuvo ministeris 
pirmininkas Stolypinas, visa Rusija virto karo stovykla, 
kur caras savo kariuomene bandė sutramdyti laisvės ju- 
dėjimą. $ 

Nors Šalkauskis ir liko nuošaliai nuo visos šios poli- 
tinės ir socialistinės maišaties, tačiau pergalvojo visas iš- 
keltas visuomenines idėjas. Daugiausia simpatijų jis reiškė 
konstituciniams demokratams, vadinamiesiems “kadetams", 
ypač jų vadui Miliukovui. Vėlyvesniuose mūsų pasikalbė- 
kimuose Stasys man nuolatos su pagarba minėdavo isto- 
rijos profesorių Povilą Miliukovą (1859-1943), kuris savo 
tolerancija, politiniu santūrumu, moksliškumu ir džentel- 
meniškumu patiko labiausiai iš visų anų dienų reformis- 
tų. Jaunasis teisių mokslų studentas tuomet atidžiai skai- 
tydavo Miliukovo redaguojamajį laikraštį “Reč" (ir vėliau 
į Prancūziją emigravusio politiko leidžiamąsias “Posledni- 
je Novosti"). 


Nebūdamas iš vidaus susirišęs su Maskva, Stasys, iš- 
laikęs valstybinius egzaminus 1911 kovo mėnesyje, vėl, šį 
kart galutinai — išvyko Samarkando kryptimi. “šalkaus- 

kis buvo baigęs du Maskvos universiteto skyrius", rašo K. 
Pakštas. "Baigė su pirmos rūšies diplomu. Turėdamas džio- 
vos pradžią, jis buvo reikalingas sauso klimato. Tad jis 
pasuko į tolimą Turkestaną, į pasakišką Samarkando mies- 
tą, kur tebestovi rūmai garsiųjų Azijos užkariautojų. Čia 
gyveno jo brolis Kazys ir viena ( ar dvi) jo seserys. Vi- 
si ten jie bėgo nuo tuberkuliozės. Prisiglaudę prie Pasau- 
lio Stogo, Pamyro, netoli Indijos pasienio, jie stebėjo vi- 
siškai svetimą, bet įdomų uzbekų ir tadzikų gyvenimą, 
nuostabiai išsilaikiusi XIII a. rėmuose", 

DARBAS SAMARKANDE 


Samarkandas šimtmečių bėgyje daug buvo pergyve- 
nęs. Arabai jį buvo užkariavę 711, Čingiskanas buvo api- 
plėšęs 1219. Jame stovi mauzolėjus Timurlenko, grąžinu- 
sio XIV amžiuje miestui galybę. Jaunas lietuvis teisininkas, 
susikaupęs bus skaitęs tame įspūdingame antkapyje įrėž- 
tus žodžius: “Jei dar gyvenčiau, žmonės drebėtų". 


“Sausas Turkestano klimatas gerai paveikė jo plau- 
čius", pranešė 1956 metais Janina Narutavičienė iš Kolum- 
bijos, kur dabar gyvena dirbęs kartu su šalkauskiu Samar- 
kande dr. F. Proscevičius. “Pasidarė, — taip šis liudija, — 
sukalkėjimai, ir jis jautėsi gana gerai. Eidavo pasivaikščioti 
drauge su kitais, tačiau didesnėse iškylose nedalyvaudavo. 
Bijodavo nuovargio. Dirbdamas įstaigose buvo gal kiek 
laisvesnis, tad galėjo daugiau pasišvęsti savo mėgiamiau- 
siam dalykui — filosofijai". * 


Šalkauskis pats dar šitaip atsiliepia apie šį viešėjimą 
artimoje Azijoje: “Atvykęs į Samarkandą ir gavęs vietą 
(komercijos) banke, pasinėriau su “baigto žmogaus" nuo- 
taika į praktinį darbą ir gyvenimiškus santykius. Tokioje 
nuotaikoje praėjo man 1911 ir 1912 metai. Tik 1913 metų 
pradžioje buvau išsinėręs iš pirmojo gyvenimo bandymo su 
įsitikinimu, kad toli gražu nebuvau dar baigtas žmogus 
ir kad iš kitos pusės labai lengva žmogui baigtis pilkose 
gyvenimo pelkėse" (Atsakymas Dovydaičiui, 478 p.). 


Kas žino, kaip atsargiai šalkauskis visuomet išsireikš- 
davo, tas jaučia, jog šie žodžiai daugiau slepia negu ati- 

dengia. Iš tikrųjų, maždaug po 25 metų jis man davė 
suprasti, kad tuomet buvęs stipriai gundomas ir dėl to 
lengvai galėjęs iškrypti iš krikščionybės jam rodomo kelio. 


Nepatenkintas jaunas teisininkas buvo ir savo advo- 
kato padėjėjo praktika, nes pirmą savo bylą visiškai pra- 
laimėjo, nors gynė svarų reikalą. Toks neteisingumas — 
bakšišo krašte — jį taip slėgė, kad iš viso tik porą kartų 
užsivilko advokato rūbą. Nežinia, ar šalkauskis tuomet 
jau žinojo, jog ir jo dvasios mokytojas Hello, irgi advoka- 
tas, buvo išgyvenęs panašias teisės prievartavimo scenas 
ir dėl to pasišlykštėjęs, daugiau kojos nebeįkėlė į teismo 
rūmus. Galimas tai daiktas, nes šalkauskis sąmoningai 
ir nesąmoningai sekdavo kilniu Ernesto Hello pavyz- 
džiu. Dėl to įtikimiausia, kad ir jaunas filosofas bus da- 
bar taręs, kaip kadaise Hello: “Nebematys manęs nieka- 
dos savo tarpe" (Romuva, 1921, 80 p.). Ir nebematė. 

Kelią iš visų tų “pelkių” jam rodė kaip tik krikščio- 
niškai nusiteikę mintytojai — Hello su Solovjovu, kurių 
raštų nuotrupas jis 1912 vertė “Ateities” žurnalui. Su tais 
dvasios vyrais jau anksčiau buvo susipažinęs, ir jie turė- 
jo, jo paties žodžiais — “labai didelės reikšmės mano dva- 
siniam išsivystymui" (475 p.). 


Iš namų Stasys buvo — kaip jau žinome — prakti- 
kuojąs katalikas ir toks atvyko į Maskvą. Tačiau “revoliu- 
cinis ir nihilistinis nusistatymas (čia) tiek buvo įsiviešpa- 
tavęs, kad retam iš mūsų pasisekdavo atsispirti šitai bend- 
rai linkmei" (475 p.). Tą situaciją apgailestavo ir jo tau- 
tietis Petras Radzevičius, vėliau tapęs vienu iš Darbo Fe- 
deracijos vadovų, atsiliepdamas 1912 “Ateityje”: “Garsusis 
Buechneris su savo “Kraft und Stoff’ buvo plačiai išsipla- 
tinęs Rusijos inteligentijoje, ypač gi studentijoje. Jisai, 
nustūmęs krikščionybės idealą, jau nepastatė vietoje (jo) 
nič nieko ir visa rusų inteligentija atsirado begaliniame 
tuštume" (243-245 p.). Tai gal nebuvo “tuštuma”, o ver- 
danti naujoviškų idėjų masė, kurioje maišėsi Renano bei 
Strausso skepticizmas, Vogto, Moleschotto bei Buechnerio 
materializmas, Schopenhauerio pesimizmas, Comte's bei 

Spencerio pozityvizmas, Darwino revoliucionizmas ir pa- 
galiau Haeckelio monizmas. 

šių “izmų" keliais, kuriais buvo nuėjęs daugumas ru- 
sų inteligentų, nekritiškai ėjo daugumas ir studentų lietu- 
vių. Suprantama, kad visai kitaip nusistatęs Šalkauskis 
jį supančioje studentijoje rado daug kritikuotino: “Vyra- 
vęs rusų studentijoje amorfiškumas, griaunamasis nusi- 
statymas ir netolerantiškumas visada keldavo manyje pa- 
sibaisėjimo nuotaiką. Ieškojau visai ko kito" (475p.). 

Ieškodamas “visai ko kito”, Stasys dar gimnazijoje bu- 
vo susipažinęs su prancūzų rašytoju Ernestu Hello (1828- 
1885), kuris iškeldavo krikščionybės reikšmę asmenybėms 
formuoti. Tai bene bus buvęs pirmas jo pasaulėžiūrinis 
vadovas, kuriam ir liko ištikimas per visą savo amžių. 
“Su šituo didžiuoju rašytoju esame susidraugavę dvasiniu 
savo darbu ir prie jo nuolatos grįšime statant plačius pa- 
saulėžvalgos rūmus“, taip vėliau atsiliepė Šalkauskis apie 
pirmą savo dvasios vadovą jo paties leidžiamoje “Romu- 
voje” (1921, 78 p.). Jo laikėsi tada, kai toks Jakštas - 
Dambrauskas negalėjo suprasti, kodėl galima taip prisi- 
rišti prie Hello, kurį aštriaprotis “Draugijos? redaktorius 
laikė tik visokių aforistiškų mandrybių meisteriu. šalkaus- 
kis nesidavė atkalbinėjamas ir liko ištikimas pirmam sa- 
vo dvasios vadovui. “Turėti dvasinės giminės ryšių su ši- 
tuo mąstytoju visada laikysime sau už garbę”, tvirtino jis 
1921 “Romuvoje" (79 p.). 

Ant Hello pamatų, padėtų dar Lietuvoje, Maskvoje 
išaugo Solovjovo dėka ištisi pasaulėžiūros rūmai. Vladimi- 
ras Sergejevičius Solovjovas (1853 - 1900) yra vienas iš 
šviesiausių žvaigždžių rusų dvasios skliautuose. Gimęs Mas- 
kvoje, jis išaugo žymioje tikinčiųjų ortodoksų šeimoje. 
Tėvas buvo garsus istorikas; motina — kilusi iš ukrainie- 
čių filosofo Skovorodos giminės, kurioje žymus buvo ir 
lenkų kraujas. Vladimiras anksti palinko į dvasios moks- 
lus ir į Vakarų pasaulį, kur jį domino katalikų Bažnyčia. 
Gimnazijoje išgyveno sunkią pasaulėžiūros krizę, nes ir jis 
negalėjo išvengti Buechnerio veikalo apie “Kraft und 
Stoff” (Medžiaga ir jėga) bei Renano ir Strausso knygų 

apie Jėzų. Tačiau lėkštasis materializmas negalėjo paten- 
kinti jo giliau siekiančio proto, kuriam iš pradžios Spino- 
za ir paskui Platonas, Origenas, Augustinas, Kantas, He- 
gelis ir Schellingas rodė kelią į dvasingesnę pasaulėžiū- 
rą. Tuo keliu Vladimiras sugrįžo prie pirmykščio savo ti- 
kėjimo, į kurį dar buvo raginę jo tautiečiai čČada- 
jevas su Chomiakovu. ši įsitikinimų raida  Solovjovą 
paskatino pereiti iš gamtos mokslų į istorijos — filosofi- 
jos fakultetą, kurį baigė 1874 disertacija apie “Vakarų fi- 
losofijos krizę". Metais vėliau pradėjo savo akademinę kar- 
jerą apie metafiziką, kurią gynė prieš pozityvistus. Norė- 
damas dar labiau praplėsti savo akiratį, Vladimiras So- 
lovjovas netrukus iškeliavo į Vakarus, kur jam, pirma 
Londone ir paskui Egipto dykumose “moters Sofijos" pa- 
vidalu pasirodė Amžinoji Išmintis. Sugrįžęs į savo tėvy- 
nę, jis nuo 1877 Petrapilyje skaitė paskaitas, kurias daž- 
nai lankydavo Dostojevskis, net kartais ir Tolstojus. Ta- 
čiau neilgai jam taip teko šviesti rusų inteligentiją. Užsto- 
jęs Aleksandro II užmušėjus, iš universiteto buvo pašalin- 
tas. 

Negalėdamas skaityti viešų paskaitų, Solovjovas atsidė- 
jo plunksnai. Ja iš vienos pusės jis kovojo prieš rusų - 
vakariečių ateizmą, ir iš kitos prieš slavofilų šovinizmą. 
šitaip kovodamas, jis priėjo išvadą, jog ortodoksų Bažny- 
čios atsiskyrimas nuo bendro kamieno esąs nelaimė Rusi- 
jai ir visai krikščionybei. Siekdamas atstatyti senąjį vie- 
ningumą, jis 1896 įstojo į katalikų Bažnyčią. Tuo jis ma- 
nyte nemanė išstojąs iš ortodoksų Bažnyčios, tik norėjo 
parodyti, kaip galima būtų vėl krikščionims sugrąžinti 
vienybę. Faktas, kad jo tautiečiai nėjo jo nurodytuoju ke- 
liu, jį skaudžiai apvylė. Susirūstinęs išpranašavo jiems 
skausmingą ateitį. Nors šis nepasisekimas ir aptemdė 
paskutinius jo metus, tačiau be atvangos dirbo senąja 
ekumeniškąja dvasia, kol mirtis užklupo jį 1900 metais. 

šis pirmas tikras rusų filosofas nebuvo pasitenkinęs 
medžiaginiu pasauliu. Įžvalgusis jo protas skverbėsi už 
regimybės ribų, nes jis trokšte buvo ištroškęs pasiekti am- 
žinąjį pirmavaizdį, nelygstamąją tiesą. Jojo asmenyje tar- 

tum dar kartą atgimė Platonas. Bet vis Solovjovas nepa- 
sitenkino lakiu veržimuosi į amžinybės beribes; jis norėjo 
savo metatizinius regėjimus ir pritaikinti žemės kelionei, 
siekdamas tuo sukilninti žmogiškąją mūsų buitį, visus mū- 
sų darbus. Pats gyvendamas pavyzdingai, savo giedrumu 
bei visus gaubiančia meile paragino ir kitus veržtis prie 
Amžinosios Tiesos. 


Bolševikų perversmas (1917) ir po jo įsigalėjęs mark- 
sistinis materializmas laikinai galėjo Solovjovą išstumti 
iš viešų svarstymų, bet jie negalėjo pakirsti to slapto po- 
veikio, kurio patyrė iš jo dvasingesnis rusų jaunimas. šis 
poveikis dabar viešai taip smarkiai įaučiamas, kad 1959 
rusų marksistų leidžiamas žurnalas “Voprosy filosofii” (Fi- 
losofijos klausimai) priverstas buvo atvirai su Solovjovu 
polemizuoti. Bet savo kritikoje jis vis dėlto turi prisipa- 
žinti, jog šis “nepaprastas, daugiapusiškai gabus žmogus", 
šis “puikus vakarų ir rytų filosofijos žinovas", yra “visai 
garbingas, savęs išsižadėjęs, nepaperkamas žmogus" (Vo- 
prosy filosofii, Moskva, 1959, nr.3). 


Galima tad suprasti, kad vos penkeri metai po So- 
lovjovo mirties į Maskvą atvykęs, iš prigimties taip pat 
idealistiškai nusiteikęs Šalkauskis negalėjo nesižavėti tokia 
asmenybe. Ir susižavėjo tiek, kad A. Maceina galėjo saky- 
ti: “Solovjovas šalkauskiui buvo tas, kas kiekvienai jaunai 
dvasiai yra didi ir kilni asmenybė, kurioje mes visi esa- 
me trumpesnį ar ilgesnį laiką pasinėrę" (Ateitininkų ideo- 
logija, Putnam, 1954, 12 p.). 


To rusų filosofo darbams tęsti Maskvoje buvo įsikū- 
rusi “Religinė - filosofinė Vladimiro Solovjovo atminimo 
draugiją", “kurioje suėjo rusų inteligentai, bandę derinti 
krikščioniškąją pasaulėžiūrą su politiniu ir socialiniu ra- 
dikalizmu. Čia susipažinau — tęsia Šalkauskis savo prane- 
šimą — net su aktyviaisiais to sąjūdžio veikėjais — V. 
P. Svencickiu ir V. F. Ernu. Man imponavo šitie iškal- 
bingi ir veiklūs vyresni mano kolegos. Su jais man teko 
religinio - filosofinio lavinimosi ratelyje skaityti Vladimi- 
rą Solovjovą. Tada ir pamėgau bei susižavėjau šituo dide- 

liu filosofu, kuris sykiu su jau anksčiau pamėgtu E. Hello 
turėjo labai didelės reikšmės mano dvasiniam išsivysty- 
mui. Svencickis ir Ernas leido žurnalą ‘Živaja Žizn” (Gy- 
vasis gyvenimas), kuris buvo vedamas socialinio christia- 
nizmo linkme ir kėlė daug klausimų, kurie dabar yra su- 
siję su katalikiškos akcijos koncepcija. Visa tai man 
buvo ir nauja ir sykiu gerai atitiko mano dvasinius pa- 
reikalavimus. Ir nors aš, katalikas, buvau atsidūręs tarp 
rusų pravoslavų, bet radau jų tarpe ne tik palankų pri- 
ėmimą" (475 - 476 p.). 


PIRMOJĮ VIEšUMA 


Suprantama, kad šalkauskis, giliai paveiktas Hello ir 
Solovjovo, nebegalėjo abejingai žiūrėti į priešingą studi- 
juojančių savo tautiečių nusistatymą. Dėl to jis 1907 ir 
1908 skaitė porą referatų Lietuvių Studentų Draugijoje, 
į kurią buvo suėjęs daugumas to pusšimčio studijozų iš 
Lietuvos ir kuriems Stasys tam tikrą laiką pasekretoria- 
vo. Referatuose — jo paties pasisakymu — “dariau bend- 
rą lietuvių studentų nusistatymo ir idealų kritiką“. Bet 
tuo ir baigėsi jo reakcija, nes “neturėjau tada aiškaus su- 
pratimo apie naujus tikslus ir priemones kurti pozityvią 
programą naujam religiniam filosofiniam sąjūdžiui (476 p..) 


Bet ta vieta, kurioje dar negalėjo atsistoti šalkaus- 
kis, vis dėlto nepaliko tuščia — ją užėmė Pranas Dovy- 
daitis. Kaip tatai įvyko, aprašo mums tuomet Maskvoje 
veikęs kun. Em. Paukštis (Ateitis, 1954, 9 nr. 203 p.): 
“Per tris savaites, man atvykus, nepasirodė nė vienas lie- 
tuvis inteligentas vienintelio visoje Maskvoje lietuvio ku- 
nigo aplankyti. Jaučiausi vienas kaip pirštas". Bet staigiai 
įvyko persilaužimas .. “Vieną rytmetį, 1911 m. sausio 
pradžioje — tęsia kun. Em. Paukštis — užėjo pas mane 
studentas Pranas Dovydaitis ... Tą rytmetį jis man sta- 
čiai, dovydaitiškai, tarė: “Vakar buvau lietuvių studentų 
susirinkime ir galutinai įsitikinau, kad jie kone visi aušri- 
ninkai ir su jais susikalbėti neįmanoma. Kursime atei- 
tininkų draugiją ir leisime Ateitį" (204 p.). Kas buvo tas 
studijozas, kuris po pirmųjų šalkauskio ideologinių pa- 
stangų padarė praktiškas, organizacines išvadas? 

Pranas Dovydaitis buvo gimęs 1886 gruodžio 2 tankių 

„miškų apsuptame Runkių kaime, kuris priklausė prie Vi- 
'šakio Rūdos parapijos Sūduvos žemėje. Jis užaugo smul- 
kaus ūkininko šeimoje, kurioje dar grynai buvo išlaikomos 
lietuvybės tradicijos. Nuo 1896 lankė Višakio Rūdos pra- 
džios mokyklą, į kurią tekdavo jam kasdien po penkis 
kilometrus “nuklemšioti". Nors ir buvo apsunkintas visais 
piemens ir paskui berno darbais, Pranas siekė aukščiau, ir 
dėl to 1903 įstojo į Veiverių mokytojų seminariją. Bet ir 
šį idilišką užkampį siekė didieji įvykiai. Prieš pat Kalėdas 
(1904) prasidėjo mokinių streikas — auklėtiniai norėjo 
prisidėti prie kovos dėl laisvės. Nors vyresnybei pavyko šį 
streiką 1905 pradžioje sulikviduoti, tačiau revoliucinis mo- 
kinių ūpas po tų pačių metų atostogų davė antrą streiką, 
kuris šį karta tęsėsi ilgai. Vadovybė seminariją uždarė ir 
mokinius atleido. šie išsiskirstė, nutarę negrįžti, kol jų 
reikalavimai bus patenkinti, Po kiek laiko vadovybė, ne- 
patenkinusi mokinių reikalavimų, pasiūlė mokslą tęsti. Be- 
rods, visi grįžo, tačiau Dovydaitis, prel. M. Krupavičiaus, 
tos seminarijos absolvento tvirtinimu, to nepadarė, nes 
nenorėjo laužyti duotą žodį. Jis išvažiavo į Rusiją pas 
savo dėdę, kariuomenės siuvėją, mokytis siūti. Ten jis siū- 
damas tęsė mokslą ir 1908 eksternu išlaikė brandos ates- 
tatui egzaminus Marijampolėje. Gero ūpo pagautas, jis 
man kartą pasakojo, kaip jis pėščias nuėjęs į “Starapo- 
lẹ? egzaminų ir kaip juose egzaminatoriai kone plyšo juo- 
kais, išgirdę jį tariant prancūziškai. Nenuostabu, nes jis 
tą kalbą buvo mokęsis ne gyvai iš girdo, o beveik vien 
iš nebylių fonetiškų ženklų. Bet komisija jį vis dėlto pra- 
leido, nes gramatiką puikiai valdęs. Plieninė Dovydaičio 
valia iš Marijampolės jį nuvedė į Maskvos universitetą, 
kuriame nuo 1908 iki 1912 studijavo juridiniame ir nuo 
1912 iki 1913 istorijos - filosofijos fakultete. 


Patekęs į Maskvą, tuoj suprato, kokia ten viešpatavo 
dvasia ir kad jis turės apsispręsti: arba likti ištikimas sa~ 
vo krikščioniškam idealizmui arba pasiduoti iš universiteto 
plintančioms prieštikybinėms srovėms. Ir apsisprendė. Įsi- 
tikinęs, kad tikėjimas ir mokslas nėra vienas kitą nei- 

giančios priešybės, o tik dvi pusės vieno ir to paties me- 
dalio, Dovydaitis tik nenoroms studijavo Maskvos universi- 
tete. Jis iš tikrųjų studijavo bibliotekoje, kur gilino pa- 
saulėžiūrą savo paties pasirinkta literatūra. Amžini gin- 
čai, į kuriuos jis įsivėlė, vertė vis labiau nusileisti į 
mokslo gelmes bei užgriebti vis platesnes sritis. Taip jis 
virto pirmuoju enciklopedininku lietuvių pasauliečių tarpe. 
Tartum antru Jakštu - Dambrausku, tik be sutanos. Jam 
knietė širdį, kad savo tautiečių tarpe mažai terado pri- 
tarimo, tačiau neatlyžo, o ėmė burti negausius savo vien- 
minčius į ateitininkų draugiją. 


Šituo keliu žengdamas, Dovydaitis pirmą kartą ir su- 
tiko Šalkauskį. Įvyko taip: “Anuo laiku kelis kartus bu- 
vau pas Tave apsilankęs", kreipiasi Stasys į savo kolegą 
Praną (Atsakyme Dovydaičiui, 476 p.). “Buvai ir Tu pas 
mane atėjęs į vadinamąjį bendrabutį Tražinuose, kur tuo- 
met gyvenau. Per šituos apsilankymus papasakojai apie 
savo susirašinėjimą su kun. Kuraičiu (Louvaine), papasa- 
kojai apie studentų lietuvių katalikų organizavimo reika- 
lą, bet nebuvai man pilnai atidengęs viso dalyko. Tiesa, 
nedaug buvome dar susipažinę ir nebuvai dar nustojęs 
nepasitikėjimo mažai pažįstamu žmogum. Tai tačiau ne- 
sukliudė kilti projektui apie eventualinį mano važiavimą 
į Dorpatą, kur būčiau turėjęs susipažinti su studentais 
lietuviais katalikais ir apsvarstyti su jais organizavimo 
klausimą" (476 p.). 


Matyti, kad Dovydaitis savo vienminčio gerai dar ne- 
pažinojo, nes kitaip jam nebūtų pasiūlęs imtis organiza- 
cinio darbo. Kur jau tuomet glūdėjo šalkauskio stiprybė, 
matyti iš to, kad tuoj ėmė rašyti į kol. Prano redaguoja- 
mąją “Ateitį". Tokiu būdu šiame žurnale, prisišliejusiame 
prie kun. A. Dambrausko - Jakšto vedamosios “Draugijos" 
Kaune, 1911 metais pasirodė šalkauskio iš Hello verstasis 
straipsnis “Vienas būtinai reikalingas dalykas" (Nr 2) ir 
lenkų jaunimo laikraščio “Zarzewie" (Žarijos) recenzija 
(Nr. 3). Po dvejų metų “Ateitis” skelbė iš Hello raštų 
naują vertimą, vardu “Religijos nežinojimas" (Nr 1), prie 

kurio ketvirtame numeryje prijungė dar Solovjovo rašinį 
“Kristus iš numirusių prisikėlė", 

šitokiu keliu — per Dovydaitį ir jo redaguojamą žur- 
nalą — Šalkauskis pasidarė “ateitininku". “Tiesa, ši pra- 
džia buvo nežymi ... bet vis dėlto tai buvo pradžia, kuri 
negalėjo nereikalauti savo tęsinio", taip vėlybesnis Ateiti- 
ninkijos vadas nušvietė “Atsakyme Dovydaičiui" (478 p.) 
savo santykių užuomazgą su savo idėjų bendrininkais. 


Tiesa, Dovydaitis tuomet pilnai nesuprato, su kuo tu- 
rėjo reikalo, nes savo studijose pasinėręs bei tūkstančio 


kuklųjį lankytoją iš tolimojo Samarkando. Galėjo jam, ku- 
ris brėžte pabrėžė savo kaimietiškumą, ir nepatikti šis 
miestelėniškai išprusintas gydytojo ir burmistro sūnus. 
Štai kaip juodu bando aiškinti tą nesusitikimą susitikime: 


Dovydaitis Šalkauskis 


“šis mudviejų susitikimas 
man nėra palikęs jokio giles- 
nio įspūdžio. Aš neatsimenu ir 
kad būčiau Tave raginęs imtis 
plunksnos darbo, kaip patsai 
sakai. Tu buvai savo viršinė 
išvaizda toks, kaip ir kiti pa- 
dorūs studiozai. Tuo tarpu aš 
jau, tur būt, perdaug išsisky- 
riau savo 'kaimietiška' apše- 
pusia išvaizda. Taip apie save 
sprendžiu iš to, kad aš tuomet 
atrodydavau labai 'neįdomus', 
lyg koks 'katoržnikas', iš ku- 
rio nė žodžių ištraukti nebuvę 
galima, nes nosį vis laikyda- 
vęs į knygą įrėmęs" (Ateitis, 
2936, 224 p.). 


Nors asmeniškas kontaktas su 


“Mano išnykimas iš Tavo 
atminties suprantamas todėl, 
kad aš, užsidaręs savo vidaus 
darbe ir nepasireiškęs jokia 
išviršine akcija, negalėjau pa- 
likti jokių aiškesnių įspūdžių 
Tavo psichikoje. Nepasakysiu, 
kad mano apsilankymai pas 
Tave bibliotekoje Tau labai 
būtų patikę. Pakalbėjęs kiek 
su manimi, Tu veržeisi prie 
savo karštai dirbamo darbo. 
Net Tavo išvaizda darė įspūdį 
persidirbusio asketo, žinančio 
tik savo darbą ir marinimosi 
praktikas" (Ateitis, 1936, 477 
P.). 


“Ateities” redaktorium 


ir nutrūko, tačiau į Samarkandą sugrįžęs Šalkauskis pa- 
siliko “ateitininkas”. Advokato darbas jam nebuvo prie 
širdies. Pirmąją savo bylą jis skaudžiai pralaimėjo. “Reika- 

lingą fraką jis — Ivinskio pasakojimu — užsivilko vos du 
kartu, nes charakteris nepakėlė tolaikinio advokato 
etikos" (Tremties Mokykla, 1947, 21 p.). Komercijos ban-- 
ke darbas jam taip pat nepatiko. Stasys Turkestane bu-- 
vo suskilęs, vedė dvejopą gyvenimą: vieną dėl duonos, ki- 
tą dėl idėjos. Nesunku suprasti, prie ko jis buvo linkęs. 


Kiek jis tuomet buvo skendęs intelektualiniame 
darbe, kiek jį traukė filosofinis išsiaiškinimas, matyti iš 
to platoko rašinio, pavadinto “Bažnyčia bei kultūra“, ku- 
riame jis mėgino nusakyti religijos ir kultūros tarpusavio 
santykius. šį pirmą žymesnį nagrinėjimą šalkauskis nu- 
siuntė Jakštui, kuris išspausdino jį 1913 ir 1914 “Draugi- 
joje". Užsimezgė nuo tada tarp abiejų mMintytojų ir kores- 
pondencija, kurioje jaunas Dambrausko gerbėjas pareiškė, 
mielai pašvęstų visą savo gyvenimą filosofiniam darbui, 
jei tam tik atsirastų tinkamų sąlygų. šalkauskio kilni 
mintis bei svarus “Draugijoje” išspausdintas nagrinėjimas 
mūsų intelektualams padarė gilų įspūdį. Kan. M. Vaitkus 
vienam rašytame man laiške (1956) tai šitaip išreiškė: 
“Pirmą kartą Šalkauskio dvasios dvelkimą pajutau 1912 ar 
1914 metais, kai jis pradėjo reikštis Jakšto ‘Draugijoje’. 
Kai mes, anų laikų jaunoji karta, ėmėme šalkauskį rim- 
tai vertinti, prisidėjo ir Jakštas. Jis kiekviena proga, kai 
užeidavo šneka apie aną jaunąją jėgą, atsiliepdavo apie 
ją tikrai jakštiškai — santūriai pagirdamas"'. 


Ir prel. M. Krupavičius pirmą kartą išgirdo šalkaus- 
kio vardą ryšium su Samarkande rašytąja studija. Apie 
tai 1956 metais šitaip atsiliepė: “Nauja niekur nesutikta 
katalikiškoje spaudoje pavardė. Studija buvo mane, tada 
Seinų kunigų seminarijos einantį į pabaigą klieriką, paga- 
vusi. Kas tas autorius, knietė sužinoti. Kažkas suteikė to- 
kių žinių: šiaulių miesto inteligentiškos šeimos miesčionis. 
šalkauskių namuose vyraujanti lenkų kalba, bet šeimos 
dvasia esanti lietuviška. Tai buvo pirma mano pažintis su 
šalkauskiu, nors ir už akių. Po to jo rašinių niekur neuž- 
tikau. Manau, kad jis kaip meteoras švystelėjo gražia, 
daug žadančia šviesa ir dingo nežinioje. Ar jis caro lai- 

kais priklausė ateitininkams? Kalbamu laikotarpiu jau vy- 
ko platūs jų suvažiavimai. Aš buvau visų tų suvažiavimų 
dalyvis, bet šalkauskio niekad juose nemačiau. Maskvos 
studentai ateitininkai, kaip Dovydaitis ar Draugelis, taip 
pat jo pavardės niekad neminėjo. Iš to peršasi išvada, 
kad šalkauskis caro laikais ateitininkams nepriklausė. Bet 
kad jis buvo katalikas ir katalikas ne juokais, jokios abe- 
jonės nekilo". 

Studija “Bažnyčia bei kultūra" ne tik išgarsino jauno 
filosofo vardą katalikų tarpe, bet padėjo jam dar išrūpin- 
ti stipendiją: Jakštui tarpininkaujant, lietuviams studen- 
tams šelpti Amerikos lietuvių kunigų draugija “Motinėlė" 
paskyrė jam lėšų vykti į Vakarų Europą, o ten galėjo įgy- 
vendinti seną savo svajonę: kuriame nors katalikų uni- 
versitete studijuoti filosofiją. Tokiu būdu Jakštas perkėlė 
šalkauskį iš rytų į vakarus. 


Jo vykimu į vakarų pasaulį susidomėjo ir Lietuvių 
Komitetas Rusijoje. To komiteto dalis — taip Konstatuo- 


ja Pakštas — “nuo 1915 m. buvo persikėlusi iš Vilniaus į 
Petrogradą, iš ten tvarkė nuo karo nukentėjusių šelpimą 
ir rūpinosi Lietuvos laisvės reikalais... Jis nusprendė 


užmegzti ryšius su Vakarų Europoje veikiančiais lietuvių 
veiksniais ir pasiųsti Šveicarijon savo atstovą; juo išrin- 
ko juristą Stasį Šalkauskį, kuris tuo metu buvo Samar- 
kande vieno banko juriskonsultu ir parašė Maskvos uni- 
versitetui veikalą apie žemės reformą Rusijos kolonijoje 
— Turkestane“. 


Lietuvių Komitete Petrapilyje dirbo Kazys Šalkauskis, 
Stasio brolis, prieš tai irgi gyvenęs Samarkande. Kai tasai 
komitetas 1915 buvo Petrapilyje organizuojamas Martyno 
Yčo, Kazys Šalkauskis buvo jo pirmuoju pagelbininku — 
dešiniąja ranka. Jie abu taip pat atstovavo lietuviam Ru- 
sijos vidaus reikalų ministerijos sudarytoje pabėgėlių glo- 
bai taryboje. Per šią tarybą ėjo lėšos, valstybės skiriamos 
įvairiems komitetams ir organizacijoms, tik tų lėšų sun- 
kiau buvo gauti uždaviniam, kurių komitetas ėmėsi užsie- 
niuose, siųsdamas ten savo įgaliotinius ir “kurdamas lietu- 

vių sekcijas", kaip rašo M. Yčas (Pirmasis Nepriklausomos 
Lietuvos dešimtmetis, antroji laida, London, 1955, 41 pusl). 
Tokius įgaliotinius turėjo Danijoje, Švedijoje ir Šveicari- 
joje — Juozą Gabrį, kurį pakeitė Stasys šalkauskis. Brolis 
Kazys, kuris buvo komiteto įgaliotiniu ypatingiem reikalam 
ir vadovavo suorganizuotam pabėgėlių registracijos biurui, 
tiek tegalėjo Stasiui padėti, kad jį rekomendavo komitetui, 
kai šis pakilo važiuoti Šveicarijon. 


Pakeliui į Vakarus šalkauskis užsuko į Petrapilį, kur 
jį 1915 rudenį sutiko visai jaunutis Juozas Leimonas. Kokį 
įspūdį padarė vienam iš jauniausių ateitininkų jau suspė- 
jęs visuomenei užsirekomenduoti filosofas iš Samarkando, 
mes sužinome iš dr. J. Leimono 1955 rašytų žodžių: 
“Šalkauskis tuomet į Petrapilį buvo atvykęs aplankyti sa- 
vo brolio Kazimiero. Aš tuomet buvau tik 15 metų bernio- 
kas, o jis aukštojo mokslo vyras. Aš apie jį nieko neži- 
nojau, Neturėjau progos su juo nei kalbėtis. Bet tas trum- 
pas, vienkartinis susitikimas padarė man gilaus įspūdžio, 
ir dabar stovi gyvai akyse. Jis buvo aukštas, liesas, gra- 
žios inteligentiškos išvaizdos ir malonių veido bruožų“. 


Iš Petrapilio naujų horizontų ieškotojas per Suomiją 
vyko į švediją, kur sutiko kun. Juozą Tumą ir iš Ameri- 
kos atvykusį dr. Joną šliupą. Tas — taip pasakoja Pakš- 
tas — “tuoj praneša Amerikos laikraščiams radęs būsi- 
mam Lietuvos universitetui filosofijos profesorių. Dar neiš- 
ėjusį filosofijos fakulteto Šalkauskį jau įtraukia į profeso- 
rių sąrašą, nes ir be diplomo jo protas jau stipriai švietė". 


“Toliau kelionė eina per Norvegiją, pavojingomis jūro- 
mis (juk karas!) į Angliją, į Prancūziją ir šveicariją. Iš 
pasyviųjų kraštų, kur laikrodis jau seniai sustojęs, jis sku- 
ba į judrius kraštus, kur filosofų protai kuria naujas 
mintis ar net naują pasaulį. 


“Kelionėje šalkauskiui labiausiai patiko skandinavų ir 
britų tvarka, rimtumas ir gražus jų gyvenimas. Pro karo 
pavojus jis prasiveržė į mažutę šveicariją, kuri yra visos 
Vakarų Europos miniatūra, mišinys rasių, kalbų, tikybų, 


politinių srovių ir kultūrinių įtakų, sugyvenančių taikoje 
ir demokratinėje harmonijoje. Čia penkis milijonus žmo- 
nių aukštuoju mokslu aprūpina septyni universitetai". 


“Koks nuostabus kontrastas!“ — taip Pakštas baigia 
savo pranešimą apie būsimojo kolegos kelionę. “Iš amžių 
užšaldyto Turkestano į XX amžiaus gyvenimą, iš Abrao- 
mo aplinkumos į moderniškos demokratijos šalį!" 


II VAKARUOSE: 1915 - 1920 


STUDIJOS šVEICARIJOJE 


šalkauskis atvyko tame reikšmingame periode, ku- 
riame dvasios mokslai pamažu ėmė kratytis anksčiau 
viešpatavusių “izmų". Jau leidosi Feuerbacho, Renano, 
Strausso, Buechnerio ir jų vienminčių saulė, ir skambūs 
jų tvirtinimai, kaip: “Der Mensch ist, was er isst, “Ve- 
ritas — temporis filia”, “Be fosforo nėra minčių“, — nu- 
stojo savo sugestyvumo. Prieš tokią “Nachtansicht"* Fech- 
neris dabar pastatė savo “Tagesansicht”, kuriuo katalikai 
laikė atgimstantį krikščioniškąjį aristotelizmą, atėjusį XIX 
šimtmečio gale neoscholastikos pavidalu. Tas mintijimas, 
kurį Leonas XIII buvo iškėlęs garsioje savo enciklikoje 
“Aeterni Patris”, daug kur Vakaruose prigijo, labiausiai 
katalikų universitetuose, pvz. belgų Louvaine ir šveicarų 
Fribourge. 


Abudu mokslo židiniai greit ėmė formuoti ir janąją 
lietuvių katalikų inteligentiją, kurios žymesni atstovai 
Louvaine buvo kunigai šultė, Kuraitis, Viskantas, Reinys, 
Maliauskis. Dar gausiau lietuviai susispietė tik 1889 įkur- 
tame Fribourgo universitete. Jį drąsiu užsimojimu buvo 
įsteigęs Alpių papėdėje vienas Fribourgo kantonas, kuris 
tuomet turėjo vos 130,000 ir dargi visai neturtingų gy- 
gentojų. Ir pats Fribourgo miestas buvo nedidelis — glau- 
dė nepilnai 20,000 piliečių. Savo medžiaginius nepriteklius 
jie išlygino liepsnojančiu idealizmu, kurį mielai palaikė ir 
kiti Šveicarijos katalikai. Tokiu būdu, anot John Ruskino, 
“in the most picturesque town of the world” išaugo nau- 
jas mokslo švyturys, kuris veikiai ėmė šviesti ir lietuviams. 

Pirma banga dar prieš pirmąjį pasaulinį karą atne- 
šė tarp kitų — Matulevičių su Būčiu, kurie čia atnauji- 
no Marijonų ordiną. Šalia jų greit atsirado kunigai Mai- 
ronis, Borisevičius, Sabaliauskas, Bielskus. Atsirado ir Ma- 
rija Pečkauskaitė, kuri vėliau tapo “lietuviškuoju Foer- 
steriu". Per patį karą — ar tuoj po jo — kita banga at- 
plukdė dar gausesnį būrį jaunų studiozų, kurių tarpe pa- 
stebime kunigus Purickį, Steponaitį, Daumantą, Tamošai- 
tį, Mykolaitį - Putiną, Česaitį, prie kurių dar prisijungė 
iš Amerikos atplaukęs Bartuška. 

šioje jaunesniųjų kartoje buvo ir pasauliečių, kurie 
vėliau nepriklausomoje Lietuvoje beveik visi pasižymėjo 
— Bistras, Turauskas, Raulinaitis, Ruginis, Jucaitis, Čepu- 
lis, Leimonas, prie kurių Amerika dar pridėjo Pakštą. Pa- 
žymėtinos ir mergaitės, kurios Pečkauskaitės pėdomis 
rado kelią į mokslus ir į Fribourgą — Andziulytė (vėliau 
Ruginienė), Ambraziejūtė (Steponaitienė), Petrauskaitė 
(Krikščiūnienė), Urnežiūtė (Starkienė), Endziulaitytė (Gy- 
lienė) ... 

Fribourgo kolonija 1919 pasiekė rekordinį skaičių, nes 
čia vienu kartu lavinosi 22 studentai ir trys moksleiviai, 
iš kurių vėliau devyni buvo pašaukti profesoriais į mūsų 
aukštąsias mokyklas, ir apie tuzinas mokytojais į gimna- 
zijas. Taip mūsų fribourgiečiai uoliai stojo į kovą su anti- 
krikščioniška ir ateistiška dvasia, besiskverbiančia iš Rusi- 
jos. Žymiausias šiose idėjų rungtynėse buvo čion 1915 at- 
vykęs Stasys Šalkauskis. Deja, jis negalėjo mokslui atsi- 
duoti taip, kaip buvo norėjęs, nes karas sutrukdė šį pa- 
siryžimą. Pasirodė, kad dėl karo veiksmų vien Vokietijoje 
atsidūrė apie 13,000 lietuvių. Reikėjo rūpintis jų likimu. 
Neutralioje Šveicarijoje tai buvo patogiausia. Prie Fri- 
bourgo universiteto jau nuo seniau veikė lietuvių studen- 
tų draugija, kuri pradžioje vadinosi “Rūta", o paskui — 
“Lithuania". Karui prasidėjus 1914 vasarą, daugumas jos 
narių atostogavo ar Lietuvoje ar Amerikoje ir žiemos se- 
mestrui, žinoma, nebesugrįžo. Likę buvo tik trys kunigai 
— Purickis, Daumantas ir Steponaitis, kurie draugijos “Li- 
thuanijos" vardu ėmė organizuoti šelpimo darbą. Iš pradžios 

jie gavo lėšų iš Anglijos, vėliau ir iš Amerikos; tai jiems 
leido praplėsti maisto siuntimą Vokietijoje internuotiems 
tautiečiams. 

Vyriausias samarietis buvo kun. Antanas Steponaitis, 
kurio komitetas vadinosi “Lithuania, Comitė centrale de 
secours aux victimes de la guerre en Lithuanie”. Iš kap- 
sų kilęs šis kunigas Fribourge studijavo istoriją, ruošda- 
mas disertaciją apie krikščionybės įvedimą Lietuvon. Ka- 
ro sutrukdytas, jis studijų baigti negalėjo, nes įvykiai jį 
nunešė į Lozaną (Lausanne) rūpintis šalpos reikalais, Ten, 
50 km. nuo Fribourgo, jis beveik nepastebėtas varė didelį 
darbą, kuris ne vieną lietuvį — belaisvį galbėjo nuo al- 
kio, ligos ir mirties. 

Šalia jo kun. Juozas Purickis (1883 - 1934) daugiausia 
rūpinosi politika. Jis buvo gimęs Žiežmarių apylinkėje, bai- 
ges Kauno kunigų seminariją ir Petrapilyje lankė Dvasinę 
Akademiją. “Gavęs magistro laipsnį teologijoje, išvyko pa- 
pildyti mokslų į Šveicarijos Fribourgą, kur ypačiai atsidė- 
jo istorijai ir parašė gana įdomų veikaliuką apie protes- 
tantizmą Lietuvoje. (“Die Glaubensspaliung in Litauen"). 
Vysk. Karevičius buvo bepaskiriąs jį profesorium į kuni- 
gų seminariją, nežinodamas, jog Purickio draugai, vienkart 
mokęsi Fribourge, jau buvo pastebėję kai kurių jo pažiū- 
rų keistumą. Pasaulinis karas — ir Purickis perėjo į politi- 
ką" (Vaitkus, Mistiniame Sode, Putnam, 1957, 15 p.). Jo- 
je buvo tiek stiprus, kiek tikėjime silpnas. 

Purickis buvo malonus, lipšnus, tiesiog meilus žmogus, 
kuris savo šarmu bematant laimėdavo ypač jaunų Žmonių 
(ir moterų) širdis. Vokiečių jam duotuose dokumentuose 
jis vadinosi Joseph von Purickis, tikėdamasis tokiu var- 
du lengvesnių derybų su monarchistiškai nusiteikusiais vo- 
kiečiais. Jis dažnai vykdavo į Berlyną derėtis su jais dėl 
Lietuvos valstybės atstatymo. Ten pirmoje eilėje kreipda- 
vosi į katalikų Centro partiją ir jos lyderį Erzbergerį, ku- 
ris savo intervencijas Lietuvos naudai mini Stuttgarte iš- 
ėjusioje knygoje “Erlebnisse im Weltkrieg” (1920). Puric- 
kis buvo įsitikinęs, kad vokiečiai laimės karą ir kad dėl 
to Lietuvai vokiečių kilmės valdovas esąs neišvengiamas 

Bet kad nei prūsai, nei saksai nesikesintų į Lietuvą, jis 
piršo neturtingą, demokratiškai nusistačiusį ir asmeniškai 
simpatingą Wuerttembergo krašto herzogą von Urach, ku- 
ris turėjo tapti Lietuvos karalium ir vadintis Mindaugu 
II. Purickis buvo nejudrios išorės ir savyje užsidaręs, 
nemėgstąs išsiduoti. Nebuvo iškalbingas, tad jam nesunku 
buvo paslėpti savo intencijas. Bet silpnais momentais vis 
tiek išsiduodavo. Mėgdavo pašiepti brevijorių ir kunigys- 
tẹ telaikė varžtais, iš kurių reikia išsilaisvinti. 

Savo diplomatiniu santūrumu ir nesugebėjimu (bei ne- 
noru) sklandžiai ir aiškiai išsireikšti Purickis buvo 
didžiausia priešybė kitam politiku — Juozui Gabriui 
(1880 - 1951). šis laikėsi, kaip tikras didžiūnas (grand- 
seignieur), dėvėjo elegantiškus drabužius ir gyvendavo 
brangiuose viešbučiuose. Jis iš tikrųjų vadinosi Paršaitis 
ir buvo iš Garliavos. Po audringo dalyvavimo priešcarinė- 
se bei antirusiškose riaušėse ir sekretoriavęs Vilniaus sei- 
me (1905), jis atsidūrė Paryžiuje. Ten jis tarp kitko įkūrė 
Bureau d'Information de Lithuanie (Lietuvos Informaci- 
jos Biurą), kurį po ketverių metų perkėlė pirma į Ženevą, 
o paskui į Lozaną. Užmezgęs plačias pažintis, jis atkak- 
liai veikė už Lietuvos nepriklausomybės atstatymą. Jis 
pvz. išleido didžiulį krašto žemėlapį ir storus tomus apie 
vokiečių padarytus tėvynėje žiaurumus. Tarnaudamas nuo 
1917 jo vedamame biure, galėjau įsitikinti jo patriotiz- 
mu; bet kartu mane atstūmė jo tiesiog liguista didybės 
manija. Dažnai dėvėjo raitelio kostiumą ir savo botagu 
mūsų įstaigą taip smarkiai dirigavo, kad nuo rašomųjų 
stalų pakildavo dulkės ir nulėkdavo popieriai. Jis tuomet 
atrodė kaip tikras vidurinių amžių feodalas, kuris kažko- 
kiu nesusipratimu buvo patekęs į jam visai svetimą šimt- 
metį. Charakteringa, kad jis svetimšaliams nesivaržyda- 
mas prisistatydavo kaip “comte de Garliava". 

Iš kur Gabrys turėjo lėšų savo plačiam bei praban- 
giam gyvenimui, kuris taip rėžiamai skyrėsi nuo kitų lie- 
tuvių kuklumo (ir net skurdumo), niekas tikrai pasakyti 
negalėjo. Vieni tvirtino, jis esąs santarvininkų agentas, 
nes buvo ypač prancūzų palaikomas. Kiti jį laikė vokie- 

čių bendradarbiu. Treti vėl šnabždėjo, kad jis be sąžinės 
graužimo dirbąs abejiems. Atrodo, kad jis į Lietuvos sostą 
norėjo įsodinti vieną Ispanijos princą iš Burbonų gimi- 
nės ir dėl to suėjo į konfliktą su Uracho hercogą palai- 
kančia Lietuvos Taryba. Kažkokia paslaptis gaubė jo dau- 
giašakią bei rafinuotą veiklą. 

šiam neabejotinai gabiam ir savo tėvynę tikrai my- 
linčiam veikėjui trūko nuosaikumo, susivaldymo, takto ir 
noro veikti sutartinai su kitais. Jis Lietuvos reikalą taip 
artimai suplakdavo su savo asmeniniais interesais ir su 
savo tik valdžios siekiančia ambicija, kad jam niekad ne- 
pavyko įsijungti į bendrą darbą. Tokiu būdu jis pats sa- 
ve pasmerkė izoliacijai, kurioj surūgo visi jo talentai, 

šalia šio, sakytum, oficialaus pasaulio, kuris vis labiau 
susikoncentravo Lozanoje, buvo dar studentiškasis, kuris, 
žinoma, centrą turėjo Fribourge. Stambi figūra čia buvo 
kun. Izidorius Tamošaitis iš Jurbarko. Buvo aukštas, pla- 
čiapetis, stambus, studijavo filosofiją. Jis mėgdavo pajuo- 
kauti, bet tikru linksmumu nepasižymėjo, nes buvo labai 
ambicingas. Būdamas, tiesa, gabus, tikėjosi būsimame Lie- 
tuvos universitete didelės karjeros. Bet jau čia užsimęz- 
gė tas konfliktas, kuris jam 1922 uždarė kelią į Teologi- 
jos - Filosofijos Fakultetą, kas jį paskatino pasirinkti ki- 
tą visuomenės grupę, tautininkus, ir tapti jų ideologu. 

Griežtas kontrastas jam buvo jo konfratras kun. Vin- 
cas Mykolaitis (1894). Kilęs iš Gudelių valsč., Marijam- 
polės apsk., jis priklausė prie tų gabių jaunos kunigijos 
atstovų, kurie, baigę kunigų seminariją Lietuvoje, buvo 
pasiųsti į Petrapilio Dvasinę Akademiją tobulintis. To- 
liau jis dar gavo stipendiją vykti į Fribourgą; ten gili- 
nosi filosofijoje ir meno dalykuose, kurie jam, poetui, la- 
bai buvo prie širdies. Jis buvo vidutinio ūglio, liesutis. Iš- 
tysęs jo veidas asketiškai ir įdomiai kontrastavo tamsioms 
jo garbanoms. Mykolaitis elgėsi labai kukliai ir laikyda- 
vosi užpakalyje kitų. Jis puikiai mokėjo susivaldyti, nors 
griežtos disciplinos nemėgo. Kalbėdamas kiek varžėsi, ta- 
čiau reikšdavosi parinktais, dailiais žodžiais. Jutai, kad tai 
ryški ir išprusinta asmenybė. Mažame ratelyje kun. Vin- 

cas savitvardos varžtus kiek atleisdavo, pralinksmėdavo ir 
leisdavo net ironijos strėles. Kilo įtarimas, kad tai ne vie- 
nalytė, o suskilusi asmenybė, kuri tik tvirto savo susival- 
dymo dėka neiškrinta iš dirbtinių savo rėmų. Kadangi abu 
studijavome literatūrą, kai kada susitikdavome vieni. Jis 
tokiais atvejais būdavo kur kas atviresnis, pasisakydavo 
už autonomiją menui toje pasaulėžiūroje, kurią jis viešai 
išpažino. Tad iš Mykolaičio jau tomet galėjai laukti 
staigmenų. Ta sielos tragedija, kurią jis vėliau atvaizdavo 
romane “Altorių šešėlyje" (1933), jau tada jaudino jo širdį. 

Nors ir buvo jausti, kad skepticizmo kirminas jau 
Fribourgo dienose graužė kun. Mykolaičio sielą, jis viešai 
to nerodė. Visų mylimas dėl jo šimtastygės poezijos, ku- 
rios jautriomis eilėmis visi žavėjosi, jis buvo laikomas žy- 
miausiu jaunosios kartos kūrėju, kuris anksčiau ar vėliau 
iš Maironio perims lietuviškos poezijos vainiką. Pobūviuo- 
se buvo deklamuojamos ir gausingomis katutėmis lydimos 
skambios jo eilės. Retkarčiais jis savo poeziją skaitė kiek 
sausoku, virpančiu balsu. Nors turinio tada nesupratau, iš 
ritmo bei sąskambio jutau, kad jo esama poeto iš Dievo 
malonės. Jaudinančios eilės, juodos garbanos, jo akyse de- 
ganti ugnis ir iš blyškaus veido trykštąs spinduliavimas 
— visą tai sudarė mums, jaunuoliams, idealaus poeto 
vaizdą. Putiną klausydamas jauteis, lyg pačią poeziją su- 
tikęs. A 

Vėl naują toną ir spalvą fribourgiečių tarpan atnešė 
Kazys Pakštas, nes juo bylojo amerikoniškoji Lietuva. 
Pakštas buvo gimęs 1893 Aukštaičiuose, kur, Užpaliuose, 
lankė pradžios mokyklą. Judrus iš pat jaunų dienų, jis 
anksti pasiekė Kauną ir ten dirbo Banaičio spaustuvėje. 
Vengdamas būti paimtas į rusų kariuomenę, išbėgo 1913 
į Ameriką. Nors ten sunkiai vertėsi, tačiau toliau išsimoks- 
lino atkakliu darbu, ir tai jam atvėrė duris į Valparaiso 
(Ind.) ir vėliau į Fordhamo (N. Y.) universitetus, kur 
1918 baigė sociologijos mokslus. Kartu jis dalyvaudavo ir 
viešame gyvenime, kur savo dinamiškų būdu ir savo pa- 
gaunančia iškalba elektrizuodavo jau tuomet jaunimą. 
Greitai šis miklusis jaunuolis, kurio aukštaitiškas gyvu- 

mas gerai derinosi su amerikoniškuoju judrumu, skynė 
sau kelią į visuomenės veikėjus. Jis buvo išrinktas į A- 
merikos Lietuvių Tarybą, kurią buvo sudarę katalikiškųjų 
organizacijų atstovai. “šita Taryba — taip pasakoja Pakš- 
tas — 1918 gegužės pradžioje susirinkusi Washingtone 
ir priimta prezidento Wilsono tarp ko kita nutarė Švei- 
carijon siųsti delegaciją, kurią sudarė adv. Mastauskas, 
kun. Dobužis ir K. Pakštas". Pastarasis, kaip jauniausias, 
— vos 25 metų — buvo delegacijos sekretorius. Kadangi 
jis buvo Rusijos pilietis, to krašto konsulas New Yorke il- 
gai nesutiko duoti jam paso. Vis dėlto visi trys rugsėjo: 
mėnesio pradžioje pasiekė Lozaną. “Greit pradėjome posė- 
džiauti su iš Lietuvos atvykusiais Smetona, Yču, Olšausku: 
ir su Šveicarijoje veikiančiais Gabriu, Purickiu, Bartuška. 
ir kitais". b 

Tokiu būdu Pakštas vėl pateko į gimtąjį savo konti- 
nentą. Tur būt, niekas iš fribourgiečių taip atidžiai ne- 
stebėjo iš užjūrio atvykusį kaip Šalkauskis, kuris jame 
galėjo įžiūrėti tikrą “sintezę” — sintezę tarp Europos ir 
Amerikos, tarp lietuviško sodžiaus ir New Yorko Broad- 
way'o. Man tada toji problema dar neknietė širdies, nes 
tuomet dar nežinojau nei Lietuvos kaimo nei Amerikos 
dangorčžių. Aš tik supratau, kad Pakštas kitoks, negu iš 
rytų čion atvykę. Jis buvo daug judresnis ir atviresnis už 
kitus ir dėl to rado kelią prie kiekvieno — užkalbindavo. 
ir davėsi užkalbinamas. Jis, nepataisomas optimistas, savo 
giedrumu ir kitus užkrėsdavo. Užkrėtė savo skaidriu 
žvilgsniu, savo plačiu šypsniu, savo pagaunančiu žodžiu 
ir savo humoru. Susirinkimuose jis prabildavo dažnai ir 
laisvai. Mėgo kalbėti ir mokėjo kalbėti. Savo žodžius dar 
taip pabrėždavo mimika bei gestais, kad turėjai jį supras- 
ti, ar nori ar nenori. 

Pakštas tiek išsiskyrė iš kitų “Lithuanijos" narių, kad 
abejojau, ar jis tikras lietuvis. Tik vėliau, susipažinęs su 
Utenos krašto charakteriu bei 1926 patyręs savo kelio- 
nėje į JAV amerikiečių būdą, supratau, kad Kazys tik 
toks ir galėjo būti, koks jis buvo. Jo asmenyje lietuviškas 
medis buvo skiepytas amerikoniškais daigais. Susiėjimuo- 

se sėdėdamas kokiame užkampyje akis buvau įbedęs į šį 
“nelietuvišką" lietuvį. Atsitikdavo tada, kad jis bakstelė- 
davo man į šoną ir plačiu šypsniu klausė: “Na, bičiuli, 
kada vyksime į Lietuvą?". 


šitaip maždaug atrodė, jauno šveicaro akimis žiūrint, 
žymesnieji nariai tos lietuviškos šeimynėlės, kuri apie 
1916 - 1918 metus spietėsi prie Lozanos biuro bei Fri- 
bourgo universiteto, ir į kurią 1915 rudenį buvo patekęs 
ir Stasys Šalkauskis. 

TARP RYTŲ IR VAKARŲ 


Iškart jį pastebėjau, nes vien jau savo išvaizda jis 
visiems krito į akį. Aukštoko ūgio ir liesutis, jis padarė 
įspūdį trapaus sutvėrimėlio, kurį ir lengviausias vėjelis ga- 
li nupūsti. Jo eisena buvo tokia netikra — tiesiog norėjai 
jį paremti, kad nepavirstų. Bet keisčiausia vakariečiui bu- 
vo jo “mongoliškasis" veidas. Nepaprastas buvo ir jo lai- 
kymasis, nes Šalkauskis visuomet buvo mandagus, švel- 
nus. Kiti jo tautiečiai šalia jo atrodė kaip tikri milžinai, 
kuriuos Dievas grubia ranka buvo nulipdęs. šie savo iš- 
ore nustelbdavo tą plonakūnį filosofą, kurio turėjai ieško- 
ti už kitų nugaros. Jis tenai nesislėpė, nes bailus ne- 
buvo; tik nenorėjo prasikišti. Tokio mandagumo žmogaus 
dar niekad nebuvau sutikęs. Dailiu savo elgesiu jis buvo 
tikras aristokratas, dvasios aristokratas. Šalkauskis nebu- 
vo etiketo žmogus, nes jo mandagumas plaukė iš pagar- 
bos žmogui, iš meilės artimui. 

Per visą studijų laiką šalkauskis toks ir liko. Jis man 
atrodė toks tobulas, jog pradžioje bijojau, kad jis galės 
mane kuo nors apvilti. Tai buvo tuščia baimė, nes per vi- 
są mūsų 23 metus trukusią pažintį jis pasiliko toks pat 
malonus, lipšnus, orus. 

Kad kilnus jo elgesys nebuvo diktuotas kokio etiketo, 
bet plaukė iš jo būdo, matyti buvo tarp kitko iš to, kad 
Šalkauskis visur rado pripažinimą. Jam nereikėjo nei lie- 
žuvio, nei alkūnių; jo vidaus kultūra jam savaime sky- 
nė kelią; dėl to ir nejučiomis jis tapo siela to ratelio, ku- 
riame jis sukinėjosi. Ar jis referavo ar tik tenkinosi pa- 

stabomis, jis visuomet su pagarba buvo išklausomas. Ne- 
nuostabu, kad jis pasidarė savo tautiečių studijų vadu, 
kai kada net jų mokslinių pastangų derintoju. Ta rolė, 
kurią dar prieš pirmąjį pasaulinį karą buvo vaidinę kuni- 
gai, kaip antai Matulevičius ar Būčys, dabar savaime ati- 
teko pasauliečiui. 

Kaip jis veikdavo savo kolegas, čia pasakos mums jau- 
nutis, tik ką iš Amerikos atvažiavęs Pakštas: “Gal būt, 
atrodžiau Šalkauskiui kaip Amerikos prerijų kavbojus ir 
dabar besimokąs mandagiai elgtis aukštoje Europos visuo- 
menėje ir norįs skubiai viską išmokti, pritaikinti Lietu- 
vos reikalui. Toks berniokas, rodos, negalėtų greit su šal- 
kauskiu susidraugauti. Bet įvyko nuostabus dalykas. Mu- 
dviejų draugystė plėtojosi gan sparčiai. Jis man buvo 
Teikalingas kaip kultūros filosofas, kokio man neteko nie- 
kur sutikti. O jis, gal būt, vertino mane kaip faktų aruo- 
dą. Daug pasivaikščiodavome vaizdingose Fribourgo apy- 
linkėse. Kalboms temų nepritrūkdavo. Jis dar buvo kupi- 
nas įspūdžių iš pasyviosios žmonijos centro — Turkesta- 
no, aš gi iš verdančio katilo, New Yorko. Jis buvo labai 
kultivuotas mistikas, eteriškos sielos žmogus, labai švel- 
nus ir kuklus, susidvasinęs iki savo smegenų gelmės. 

“Ltihuanijos susirinkimams besibaigiant, jis dažnai 
būdavo paprašomas truputį pakalbėti kokia nors nuotai- 
kinga tema. Jis kalbėdavo apie draugiškumą, gerumą. Jo 
kalbos sukeldavo kilnių jausmų, jos visiems dvelkė gėriu, 
grožiu, jaukumu, nuoširdumu. Ir po 35 metų jaučiu ilgesį 
tų kuklių dvasinių puotų šiame suardytame pasaulyje". 

Šalkauskio autoritetui daugumas mielai lenkėsi. Kaip 
jis jau tuomet veikė jaunas savo tautietes, sužinome iš 
O. Krikščiūnienės - Petrauskaitės pranešimo iš Chicagos: 
“Pirmą kartą susitikau su Šalkauskiu, kada mes, kelios 
Mergaitės, su Putinu atvykome į ševicariją. Jis mūsų pa- 
=sitikti buvo atvykęs iš Fribourgo į Bazelį. Aš turėjau ne- 
laimę užsirūkyti cigaretę. Jis ant rytojaus ilgai man aiš- 
kino, kiek jam nustoja vertės moteris, kuri rūko. Vėliau 
aš nerūkiau dėl įvairių priežasčių, žinoma, buvau paveik- 
ta ir jo žodžių". 


48 


Ta proga O. Krikščiūnienė prisimena dar vieną bū- 
dingą atsitikimą: “Kartą jis man sakė, kad paskaitos jį 
labai varginančios, juoba, kad pertraukų metu dar turįs 
kalbėtis su studentais — lietuviais. Nustebusi paklausiau, 
kodėl jis nemėgina nuo mūsų pasitraukti. Atsakė, kad 
studentai tuomet galėtų manyti, jog jis išdidus ir norįs 
niekinti jaunesniuosius. Buvo tokių, kurie jį tiesiog ado- 
ravo. Sakysime, Pakštas visame kame pradėjo juo sekti. 
Bet buvo ir tokių, kurių elgsena buvo laisvesnė. Tie jo 
nemėgo, atrodė, kad jis juos varžė. Jie šalinosi nuo jo 
ir mėgo jį kartais pajuokti. — Jis jau anais laikais bu- 
vo labai nesveikas ir silpnas. Kartą skundėsi, kad tas li- 
gūstumas net atsiliepiąs jo psichikai. Savo išvaizda jis 
buvo tikras asketas. Kitiems jis buvo švelnus ir malo- 
nus, sau gi kietas. Man vis atrodydavo, jog jis tiktų į 
šventuosius". 


Daugumui savo studijuojančių tautiečių šalkauskis 
buvo autoritetas dar ir dėl to, kad jis čia Fribourge sta- 
tė jau antrus savo mokslo rūmus. Juk jis čion buvo at- 
vykęs ne kaip žaliūkas, o kaip subrendęs vyras, kuris, ei- 
damas 31 metus, jau buvo baigęs vieną fakultetą, turėjo 
savo profesiją ir plačiai buvo pažinęs rytų pasaulį. Rytai 
buvo jam davę tiek, kad jis būtų galėjęs ir be Vakarų 
apsieiti. Solovjovas vienas galėjo patenkinti jo dvasios 
troškimus. Vykdamas tad į Vakarus, jis nebėgo nuo Rytų. 
Jų niekad neišgyvendino iš savo širdies, priešingai — šil- 
tai juos savyje išsaugojo ir mielai prisimindavo, ypač tą- 
ją Azijos dalį, kurioje gyveno net per keletą reikšmingų 
savo jaunystės metų. Būdingas šiuo atžvilgiu yra Pakšto 
prisiminimas: 

“Šalkauskį dažnai užkalbindavau Turkestano temomis. 
Jis man pasakojo apie to krašto dykumas, apie galingas 
upes, kupranugarius, irigacijos kanalus ir medvilnės kul- 
tūrą, apie gyventojų būdą, jų XIII šimtmetyje užšalusią 
kultūrą, jų pasyvumą. Prieš mano vaizduotę tuomet mir- 
gėjo pasakiška procesija išnykusių imperijų ir civilizacijų. 
Išgyvenau rusų prasiveržimą per Vidurinės Azijos dyku- 
mas 1873 m. ir galutinį jų įsistiprinimą pačiame Pamyre 

1895 m. Nepamiršta buvo ir viso pasaulio didžiausia ka- 
talikų parapija — kurios klebonu buvo lietuvis kun. prof. 
Pranaitis, kuriam teko mokyti tikybos 12 kalbų. Būdavo 
progų lyginti snūduruojančių Rytų civilizaciją su vis sku- 
bančiais Vakarais“. 


Bet “Rytais" mūsų filosofas pirmoje eilėje suprato 
ne geografijos, o dvasios horizontus. Tie jam buvo tokie 
platūs ir turtingi, kad per visą savo amžių juose ir pa- 
siliko. Šalkauskis savo esmėje buvo ir liko rytietis. Tokį 
jį buvo padarius ne tik visai būdinga jo dvasios struk- 
tūra, bet ir jo stipriausias intelektualinis bei giliausias 
moralinis išgyvenimas — Solovjovas. 

Tačiau ši rytietiškumo persvara jo charakteryje ir 
šiaip visose jo savybėse nekliudė jam siekti plačiau, nes 
savo filosofiniame darbe buvo tikras sintetikas. Dėl to 
visur jis stengėsi suvokti visumą ir priešingybes suderin- 
ti aukštesnėje vienybėje. "Sintezės žodis jam — anot 
Girniaus — turėjo tokios pagrindinės reikšmės, kad jis 
jam beveik virto tiesos sinonimu". Dėl to jis kaip teisinin- 
kas laikėsi romėnų žodžio — audiatur et altera pars, ir 
kaip filosofas nesitenkino fragmentais, o siekė pilnumos. 
Dėl tos priežasties jis net tobuliausią rytietiškumą ne- 
laikė absoliučiu idealu, o tik esminga dalimi, kuri — kaip 
ir viskas — yra reikalinga papildoma bei atbaigiama. 


šalkauskis, atvykęs į Vakarus, visai nemanė svaidyti 
žaibų į vakarietiškumą, kaip tai darė slavofilai ir jų į- 
kvėptasis Dostojevskis, kuris išdidžiai klausė: “Ar tie mo- 
kytieji europiečiai supras, kad Rusijai lemta juos išga- 
nyti?". Šalkauskis perdaug gerai buvo pažinęs ir Rytus. 
kad juos be atodairos būtų galėjęs idealizuoti. Juose juk 
augo ne tik Solovjovai. Tokioje situacijoje kelias buvo 
aiškus: Rytų dvasia dirbamam filosofijos darbui panaudo- 
ti tinkamas Vakarų mintis. 


Kaip tas darbas jam vyko? 


Suprantama, kodėl šalkauskis, atvykęs į Vakarus, 
dvelkte dvelkė ta Rytų dvasia — juk buvo išgyvenęs jų 
mistiką, jų polėkius ir neribotumą. Kontempliacija bei in- 

tuiciją buvo įžengęs į jų idėjų pasaulį. Juose į pirma- 
vaizdžių aukštybės jį buvo užkēlęs Platonas, ir juose jis 
Solovjovo asmenyje buvo sutikęs naujųjų laikų Platoną. 
Aišku, kad tik ką nuo Indijos pasienių atkeliavęs ir Pia- 
tono — Solovjovo minčių pasaulio apgaubtas šalkauskis 
iškart negalėjo suprasti Vakarų filosofijos, tiksliau sakant, 
tomizmo, kuris mažiau vertino individualinius išgyveni- 
mus, o jų vietoje labiau kėlė šaltai analizuojantį racio- 
nalizmą. Jis net tam tikrais referatais Hetuvių studentų 
susirinkime pasisakė prieš tomistinį racionalizmą, kuris, 
jo manymu, per stipriai kreipiąs žmogaus žvilgsnį nuo 
transcendentinių aukštybių. Apie tokio senosios filosofijos 
gynimo rezultatus A. Maceina pasisako šiais žodžiais: “Aris- 
totelizmo (jo filosofijoje) yra tik griaučiai: pažinimo teo- 
rija tik yra aristoteliška, o visa metafizika yra perdėm 
platoniška. Juk centrinė idėja Šalkauskio mąstyme yra 
pirmavaizdžių buvimas ir jų santykis su tikrove. O tai 
kaip tik yra Platono mokslas, kurį Aristotelis sąmonin- 
gai neigė ir kuriuo sekdamas prof. Kuraitis nuolat erzin- 
davo Šalkauskį ir mane sakydamas: “Tai ką, jūs manote, 
kad ir šuns pirmavaizdis yra Dievuje?'. Skirtumas tarp 
Kuraičio ir Šalkauskio yra labai didelis, o Kuraitis buvo 
tikras aristotelikas — tomistas". 


Mūsų filosofą tas Vakaruose patirtas pasukimas 
iš mistikos į racionalumą, iš intuityvinio pažinimo į 
labiau loginį protavimą smarkiai sukrėtė. Prasidėjo tad 
uolus išsiaiškinimo darbas, kuris truko pirmuosius studi- 
jų metus Fribourge. Jų vaisius buvo, kad šalkauskis dau- 
giau ėmė vertinti regimąjį pasaulį kaip faktų aruodą ir 
racionalų apčiuopiamybių tyrimą. Jis daugiau vertino ir 
proto reikšmę bei nuoseklios logikos svarbą, sąvokų rei- 
kalingumą bei jų tvarkingą grupavimą į galimai pilnes- 
nę sistemą. Tuo jis Aristotelio nurodytame kelyje tapo 
šv. Tomo Akviniečio bendrakeleiviu. Vadinasi, į savo pla- 
tonišką solovjovišką filosofiją priėmė ir scholastikos ele- 
mentus. 
Betgi šalkauskis savo esmėję pasiliko rytietis, nes sa- 
vo graikiškai bizantinio dvasios pasaulio neapleido ir į va- 

karietinę romėnų orbitą tikrai neįžengė. Natūrali reakci- 
ja po visų tų studijų racionaliame Vakarų pasaulyje ir 
buvo, kad jis tiesiog iš čia norėjo vykti į Indiją, kurios 
išminties buvo ištroškęs. Jis į tą dar gana vargingą ke- 
lionę mielai būtų 1920 metais leidęsis, nepaisydamas trapios 
savo sveikatos, jeigu tik finansai nebūtų kliudę, bet jam 
tuomet — ir visada — trūko tų 3,000 dolerių, kurių bū- 
tų reikėję. Bet užtat jam paliko realizuoti kitas sumany- 
mas — apdovanoti Vakarus visa eile apie Solovjovą vei- 
kalų, kuriuos, jo paraginti, parašė jo tautiečiai, įvesda- 
mi Rytus plačiu mastu į filosofinį Vakarų frontą. 

RŪPESTIS TĖVYNE 


Išviršinės sąlygos, kuriomis vyko šis reikšmingas iš- 
siaiškinimo darbas, nebuvo geriausios. Permestas iš sauso 
ir giedro Turkestano į Fribourgą, kur net dažniau lyja 
negu Lietuvoje, šalkauskis žymiai susilpo. Jis ilgte išsiilgo 
saulės ir šilto, sauso oro. Šveicarų virtuvė irgi netiko tai 
dietai, kurios turėjo laikytis jo menkas virškinimas. Iš to 
kilo bendras silpnumas, aštri migrena, apatija. Nuolatos 
reikėjo gydytis tai namuose, tai sanatorijoje; o tai nuo- 
latos tuštino ir šiaip apytuštę jo piniginę. Amerikos Tau- 
tos Fondas jam buvo paskyręs stipendiją ir šiaip jį rė- 
mė pašalpomis, tačiau vertėsi sunkiai. 

Vienintelė pramoga būdavo iškylos į žavingą apylin- 
kę, kur dangų remiančių, snieguotų kalbų akivaizdoje jis 
mėgo paekskursuoti, nors neilgai ir netoli. Pati gamta jo 
perdaug netraukė, jam daug įdomiau buvo su palydovais 
padiskutuoti opiuosius Lietuvos ir apskritai kultūros klau- 
simus. Tokiomis progomis duodavo mums į valias išsikal- 
bėti, o paskui, kitiem išsišnekėjus, stengėsi suvesti visas 
pažiūras į tokią visumą, kuri patenkino įgimtą jo palin- 
kimą į sintezę. Kadangi ją sukūrė “nepaprasta asmeny- 
bė“, — kaip kan. A. Steponaitis atsiliepia apie St. šalkaus- 
kį, kuris “pasikalbėjime buvo švelnus ir malonus ir kurio 
mintys buvo originalios“, tai daugumas jo tautiečių mie- 
lai priimdavo jo žodžius. 

Tačiau nevisi buvo linkę sutikti su jo išvadomis. 
Tai jam buvo nemalonu; tai buvo iš dalies ir priežastis 
skaudžių nusivylimų, kuriuos kai kada minėjo savo laiš- 
kuose. Antai, 1919 balandžio 16 skundėsi Stockholme pa- 


53 


i 


našiai besisielojančiam kun. J. Tumui: “Fribourge teko 
man daug ko patirti ir persirgti savo rūšies sielos liga. 
Ligūstas ūpas dažnai grėsė man bevilčio pesimizmo pa- 
vojumi ... Aš iš pačios Azijos širdies skubėjau atvykti 
Europon, kad savo tautiečių tarpe rasčiau tikrų draugų 
ir bendromis pajėgomis tarnaučiau šventajam tėvynės 
darbui, o tuo tarpu kiek skaudžių apsivylimų likimas lė- 
mė patirti ...". Bet kadangi šis pesimizmas neplaukė iš 
jo charakterio, o tebuvo akimirksnio šešėlis, jis matė ir 
tas “pozityvių idealistų eiles, kuriosna turės stoti viskas, 
kas yra sveiko, padoraus ir kuriančio mūsų visuomenė- 
je". Jo pesimizmas atslūgsta, kai peržvelgia šveicarijoje 
besimokančių tautiečių eiles: “Čia „.. gangreit visi ... de- 
ga karštu noru tarnauti savo tėvynėje pedagogikos sri- 
tyje”. šitie idealistai jį sulaikė nuo nugrimzdimo į nevil- 
tį, ir taip jis liko — kaip jis pats save vadino — “pesi- 
mistišku optimistu", toks ir išbuvo per visą tolimesnį sa- 
vo gyvenimą. 

Nuo šitų idealistų griežtai skyrėsi — kaip jis juos pa- 
vadino — “realistai". Jais jis suprato visus savanaudžius, 
apie kuriuos laiške kun. J. Tumui šitaip atsiliepė: “Kol 
buvome turėję vieną bendrą priešą, mūsų tarpe buvo vi- 
sados vienybė, bet dabar, kai atėjo laikas nuskinti pir- 
mąsias mūsų kovos išdavas, mumyse prabilo įvairūs in- 
stinktai. kurie ne vieną iš mūsų ragino srėbti gėrybių pil- 
na burna. Visokie egoistai ir oportunistai, savo garbės ieš- 
kotojai ir doriniai minimalistai mano, jog atėjusi valan- 
da aprūpinti asmeninius savo reikalus". 

Iš tikrųjų skaudu buvo žiūrėti į tuos egoistus, kurie 
čia riejosi dėl partinių interesų ir asmeninės naudos, ku- 
rie Lietuvą laikė pasipelnymo objektu, o ne motina, rei- 
kalinga pagalbos. šiurkšti savinauda čia kartais tokiu nuo- 
gumu pasireiškė, kad tikriems patriotams koktu darėsi. 
Dar Maskvoje įaunas studentas piktinosi politikieriais, pa- 
lenkiančiais viešuosius reikalus savo naudai. Bet tai bu- 
vo svetimi. O dabar gi savieji panašiai pirkliauja šven- 
tais tėvynės reikalais! Pradžioje jis bandė besiriejančius 
sutaikinti, tačiau turėjo įsitikinti, kad visi jo žodžiai nuo 

besipeašnčių atšoko, kaip žirniai nuo sienos. Tuomet ap- 
kartusia širdimi pasitraukė iš viešosios akcijos, apsiribo- 
damas daugiausia mokslu. Jis kvietė ir kitus studentus 
pasekti jo pavyzdžiu. “Pavyzdžiu prieš paskutines — t. y. 
1918 metų — Prisikėlimo šventes", taip jis guodėsi kun. 
J. Tumui, “kai kiekvienas Lietuvos sūnus buvo susirūpi- 
nęs mintimis apie brangios tėvynės prisikėlimą, kas darė- 
si dviejose stovyklose? Tuo pačiu laiku, kai keletas drą- 
sesnių ‘realist pirkliavo būsimųjų Lietuvos ministerijų 
portfeliais, jaunimo žiedas, tilpęs mažoje koplytėlėje, mu- 
šėsi krūtinėn, kartodamas: ‘mea culpa!'. Taip vykdėsi 
atpirkimo auka, ir širdys augo, tai matant, o viltis skyrė 
didvyrius būsimai kovai”. 

Nusigręžęs nuo tokios “politikos”, kaip savanaudžiai 
ją suprato, šalkauskis galutinai pasiryžo pasišvęsti išim- 
tinai filosofijai bei pedagogikai. “Pas mus, — taip jis dar 
rašė į Stockholmą, — visur brėkšta rūpesnis, kaip pasta- 
tyti prieš netikusios politikos pakraipą lemtą auklėjimo 
jėgą. Prie šitos rūšies priklauso ir mano planai apie Lie- 
tuvos edukaciją. Tuo tikslu drauge su filosofija einu čia 
ir pedagogikos mokslą" (Mūsų Senovė, 1922, 527 - 533 p.). 

Vykdydamas šiuos savo planus, jaunas Šalkauskis uo- 
liai pastūmėjo pirmyn savo studijas. Filosofijoje jam la- 
biausiai patiko tėvas M. de Munnynck, O.P., kuris, būda- 
mas belgas, suprato likimą tautų, stovinčių ant dviejų 
pasaulių ribų ir dėl to savo studentui teikė daug vertin- 
gų sugestijų. Pasižymėdamas taip pat tam tikru estetiš- 
kumu, tėvas de Munnynck dar ir tuo atžvilgiu patraukė 
dailę pamėgusį Šalkauskį, kuris jį nuolatos užkalbindavo 
konkrečiais meno klausimais, pvz. apie spalvų grupavimą 
Lietuvos vėliavoje. Dėl to suprantama, kad 1922 ne kas 
kitas, o M. de Munnynck šveniino naują “Lithuanijos" 
vėliavą ir kartu tarė žodį, kurį buvęs jo studentas dar 
tais pačiais metais išspausdino antrame “Romuvos” sąsiu- 
vinyje. 

Pedagogikoje Šalkauskis daugiausia laimėjo iš E. 
Dėvaud, kuris jam atvėrė duris į plačiuosius krikščioniš- 
kojo auklėjimo laukus. 


5> 


pa rap a aa 


DVIEJŲ PASAULIŲ RIBOJE 


Pažinęs Rytus ir patekęs į Vakarus, kuriuose taipgi 
plačiai apsižvalgė, jaunas mūsų filosofas kėlė sau klau- 
simą: kuo būdingi kultūros atžvilgiu tie du Rytų ir Va- 
karų poliai, ir kaip jie vienas su kitu santykiauja? Iš to 
lietuviui savaimingai plaukė dar klausimas: kokią vietą 
tarp tų dviejų polių užima lietuviai ir jų kultūra? Tokių 
ir panašių svarstymų išdava yra knyga “Sur les Confins 
de deux Mondes. (Ant dviejų pasaulių ribos). Essai syn- 
thčtigue sur le problēme de la civilisation nationale en 
Lithuanie” (Genėve, 1919). 


Giliai paveiktas tų skirtumų, kurie taip esmingai ap- 
riboja abiejų pasaulių kultūras, šalkauskis, vos patekęs į 
Vakarus, galvojo apie nusistatymą tos vietos, kuri tarp 
jų priklauso Lietuvai. Dėl to minčtą knygą parašė tuojau, 
dar 1916 metais, kada naujieji įspūdžiai dar buvo visai 
gyvi. Išspausdinta ji buvo po trejų metų Ženevoje, Lietuvos 
Informacijos Biuro, veikiančio Berne, rūpesčiu. Autoriaus 
pažiūra, lietuviškos dvasios pagrindas esąs senovės Rytai. 
Pirmąją savo valstybę lietuviai sukūrę graikiškos — rusiš- 
kos dvasios pagrindais. Paskui per lenkus ir vokiečius 
atėjusios lotynų mintys, o su jomis ir Vakarų individua- 
lizmas. Po šitų dviejų praeities laikotarpių turįs sekti tre- 
čiasis, kuris iš rytietiškos tezės ir vakarietiškos antitezės 
sukursiąs naujosios Lietuvos sintezę. Tai būsiąs naujųjų 
kartų uždavinys, kuris jau buvo skiriamas tautos atgimi- 
mo veteranams XIX amžiuje. 

“Tokios mandrios knygos, — taip apie ją atsiliepia 

K. Pakštas, — apie lietuvių civilizacijos problemą iš viso 
niekas niekur ir neparašė. Gaila, kad jos tuomet išleista 
tik 1,000 egzempliorių. Užsienių Reikalų Ministerija bene 
1938 kalbino autorių išleisti antrą jos laidą, nes jokia 
kita knyga nesvarstanti tiek svarbių Lietuvos klausimų. 
Jos pasirodymo metu mano pasikalbėjimai su šalkauskiu 
dažnai užkliudavo jo paliestų problemų, tiesiog spirginan- 
čių neužsnūdusius protus", 

šitas prancūziškai išspausdintas veikalas, pirmas iš 
Šalkauskio darbų, kuris pasirodė knygos pavidalu, pateko 
ir į prof. Niedermanno rankas. Max Niedermannas, Ba- 
zelio ir Neuchatelio universitetų lingvistikos profesorius, 
labai domėjosi lietuvių kalba, tuo pat ir Lietuvos laisvės 
atgavimu. Jis ne tik išspausdino eilę nagrinėjimų iš litua- 
nistikos srities, bet rašė ir įtakingam dienraščiui “Bas- 
ler Nachrichten“ straipsnius apie Pabaltijį ir Lietuvą. No- 
rėdamas išgirsti gyvąją lietuvių kalbą, jis, berods 1923, 
atlankė Lietuvą, kur susitiko su Būga ir kitais kal- 
bininkais. Vėliau jis kartu su profesoriais A. Sennu ir 
Fr. Bronderiu pradėjo leisti “Lietuvių rašomosios kalbos 
žodyną". Jis, nors viešai ir nerecenzavo Šalkauskio veika- 
lo, tačiau įvairiomis progomis apie jį atsiliepė. “Darbas 
mane domina", pareiškė jis man apie 1919 m., “nes iške- 
lia daug Vakaruose nežinomos medžiagos. Įdomi pirmiau- 
sia pati problema — Rytų ir Vakarų susitikimas vienoje 
tautoje. Tačiau man atrodo, kad autorius yra per didelis 
schematikas, nes turi išsidirbęs tam tikrą tezę, kuriai pa- 
tvirtinti renka faktų. Šalkauskis, berods, aprioristas. šis 
metodas man atrodo per daug schematiškas, problemos 
svarstymas tuo atitrūksta nuo gyvenimo tikrovės“. 

Atgarsis spaudoje nebuvo žymus, nors knyga plačiai 
siuntinėjama. Tai iš dalies galima aiškinti bendra tuolai- 
kine Europos padėtimi. Karo nualintas mūsų kontinen- 
tas buvo pavargęs ir menkai tegalėjo rūpintis kultūros 
reikalais, ypač tokių tolimų ir mažai žinomų kraštų. 
— Primum vivere, deinde philosophari. — Būdinga, kad 
tik vienas veikalas, liečiąs platesniu mastu kultūros klausi- 
mus, rado platesnį atgarsį; būtent, Spenglerio knyga apie 

“Vakarų pasaulio žlugimą". šalia pavadinimo būdingi ir 
pasirodymo metai — 1918 - 1922. 

Ir Lietuvoje aidas nebuvo stiprus, nes krašto atstaty- 
mas atitraukė jėgas nuo tokio teoretinio ir dargi sveti- 
ma kalba parašyto veikalo. Juozas Gobis savo knygoje 
“Psichinė energija ir gyvenimas (1924), šalkauskio veikalą 
laikė reikšmingu, tačiau su daug kuo, o ypačiai su pa- 
grindiniu jo tvirtinimu (lietuviai turį savo dvasioje jungti 
Rytus ir Vakarus) nesutiko. Atsiųstame man laiške (1955) 
ir dabar J. Gobis nepriima anksčiau paneigtos tezės; 
“Aš minėtoje knygoje įžiūrėjau, kad Šalkauskis savo tau- 
tos sielos nepažįsta ... Bet Šalkauskio knyga nepažeidžia 
mano pasaulėžiūros, ir todėl jo niekad nelaikiau savo idė- 
jos priešu". 

Atsiliepė ir Antanas Maceina “Židinyje" (1939). Pen~- 
kiuose straipsniuose autorius pasisako prieš savo mokyto- 
jo kultūros sintezės sampratą: “Jei pastangos tokią sin- 
tezę kurti veda prie kultūrų sumaišymo ..., tuomet šal- 
kio koncepcija ne tik pasidaro nereali, bet tam tikru at- 
žvilgiu net pavojinga“ (436 p.). Vienok Maceina nėra prieš 
pačią sintezės idėją; jis tik nori, kad lietuvių tauta su- 
kurtų sintezę, nesiskolindama iš kitų tautų jau nustaty- 
tų kultūrinių formų. Maceina taip pat neigia mintį, kad 
tautos istorijoje pasireiškę du elementai — rytietiškas bei 
vakarietiškas, pridurdamas: “Mūsų tautinė individualybė 
yra vieninga ir lietuviška. Jeigu iš jos ir gali išaugti sin- 
tetinė kultūra, tai šios sintezės prasmė jau bus visai ki- 
tokia negu slavų ir germanų kultūrų derinimas” (643 p.). 

Jono Aisčio asmenyje pasisakė ir mūsų poetai. “Mano 
giliu įsitikinimu, — taip 1955 atsiliepia mūsų žymusis 
poetas, — lietuvių prieškrikščioniškoji kultūra buvo vaka- 
rietiška, jei ir ne keltiška, tai labai artima ir gimininga 
jai. Mūsų dainose ir visoje buityje nieko nėra nei sla- 
viško, nei rytietiško. Įtakos yra labai vėlybos ir josios yra 
daug įnešusios, bet nieko esmino nėra pakeitusios. Gi da- 
ryti išvadas iš to, kad mes suprantame ir vienus ir ki- 
tus, kad mes jau savo nieko neturime: tai nei teisinga, 
nei labai gudru. Būdinga yra tai, kad rusai mus vadina 

arba “lenkais” arba “vokiečiais”, o vokiečiai “azijatais" ir 
“rusais". Bet (kai vokiečiai) prieina prie mūsų buities, 
kur atsispindi mūsų siela, tai randa mumyse ne tik ori- 
ginalumą, bet ir gelmę". Po poeto — teologas, būtent, 
kun. V. Bagdanavičius, kuris vienoje Šalkauskio minėji- 
mui skirtoje paskaitoje, 1954 skaitytjoe Chicagoje, yra lin- 
kęs autorių kiek paremti. Tarp kitko jis taip argumentuo- 
ja: “Rūpestingai patyrinėję, gal būt, mes pastebėsime, jog 
sintezė yra ne tas pats, kas suskolinimas svetimų elemen- 
tų, bet tas principas, kuriuo remiasi visoks žmogaus dva- 
sinių vertybių augimas ir jų auklėjimas. Taip pat Rytų 
ir Vakarų sąvokos šalkauskiui, tur būt, yra ne tiek atski- 
ros kultūrinės apraiškos, kiek tie du pradai, glūdį žmo- 
gaus dvasioje, kurie tarp savęs tarsi lenktyniauja per vi- 
są žmogaus istoriją. Vienur tie pradai reiškėsi kaip 
Morta ir Marija, kitur kaip Rytai ir Vakarai" (14 p.). 


Baigdamas paskaitininkas kėlė dar aktualųjį klausi- 
mą: “Ką šis mokslas duoda tautai, gyvenančiai išeivijo- 
je?". Atsakymas skamba šitaip: “Reikia teigiamai įvertin- 
ti vieną išvadą, kylančią iš sintetinės tautos sąvokos, 
būtent: jos organizuotumą. Juo mes rasime reikalo dau- 
giau bendrauti tarp savęs, juo labiau mes savo tautišku- 
mą paliudysime. Kita išvada yra organiškas savo tautos 
ir jos vertybių įjungimas į pasaulio visumą. Reikia pa- 
siekti to, kad būtum žmonijoje ne svetimas kūnas, bet 
reikalingas jai organizmas. Išeiviai turi rasti vietos lietu- 
vių tautai ne tik geografinėje pasaulio erdvėje, bet ir 
dvasinėje žmonijos erdvėje" (19 - 20 p.). 

Kaip šalkauskis mokėjo priimti kritiką, tenušviečia 
pavyzdžiai. Kan. M. Vaitkus (Peace Dale) štai ką prane- 
ša: “Kai 1919 m. pasirodė veikalas “Sur les confins de 
deux mondes”, grobiau ir aš jį godžiai skaityti ir pajutau 
dar gilesnės autoriui pagarbos, nors ne visai su kai kurio- 
mis jo nuomonėmis tegalėjau sutikti. Kai kalbama apie 
tautų paskirtį, yra labai lengva savo subjektyvias pažiūras 
sutapdinti su objektyviąja tikrove. Sutikau šalkauskį ir 
apie tai išsikalbėjome. Jis kantriai išklausė, šviesiai gerai 
šypsojos ir nesiginčijo. Kaip tikras filosofas paliko sau ir 

man laiko apie diskutuojamąsias mintis geriau pamąs- 
tyti". 

Apie antrą kritiką, parašytą buvusio žemės ūkio mi- 
nisterio Jono Aleksos mus informuoja taip pat iš Ame- 
rikos dr. J. Girnius šiais žodžiais: “Nebuvau lig tol skai- 
tes chaotiškesnio veikalo kaip 1933 m. išėjusi J. Aleksos 
knyga “Lietuviškų gyvenimo kelių beieškant“. Toje 
mišrainėje buvo kritikuojama šalkauskio Rytų ir Vaka- 
rų sintezė. Maniau, kad profesoriui toji knyga nebus bu- 
vusi įmanoma nė skaityti. Nustebau, kad jis rado joje 
daug įdomių dalykų. O dėl savo kritikos nerodė jokios 
reakcijos". 


Veikalas “Sur les confins ..' davė jaunam mūsų fi- 
losofui progos iš pagrindų svarstyti “didžiųjų ir mažųjų 
tautų" klausimą. Nuolatos grįždavo prie jo pasikalbėjimuo- 
se su bičiuliais. “Pirmiausia reikia sakyti", taip prisimena 
Pakštas, “kad Šalkauskis nebuvo patenkintas terminais, 
didžiosios ir mažosios tautos — siūlė pakeisti juos į 'gau- 
singas ir negausingas tautas’. Pavyzdžiui, senovės Graiki- 
ja gal turėjo tik apie 3 milijonus žmonių, o šių laikų 
didžiosios tautos turi po šimtą ir daugiau milijonų. Ta- 
čiau nėra nė vienos, kuri kultūros vertybėmis būtų pra- 
lenkusi Graikiją. šalkauskis ir buvo ryškus šalininkas ma- 
žųjų tautų savitarpinės draugystės. Dėl to ieškojo sąlyčio 
su studentais šveicarais, kuriuos ragino vykti Lietuvon 
pasidarbuotų". Iš geografiškai artimų tautų jis itin bijo- 
jo vokiečių; jis tuomet iš dviejų okupacijų — vokiečių 
ar rusų — pastaruosius laikė mažesne blogybe. Betgi jis 
neneigė kultūrinio poveikio iš germaniškojo pasaulio, tik 
norėjo, kad jo dvasios lobis rytuosna būtų nešamas poli- 
tiškai nesuinteresuotųjų, pvz. šveicarų. “Jie demokratai, 
jie be jokios ‘mania grandiosa’. Jie mus lengviau supras“. 


Dar Fribourgo laikais ėjo gandai, kad šalkauskis esąs 
autorius ir knygos, vardu “La Lithuanie religieuse”. 
šis reikalas nedaug kam žinomas, nes autorium pasi- 
skelbė ne Šalkauskis, o kun. Antanas Viskantas, su ku- 
riuo mūsų filosofas anais laikais draugavo. Įvyko taip: 
“Kada Šalkauskis atvyko į Šveicariją", taip iš Amerikos 
man rašė kan. A. Steponaitis, kuris tuomet darbavosi 

lietuvių komitetuose Lozanoje ir Fribourge, “kun. Viskan- 
tas jau buvo čia, kur priklausė prie ‘Comité Genera!', 
įsteigto Lietuvos dvarininkų (Platerio, Pilsudskio). Prie 
šio komiteto pradžioje priklausė ir kun. Purickis sų kun. 
Daumantu; bet kiek vėliau jiedu pasitraukė. Kai atvyko 
Šalkauskis, jis pateko Viskanto įtakon. Kadangi šis kiek 
šalinosi nuo kitų lietuvių, tai ir Šalkauskis nesuėjo į 
glaudesnį kontaktą su jais. Bet šiaip Šalkauskis, susitik- 
damas su lietuviais, visada buvo malonus”. 

Kun. A. Viskantą ir aš pažinojau. Buvo tai mažo 
ūgio, tylus, kiek paslaptingas ir (kiek dirbtinės) aristo- 
kratiškos laikysenos žmogus. Jis visa savo elgsena ma- 
žai buvo panašus į kitus lietuvius, pasižyminčius demo- 
kratiškumuų, nuoširdumu, kai kada ir šlifuotų manierų 
stoka. Fribourgo kolonija jį laikė lenkuojančiu bei sta- 
tančiu jai visokias pinkles ir dėl to jam traukėsi iš ke- 
lio. Jis buvo ambicingas ir geidė pragarsėti. Jis buvo stu- 
dijavęs Romos, Louvaino ir Fribourgo universitetuose ir 
surankiojęs teologijos, filosofijos bei kanonų teisių dokto- 
ratus ir, be to, dar politinių bei socialinių mokslų licen- 
cijatą. Norėdamas tapti plačiau žinomas, jis tarp kikto 
ėmė rašyti veikalą apie lietuvių religijas, tačiau neištesė- 
jo. Tuomet kvietė bendradarbiauti šalkauskį. Tas — įtiki- 
miausia, norėdamas pagerinti amžinai šlubuojančius savo 
finansus — padėjo ir bepadėdamas parašė veikalą beveik 
vienas. 

ši knyga tais laikais, kada Vakarai pradėjo domėtis 
Pabaltijo tautomis, skaitytoją turėjo supažindinti su reli- 
giniu lietuvių charakteriu. Centrinė veikalo dalis yra 
krikščioniškų konfesijų istorija. Tai nėra originalinis dar- 
bas, sukurtas iš šaltinių, o tik žinomų veikalų kompi- 
liacija (57 - 249 p.). Kad iškeltieji faktai būtų supranta- 
mesni, įžangoje (13-55 p.) atvaizduojama trumpai lie- 
tuvių tautos istorija ir pačiame gale (336 - 344 p.) pri- 
duriamas dar skyrelis apie tautos charakterį ir jos santy- 
kį su įvairiomis religijomis. Veikalas baigiamas statistikos 
duomenimis, apimančiais ir emigrantus, ypač Amerikoje 
ir Anglijoje (253 - 335 p.). 

ši knyga nebuvo tiek vertinga, kiek naudinga, nes 
vakariečiui davė gerą supratimą apie religinę lietuvių 
dvasią. Tai vaisius, pilnai pateisinęs to veikalo rašymą. 

Tačiau jis neturi atmosferos; nedvelkia autoriška meile; 
nerodo nė jokio asmeninio charakterio. Tai, tarsi, anoni- 
miškas veikalas, kurį pagimdė propaganda ir išleido tam 
tikras biuras. 


Tik vienoje, kitoje vietoje jaučiamas autorius, būtent 
ten, kur jis paskutiniuose puslapiuose kalba apie tautos 
privalumus ir jos paskirtį. “Lietuvis savo sieloje jungia 
tiek Rytų tiek Vakarų pasaulio elementus. Sakoma, kad 
jis itin gabus filosofijai. Dėl to galima tikėtis, kad jis 
geresnėm gyvenimo sąlygom ypač pasižymės krikščioniško- 
je filosofijoje" (337 p.). Tai aidas Šalkauskio veikalo 
“Sur les confins ...” ir jo paties darbo užbrėžimas atei- 
čiai. 

Šalkauskis vengdavo kalbėti apie šią knygą, nes pla- 
giatas jam buvo labai nemaloni tema, tačiau užvestas ant 
kelio davė suprasti, kad kun. A. Viskantas, kuris pasirašė 
Antoine Viscont, neturėjo teisės pasisavinti autoriaus gar- 
bę. Ryšium su tuo dr. J. Girnius, Šalkauskio mokinys, 
pasakojo šį būdingą anekdotą: “Kai jau buvau perskai- 
tęs Šalkauskio prancūziškuosius veikalus, drįsau jam pa- 
sigirti, kad dabar jau visa perskaičiau, ką jis buvo spaus- 
dinęs. Nustebau išgirdęs klausimą: “Ar tikrai’. Man at- 
rodo, kad ano klausimo prasmė paaiškėjo žymiai vėliau, 
kai iš kažko (regis, Maceinos) išgirdau, kad vieną šal- 
kauskio knygą savo vardu išleidęs kun. dr. Viskantas“. 


Trečias mūsų jauno filosofo Fribourge parašytas vei- 
kalas yra jo disertacija apie Solovjovą. Mat, juo labiau 
Šalkauskis susipažino su neoscholastika, juo tvirčiau įsi- 
tikino, kad Vakarų mintis yra reikalinga Rytų išminties. 
Dėl to nenorėjo grįžti rytuosna, nesupažindinęs okciden- 
talinio pasaulio su vienu žymiausių rytiečių — su Solovjo- 
vu. Tam tikslui jis parašė darbą apie “L'Ame du Monde 
dans la philosophie de Vladimir Solovjev” (Berlin, 1920). 


Vladimiro Solovjovo pažiūra apie “pasaulio sielą" nė- 
ra nauja, nes ją užtinkame dar indų filosofų minti- 
jime. Apie ją pasisakė ir Platonas; tad suprantama, ko- 
dėl ir Solovjovas ja domėjosi. Solovjovas apie ją šitaip 
išsireiškė: “Kaip visos dieviškos jėgos sudaro vispusišką, 
absoliučiai universalinį bei individualinį organizmą gyvo- 
jo Logoso, taip ir visi žmogiškieji elementai sudaro tokį 

pat organizmą — antžmogišką organizmą, kuris yra am- 
žinasis Dievo kūnas ir amžina pasaulio siela". 

Pasinaudodamas tomizmo argumentais, šalkauskis 
atmeta šią mintį, nes laiko ją tam tikro monizmo rūši- 
mi, savotiškų antropomorfizmu. Ta proga mūsų doktoran- 
tas iš viso kelia Solovjovo silpnybes, tvirtindamas, kad 
Solovjovas pats esąs daugiau poetas negu filosofas. 

Atrodo, kad tokiais pasisakymais šalkauskis daugiau 
nusilenkė neoscholastikos atstovams, t. y. laikiniesiems sa- 
vo mokytojams negu pačiai neoscholastikai, juk jis nie- 
kad netapo tokiu tomizmo atstovu, kokiu kad buvo pvz. 
Kuraitis. Kiek mūsų filosofas ir čia, Fribourge, neoscho- 
lastikos židinyje, liko ištikimas pirmam savo filosofijos 
mokytojui, matyti iš to, kad dar visą eilę tautiečių pa- 
ragino ir savo disertacijas skirti Solovjovo mokslui. Jis 
tuo Keliu toli nuo Lietuvos subūrė jaunas mokslo jėgas 
ir derino jas, Kaip tikras orkestro dirigentas. Taip atsi- 
rado Mykolaičio (estetika), Bistro (etika), Langės (psi- 
chologija), Trukano (istoriosofija), Ambrozaičio (valstybės 
mokslas), Gronio (apologetika), Tamošaičio (gnoseologija) 
ir Sideravičiaus (sociologija) disertaciniai veikalai, pa- 
grįsti Solovjovo raštų ir minčių nagrinėjimais. Visi tie 
darbai, žinoma, buvo akademinio pobūdžio ir dėl to pla- 
tesnių sluoksnių nepasiekė. Tačiau to ir nebuvo norėta, 
nes užteko sudominti reikšmingesnius mintytojus. Tai 
ir buvo pasiekta: šalkauskio dėka Solovjovui buvo pra- 
skintas kelias į Vakarus, kur nūnai plinta buvusio Lietu- 
vos universiteto profesoriaus Vl. šilkarskio rūpesčiu į vo- 
kiečių kalbą išverstieji veikalai. Taip palaiminga Solovjo- 
vo mistika dabar nuskaidrina empiriškąjį Vakarų protą. 

Pati šalkauskio disertacija Fribourgo universiteto fi- 
losofijos fakulteto buvo priimta 1919 kovo 28. Referentų 
pasiūlymų — profesorių de Munnynck, O.P., ir Michel, 
O.P., ji buvo įvertinta laipsniu magna cum laude. Išspaus- 
dinta ji buvo po dvejų metų Berlyne originaline (pran- 
cūzų) kalba. 

"LIKIMO ŽVAIGŽDĖ“ 


Kadangi mūsų Spaudos Biuras buvo apsiėmęs išleis- 
ti Šalkauskio knygą apie Lietuvą (“Sur les confins...?). 
autorius dažnai užsukdavo į mūsų įstaigą, kurioje tarna- 
vau juo nuo 1917 m. Jis ieškojo technikinės pagalbos, 
kurią jam kiek galėdamas teikiau. “Jūs esate mano Va- 
karai", jis tokiomis progomis tardavo. Kadangi aš tuo 
pačiu laiku irgi ruošiau veikalą apie Lietuvą, jis atsily- 
gindavo visokeriopomis idėjomis bei sugestijomis. Tuomet 
jam padėkodavau žodžiais: “O jūs esate mano Rytai". 
Aš 1915 m. buvau iš Bazelio, savo gimtinės, į Fribourgą 
nuvykęs studijuoti germanistikos bei istorijos. Dvejiems 
metams praslinkus, kun. J. Purickis, su kuriuo mane buvo 
supažindinęs bendras mūsų profesorius Schnuereris, kvie- 
tė bendradarbiauti Lietuvos Informacijos Biure. Iš pra- 
džios dirbau Fribourge, o nuo 1918 vasario mėn. Lozano- 
je. Abiejose vietose mane tėviškai globojo kun. J. Puric- 
kis, kurio globojimą šalkauskis vėliau charakterizavo ši- 
taip: “Švelnus apsiėjime su žmonėmis, lengvai sutaria- 
mas, nestatąs jokio klausimo labai griežtai, apskritai tu- 
ris diplomatinių gabumų ..., jis sugebėjo sudominti Ere- 
tą Lietuvos problema, įtraukti į darbą ir sugestionuoti 
jam aspiracijų, surištų su Lietuvos ateitimi“ (židinys, 
1934, 37 p.). 

Eidamas Spaudos Biuro bendradarbio pareigas, susipa- 
žinau su klaipėdiečių Mykolu Ašmiu (1891 - 1918). Tai bu- 
vo kilnus studentas, kuris rūpinosi Klaipėdos, savo gimto- 
jo krašto, prijungimu prie Lietuvos. Studijavęs Karaliau- 
čiaus, Hallės ir Berlyno universitetuose, jis 1918 persikė- 
lė į Šveicariją, tikėdamasis galėsiąs čia gydytis nuo džio- 

vos ir kartu baigti studijas. Norėdamas įrodyti, jog jo 
tautiečiai Prūsų Lietuvoje moraliniu atžvilgiu nė kiek 
neblogesni už ten gyvenančius vokiečius, jis Fribourgo 
universitetui buvo įteikęs disertaciją apie “Nusikaltimus 
Prūsų Lietuvoje". Disertacija jau buvo priimta, ir Ašmys 
ruošėsi žodiniams egzaminams. Kartu jis dar dirbo mūsų 
Spaudos Biure, kur su manim nuoširdžiai draugavo. Jis 
ragino mane baigti studijas, kad kartu galėtume vykti 
Lietuvon, kur visiems esą “marios darbo. Deja, jam 
nebuvo lemta įsigyti doktorato ir tapti tėvynės atnaujin- 
toju, nes 1918 pradėjęs siausti gripas ir jį paguldė. Tai 
buvo ta pati epidemija, apie kurią prof. Tumėnienė savo 
“Atsiminimuose" (Chicagoje, 1957) rašo: “Jakubavoje gyve- 
nant, teko išgyventi “ispankos" labai sunkią epidemiją 
su labai dideliu mirtingumo nuošimčių. Bet dažniausia 
ir sunkiausia komplikacija buvo pneumonijos. Epidemija 
ėjo žaibo greitumu, paliesdama visus namus sodžiuje .. 
Tai buvo tikrai sunkus darbas gydytojui, nes teko dirb- 
ti ištisas dienas ir naktis” (31 p.). 


šis baisusis gripas greitai nutraukė ir Ašmio gyvybės 
siūlą. Gulėdamas Lozanos ligoninėje mirties patale, jis 
graudžiai maldavo manęs jo vietoje vykti Lietuvon. Pa- 
žadėti man nebuvo lengva, nes ateičiai jau buvau nusi- 
brėžęs kitokius kelius, tačiau norėdamas patenkinti pas- 
kutines mirštančiojo valandas, pažadėjau nors vieneriems 
metams vykti į Lietuvą. Taip 1919 vasarą ir padariau; 
bet pirma reikėjo baigti studijas ir išspausdinti šalkaus- 
kio ir savo knygas. Tai buvo daroma 1919 pirmoje pu- 
sėje Berne, kur savo nepriklausomybę atgavusi Lietuva 
buvo įkūrusi tam tikrą diplomatinę atstovybę — Mission 
de Lithuanie, kurios bendradarbiu spaudos reikalam bu- 
vau pasidaręs, kai baigiau doktorato darbus. 


Šalkauskis dažnai užeidavo. Tuomet mes daugsyk 
užsukdavome į vieną jaukią kavinę ir įsitaisydavome ty- 
liausiame jos kampelyje. Ten jis dėstydavo didžiulius sa- 
vo planus, atskleisdamas prieš mano akis beribius darbo 
plotus. “Ten mus "Romuva" jungs į bendrą veikimą“. “ Ro- 

muva’, kas tai?". “Paaiškinsiu vėliau“, atsakė jis kiek 
paslaptingu tonu. 

1919 metų vasarą kun. J. Purickis, tapęs tų metų 
birželio mėnesį Lietuvos atstovu prie vokiečių vyriausy- 
bės, kvietė mane į Berlyną spaudos bendradarbiu. Tokiu 
būdu aš rugsėjo mėnesį atsidūriau Vokietijos sostinėje, 
iš kurios vėliau turėjau vykti į Lietuvą. Prieš pat kelio- 
nę į Kauną prie Kaiser Wilhelm — Gedaechtniskirche 
sutikau Šalkauskį. Nuėjom į netolimąją “Romanisches 
Kaffe", kurią vėliau nuo žemės paviršiaus nušlavė antro- 
jo pasaulinio karo bombos — kaip ir pačią bažnyčią, 
kurios beliko skaudžiai apardytasis bokštas. Bičiulis Sta- 
sys visai nebuvo patenkintas mano planu: “Lietuva nu- 
alinta. Ji visai nepanaši į Jūsų liuksusinę tėvynę. Joje 
dar siaučia bermontininkų gaujos. Greit ir žiema prasi- 
dės. Bus ji sunki visiems. Nevykite. Tik nusivilsite ir su- 
grįšite pilnas nusivylimo. Važiuokite kitą vasarą. Vasarą 
mano tėvynė graži ir nelaimėje". 

Aš spyriaus kaip neišmintingas vaikas. “Tai bent pa- 
siryžkite Ašmiui pažadėtus metus ten išbūti". Prižadėjau 
ir atsisveikinome kaip broliai. Jis vyko į mano tėvynę 
doktorizuotis, © aš skubinaus į jo tėvynę, kur prasidėjo 
didysis mano gyvenimo nuotykis. 

Netrukus po to susitikimo atsidūriau Kaune — 1919 
spalio mėnesio viduryje. Pirmas įspūdis mane slėgte pri- 
slėgė. “Kaunas — tai kietas pabudimas", skundžiausi sa- 
vo bičiuliui. Bet buvau davęs žodį ir norėjau jį ištęsėti. 
Dar tame pačiame mėnesyje buvau paskirtas užsienių 
reikalų ministerijos patarėju, o 1920 balandžio 1 — in- 
formacijos departamento direktorium, kuriam pavesta su- 
organizuoti Lietuvos telegramų agentūrą (Elta). 

Pirmas mano šefas buvo prof. A. Voldemaras. Jis jau 
tuomet pasižymėjo tais keistumais, kurie 1929 pačius jo 
vienminčius tautininkus privertė jį iš valdžios pašalinti 
ir patarti jam palikti kraštą. Su juo dirbti buvo sunku. 
Tik 1920 birželio mėn., Purickiui ministeriją perėmus, at- 
mosfera pragiedrėjo. 

Tų pačių 1920 metų vasarą Lietuvai atiteko Vilnius. 
Gavau kartu su visa ministerija persikelti į sostinę, kur 
savo departamentą laikinai įkūriau tuščiuose vyskupo rū- 
muose. Vilnius! Buvau išsiilgęs istoriškos Lietuvos sostinės, 
vykau tad su šventadienio džiaugsmu. Tačiau man ne- 
jauku darėsi tiek aplenkėjusių gyventojų tarpe; jaučiaus 
vienas kaip našlaitis. Koks tad buvo mano džiaugsmas, 
kai visai nelauktai draugas Stasys pasibeldė į mano duris. 


Jis tik ką buvo grįžęs iš Fribourgo, kur 1920 kovo 
12 buvo išlaikęs ir žodinius doktoratui gauti egzaminus. 
Pagal protokolą tam posėdžiui pirmininkavo tuometinis 
filosofijos fakulteto dekanas prof. Peter Wagner, muziko- 
logas. Kandidatas iš pagrindinės šakos, sisteminės filoso- 
fijos, buvo egzaminuojamas prof. de Munnynck O.P., ku- 
ris ta proga gana reikšmingai atsiliepė šiais žodžiais: 
“Le candidat a rėpondu d'une maniėre trės satisfaisante 
aux questions posėes, mais son ėtat de santė semble un 
obstacle sérieux à son effort de mėmoire“ (Kandidatas 
atsakė labai patenkinamu būdu į jam skirtus klausimus, 
bet jo sveikatos padėtis atrodo rimta kliūtis jo atminties 
pastangoms). Iš pirmos šalutinės šakos — filosofijos is- 
torijos — egzaminavo prof. A. Rohner O. P., kuris jo at- 
sakymus vertino šitaip: “Die Antworten haben mich sehr 
befriedigt. In der Philosophie des Descartes zeigte er sich 
recht bewandert” (Atsakymai mane labai patenkino, Des- 
cartes filosofijoje jis pasirodė visai pranašus). Antros ša- 
lutinės šakos, pedagogikos, egzaminavo kun. prof. Eugene 
Dėvaud, kuris šitaip pasisakė: “Le candidat a rėpondu 
tantot avec bonheur, tantot avec plus d'hėsitation" (Kan- 
didatas atsakė tiek sėkmingai, tiek ir su dideliu apsisvars- 
tymu). Ir šių egzaminų laipsnis — magna cum laude. 


Bet Fribourgas jam buvo ne vien studijų vieta — ja- 
me pirmų pirmiausia išsiaiškino savo gyvenimo uždavinį, 
savo pašaukimą. Jam buvo jau 30 su viršum metų. Lai- 
kas apsispręsti kaip darbuotis savo tėvynėje ir kaip jai 
tarnauti. 

Šalkauskis — kaip matėme anksčiau — jau gimna- 

zistas būdamas, save laikė lietuviu, nes buvo paveiktas 
to romantiško susižavėjimo, kuris dar carų gadynėje bu- 
vo pagimdęs maironius ir kudirkas. “Tai buvo laikai, kai 
mažne visi atgimstančios Lietuvos veikėjai mokėjo duoklę 
tautiniam romantizmui; atgimimo patosas ir aukštas idea- 
lizmas įkvėpdavo juos kovoje su likimo kliūtimis", kaip 
jis 1918 balandžio 16 iš Fribourgo rašė kun. J. Tumui 
į Stockholmą laiške, iš kurio ir toliau cituosime (ž. Mūsų 
Senovė, 1922 m. 527-533 p.). Tokių pavyzdžių paskatintas 
ir Šalkauskis siekė laisvės ir būsimajai valstybei nepri- 
klausomybės. Dėl to su tikru džiaugsmu buvo sveikinęs 
1918 vasario 16 aktą. Supratęs gi, jog naujoji Lietuva ne- 
galės tenkintis vien mūsų jausmais ir gerais norais, Šal- 
kauskis “atgimimo patosą“ paliko praeičiai, klausdamas 
save, kokiais konkrečiais darbais jis galėtų jai tarnauti. 
Atsakymą jam davė žodis “Vox temporis — vox Dei". 


Vox temporis reikalavo atstatyti 1795 m. prarastąją 
valstybę. Bet kaip tai padaryti? “Kol buvome turėję vie- 
ną bendrą visiems svetimą priešą (rusą), mūsų tarpe bu- 
vo visados tampresnė ar silpnesnė vienybė, bet dabar, 
kai atėjo laikas nuskinti pirmąsias mūsų kovos išdavas" 
<530 p.), kai nebereikėjo su kuo, bet už ką kovoti, tau- 
ta — bent jos veikėjai — suskilo. Tas buvo visai supran- 
tama, nes ji, ligšiol ėjusi per ilgą, tamsų tunelį, staigiai 
atsidūrė akinančioje laisvės šviesoje, kur iš kart nesi- 
orientavo. “Visa tai negalėtų sukelti baimės dėl ateities, 
jei mūsų tauta būtų daugiau subrendusi" (525 p.), bai- 
minosi Šalkauskis. Jis dar daugiau baiminosi tam tikrų 
jos “vadų", nes šalia daug tikrai pasiaukojusių veikėjų, 
pasireiškė ir nemažai garbėtroškų, aferistų ir jėgos gar- 
bintojų, kurie jį skandinte skandino “bevilčio pesimizmo" 
bangose (528 p.). 


Nuo žuvimo tose bangose jį saugojo gilus jo krikščio- 
niškas optimizmas. Jis įsitikino, kad ir šioje nelaimėje 
tik Kristaus sekimas mums tegali padėti, nes kaip Jis 
padarė atpirkimo auką, taip ir mes turime nešti kiekvie- 
nas savo kryžių. “Mes dažnai tai pamirštame ir todėl 

ne kartą (jaučiamės) gyvenimo atsitikimuose be vairo. 
Vykdyti gyvenime atpirkimo auką — štai artimiausia 
krikščionio priedermė. žinant, jog šito vykdymo pagrin- 
das radosi jau praeityje, neprivalu nustoti drąsos jokio- 
se apystovose" (529 p.). Dėl to “ vėl esu linksmas, svei- 
kas ir tvirtas savo pasiryžimais" (528 p.). 


Jam dabar aišku, kad jis turi veikti. Bet kitaip ne- 
gu kiti: būtent, pagal savo prigimtį bei savo gabumus. 
Jis supranta, jog negali nusileisti į dulkėtąją kovos are- 
ną grumtis dėl prabėgančios dienos smulkmenų, bet 
kad jam skirta užkopti į tas skaisčiąsias aukštybės, ku- 
riose gimsta amžinosios idėjos ir kur galima apžvelgti vi- 
sumą, suvokti esmę, pažinti prasmę. Jis tikras, kad jis 
likimo pašauktas minčių karalystėje išdirbti ištisą pasau- 
lėžiūrą, kuri, it švyturys, rodytų kelią tiems, kurie be 
orientacijos klaidžioja kasdienybės smulkmenose. Ir ne tik 
savo asmens bei savo šeimos reikalus tereikia tvarkyti 
pagal amžinuosius dėsnius, bet ir visuomenės bei vals- 
tybės santvarką. Tik aro žvilgsniu žvelgdamas, suvoksi, 
kaip tinkamiausia tvarkyti žmonių bendruomenę. Vadina- 
si, ir politika turi savo pradžią idėjose, ne interesuose. 
Ir kadangi tik “viršūnė” tegali tvarkyti “apačią”, šalkaus- 
kis nuo dabar laiko aukštesnės rankos jam rodomu pa- 
šaukimu šitą “viršūnę" suvokti ir jos dėsnius skelbti. 

Tačiau to dar neužtenka: reikia ir žmonių, paruo- 
šiančių naująją kartą tam vieninteliai prasmingam ke- 
liui, vadinasi, reikia .-pirmiausia auklėtojų, pedagogų. Taigi, 
reikia “pritaikinti visą mūsų auklėjimą prie aukšto tau- 
tos idealo", ir nuo jo vykdymo pareina visa mūsų ateitis: 
jei jo nepajėgsime vykdyti, neišvysime tikro nepriklauso- 
mosios Lietuvos prisikėlimo" (532 p.). Akivaizdoje šio le- 
miamo klausimo Šalkauskis laiko savo pareiga pažinti 
pagrindines auklėjimo tiesas — “tuo tikslu drauge su fi- 
losofija einu čia ir pedagogikos mokslą” (532 p.). 

Šalkauskis Fribourge kreipėsi į čia mokslą einančius 
tautiečius ir — taip jis džiaugsmingai praneša kun. J. 
Tumui: “Gan greit visi dega karštu noru tarnauti savo 

tėvynėje pedadogikos srityje" (532 p.). “Taip vykdėsi at- 
pirkimo auka, ir širdys augo, tai matant, o viltis skyrė 
didvyrius būsimajai kovai” (531 p.). Jei šį entuziastišką 
širdies išsiliejimą, šį idealistišką įsipareigojimą negalėtume 
skaityti juodomis raidėmis baltame popieriuje, gal ne vie- 
nas skaitytojas jį telaikytų praeitį suromantinančios vaiz- 
duotės vaisium. Bet kad tuomet jaunos širdys tikrai de- 
gė tokiu idealizmu, tai liudija ne tik šaltos ano laiško 
raidės, bet ir gyvas prisiminimas visų, turėjusių laimę 
kartu su šalkauskiu ir jo įkvėpti jaunas savo jėgas “skir- 
ti būsimai kovai". Tokiais sparnais pakilo Lietuva ir tik 
tokiais ji vėl pakils, 

Supratęs tad, kad jo gyvenimo uždavinys bus — kaip 
jis pasisakė dar kitame laiške kun. J. Tumui (1918 ba- 
landžio 29, Mūsų Senovė, 1922, 535 p.) — vykdyti “tauti- 
nį auklėjimą per filosofiją“, Šalkauskis išsiruošė į tėvynę 
kaip pedagogiškas jos filosofas ir filosofiškas jos pedago- 
gas. Tai supratus, beliko “palaiminti savo likimo žvaigž- 
de” (531 p.), kuri toliau lydės jo žingsnius ir kelius. 

III AKADEMINE VEIKLA LIETUVOJE: 
1920 - 1926 


ROMUVOS SĄJŪDIS 


Toji likimo žvaigždė ir bus atvedusi šalkauskį į Vil- 
nių, kur leidau niurias dienas. Jis pasiliko kurį laiką ir 
vedžiojo mane laisvomis valandomis po miestą, aiškinda- 
mas istoriškąsias vietas. Visa Vilniaus praeitis man at- 
gijo, nes draugo balsu net akmenys į mane prabilo. Ne 
tik praeitis, bet ir ateitis, nes aukštai ant Trijų Kry- 
žių kalno, kur praleidome ilgas valandas, jis man atsklei- 
dė savo mintis ir planus: 

Lietuva toli gražu ne tokia, kokia ji galėtų ir tu- 
Iėtų būti. Tegul istorikai svarsto, kodėl taip yra, mes gi 
turime rūpintis ateitimi. O tą ateitį mes turime pastatyti 
ant trijų kolonų — ant lietuvybės, krikščionybės ir de- 
mokratybės. 

Mes turime išauklėti tokį lietuvį, kuris su tam tikru 
pasididžiavimu prisipažins esąs lietuvis. Naujoji lietuvybė 
atsikratys menkavertiškumo jausmo, užvaldančio šiandien 
dar daugelį mūsų tautiečių. Bet iš kitos pusės lietuvis 
nebus nacionalistas, nes žino, kad nėra “išrinktų tautų“. 
Išdidumas, kaip jis pav. reiškiasi himne “Deutschland 
ueber alles”, mums bus svetimas. 

Būdami dėkingi mūsų veikėjams, paruošusiems XIX 
šimtmetyje kelią tautiniam atgimimui, turime vis dėlto 
pabrėžti, kad jie akcentavo tik vieną tikro renesanso pu- 
sẹ. Mums gi reikia pilnutinio lietuvio, tokio, kuris ir re- 
ligiškai būtų atgimęs. Dėl to mes nebesikratysim krikš- 
čionybės, kaip tai yra padariusi žymi senosios inteligen- 
tijos dalis, paveikta Maskvos bei kitų rusų universitetų 


73 


skleidžiamų “-izmų". Mūsų dvasios jėgainė bus oficialio- 
sios Rusijos pritildytas Solovjovas bei krikščioniškai per- 
sunktosios aukštosios mokyklos Vakaruose. Fribourgas — 
Louvainas prieš Maskvą! Juk tikėjimas nėra prietaras ir 
mokslo priešas, bet jo palydovas ir atbaigėjas. 

Tos krikščioniškos dvasios įkvėpti, mes sugebėsime 
ir tinkamai nustatyti savo santykius su artimu. Mes 
gerbsime kiekvieną, nepaisydami luomo, užimamos vietos, 
turtingumo ar religijos. Mūsų viešajame gyvenime kiek- 
vienas doras pilietis galės pasidarbuoti pagal savo gabu- 
mus, nes demokratybė bus trečiasis mūsų veikimo stul- 
pas. Mums nepakeliui su Marksu nei tada, kai jis liečia 
luomų kovą, nei tada, kai jis siūlo privačios nuosavy- 
bės panaikinimą. Bet savo idealų taip pat nematome plu- 
tokratijoje, kuri išnaudoja savo trustais visuomenę ir 
valdo savo kapitalais net valstybę. Mes išjudinsime lie- 
tuviško miestelėno tipą su savo intelektualais, prekybi- 
ninkais, pramonininkais ir amatininkais. Tai nebus vėja- 
vaikiški miesčionys, o savitos kultūros bei naujo ūkiško 
standarto kūrėjai. Lietuvos maitintojui, šimtmečius išti- 
kimai dirbusiam ir išsaugojusiam mūsų žemę, įkvėpsime 
pasitikėjimą bei profesinį džiaugsmą. 

Tai stambiais bruožais mūsų programa. Tačiau jos 
neužtenka, reikia ir vykdytojų, nes nevykdoma doktrina 
yra bereikšmė, o veikimas be doktrinos nenaudingas. 
Kad mes galėtume ir doktriną ištobulinti ir ją įvykdyti, 
mums reikia pirmiausia draugijos, kuri būtų viso sąjū- 
džio nugarkaulis. Toliau reikia žurnalo, ugdančio visą ide- 
logiją ir ją išnešiojančio po mąstančią mūsų visuomenę. 
Pagaliau reikia ir pavyzdinės gimnazijos su atitinkamu 
fakultetu universitete, kurie abu išauklėtų Romuvos elitą. 

Nors šalkauskis turėjo vizijas ir brėžė toli siekian- 
čius planus, jis vis dėlto nebuvo fantastas ir dėl to jis 
tuoj griebėsi realaus darbo. Pirmiausia jam rūpėjo nu- 
garkaulis — draugija. Jos užuomazga buvo toli nuo Lie- 
tuvos, Brooklyne, kur dar 1917 keli patriotai stengėsi su- 
dominti dvasingesnius tautiečius būsimosios Lietuvos su- 
kilninimu. Kitais metais Pakštas tą idėją permetė Euro- 
pon ir Fribourge ją atskleidė šalkauskiui. šis tuoj su- 


T4 


prato tokio sąjūdžio reikšmę besikeliančiai tėvynei ir į- 
gimtu jam palinkimu nupiešė pilnutinės lietuvių kultū- 
ros vaizdą, kartu nurodydamas kelius į tikslą. Pats įsipa- 
reigodamas, jis 1919 vasario 2 Fribourge įkūrė romuvie- 
čių kuopelę. Ji turėjo perimti iš Amerikos atėjusią ini- 
ciatyvą, praturtinti ją idėjomis iš Fribourgo minčių aruo- 
do ir sužadinti iš čia pačias geriausias Lietuvos katalikų 
jėgas. Kai Šalkauskis 1920 galutinai grįžo namo, jis grį- 
žo ne tik kaip Fribourgo universiteto daktaras, bet ir 
kaip vyriausias romuvietis. 

Atvykęs į Vilnių, jis ir mane traukė į tą judėjimą, 
kurio žymiausiu judintoju jis buvo numatęs dinamiškąjį 
Pakštą. Jo belaukdamas, šalkauskis pats paruošė dirvą ir 
išdirbo ideologiją, kurioje Romuvos idealą nusakė šiais žo- 
džiais: “Idealas yra pilnutinis ... gyvenimas, t. y. toks, 
kuris jungdamas ir prigimties ir malonės veiksnius, de- 
rina sutartinėje prigimtį, kultūrą ir religiją. Romuvietis 
tad privalo būti kūnininkas, kultūrininkas ir dvasi- 
ninkas” (Romuva, Kaunas, 1921, 1 nr. 15 p.). “Mūsų Ro- 
muva, — taip jis dar aiškina atskirame rašte, — geidžia 
visų pirma būti tautinės lietuvių civilizacijos reiškėja“. 
Kartu ji ir “stengiasi tvarkyti patį gyvenimą susidrau- 
gavimo priemonėmis“. Bet Romuva, būdama pilnutinio 
gyvenimo draugija, nors ji, likdama nepartinga, neatsi- 
sako nuo įtakos politkiai, kurios ji pageidautų" (Romuva, 
1921, 1 nr. 6-7 p.). 

Ten pat vyriausiasis romuvietis reiškė viltį, kad iš 
tų pradmenų netrukus išdygsią naujų atžalų. Tačiau taip 
nebuvo, Romuva šaknų tuo tarpu neįleido. šalkauskis Lie- 
tuvoje pirmą kartą apsivylė. Bet ar jis galėjo laukti 
ko kito? Juk ar mūsų katalikų visuomenėje šalia Ateities 
iš Maskvos dar buvo vietos Romuvai iš Brooklyno? Čia 
pirmą kartą buvo keliamas klausimas: Dovydaitis ar šal- 
kauskis? Pastarasis lojaliai pripažino pirmenybę ateitinin- 
kams; tačiau nenorėdamas visai palaidoti savo užsimoji- 
mo, Kauno ateitininkų tarpe įkūrė būrelį romuviečių, ku- 
rie kaip elitas ilgainiui galėjo anuos suromuvinti. šalkaus- 
kis pats vadovavo tam sambūriui, kurį Pranas Vainaus- 
kas (Jamaica, N. Y.) prisimena šiais žodžiais: “Tikslas bu- 
vo išsiauklėti katalikiškąjį elitą, siekiant mokslo viršūnių 
ir religinio gilumo”. 

Kadangi 1921 vyriausias romuvietis dar tikėjosi galįs 
suburti beaugančia katalikų šviesuomenę po Romuvos vė- 
liava, jis — amerikiečių pinigais — išleido ir atitinkamą 
žurnalą “Romuvą". 

- Redakcijos žodyje, skelbtame pirmame to žurnalo nu- 
meryje, Šalkauskis apie to organo paskirtį tarp kit- 
ko rašė: 

.“"Romuva' nėra informacijos laikraštis: jai svarbu 
ne atskiri įvykiai, bet idėjos ir principai. Atgaivinti lie- 
tuvių visuomenės sąmonėje idealas, jo šviesoje įvertinti 
tikrumą ir ieškoti kelio į lemtą ateitį — štai bendras 
tikslas. ‘Romuva’ ves jus ne į taiką, bet į kovą. (Toji ko- 
va) reikšis kritikos pavidalu. (Bet) kritika privalo reikš- 
tis skaidria krikščioniškųjų principų šviesa. ‘Romuva’ rašo- 
ma ne vienai dienai, bet ištisam laikotarpiui, kuriam tiks 
mūsų principai. Jūs, draugai bendradarbiai, turite pasi- 
gauti tvirto pasiryžimo tarnauti tiesai iš paskutiniųjų, 
be atodairos į žmonių silpnybes“ (8-14 p.). 

Šita dvasia Šalkauskis 1921 ir 1922 išleido po vieną 
sąsiuvinį šios "tautinės kultūros ir pilnutinio gyvenimo 
laikraščio". Pirmąjį numerį ištisai pats prirašė, užpildy- 
damas jį tai originaliais straipsniais, tai vertimais iš 
Hello veikalų. Antrame sąsiuvinyje redaktorius tęsė savo 
“Tautinės civilizacijos problemos Lietuvoje" nagrinėjimą, 
patiekė “Pilnutinio ugdymo gaires“ ir dar pasisakė dėl 
visuomeninės mūsų kritikos. Šįkart jam į pagalbą sku- 
binosi Pakštas, rašydamas apie Baltijos pajūrį kaip bū- 
simąjį civilizacijos centrą. Be to, užtinkame dar prakal- 
ba, prof. de Munnyncko pasakytą laiminant 1922 liepos 2 
Fribourge naują “Lithuanijos" vėliavą. Turėjo dar tilpti 
ir mano raštas apie Dantės sukaktį (1221 - 1921). Ta- 
čiau dėl Vilniaus praradimo 1920 spalio mėnesyje ir mū- 
sų užsienių ministerijos evakuacijos į Kauną jo baigti ne- 
galėjau. Tuomet Dovydaitis mane pavadavo būdingais 
jam vertimais — Foersterio ir jėzuito Muckermanno raš- 
tais, 

Romuviečiui Salkauskiui buvo pavykę sudominti atei- 
tininką Dovydaitį savo užsimojimu. Tačiau bendradarbia- 
vimas apsiribojo vienu tik šituo numeriu, nes jų dau- 
giau neišėjo. Pasirodė, kad šalia Jakšto “Draugijos” ir Do- 

vydaičio “Ateities", trečiam panašiam augalui nei oro nei 
šviesos nebuvo. Suprantama, juk dar trūko to elito, į kurį 
leidėjas kreipėsi. Ir gyvenamasis momentas nebuvo palan- 
kus, nes pirmais pavojingais nepriklausomybės metais 
negausūs mūsų inteligentai buvo draskomi daugybės kon- 
krečių dienos darbų. Primum vivere ... 

Nors “Romuvos" išėjo tik du sąsiuviniai, tačiau jie 
savo padarė, kaip parodo pav. šis dr. Vlado Viliamo pa- 
sisakymas: “1920 - 26 m. man lankant Rokiškio gimna- 
ziją, į mano rankas patekdavo beveik visi ano meto lie- 
tuviškieji leidiniai, jų tarpe ir Šalkauskio redaguoti “Ro- 
muvos" numeriai. Juose iškeltos mintys apie lietuvių tau- 
tos tragizmą, jos istorinį likimą ir paskirtį man padarė 
tokį įspūdį, kaip nė viena iki šiol mūsų kalba pasirodžiu- 
si knyga. Tos mintys man buvo visai naujos: jos atidarė: 
naują lietuvišką pasaulį — tokį reikšmingą ir viliojantį- 
Ir kai 1926 gimnazijos išleidžiamųjų egzaminų metu, bu- 
vo duota raštu tema “Mano mėgstamiausias rašytojas', aš 
nesvyruodamas rašiau apie Šalkauskį. Jis ir jo "Romuva" 
mane atvedė ir į Teologijos - Filosofijos Fakultetą". Tas 
pats jaunuoliškas susižavėjimas dar 15 metų vėliau pa- 
skatino Keliuotį krikštyti naują savo organą tuo pačiu 
vardu, paskatino ir buvusius šalkauskio studentus pa- 
skelbti atmintiną savo dekliaraciją kaip tik tos “Naujo- 
sios Romuvos” skiltyse. 

Redaktorius su skaudama širdimi atsisveikino su sa- 
vo žurnalų, kuriam iš niekur pinigų nebegavo. Skaus- 
mą dar padidino faktas, kad ir jo propaguojamos romu- 
viečių kuopelės ateitininkuose neprigijo. Bet dar liko tre- 
čias romuvietiškas užsimojimas — kolegija. 

“Apie ja sukėsi", anot Pakšto, “visa eilė toli siekian- 
čių sumanymų, vis ad majorem gloriam Lituaniae. 
Mums 1919-20 m. vaizdavosi Raudondvaryje pastatyti pa- 
vyzdinę gimnaziją ir truputį daugiau. Kandidatai jon 
turėjo pirmoje eilėje būti gabūs gimnazistai iš pakrašti- 
nių Lietuvos sričių: iš Vilnijos, iš Mažosios Lietuvos ir taip 
pat iš lietuviškos Amerikos. Čia harmoningon sintezėn 
būtų suvestos visos krašto dalys ir jo užjūriai. Čia būtų 
išaugęs elitas, kuris vėliau mūsų kultūros laimėjimus bū- 
tų galėjęs atidengti ir kitiems kraštams. Dėl to mūsų 
jaunimas čia būtų turėjęs pagrindinai išmokti prancū- 

ziškai ir angliškai. Tuo mes būtume galėję dvasiškai su- 
sigiminiuoti su žymiausiomis kultūromis ir naudotis jų 
Jobiu. Tuo ši kolegija būtų galėjusi išvesti mūsų tėvynę 
iš klaikios izoliacijos ir iš užgožėjimo betarpių mūsų kai- 
mynų įtakų". Gyvenimas šioje gimnazijoje turėjo maždaug 
būti toks, kaip garsiose Anglijos kolegijose. Ją baigęs ne- 
turėtų būti nuo liaudies atsitolęs baltarankis, o tikras 
žmonių bičiulis, kaip jį pav. išauklėja benediktinų ar jė- 
zuitų kolegijos. Dėl įkūrimo tokios gimnazijos sumanyto- 
jas dar 1919 vasarą atsilankė pas prezidentą Smetoną, 
kuris tokiam užsimojimui labai pritarė. Jo sekretorius inž. 
St. Čiurlionis iškart pareiškė, kad tokioje mokslo įstal- 
goje mielai dėstytų matematiką. Vėliau šalkauskis krei- 
pėsi ir į prezidentą Stulginskį; bet ir šįkart jis visą 
prakaitą veltui išliejo. Taip ir trečiasis romuviečių suma- 
nymas teliko graži svajonė. 

Tuo visas Romuvos sąjūdis baigėsi pilnu nepasiseki- 
mu. Tai skaudžiai užgavo vyriausiojo romuviečio širdį. 
Jis slėpė savo nusivylimą, tik draugams jį kartais reiš- 
kė melancholiškais žodžiais. Suprantama, juk visas sąjū- 
dis buvo toks kilnus. Jam pasišvęsdamas, šalkauskis pa- 
kilusia širdimi šūkiui buvo parinkęs eiles 

“Ir nupinsime iš brangios tėvynės gyvą dainelę; 

Ir padarysime iš jos pasigėrėjimą amžiams”. 

O dabar atsidūrė ties pirmųjų savo vilčių griuvėsiais. 
Kaip toliau tėvynei padėti? Bet ar ji iš viso nori klau- 
syti savo filosofo? Ar Sokrato nepasmerkė mirti, ar Pl2- 
tono neišvarė iš Syrakūzų ir Spinozos iš bendruomenės? 
Ir ar rusai Čadajevo nepaskelbė bepročiuų, o mylimojo 
Šalkauskio mokytojo Solovjovo, vos 28 metų pasiekusio, 
ar neatskyrė nuo akademinio jaunimo? Jis patyrė ir su- 
prato, jog pasiaukojimas yra filosofinių vadų dalia. Dėl 
to jis panašiai kaip Platonas po katastrofos Syrakuzuose 
dabar ėmė ieškoti naujų galimybių, ėmė žvalgytis savo 
“akademijos”. Ėmė žvalgytis — ir rado ją Lietuvos uni- 
versiteto filosofijos skyriuje. 


FILOSOFIJOS SKYRIUS 


Tautos šventė 1922 vasario 16 buvo paženklinta ypa- 
tingų džiaugsmingu įvykiu: universiteto atidarymu. Apie 
savo aukštąją mokyklą jau seniai buvo galvota ir tikė- 
tasi ją turėti Vilniuje. Bet kadangi grįžimas į senąją sa- 
vo sostinę tuomet buvo labai problematiškas, dėl visa ko 
buvo ruošiami ir kitoki planai. Tam tikslui kun. J. Pu- 
rickis, kuris tuo laiku kaip ir atstovavo Šveicarijoje Lie- 
tuvos Tarybai, į kurią 1918 liepos mėn. ir formaliai įsto- 
jo, tų metų pavasarį pavedė šalkauskiui “pasiteirauti už- 
sienyje apie geriausiąją universiteto organizaciją“ (Mūsų 
Senovė, 1922, 532 p.). Kadangi universiteto reikalas šal- 
kauskiui buvo jo širdies reikalas, jis 1920 metais, grįžda- 
mas į tėvynę, nusivežė ir tam tikrą projektą, kuris ta- 
čiau dėl bendros krašto padėties dar negalėjo būti svars- 
tomas. “Primum vivere”... Dėl to turėjome pasitenkinti 
Aukštaisiais Kursais, kurie nuo 1920 pavasario pamažu 
ėmė rinkti profesorius ir telkti studentus. Tie kursai sa- 
vo uždavinį taip sėkmingai atliko, kad jau po dvejų metų 
tikra Alma Mater galėjo šaukti rinktinį jaunimą į didį 
darbą. Naujasis universitetas turėjo penkis fakultetus: 
teologijos, socialinių mokslų, medicinos, gamtos - mate- 
matikos ir technikos. Kadangi ši struktūra nepatenkino 
katalikų, Steigiamasis seimas 1922 kovo 24 ją pertvarkė: 
teologijos fakultetas buvo papildytas filosofijos skyrium 
ir gavo teologijos - filosofijos fakulteto vardą, o iš socia- 
linių mokslų fakulteto buvo padaryti du: humanitarinių 
mokslų ir teisių. 


Teologijos - filosofijos fakultetas buvo dvilypis: vie- 
na pusė apėmė teologiją, o kita filosofiją, psichologiją, 

pedagogiką, literatūrą, istoriją bei kelias smulkesnes hu- 
manistinės krypties šakeles. Vadovaują katalikai, kaip an- 
tai, prof. Pr. Būčys, kuris vysk. Pr. Karevičiaus pavestas, 
irgi ruošė aukštosios mokyklos planus — šalia teologijos 
fakulteto norėjo įkurti ištisą filosofijos - istorijos fakul- 
tetą, — irgi katalikų vadovaujamą. Bet greit turėjo įsi- 
tikinti, kad tam dar neužtenka mokslo jėgų. Su giliu ap- 
gailestavimu teko tad pasitenkinti vienu filosofijos sky- 
rium, kuris buvo kompromisas tarp teisėtų katalikų pa- 
geidavimų ir faktiškų galimybių. 

šiame kompromise atsispindi lietuvių tautos nelemta 
dvasios raida XIX šimtmetyje, kuriame, kaip jau matėme, 
žymi inteligentų dalis nusisuko nuo tautos religinių pa- 
žiūrų. Ir kažin į kur ilgainiui būtų pasukusi ir pati tau- 
ta, jei ne Dovydaitis ir jo vienminčiai — El. Drauge- 
lis, V. Endziulaitis, K. Bizauskas, Z. Starkus, prie ku- 
rių ten pat Maskvoje prisijungė dar kiti drąsuoliai, — 
nebūtų sulaikę idėjinio savo tautiečių skilimo. 

Tasai darbas, kurį 1910 metais, toli nuo Lietuvos, 
buvo pradėję keli kuklūs studentai pasauliečiai, palaiko- 
mi kunigų Dambrausko - Jakšto, Reinio, Kuraičio, Jurgu- 
čio, dabar, 1922 metais, buvo tęsiamas filosofijos sky- 
riaus Kaune. Kas prieš 12 metų atskirų studiozų buvo 
suplanuota svetur, tėvynėje buvo įgyvendinama profeso- 
rių kolektyvo. Be to, buvo manyta tą fragmentą taip iš- 
vystyti, kad gausingesnė profesūra pajėgtų katalikiškai 
Lietuvai duoti ir katalikišką inteligentija. Jėgos tam 
užsimojimui realizuoti dar buvo ribotos, tačiau viltis — 
žavinga. 

šitokius planus gerai suprato senesnioji inteligentų 
pasauliečių karta, išsižadėjusi tautos tikėjimo, ir todėl 
griežtai pasisakė prieš filosofijos skyrių. Jai sunku buvo 
apsiprasti su tokiu mokslo židiniu, kuris ketino bergždžiu 
darbu paversti jos laicistines ir iš dalies antikrikščioniš- 
kas pastangas. Tos kartos žmonės per visus nepriklauso- 
:mybės laikus su filosofijos skyriumi kovojo. 

Neigiamas kairiųjų nusistatymas filosofijos skyriui bu- 
"vo suprantamas, tačiau mažiau buvo suprantama, kodėl 
konservatoriai iš dešinės šiuo atžvilgiu jiems taip uoliai 
padėjo. Juk kas turėjo didžiausios naudos iš šios opozi- 
cijos, varomos ne tik kairiojo sparno radikalų, bet ir 

stambiųjų mūsų konservatorių, prie kurių dar buvo pri- 
sidėjęs vienas kitas kunigas? Ogi bolševizmas. Nes 1940 
m. sovietai tuojau panaikino teologijos - filosofijos fa- 
kultetą. Tačiau tautininkų vadai, skatinami tai laicizmo, 
tai asmeninės ambicijos, nesugebėjo orientuotis dvasios 
situacijoje ir dėl to kenkė ypač filosofijos skyriui, kaip 
tik galėjo. Dėl to šio skyriaus kelias ilgainiui virto Gol- 
gotos kelių. 

Mokslo atžvilgiu jam nieko negalima buvo prikišti. 
Krikščioniškieji Vakarai čia prabilo liuveniečių Kuraičio 
ir Reinio lūpomis, o Bistras, Mykolaitis, Pakštas ir kiti 
atstovavo Fribourgo niuansui. Prie vakariečių reikia pri- 
skaityti ir Dovydaiti, nes Rytams jis priklausė tik fiziš- 
kai, dvasia gi jis buvo liuvenietis ir fribourgietis viename 
asmenyje. Tikra sinteze tarp abiejų kultūros polių tuo- 
met atrodė Šalkauskis, kuris pilnai pasižymėjo visuoti- 
numo ypatybėmis, — tai suteikė jam ypatinga aureolę. 

šalkauskis nuoširdžiai džiaugėsi tuo nauju mokslo Ži- 
diniu. Juk dabar Lietuva turėjo tą dvasios jėgainę, ku- 
rios reikėjo šviesiai krašto ateičiai. Sudužus romuviniams 
užsimojimams jis žymią dalį jų rado vykdomus filosofijos 
skyriuje. Jo išsilavinimas, erudicija, dėstomojo mokslo 
svarba, taurus jo gyvenimas — viskas iš karto padarė jį 
filosofijos skyriaus pažiba ir širdimi. 

“Mano studijų metai (1925 - 29)", taip atsiliepia prof. 
Zenonas Ivinskis apie pirmąją savo aukštą mokyklą, “bu- 
vo filosofijos skyriaus klestėjimo laikai. Kas rudenį įsto- 
davo didoki būriai (iki 120 - 150) naujų studentų, ku- 
rių daugumą duodavo gimnazijų ateitininkų kuopos. šal- 
kauskio vardas ir ten būdavo su didele pagarba taria- 
mas. Retas kuris ateitininkas tada nuėjo į humanitarinių 
mokslų fakultetą. Bet ir iš ten vis pasukdavo klausyti 
prof. Šalkauskio pedagogikos bei filosofijos dalykų. Jo pe- 
dagoginių paskaitų klausydavo didelė dalis tų gamtos - 
matematikos fakulteto studentų, kurie ruošdavosi į gimna- 
zijos mokytojus. Studentų šiame skyriuje buvo keli šim- 
tai". 

Jų tarpe buvo patys žymieji kataliku jaunimo vadai 
ir mūsų spaudos redaktoriai bei bendradarbiai — Juo- 
zas Ambrazevičius, Kazys Bauba, Stasys Barzdukas, 
Kazys Berulis, Pranas Dielininkaitis, Jonas Grinius, 

Juozas Girnius, Zenonas Ivinskis, Antanas Januševi- 
čius, Juozas Keliuotis, Antanas Kučinskas (Kučas), Anta- 
tanas Maceina, Ignas Malinauskas (Malėnas), Pranas 
Mantvydas, Jonas Pankauskas, Adolfas Raulinaitis, Pra- 
nas Samulionis, Ignas Skrupskelis, Jurgis Steponaitis, Si- 
mas Sužiedėlis, Kazys Šapalas, Paulius šležas, Antanas 
Tylenis, Antanas Vaičiulaitis ... 

Netrūko nei gabių bei veiklių mergaičių, tarp kurių 
buvo poetė Salomėja Bačinskaitė — Neris, Elena Balčiū- 
naitė (vėliau Masaitienė), Cecilija Griniūtė (Ivinskienė), 
Ona Jakaitytė (Eretienė), Ona Labanauskaitė, Julija Tver- 
skaitė (Maceinienė), Monika Krasnickaitė, Alina Petraus- 
kaitė (Skrupskelienė), Antanina Kliorytė (Sužiedėlienė), 
Elzė Mikalauskaitė, Kunigunda Užupytė (Keblinskienė), 
Aldona Stalioraitytė (Dobrovolskienė), Aldona Kolesinskai- 
tė (Alytienė), Juzė Jatulytė (Lapšienė), Albina Gervai- 
tė (Dumbrienė), Konst. Jonkaitytė (Liulevičienė), Emilija 
Vilimaitė, Julija Paltarokaitė (šalkauskienė), Agota šid- 
lauskaitė, Iz. Matusevičiūtė, Em. Tamulytė (Vainauskienė)... 

Kaip viena iš jų — Alina Petrauskaitė - Skrupske- 
lienė, gyvenanti dabar Chicagoje, pateko į šį skyrių, su- 
žinome iš šių jos žodžių: “Šalkauskį pirmą kartą iš arti 
pamačiau 1924 pavasario semestro metu filosofijos sky- 
riaus auditorijoje. Tuo metu aš buvau humanitarinių 
mokslų fakulteto studentė, kur patekau ne visai savo no- 
ru. Gimnaziją baigus, planavau pradėti savo studijas fi- 
losofijos skyriuje, bet tam nebuvo palankus mano tėvas, 
jam, 19 šimtm. Maskvos universiteto auklėtiniui, buvo vi- 
sai svetima katalikiškosios aukštosios mokyklos idėja. "Tu- 
rėsi visam gyvenimui etiketę — įtikinėjo jis man. Ma- 
no karta tokių etikečių jau nebijojo, bet nenorėdama 
kelti didesnio konflikto, sutikau pabandyti humanitarinia- 
me fakultete. Tačiau savo studijomis nebuvau patenkin- 
ta nuo pat pirmos dienos. Kai susitikdavau su filosofi- 
jos skyriaus studentais, jie buvo didesni entuziastai. Po 
Kalėdų ėmiau lankyti kai kurias paskaitas filosofijos sky- 
riuje. Prof. Šalkauskis man padarė didelio įspūdžio. Ma- 
ža ką supratau, bet buvo įdomu pasitempti. Jo paskaitos 
man galutinai padėjo apsispręsti ir pasirinkti savo studi- 
jas". 

Pirmas su juo susitikimas visuomet buvo įspūdingas. 

Charakteringas yra šis Elenos Balčiūnaitės - Masaitienės 
(Havre de Grace, Md., JAV) nupieštas vaizdelis:“Kai 1928 
m., baigusi Biržų gimnaziją, atvažiavau į Kauną studi- 
juoti, tai didžiausias mano noras buvo pamatyti prof. 
Šalkauskį, apie kurį buvau tiek daug girdėjusi. Sekančią 
dieną atsidūriau filosofijos skyriaus koridoriuje. 


‘Žiūrėk, ten eina Šalkauskis! — riktelėjo man paly- 
dovė. 

“Vajai, gi šlubas!' — surikau nustebus. 

‘Bet žiūrėk, kokia šilta jo šypsena!', 

‘Bet ar jis visada ir visiem taip šypsosi? — toliau 
klausinėjau. 

“Pati patirs? — ramiai atsakė mano draugė ir nu- 


tempė mane į auditoriją". 

“Paskui”, taip tęsia Balčiūnaitė - Masaitienė, “kele- 
tą metų buvau jo studentė. Klausiau jo visą pedagogi- 
ka, taigi, teko ir visa eilė egzaminų laikyti. Per visą tą 
laiką aš niekad nemačiau profesoriaus nei supykusio, nei 
susinervinusio. Jo išviršinė ir išvidinė elegancija ir tik- 
ras sielos grožis buvo tas magnetas, kuris traukė kiekvieną 
studentą. Tas grožis atsispindėjo ir švelnioje jo šypseno- 
je, kurioje nebuvo nė krislelio dirbtinumo". 


Kad tokį įspūdį gavo ne tik jautresnės mūsų stu- 
dentės, bet ir studiozai iš pat Žemaičių gilumos, liudija 
šis Ivinskio pasisakymas: “Visa Šalkauskio laikysena bu- 
vo kultyvuota. Visi judesiai, jo kalbėjimo tonas ir visa 
kita buvo nublizginta. Bet visa tai nebuvo dirbtiniu bū- 
du įsigyta, viskas plaukė iš vidinės kultūros. Studentams 
jis dėl to buvo nelygstamas autoritetas". 


Viliamas prie to dar priduria:“šalkauskis mano atmi- 
nime pasiliko idealiausias profesorius. O profesorių Lietu- 
voje ir užsieniuose man teko klausytis nemažai". 


“Kai aš atvykau į universitetą", tęsė Ivinskis, “prof. 
šalkauskio asmuo buvo apipintas ypatinga akademine gar- 
be. Mėgo ir mylėjo jį studentai — pasiryžę ant rankų 
jį nešioti. Jis buvo tuomet šviesiausias mokslo autori- 
tetas. Tokiu jį laikė ne tik jo paskaitų klausą studentai, 
bet ir jo kolegos, kurių ne vienas, pvz. humanitaras prof. 
Sescmanas, lankė jo paskaitas. 

“Kas darė prof. Šalkauskį populiarų ir visų gerbia- 
mą? Pirmiausia jis rūpestingai ir vis raštu paruošdavo 
paskaitas, persunktas giliomis mintimis. Jeigu kitų dėsty- 
tojų paskaitose po kelių savaičių viskas būdavo “aišku”, 
tai per Šalkauskio paskaitas vis reikėdavo stiebtis. Jis sa- 
vo lekcijas patiekdavo raštu, niekad neimprovizuodavo. 

“Staiga nuo gimnazijos suolo atitrūkusiam jaunuoliui 
jis padėdavo sutvarkyti ir paskaitų lentelę, mat, dažnas 
pradžioje pasimesdavo ir nesiorientuodavo. Tokiais atvejais 
jis patardavo užsirašyti ne daugiau kaip 18 savaitinių 
valandų. Jis aiškindavo: per dieną išklausyti tris valan- 
das — pakanka, o kitas valandas reikia praleisti stu- 
joms. Nuolatos ragindavo išmokti nors vieną svetimą kal- 
bą, kad galėtum laisvai naudotis literatūra. 


“Prof. šalkauskis ne kartą studentams minėdavo, jog 
tikras šviesuolis — inteligentas turi įsigyti platų bend- 
rą išsilavinimą ir gilų savo asmenybės pažinimą. Tam jis 
dažnai primindavo geros lektūros klausymą. Jo pataria- 
mas, Vytautas Valiukevičius 1929 m. sudarė ateitininkams 
bibliografinį leidinėlį — “Skaitytinos knygos“, kuriam aš, 
pasinaudodamas šalkauskio paskaitų patarimais ir jo spe- 
cialiai man paskolintomis knygomis bei nurodyta biblio- 
grafija, parašiau ivadą, kaip reikia skaityti knygas. Fi- 
losofijos skyrius tuomet ir buvo vienintelis visame univer- 
sitete, kur buvo skaitoma paskaitos — bendroji moks- 
linio darbo metodika. Jas skaitė, žinoma, Šalkauskis, no- 
rėdamas padėti naujokams moksliškai dirbti. 


“Šalkauskis buvo mylimas ne vien dėl jo kruopščiai 
paruožtų paskaitų", rašo toliau Ivinskis. “šalia jo moks- 
linio autoriteto daug nulėmė ir pati jo asmenybė. Kad 
jis buvo nepaprasto išauklėjimo ir didelio mandagumo 
žmogus — to dar nepakako. Juk ir geroje plaukų kir- 
bykloje ar aukštos klasės restorane tenka patirti man- 
dagumo. Didelį Šalkauskio autoritetą iškėlė ir skaisti, 
šviečianti jo asmenybė, kuri spinduliavo aplink aukštą mo- 
ralinę atmosferą. Pakako su juo trumpai pasikalbėti, ir 
tuojau pajusdavai, kokia didinga ir kini šiluma iš jo 
skleidėsi. Jautei, kaip jo asmenybės spinduliai pasiekia 
tavo širdį, Studentui jis buvo draugiškas, prieinamas, de- 
mokratiškas. Asmeniškame pokalbyje jis tuojau su kiek- 
vienu pasisveikindavo ranką paduodamas. Niekuomet ne- 

užmiršdavo rankos paduoti ir atsisveikinant, mat, jis ne- 
buvo toks mokslinio Olimpo profesorius, kuris bijo nu- 
žengti pakalnėn pas mirtinguosius". 


Būdamas kritiškas ir sau, Šalkauskis suprato, kad jis 
menkas docentas, kai jam tenka dėstyti laisvai. Todėl 
nutarė jis pasipraktikuoti didaktiškai vienoje Kauno gim- 
nazijoje, kur pradėjo dėstyti logiką. Jo mokinių tarpe 
buvo tuomet ir Simas Sužiedėlis, kuris taip aprašo savo 
mokytojo pamokas: 


“Pirmą kartą man teko jį išvysti 1923 metų rudenį 
“Aušros" gimnazijoje, VIII klasėje, kai atėjo mokyti 10- 
gikos. Man iš pirmo žvilgsnio krito į akį jo džentelme- 
niška laikysena, kuria jis ryškiai išsiskyrė iš kitų mo- 
kytojų. Savo išvaizda taip pat atrodė gimęs filosofas. 
Nors logikos mokslas mums buvo kietas, tačiau laikėmės 
ramiai: buvome prikalti prie suolų ne tiek paties dėsto- 
mojo dalyko, kiek pagarbos savo mokytojui. Pagaliau, jis 
pasirodydavo tik porai pamokų per savaitę, vadinasi, ne- 
apsipratome, ir jis mums neįkyrėjo. Logiką dėstė, ban- 
dydamas mus pačius įtraukti į uždavinių sprendimus. 
Mane jau tada traukė šalkauskio logiškas ir sistematiškas 
galvojimas. Norėdamas jį dar geriau pažinti, susiradau 
ir perskaičiau jo redaguotos “Romuvos" du numerius. Už- 
tikau taip pat jo straipsnį “Naujoje Vaidilutėje" apie rū- 
tas ir jų simboliką. Tai buvo kitada Šveicarijoje, studentų 
būrelyje, skaitytas referatas. Tie straipsniai man atskleidė 
kai kuriuos jo pasaulėžiūros pagrindus, kuriuos arčiau pa- 
žinau tik universitete". 


Turėjo Šalkauskis savo gerbėjų ir provincijos gimna- 
zijose. Vienas jų buvo dr. Juozas Girnius (Boston, Mass.), 
kuris rašo: “Dar anksčiau, esant gimnazijoje, bundąs fi- 
losofinis interesas buvo iškėlęs man blogio kilmės klau- 
simą (tai ir buvo mano pirmasai asmeninis filosofinis rū- 
pestis): kaip išaiškinti blogio kilmę, nedarant Kūrėjo už 
jį atsakingu? šovė galvon vaikiškai įžūli mintis papra- 
šyti atsakymo iš universiteto filosofijos profesorių, ir bū- 
tent, bent iš kelių, kad būtų galima paskiau atsakymus 
svarstyti. Atsakė vienas šalkauskis, ir atsakė rimtu, išsa- 
miu laišku. Tai vienas atvejų pailiustruoti, kaip jis rim- 
tai ėmė kiekvieną klausimą (iš šalies žiūrint ir nelabai 

jau rimtą), ateidamas su savo pagalba ne tik ten, kur 
jos reikėjo, bet ir ten, Kur būtų buvę pagrindo nesigai- 
šinti". 

Anieji 1922 - 26 metai filosofijos skyriui buvo skais- 
tus mūsų mokslo rytas, kurio rasa gaivino žymią dalį 
tų dienų akademiško jaunimo. Kas turėjo laimės pajusti 
to ryto gaivinančią galią, tas jos niekuomet nebeužmirš, 
“Nors praėjo jau trys dešimtmečiai“, prisipažįsta Ivins- 
kis, “bet aš savyje jaučiu dar ir šiandien tas nuotaikas, 
kuriomis sutikdavome prof. šalkauskį, kai jis sėsdavo au- 
ditorijoje į katedrą, kai jis įvairiom progom svarstydavo 
lietuvių tautos kultūrinį pašaukimą, kai jis kartu su vi- 
sa ateitininkiška šeima nagrinėdavo ateitininkų princi- 
pus ir pareigas, kai jis ..." 

EX CATHEDRA 


Visas savo prakalbas šalkauskis parengdavo raštu. 
“Toks raštiškas parengimas mane verčia klausimą geriau 
pergalvoti ir išvadas tiksliau suformuluoti“, jis mums aiš- 
kindavo. Viešus savo referatus pradėdavo ruošti dar kelios 
savaitės prieš nustatytą laiką. Kiekvieną rytą, po pusry- 
čių, jis atsisėsdavo prie rašomosios mašinėlės. Per vieną 
priešpietį rašydavo nuo 2 iki 4 puslapių, kuriuos tuoj 
dar ištaisydavo plunksna. Darbą dėl nuovargio dažnai 
pertraukdavo. Išsitiesdavo tuomet ant sofos, traukdavo 
ant savęs antklodę ir ilsėdamasis toliau vijo savo minčių 
siūlą. Taip jis pastoviai varė savo darbą diena iš dienos, 
kol paskaita ar straipsnis buvo baigtas. 


Jis kiekvienam darbui iš anksto nustatė tikslų pla- 
ną. “Planas — tai pusė darbo“, jis nuolatos pabrėždavo. 
Tas planingumas atitiko jo prigimtį, bet kartu ir buvo 
išdava specialių studijų, kuriose jam itin tarnavo Funko 
veikalas apie mokslinio darbo metodiką. Metodika jam 
atrodė tokia svarbi, kad 1926 m. savo studentams išleido 
panašią knygą lietuviškai — “Bendrosios mokslinio dar- 
bo metodikos pradai”. 


Nustatytojo plano profesorius griežtai ir laikėsi, savo 
proto askezėje sau neleisdamas jokių nukrypimų ar im- 
provizacijų. Dėl to sukaltas jo tekstas sudarė tamprų 
vienetą, iš kurio nieko negali atimti, prie kurio nieko 
negali pridėti. Atimsi ką — sugrius visa jo minčių sta- 
tyba, pridėsi ką — išardysi jo galvosenos struktūrą. Įžan- 
goje tema apibrėžiama aiškiai, paskui seka nuoseklus jos 
išdėstymas, kuris iš savo pusės vėl tikslia logika veda 
prie savaime besiperšančios išvados. Galimybių ištrūkti iš 

šios sriaunios minčių srovės kaip ir nėra, nes filosofas 
griežtą savo logika tavęs nepaleis. “Nuostabus jo preci- 
ziškumas, painių problemų sprendimas su stipriu logiš- 
kumu, retai kur sutinkamas sistematingumas man visa- 
da imponavo", prisipažįsta kun. J. Prunskis. “Jo raš- 
tuose daug kondensuoto mokslingumo", prideda K. Pakš- 
tas ir prel. L. Tulaba dar teisingai tvirtina: “Jei paskai- 
toje praleidai vieną žodį, toliau nebegalėdavai suvokti 
minties". Toks griežtas abstraktinių minčių dėstymas ypač 
studentėms buvo beveik neįveikiamos sunkenybės. Patyrė 
tai ir A. Petrauskaitė - Skrupskelienė: “Jo stilius būdavo 
labai kondensuotas, glaustas, tikslus. Tai buvo tarsi min- 
čių santrauka, kur kiekvienas žodis būdavo nepakeičia- 
mas. Jokių digresijų, kad galėtum atgauti kvapą, sugro- 
muluoti mintį". šitokias moterų bėdas mes pilnai su- 
prantame išgirdę, kad net “tikriems filosofams“ leng- 
viau nebuvo: “Klausyti šalkauskio paskaitos nebuvo leng- 
va, nes reikalavo didelės įtampos. Nebuvo atvangos nei 
kartojimųsi, nei 'praskiestų' vietų. Reikėjo su kiekvienu 
sakiniu toliau žengti" (Girnius). 

Rašydamas šalkauskis dažniausiai reiškė savo pažiū- 
rą, jis, žinoma, pripažino ir tos srities autoritetus, tačiau 
— anot Girniaus — “joks kursas nebuvo pagrįstas tik 
vienu kokiu svetimu vadovėliu; kiekvienas buvo asmeniš- 
kai parengtas". 

Religijoje jis žavėjosi stilinguoju Helio. Filosofijoje jo 
kelrodis buvo ir liko nuo pat Maskvos laikų Solovjovas, 
kurio mintis vėliau Fribourgo tomistai tegalėjo papildyti 
bei paniuansuoti. Pedagogikoje, ypač didaktikoje, jo idė- 
joms labiausiai tiko vokiečių katalikų pažiba Willmannas. 
Daug giminingo jis rado ir Foersteryje, kurio aiškumu 
anksčiau jau Pečkauskaitė buvo žavėjusis. Toliau mielai 
panaudodavo ir idealistiškai nusiteikusių Euckeno, Win- 
delbando bei Sprangerio darbus. Cituodavo ir fribour- 
gietį Eug. Devaud. 

Bet visi tie mokslininkai jam tebuvo bendrakeleiviai 
tokiame kelyje, kurio kryptį jis pats buvo nustatęs. Dėl 
to mes ir užtinkame palyginti tik saujelę citatų. Sveti- 
mus veikalus jis stengėsi skaityti originaline jam priei- 
nama rusų, lenkų, prancūzų ar vokiečių kalba. Savo šal- 
tinių jis nuo studentų neslėpdavo, juos, priešingai, cituo- 

davo ir net išskolindavo iš savo nedidelės bibliotekos, ku- 
rloje vyraudavo “tiršto turinio", sistematingo bei kon- 
centruoto pasisakymo autoriai. 

Į paskaitą profesorius ateidavo paprastai apsitaisęs 
kukliai, ateidavo “nuolankus, tarsi į šventyklą“ (kun. J. 
Petrėnas). Didesnei auditorijai jis stovėdamas kalbėjo. To- 
kiais atvejais jis prisilaikydavo už pulto šono, nes dėl 
silpnų kojų dažnai svirinėdavo. Mažesnei publikai universi- 
tete ar kunigų seminarijoje jis prabildavo atsisėdęs; tai 
jam buvo didelis palengvinimas. Atėjęs mažais, netikrais 
žingsniais, profesorius sveikinančiu žvilgsniu apmesdavo 
auditoriją. Atsisėdęs iš švarko kišenės ištraukdavo paskai- 
tos tekstą, švelnia ranka išlygindavo lapus ir ramiu tonu 
pradėdavo skaityti“Pati jo iškultivuota išvaizda, jo ap- 
kirpti ūseliai ir nusmailinta barzdelė lygiai kaip ir jo 
laikysena, kalbėjimo tonas, studento traktavimas įkvėpda- 
vo jam didelės pagarbos ir meilės“. “Auditorija klausėsi 
“ištempusi ausis. Girdėdavai jo žodžius, lyg kokio su že- 
me mažai ką bendra turinčio išminčiaus mokslo“ (Ivins- 
kis). , 

Skaitydavo paruoštą tekstą žodis į žodį, be jokių 
įterpimų, pavyzdžių ar anekdotų. Taigi, niekad laisvai ne- 
kalbėdavo. “Jei kartais likdavo kokia minutė laiko, jos 
nestengdavo užimti, ir klausytojus paleisdavo prieš skam- 
buti” (Girnius). Išimti darė, berods, kartais pas studen- 
tus — teologus, nes kun. J. Petrėnas pasakojo: “Retkar- 
čiais gyvu Žodžiu paaiškina tokį terminą ar teigimą, kai 
pastebi, kad jo pedagoginės tiesos kaip žirniai atsimuša 
į teologų kaktas“. 

“Pačią lietuvių kalbą profesorius turėjo išmokti. Jis 
ją puikiai apvaldė, tačiau vis buvo jaučiama, kad jis, 
dar mažas būdamas, ir kitomis kalbomis savo: mintis reiš- 
kė" (Ivinskis). Atsimenu, kad jis privačiai su motina mie- 
lai šnekėdavo lenkiškai. šalkauskis iš namų buvo dvikal- 
bis. Dažnai buvo jausti, kad svetima kalba buvo for- 
mavusi jo kalbinę sąmonę pačioje jos užuomazgoje. 

Nors Šalkauskis ir gerai išmoko kalbėti lietuviškai, ta- 
čiau žinovai vis jausdavo, kad lietuvių kalba ne visai na- 
tūraliai plaukė jam, o kad ją savyje intensingu darbu 

turėjo sudarinėti. Toliau žymiai ją praturtino, kurdamas 
jos filosofinę terminiją. Charakteringa būdavo jam, kad 
pirma išsiaiškina teoretinę tokio uždavinio pusę ir tik 
paskui imasi praktinio darbo. Po įvado, skelbto 1925 m. 
“Logos” žurnale, jis po dvejų metų tame pačiame žur- 
nale skelbė studiją vardu “Terminologijos teorija ir lie- 
tuviškoji filosofijos terminija" (1-32, 171-174 p.). Pratar- 
tyje jis atiduoda garbę, kam garbė priklauso, būtent, sa- 
vo pirmatakui Ramūnui Bytautui (1886 - 1915). Pastarasis, 
kartu su šŠalkauskiu studijuodamas Maskvoje, domėjosi 
lingvistiniais klausimais ir 1908 “Draugijoje” parašė 
straipsnį “Sis tas iš lietuvių kalbos filosofijos". “Esu tik- 
ras, — taip atsiliepia jo draugas Stasys, — jog, jei R. 
Bytautas būtų buvęs gyvas per šitą laiką, dabar būtume 
turėję jau tvirtai nustatytą filosofijos terminiją“ (Logos, 
1927, 1 p.). Bet kadangi mirtis greit nutraukė Šveicari- 
jos kalnuose besigydančio Bytauto gyvybės siūlą, laimin- 
gai pradėtasis darbas irgi buvo nutrauktas. Po 15 metų 
Šalkauskis tęsė jo veiklą ten, kur draugas Ramunas bu- 
vo priverstas ją Nutraukti. “Aš irgi įaučiu didelę ling- 
vistiško kompetetingumo stoką ... Tik sujungtomis kalbi- 
ninkų, filosofų ir šiaip jau suinteresuotų mokslininkų 
pastangomis gali būti tikslingai nustatyta mūsų moksli- 
nė terminija“ (ten pat, 1 p.). 

Tokio kontakto Šalkauskis ir ieškojo. “Metų metus 
jis dirbo toje srityje ir per Lietuvių kalbos draugiją, ku- 
rioje drauge su A. Saliu, Pr. Skardžium ir kitais sudarė 
mūsų filosofinę terminiją. Įvairiausioms filosofinėms są- 
vokoms jis turėjo rasti lietuviškus atitikmenis, kurti nau- 
jadarus. O tai buvo anais laikais sunkus uždavinys" (Ivins- 
kis). 

Tuo būdu mūsų filosofas, prie kurio lopšio skambėjo 
lenkų kalba, paskatintas pirmatako, kuris jaunystėje sva- 
jojo tapti žymiu rusų poetu — rašė rusiškai ištisų vei- 
kalų, — nusipelnė ne tik filosofijai, bet ir lietuvių kal- 
bai, ir tai, būtent, tokiu laipsniu, kad jo terminiją — 
anot Girniaus — galima vadinti pačiu “didžiuoju jo vei- 
kalu”. Tas jo žodynas su vartosenos pavyzdžiais pasiro- 

dė 1937 m., o metus vėliau “Logose" jis dar davė vokiš- 
kai - lietuvišką pusę savo darbo. 

Jo plaučiai buvo silpni ir jo balsas menkas. šalkaus- 
kiui rūpėjo kruopščiai išdirbta fonetika šiuos trūkumus 
sumažinti. Svarbu jam buvo garsus formuoti priešakinė- 
je burnos dalyje, prie kietojo gomurio, o ne prie minkš- 
tojo, kur garsai tik apytikriai sudaromi. 

Toliau profesoriui rūpėjo taisyklingų kvėpavimu gar» 
sams suteikti skambumo. Tai technikai išmokti — be kit- 
ko — jis apie 1922 - 23 buvo nuvykęs į sanatoriją 
“Weisser Hirsch" prie Dresdeno. Savo kalbėjimo apara- 
tui tobulinti jis, be to, dar lankėsi pas vieną specialistą 
Magdeburge. Namuose jis uoliai mankštindavosi pagal iš- 
moktąją sistemą, siekdamas mažu oro kiekiu pasiekti ir 
toliausius savo auditorijos kampus, kas jam, silpnaplau- 
čiui, itin buvo svarbu. k 

Būdamas tikras, kad jo technika naudinga ir ki- 
tiems, jis pvz. pasiuntė savo studentą Juozą Tarvydą, 
kurio balso stygos amžinai buvo apsinešusios, irgi į Mag- 
deburgą. Kitam studentui — Juozui Girniui — jis davė 
studijuoti atitinkamą vadovėlį — ryškios tarsenos meto- 
diką. Man jis savo techniką net praktiškai pademonstra- 
vo, maloniai mane spirdamas čia pat, jo akivaizdoje, at- 
likti keletą pratybų. Kad jis pats buvo gerai išsimiklinęs, 
tuo visi jo klausytojai galėjo įsitikinti, kurie ir toliau- 
siose vietose jį puikiai suprato. 

Ryški jo artikuliacija jam padėjo išpirkti bent dalį 
tų kalbėjimo sunkumų, kurie jį slėgė. Jam pvz. labai bu- 
vo nesmagu, kad vos valdė tuos keturis tonus, kuriais 
mes paprastai įvairiname savo balsą. Dėl to jo tonų li- 
nija buvo perdėm plokščia, ir jo dėstymui trūko muzika- 
linio reljefo. šį trūkumą dar pabrėžė jo sakinių nerit- 
miškumas, nes jo sąvokų statikai buvo svetimas bet koks 
oratorinis dinamiškumas. 

LE STYLE C'EST L'HOMME 


šalkauskis yra mąstytojas, tyros idėjos įžvelgėjas. Vy- 
riausioji jo galia yra protas. šis sukuria ištisą pasaulė- 
žiūrą iš suvoktų reiškinių, kurių esmę jis išreiškia tikslio- 
mis sąvokomis. Visa dvasinė šalkauskio asmenybė yra su- 
telkta jo intelekte. Ji tarsi pagimdyta proto ir skirta 
protui. Kiti protauja, jis gi, sakytume, yra pats protas. 
Antro tokio protininko lietuviai neturėjo. Antanas Vaičiu- 
laitis savo nekrologe taikliai pastebėjo: “Jis visur buvo 
savo proto ir valios ypatybėmis nepamainomas. Didelis 
mokslininkas, taurus vyras“ (Studentų Žodis, 1941, 99 p.). 


Būdamas pirmoje eilėje protininkas, šalkauskis labiau- 
siai tokius ir veikė. Vadovaująsi gi daugiau širdimi, jaus- 
mais mažiau buvo jo veikiami. Protas ir racionalizmas ne- 
pajėgė sužadinti emocijų, pritraukti irracionalistų. žino- 
ma, ir mūsų irracionalistų daugumas pripažino šalkaus- 
kio moralinį autoritetą, tačiau estetikoje jų nepatenkino. 
Juozas Girnius, buvęs Šalkauskio mokinys, pastebėjo 
(1956): “Estetikos klausimuose ne vienas buvęs Šalkauskio 
klausytojas nevisiškai besutiktų, ką mūsų filosofas skelbė 
savo estetinėje filosofijoje“. Menas iš tikrųjų nė nebuvo 
jo sritis, nors pasisakydavo estetikos klausimais filosofi- 
niu požiūriu ir mielai dalyvaudavo jam artimų menininkų 
šventėse. Ateitininkų menininkų korporacijai “šatrijai"" da- 
vė net šūkį (“Menas grožiui, grožis gyvenimo tobulumui“) 
ir buvo jos garbės narys. Tačiau menininkai intuityviai 
jautė, kas juos skiria nuo Šalkauskio; jie gerbė jį, bet me- 
ne ėjo savais keliais. Antai, Bernardas Brazdžionis, nors 

ir buvo šatrijietis, neieškojo šalkauskio artumo: jo pa- 
skaitų neklausė ir asmeniškai vos porąkart sutiko, taip 
kad jo beveik neprisimena. Jonas Aistis jį visai neigė, 
ne tik meno klausimais. “Apie šalkauskį, deja, nieko ne- 
galiu pasakyti, — rašė 1956, — nebent tai, kad aš nei vie- 
nos knygos ir nei vieno jo straipsnio nepajėgiau perskai- 
tyti iki galo. Visuomenininkas jis buvo labai didelis. Gal 
net didelis tolerantas, gal net šventasis, bet tautos bū- 
ties klausimuose jis buvo labai ribotas". 


šitaip galvoti juos vertė ir mūsų mąstytojo stilius, 
kuriame ryškiai atsispindi filosofiškas Šalkauskio charak- 
teris. Mes, tur būt, niekur taip aiškiai nepasirodome kaip 
savo pasisakymo būde, nes jame pasireiškia visas mūsų 
Aš. Mes negalime pasisakyti, kaip mes norime, bet mes 
turime taip pasisakyti, kaip mus verčia visas mūsų cha- 
rakteris. Stilius yra skaidriausias mūsų asmenybės veid- 
rodis. Ir Šalkauskis čia išimties nedaro. Jis dargi yra gy- 
vas patvirtinimas Rivarolio pasakymo “Le style Cest 
Phomme”. 

Tai parodo jau vien jo santykis su žodžiu. Jo intelek- 
tas jį nuneša į tokias mąstymo aukštybes, kur žodis toli 
atsilieka nuo minties, kuri viena jam buvo svarbi. Tokiu 
būdu jo turimoji idėja ir galimybė ją išreikšti tiek išsi- 
skyrė, kad mūsų filosofui sunku buvo pasisakyti. Ne kar- 
tą jis skundėsi: “Kodėl ir mąstytojui reikia kalbos? Ko- 
dėl mintis nepajėgia betarpiškai veikti žmogų?". Jis buvo 
išsiilgęs “kalbos be kalbos". Bet kadangi tokio kelio nėra, 
tai jis priverstas buvo ieškoti žodinio kelio į žmones. Ieš- 
kojo ir beieškodamas sukūrė net sau atskirą terminiją. 
Atsižvelgiant į tą jo terminiją, kiek perdedant galima būtų 
sakyti: Šalkauskis pasinaudojo ne lietuvių kalba, o iš tos 
kalbos išaugusiomis ideogramomis. 


Atitinkamai jo charakteriui pagrindinis elementas jo 
idecgramose buvo daiktavardis, kuris buvo tikras jo 
“Hauptwort", žinoma, abstraktiškasis, kaip va: svartis, ūgė- 
jimas, pirmapradis, žava, sąveika, agna, auklyba, savitvar- 
da... 

Dažnai jam vieno daiktavardžio neužtenka rūpimam 
aiškumui pasiekti; tada jis keletą jų sukombinuoja: pajė- 
gų sutelkimas, pratybų sistema, ideologinio susipratimo 
įsigijimas, uždavinių konkretizavimo darbas ... 

Kadangi filosofas negali pasitenkinti vien daiktavar- 
džiais, Šalkauskis buvo priverstas prijungti dar kitas žo- 
žių rūšis. Reikšminga, kad jis į pagalbą pasišaukė būdvar- 
di, kuris fleksijos moksle yra tikras “Nomen”, nes skai- 
čium, lytimi ir linksniu turi atitikti savo daiktavardį. 
Būdvardžio žymiausias uždavinys — išryškinti daiktavar- 
dį, tad Šalkauskio žodyne užtinkame pvz. tokias kombi- 
nacijas: sugestyvinis ryškumas, individualistinis neproduk- 
tyvumas, kuriamasis nusistatymas, intelektualinis atžvil- 
gis, subtilesnis ginklas ... 

Dar nepasitenkindamas tokiu paprastu terminų supo- 
ravimu, Šalkauskis kuria ištisas kombinacijas, kurios visa 
sąvokų virtine bando mintį nusakyti. Antai: pavyzdingas 
susipratimo susiorganizavimas, kolektyvinis uždavinių rea- 
lizavimas individualistinėmis pastangomis, žmonių bergž- 
dumas sutelktinėje kūryboje .. Jis iš tokios medžiagos 
sudaro net ilgus sakinius. Antai, sakinys iš 24 žodžių, iš 
kurių 14 yra ar daiktavardžiai, ar prie jų prisegti būdvar- 
džiai: “Bet ateitininkų prilaikymas nuo politinės kovos 
anaiptol nereiškė jų prilaikymo nuo idėjinės kovos už savo 
idealus, pasaulietiško apaštalavimo plotmėje ir jų snaudi- 
nimas neveiklumo nuotaikoje" (Ateitininkų ideologija, 1933, 
203 p.). 

Toliau būdinga, kad veiksmažodis, kuris veiklesniems 
romėnams buvo tiek svarbus, kad jį tiesiog vadino “žo- 
džiu” (verbum), šalkauskio terminijoje toli gražu nevaidi- 
no tos rolės, kurią paprastai vaidina gyvoje, jausminėje 
kalboje. Užtinkame tik keletą dinamiškesnių veiksmažodžių, 
bet ir jų daugumas pabrėžia vyraujančią statiką: įsisąmo- 
ninti, susimąstyti, apsispręsti, įžvelgti, įsipareigoti ... Net 
ten, kur Šalkauskis sugretina kelis veiksmažodžius, saki 
nys negyvėja: “Priešai galėtų norėti pastūmėti ateitinin- 
kus" (Ibd. 203 p.). Dažnai filosofas, paversdamas veiks- 
mažodį statinio charakterio būdvardžiu, iš jo atima pasku- 

tinį dinamizmo likutį: “Yra reikalinga individualinė ini- 
ciatyva" (Ibd., 205 p.); mūsų ideologija yra geriau sufor- 
muluota negu įsisąmoninta" (203 p.); “turėtų sužadinti... 
veiklumą" (199 p.). Pažymėtina dar, kad pagelbiniai veiks- 
mažodžiai (būti, turėti ir t.t.), kurie iš esmės perdėm sta- 
tiški, Šalkauskio itin dažnai vartojami: “Yra reikalingas 
greitas planavimas", “atmosfera turi būti įkaitintą soli- 
darumo šūkių". 

Toliau krinta į akį daugybė svetimų terminų, net ir 
tokių, kuriuos lengvai galimą būtų pakeisti lietuviškais žo- 
džiais. Suprantama, kad jie beveik be išimties abstrakti- 
nio pobūdžio: apoteozuoti; sistemingai formuluoti ir ko- 
difikuoti; konkretizuoti; akcijos principas; nayvi opozici- 
ja; aktualumas ir sugestyvumas; ideologijos realizavimo 
aparatas ... 

Be atodairos vydamas savo minčių siūlą, mūsų mąs- 
tytojas ne visada paiso sintaksės reikalavimų; dėl to pa- 
sitaiko nemaža sunkiai išnarpliojamų sakinių. Jo saki- 
niams dažnai trūksta permatomumo, kas trukdo juos iš- 
kart suprasti. Štai vienas toks pavyzdys: “Pasipriešinimo 
realizavimas neigiamai reiškiasi, pirma, nedalyvavimu ak- 
tuose, kurie kokia nors prasme gali stiprinti neteisybės ir 
prievartos vykdytojus, ir, antra, nepaklusnumu neteisin- 
giems parėdymams, o gi teigiamai — savo idėjų mani- 
Zestavimu ir vykdymu nežiūrint į priešingą neteisybę ir 
prievartą" (At. ideol., 1933, 201 p.). 


Kaip žodžius atrankiodamas, taip ir kitas stilistines 
priemones vartodamas, šalkauskis ryškiai parodo savo cha- 
rakterį. Tos priemonės jam, aišku, buvo žinomos, tačiau 
iš jų tik vieną kitą tepritaikė, ir tai tik retkarčiais. 


Abstraktiškasis jo pasisakymo būdas jam neleidžia 
vaizdžiai išsireikšti; dėl to čia paduodamas vaizdas yra re- 
tas svečias jo kalboje: “Tamsi ateitis turėjo tuomet slėg- 
ti lietuvių sielą, tarsi paniuręs dangus, kuriame nematy- 
ti nė vieno vilties spindulėlio, pranašaujančio artimą gied- 
rą" (Ibd. 124 p.). 

Ir pakartojimų mažai terandame, bet už tai vieną itin 

įspūdingą, kurį pagimdė tikras pasipiktinimas režimo vei- 
kimu prieš ateitininkus: “Mes esame suspausti nepatogio- 
se sąlygose, mes esame nustumti į užkampius, mes esa- 
me klastos ir gudrybių auka" (Ibd., 107 p.). 


Gausesni yra paklausimai, kuriuos jis Kai kada gana. 
vykusiai vartoja: “Ką gi mes matome visuomeniniame 
mūsų gyvenime šiuo metu? Vienu žodžiu tariant — dide- 
li chaosą” (Ibd., 106 p.). “Kas realaus padaryta šiuo rei- 
kalu? — Sąmoningo planingumo tvarkoje — nieko”. (Ibd,, 
154 p.). — Pasitaiko ir grynai retorinių klausimų, kuriems 
nereikia atsakymo: Tačiau kurio karaliaus naudai tai ei- 
na?" (Ibd., 204 p.). — Retkarčiais kalbėtojas bando tokiu 
užklausimu įpareigoti savo auditoriją atsakymo Akai: 
Žodis tartas. Ar taps jis kūnu?" (208 p.). 


Kadangi mūsų mąstytojas nežaidžia mintimis, tai ir 
žaidimas žodžiais yra tikra retenybė. Charakteringa, kad 
vieną tokį panaudoja prieš valdančiųjų užmačias, nukreip- 
tas prieš katalikiškąjį jaunimą. Tokiu atveju užverda net 
jo kraujas, kiek tai leidžia šalta intelektualinė jo prigim- 
tis. štai pavyzdys: “Pakanka tik įsisąmoninti, kokia ofi- 
cialinė ideologija aidėte aidi mūsų visuomenės gyvenime, 
kad įsitikrintume, jog mes einame į dvasios verguvę" (Ibd., 
126 p.). Šalkauskis, būdamas, tur būt, netikras, ar tinka- 
mai bus suprastas, dar pridūrė: “Ar mums neįrodinėja 
oficiozo skiltys, “kad tikrai laisvos yra tik laukinės tau- 
tos"... (O oficiozas tuomet buvo “Lietuvos Aidas“). 


Ta pati vieta įdomi dar ir tuo, kad ji yra tikro pe- 
riodo pavyzdys, nes jungia į didesnį vienetą keturiais sa- 
kiniais keturius klausimus. Kaip kokiu plaktuku jis smo- 
gia: “Ar mums neįrodinėja? ... Ar mums neskelbiama? .„„ 
Ar mums neskiepijama? ... Ar mes neįskaitome?". Tai pa- 
gaunąs įvadas į paskutinę kalbos dalį, kurią įspūdingai 
baigia poeto žodžiais: “Kad tu, gude, nesulauktum".,. 


šita, palyginti, trumpa kalba apie “Spaudos draudi- 
mo pamoką lietuvių tautai“ iš viso yra ekspresyvesnė bei 
spalvingesnė už visus kitus Šalkauskio pasisakymus. Re- 
žimo pasikėsinimai prieš tautos ir katalikų teises jį giliai 

užgavo. Užgautas jis ir kiek temperamentingiau ir vaiz- 
džiau pasisakė. 


Šalkauskio stilistinės priemonės maždaug ribojasi aukš- 
čiau minėtomis formomis. Jos negausios, bet vis dėl- 
to gana tiksliai apibūdina jo asmenybę. Tuo atžvilgiu dar 
charakteringesnės tos priemonės, kuriomis jis nesinaudo- 
ja — laipsniavimai, paradoksai, perdėjimai, citatos, anek- 
dotai, priežodžiai ir k. Ypač krinta į akį, kad trūksta 
humoro, o taip pat dygios satyros. Apskritai, Šalkauskis 
tevartojo vos trečdalį tų stilistinių formų, kurios žymi į- 
gudusio rašytojo ar oratoriaus kalbą. Ir tas trečdalis jo 
tevartojamas tik retais atsitikimais ir beveik vien jo in- 
telekto tarnyboje. Pačios didžiosios galimybės pasiliko už 
jo dvasios pasaulio ribų. Jam svetimas buvo jaukus Do- 
vydaičio liaudiškumas, kuris virpino visas sielos stygas. 
Jam svetimas Pakšto retorinis lakumas, vienu akimirks- 
niu aplekiąs šimtmečius ir žemynus. Jam svetimas ir ma- 
ses kaitinąs Krupavičiaus dramatinis audringumas. Kiek 
jis skyrėsi tuo atžvilgiu ir nuo daugelio filosofų — jam 
Platono poetiškumas ir Paskalio krikštolinis skaidrumas 
lygiai taip svetimas, kaip ir Schopenhauerio elegancija su 
Nietzschės žaismingumu. 


Šalkauskis protauja aukštybėse, kuriose žodis nutyla, 
ir dėl to, norėdamas apsireikšti kitiems, kankinasi. Jo “pa- 
skaitų žavesys rėmėsi išimtinai minties rimtimi“ (Girnius). 
Jis tuo kiek panašus į Hegelį, kurio mintijimas buvo kar- 
tu ir jo pasisakymas. Mūsų filosofas savo abstraktišką 
vienašališkumą skaudžiai atjautė ir jam atsverti ieškojo 
paramos pas tokius mąstytojus, kurie kartu buvo ir sti- 
liaus meisteriai. Dėl to ne tik minčių giminingumas jį 
nuvedė pas Hello ir Solovįjovą — anas žavėjo aforizmais, 
o šis rašė ir eilėraščius. 

Kartą paprašė nurodyti jam stilistikos vadovėlį, iš ku- 
rio galėtų pasimokyti. Bet jis greit suprato, jog būtų 
bergzdžias darbas savo rašymo būdą skiepyti svetimais 
skiepais. Taip jis pasiliko prie savo ideograminio stiliaus, 
kurį kiek pajėgdamas tobulino, 

Tačiau kiekvienas žingsnis į “tobulybę" buvo kartu ir 
žingsnis toliau nuo savo auditorijos, ištroškusios dides- 
nio suprantamumo bei vaizdingumo. To pasiekti šalkaus- 
kiui neleido visa jo asmenybė, daranti jį atsiskyrėliu mìn- 
čių viršūnėse. Jis dėl to dažnai skundėsi: “Būtų geriau, 
kad mane mažiau girtų, o daugiau mane skaitytų!”. 

šalkauskis — mąstytojas yra reikalingas šalkauskio 
— vertėjo. “Prasilavinusioje masėje jis taptų žinomas tik 
tuomet, jei kuris jo buvusių mokinių imtųsi suprantamai 
atpasakoti sudėtingas jo raštų mintis. Tikėkimės, kad at- 
siras ir toks filosofas, kuris nuneš šalkauskį nuo Parnaso 
nepasiekiamų aukštybių ir paleis jį vaikščioti žmonių tar- 
pe" (Pakštas). 

Turint galvoje Šalkauskio savišką kalbą ir savotišką 
stilių, galima suprasti, kodėl jis ir šioje srityje nesukū- 
rė mokyklos". Jo stilius su juo gimė, su juo ir mirė. 


Tiesa, buvo atsiradę mėgdžiotojų. Vienas jų, buvęs jo 
studentas, vėliau mokyklų inspektorius, šalkauskiškų są- 
vokų sustatinėjime į pedagogiško turinio frazes pasiekė 
tokio įgudimo, kad nelengva buvo atskirti mokinio elabo- 
ratus nuo Šalkauskio išsireiškimų formos. 


Kas kita Šalkauskio terminų panaudojimas tikram fi- 
Josofiniam darbui. Daug rimtų žmonių šiandien galvoja 
jo sukurtomis sąvokomis. Net tokie, kurie to žodyno kūrė- 
jo nebuvo girdėję, nei jo raštų nebuvo skaitę, naudojasi 
jo terminais. “Mačiau, — taip Girnius tuo klausimu pa- 
sisako, — Šalkauskio terminų, įvestų ir į Balčikonio pa- 
vergtame krašte išleistą “Dabartinės lietuvių kalbos žody- 
ng”. Taigi, šalkauskio sąvokos jau pateko į bendrą mūsų 
kalbos lobyną. Ir ateities kartose, kuriose daugeliui kūrėjo 
vardas bus svetimas, bus mąstoma šalkauskio žodžiais". 
Bet tai nebus vergiškas mėgdžiojimas, o kūrybiškas jo 
minčių lobio išvystymas jo sukurtais arba ištikslintais ter- 
minais. Mokytojo galimybė glūdi jo paskatinančioje galioje. 

TĖVŲ NAMUOSE 


šalkauskiui labai rūpėjo platinti savo idėjas tautoje, 
ypač jaunime. Dėl to jis vis dažniau pasirodydavo ateiti- 
ninkuose ir džiaugėsi, kad pavasarininkai, kurių centro 
valdybos pirmininku aš tuomet buvau, sušaukė šiauliuose 
didžiulį kongresą per 1924 metų Petrines. 


Šventės ruošti ten aš nuvykau apie birželio vidurį. 
Dieną tvarkiau parengiamuosius darbus, bet kas veikti 
vakarais svetimame mieste? Visai nelauktai šalkauskis pa- 
sibeldė į duris kambarėlio, kurį buvau išsinuomojęs kuk- 
liame viešbutėlyje. Jis pakvietė vakarus praleisti jo tėve- 
lio namuose, kuriuose tuo laiku atostogavo. Kvietimą su 
džiaugsmu priėmiau ir toliau maždaug kas antrą vakarą 
viešėdavau šalkauskių namuose. 


Buvo tai įdomi šeima, tikrai patriarchališka. Tėve- 
lis buvo pater familias ir vis smagi bei vaišinga šeimi- 
ninkė. Buvo atostogų laikas, ir beveik visi vaikai buvo 
sugrįžę į gimtąjį lizdelį. Itin prisimenu vyriausią Stasio 
seserį, 1883 m. gimusią Antaniną. Ji buvo labai muzika- 
li, baigusi konservatorijos fortepijono kursą ir aistringai 
mėgo Beethoveną. Išgirdusi, kad ir aš didelis jo garbinto- 
jas, vėl pradėjo skambinti. Tai buvo visiem nustebimo, 
nes būdama baukšti kaip stirna, bijodavo viešai parody- 
ti savo talentą. Atsilygindamas iš Kauno atsigabenau pa- 
tefoną su plokštelėmis. Ir prasidėjo vakarai! Prie arbatos 
ginčydavomės muzikos klausimais, o paskui klausydavome 
Beethoveno simfonijas. 

Stasys tylėdamas kalusėsi tiek kalbų, tiek tų simfo- 
nijų. Jam patiko tokie kultūringi vakarai, nes nekentė 
kortavimo, gurkšnojimo, rūkymo ir tuščio plepėjimo. Iš 
retų jo pastabų gavau įspūdį, jog domisi muzika; tačiau 
jos nebuvo pagautas, sujaudintas. Jis bijojo jos irraciona- 
lumo. Tiesa, jis pripažino muzikai sugebėjimą apdailinti 
žmogaus sielą, kilninti jos jausmus. Tuo muzika jo akyse 
buvo reikšminga kultūrintoja, tačiau jis pats laikėsi kiek 
atokiau nuo jos. Jis tuo atžvilgiu buvo giminietis tų grai- 
kų filosofų, kurie nors ir neneigė muzikos reikšmės, ta- 
čiau daugiau vertino dalykus, kurie vertina protą bei va- 
lią. Jis tartum bijojo, kad jaudinanti tonų galia neiš- 
stumtų žmogaus iš psichinės pusiausvyros, neišvestų iš pro- 
tingos tvarkos. Įgimtas racionalumas neleido mūsų filo- 
sofui pilnai suprasti muzikos. Jam viskas turėjo būti aiš- 
ku, o kadangi ši meno rūšis proto mažai tesiduoda ap- 
valdoma, jis instinktyviai nuo jos traukėsi. Klasiškosios 
muzikos su jos aiškiomis bei melodingomis formomis jis 
dar mielai klausėsi, tačiau moderniąjai traukėsi iš kelio. 
Itin nepatiko persvara ritmo. Tai jam iš esmės neleido 
tinkamai suprasti nė vadinamųjų moderniškųjų šokių. Pro- 
tas jam buvo tvirtą žemė, muzika gi — ypač perdėm 
ritmiška — jūra, kurioje viskas juda, kur nėra tikrumo, 
ramumo ir nusistojimo. Dėl to šaltas stebėtojas šal- 
kauskis neišplaukė iš saugaus savo proto uosto į platųjį 
tonų bangavimą — jam užteko lengvo siūbavimo uosto 
užuovėjoje. 

Artimiausias šiuo atžvilgiu jam buvo brolis Kazys, 
Jis gimęs 1885 metais, Maskvoje kartu su Stasiu studija- 
vo teisę, kurią 1912 baigė. Nepriklausomoje Lietuvoje ver- 
tėsi advokatūra ir universitete dėstė civilinę teisę. Buvo 
neiškalbus, bet pasižymėjo abstraktiniu mąstymu ir tiksliu 
sąvokų aptarimu. 

Daugiau meilės menui, ypač literatūrai ir muzikai, 
rodė seserys Elena, Felicija, Vanda ir Barbora. Elena, gi- 
musi 1887, buvo dantų gydytoja, kuri savo specialybę taip 
pat kartu su Stasiu buvo įsigijusi Maskvoje. Ištekėjusi už 
advokato Stasio Lukausko, gyveno Šiauliuose. Kaip ir Sta- 

sys, ji daug kentėjo dėl blogo virškinimo ir dažnų mig- 
renos priepuolių. Felicija, dvejais metais jaunesnė, Mask- 
voje buvo baigusi prekybos kursus ir paskui ilgus metus 
dirbo mūsų universiteto bibliotekoje. Vanda, gimusi 1891, 
dėl tuberkuliozės gimnazijos negalėjo baigti. Kaip ir mo- 
tina, ji buvo gabi rankdarbiams, net rytietiškus kilimus 
gražiai mokėjo megzti. Likimas jos buvo tragiškas: 1941 
bolševikų išvežta į Sibirą, atskirai nuo savo vyro, chemi- 
ko V. Labanausko, kuris paskui buvo nužudytas. Jauniau- 
sioji sesuo buvo 1894 gimusi Barbora. Pamėgusi humani- 
tarinius mokslus ir palinkusi į abstraktinių klausimų 
svarstymą, ji įstojo į filosofijos skyrių, kur tapo Stasio 
studente. Deja, dėl nesveikatos anksti turėjo nutraukti 
studijas. Ištekėjo už dr. V. Bendoravičiaus (Bendoriaus), 
neurologo. 

Dažnai pasireikšdavo ir jaunesnieji broliai — Julijonas 
su Algirdu. Pirmasis, gimęs 1897, Dresdene studijavo in- 
žinerijos mokslus, o antrasis, pasaulio šviesą išvydęs še- 
šeriais metais vėliau, ten pat studijavo architektūrą. Abu 
atidavė tėvynei savo duoklę: Julijonas buvo stojęs sava- 
noriu į besiformuojančią aviaciją, o Algirdas 1938 pasauli- 
nėje parodoje New Yorke statė Lietuvos pavilijoną. 

Bendras tėvų bruožas — religingumas ir noras padėti 
artimui — žymus ir vaikuose. Kaip jie sukinėjosi erdviuo- 
se tėvelių rūmuose Šeduvos gatvėje, turėjai ką stebėti ir 
kuo gėrėtis! Tapytojas neturi tiek spalvų savo paletėje, 
kiek Šalkauskių namuose galėjai užtikti minčių ir jaus- 
mų, atsiminimų ir planų, talentų — išaugusių ir nesvei- 
katos nustelbtų, pasakojimų, apimančių ir Rytus ir Vaka- 
rus, nuo Azijos dykumų iki Prancūzijos pajūrio ties Ang- 
lija. 

Čia visi žymieji kultūrininkai buvo žinomi, visos reikš- 
mingos knygos vertinamos. šalkauskių pastogė buvo tik- 
ras privatinis universitetas, kuriame nuo filosofijos iki 
gamtos mokslų ir medicinos buvo atstovaujami visi fa- 
kultetai. Viešėti šalkauskiuos reiškė dalyvauti sympoziu- 
me, kuris kiekvieną svetį gausiai apdovanojo dvasios do- 
vanomis. 

Atsilankydavo Stasys ir pas mane. Mat, besportuoda- 
mas su skautais, išsinarinau koją ir turėjau atsigulti. 
Tuomet jis atsiskubino kartu su tėveliu, prašydamas pri- 
imti pastarojo -paslaugą. Kantriai sėdėdamas prie mano 
lovos, jis domėjosi kongresu, ‘nes jam rūpėjo, kad kata- 
likiškas jaunimas gražiai užsirekomenduotų šitame cent- 
re socialdemokratų, kurių -tarpe turėjo nemaža draugų 
— brolius Biržiškas, sąvo svainį Lukauską ir kitus. Jis pa- 
tarė iškelti kultūrinę, meninę ir filosofinę pusę pavasari- 
ninkų veikloje. Taip ir padarėme. Kongresas dėl to pra- 
ėjo smagiai, be mažiausio debesėlio. Stasys labai buvo pa- 
tenkintas. “Tai buvo pirmas tos rūšies kongresas, labai 
ryškiu būdu apvaldęs lietuviškųjų masių amorfiškumą." 
— taip jis po dešimts metų rašė “židinyje" (1934, 48 p.). 
Ar tik ne tos šventės žavingų vaizdų pagautas, jis ry- 
žosi atsistoti paskiau priešakyje ateitininkų, kurie šŠiau- 
liuose taip nuoširdžiai padėjo kaimo jaunimui? 


Kongresui pasibaigus, dar kelias dienas pasilikau lik- 
vidacijos darbams. Kolega Stasys kvietė švęsti užbaigtuves 
jo tėvų namuose. Jis ta proga dar kartą ragino iškelti 
mūsų katalikiškojo jaunimo kilnumą ir grožį, gi dienos 
politiką palikti nuošaliai: “Išauklėkite jaunuomenę krikš- 
čioniškų idealų dvasioje, tuomet ji savaime žinos, kaip 
veikti visuomenėje ir politikoje". 

Antanina pasiūlė baigti vakarą penktąja Beethoveno 
simfonija. Giliu džiaugsmu klausėme iš plokštelių šio nuos- 
tabaus kūrinio, kurio tema “Per aspera ad astra" taip 
gerai atitiko mūsų nuotaikas. Skyrėmės tik vėlyvą va- 
landą — viršum mūsų žėrėjo dangus ir mūsų vilčių 
žvaigždės. 

IV POSŪKIS Į VISUOMENĘ: NUO 1926 


VEIDU Į VALSTYBĘ 


šalia Šalkauskio tame kongrese kaip garbės svečias 
dalyvavo ir kun. Mykolas Krupavičius. Jis seimų laikais 
buvo krikščionių demokratų partijos lyderis, o tais 1924 
metais dar žemės ūkio ministeris, kuris visu uolumu vyk- 
dė žemės reformą. Kadangi ir Stasiui šalkauskiui rūpė- 
jo visuomenės reikalai, juodu ir per šią šventę tarp savęs 
gyvai padiskutavo. 


Šalkauskis visą savo esme buvo politikas — teore- 
tikas, kuriam pirmiausia rūpėjo politikos principų nusta- 
tymas. Savo išvedžiojimų pradžioje jis gvildeno tuos prin- 
cipus apskritai, toliau parodė, kaip juos galima būtų tai- 
kyti, vykdant lietuvių tautos siekimus. Jo veikalai “Vi- 
suomenės auklėjimas" (1932) ir “Lietuvių tautos ugdymo 
uždaviniai" (1926) iš pagrindų nagrinėjo teoretinę visų 
tų klausimų pusę ir kartu išsamiai nustatinėjo tiek bend- 
ros, tiek lietuvių tautos politikos principus bei metodus. 

šalkauskis buvo šalininkas krikščioniškos demokrati- 
jos, kaip buvo ją skelbęs Leonas XIII ir kaip ją Italijoje 
bandė įgyvendinti Don Sturzo (1871 - 1959) arba Marc 
Sangnier (1873-1950). Jis pergalvojo jų idėjas ir jas 
suprato panašiai, kaip žymūs mūsų sociologai Matulevi- 
čius, Būčys, šultė, Paltarokas ir kiti, iš kurių Maironis, 
Dambrauskas ir Būčys dar 1905 buvo išdirbę pirmą pro- 
gramą ir 1907 išspausdinę “Draugijoje”. Į krikščionis 
demokratus jis — taip tvirtino Pakštas — "žiūrėjo kaip 
į plačių horizontų europinę partiją“. Man dar Fribourge 
buvo paaiškėję, kad Stasio esama nuoširdaus demokrato, 

kuriam rūpėjo ir viešąjį gyvenimą sutvarkyti pagal Kris- 
taus mokslą. Dėl to jam demokratija nebuvo pirmoje ei- 
lėje kažkokia patogi sugyvenimo technika, o ideali visų 
viešų reikalų tvarkytoja, kiek galint tobulesnio gyvenimo 
formuotoja. Nenuostabu tad, “kad jam priklauso pilnuti- 
nės demokratijos terminas ir kad jis jaudinosi, kai Lietu- 
vos gyvenimas buvo toli nuo jo suprastos demokratijos“ 
(Brazaitis). 

Jo “pilnutinei demokratijai" rūpėjo įvesti tokią san- 
tvarką, kuri lygiai rūpintųsi visų, ypač vargšų, paliegė- 
lių, nuskriaustųjų gerove. Jo siekiamoje tvarkoje sociali- 
nis teisingumas turėjo būti vienas stipriausių stulpų. Jis 
— Pakšto tvirtinimu — siekė “tokios santvarkos, kuri pa- 
gerintų plačiųjų masių gyvenimą". 

Šalkauskis pasisakė už respubliką, nors neneigė ir đe- 
mMokratinių monarchijų, kurių matome Anglijoje, Olandi- 
joje, Belgijoje ir Skandinavų kraštuose. Jam nebuvo pa- 
keliui su konservatoriais — liberalais, kurie skelbė tvir- 
tą, patriarchališką ir stambesnio kapitalo palaikomą reži- 
mą, kokiam pvz. simpatizavo tautininkai. Bet jam taip 
pat nebuvo pakeliui ir sų pataikavimu masėms ir visa ko 
suvalstybinimu, kuo pvz. sirgo mūsų marksistai. Jis kiek- 
vienam norėjo duoti, kas teisingai jam priklausė, o tą 
“teisingąjį paskirstymą" nurodė jam krikščionybė. 

Jis norėjo, kad visi piliečiai dalyvautų viešame gyve- 
nime, arba bent juo susidomėtų, ir dėl to juos ragino sto- 
ti į tinkamą jiems partiją. 

Jis pats formaliai nė jokiai politinei grupei nepriklau- 
sė, nes norėdamas išsaugoti politikos principų integralu- 
mą, pasiliko sau teisę iškritikuoti bet kokią partiją. Bet 
kas jam Rusijoje buvo prof. Miliukovo “Konstituciniai de- 
mokratai", Lietuvoje jam tapo krikščionys ~ demokratai. 
Už kokį sąrašą jis rinkimuose balsuodavo, niekad nekal- 
bėdavo, tačiau tai jo artimiausiems ir be to buvo aišku. 
Krikščionių bloko susiskaldymas į tris grupes jam nepa- 
tiko, nes luominį susiskirstymą laikė nenaudingu, net pa- 
vojingu. Kun. M. Krupavičius apie jį “Tėvynės Sarge” 
(Brooklyne, 1954, 58 p.) rašė: “Katalikų vienybė jam bu- 

vo dogma. Tik vieningi katalikai ne tik kultūros baruose, 
bet ir politikos galėsią išlaikyti Lietuvą katalikišką. Kai 
tik kildavo katalikuose politinių nesutarimų, jam buvo 
sunkiausi ir neramiausi laikai". Kunigų dalyvavimo vie- 
šoje dienos politikoje šalkauskis nepageidavo. šiuo atžvil- 
giu jis pritarė Putino romane “Altorių šešėlių” reiškia- 
mai kritikai. Tik stokojant prityrusių politikų, jis buvo 
linkęs laikinai toleruoti vieno kito dvasininko politinę veik- 
lą. Jam dėl to rūpėjo išauklėti gerų visuomenininkų — 
pasauliečių, prie kurių paruošimo pats prisidėjo žodžiu ir 
raštu. šis susirūpinimas davė jo referatus apie “Visuome- 
ninį auklėjimą", kurie 1932 išėjo atskira knyga ir tapo 
“vienu iš pačių geriausių pedagoginių Šalkauskio raštų“ 
(Maceina, Ideologija, 28 p.). 

Aktingai politiniame gyvenime nedalyvavo ir savo 
kandidatūros į seimą neleido statyti, išskyrus vieną vie- 
nintelį kartą 1922 m., kada jis rinkimuose į pirmąjį sei- 
mą sutiko figūruoti Penevėžio apygardoje “Katalikų in- 
teligentų sąraše“. Bet tai buvo daugiau viešas savo po- 
litinių idealų išpažinimas, negu veržimąsis į konkretų dar- 
ba pačioje visuomenėje. Tas sąrašas dėl suprantamų prie- 
žasčių nedaug tegavo balsų, kurie buvo priskirti krikščio- 
nių blokui. Tokiu būdu Stasys šalkauskis, politikos teore- 
tikas, nebuvo nustumtas į erškėčiuotąjį politikos veikėjo 
kelią, kuriame šiaip ar taip neilgai būtų ištvėręs. 

Bet juo mažiau jis buvo linkęs eiti į aktyvią politiką, 
juo uoliau jis rūpinosi krikščioniškos demokratijos pro- 
gramos ištobulėjimu bei nuosekliu jos įgyvendinimu. Tuo 
reikalu nuolatos kreipdavosi į kun. M. Krupavičių, su ku- 
riuo atvirai svarstydavo visus jam rūpimus visuomeninius 
klausimus. Šalkauskis dažnai nesutiko su kun. M. Krupavi- 
čiaus sumanymais bei jų realizavimu. “Bet tai nereiškė, 
kad jis būtų buvęs nusistatęs prieš krikščionis - demo- 
kratus. Man per ilgą su juo bendravimą niekad neteko 
girdėti reiškiant principinį nusistatymą prieš juos“ (Lei- 
monas). Jis reiškė savo kritiką ne iš kartumo, o iš susi- 
rūpinimo, nes norėjo savo politikos idealą apsaugoti nuo 
sutepimo. Deja, tai jam anose audringose dienose ne visuo- 

met pavykdavo. Nors Šalkauskis dėl to dažnai krimtosi, 
tačiau nenusisuko nuo savo partnerio. 


Kun. Mykolas Krupavičius gimęs 1885 spalių 1 Bal- 
bieriškyje, Suvalkų žemėje. Jo tėvas, dvaro amatininkas, 
anksti mirė. Motina, paliktą viena su mažais vaikais, 
sunkiai vertėsi. Mykolas nuo pat jaunų dienų pajuto, kas 
yra vargas ir skriauda. Vargu siekė jis ir mokslo Vei- 
verių mokytojų seminarijoje, kurią baigė 1905. Išmokyto- 
javes trejus metus Lomžos gubernijoje ir Papilėje, įstojo 
į Seinų kunigų seminariją. Ten mokslus baigęs 1913, iš- 
vyko į Petrapilio Dvasinę Akademiją. Išėjęs ir jos Kursus, 
jis tapo Voroneže kapelionu Martyno Yčo gimnazijoje, kur 
mokėsi žymi dalis dėl karo į Rusiją nublokštų mokinių 
lietuvių. 

Politikui iki kaulo smegenų, M. Krupavičiui, rūpėjo 
jaunuolių lavinimas bei jų vedimas į kovą už krikščio- 
nišką viešųjų reikalų sutvarkymą. Tai jis galėjo padaryti 
ne prie rašomojo stalo, knygoms bei programoms tarpi- 
ninkaujant, o gyvai bendraudamas su jaunimu. Jauni- 
mas, susižavėjęs patrauklia asmenybe, dėl savo kapelio- 
no ėjo per ugnį ir vandenį. “Ketvirtos klasės vyrai išgel- 
bėjo mane iš mirties" — pasakojo jis (Tėvynės Sargas, 
1954, 82 p.), kada 1917 bolševikai buvo atėję jo suimti. 


Jau vienas Krupavičiaus pasirodymas darė įspūdį: 
aukšta figūra, asketiškieji bruožai, tamsios garbanos ir 
visai nekunigiška barzdukė; žėrinčios akys, kurios galėjo 
ir meiliai žibėti ir perkūnus svaidyti; skambus balsas. 
Darni visuma mokėjo ne tik užburti mases, bet ir pa- 
traukti inteligentus. 


Krupavičiaus retoriškoji galybė pirmiausiai yra jo su- 
gebėjimas veikti valią, pažadinti energiją. Jis nenorėjo bū- 
ti gražbylys, kuris sparnuotais žodžiais, paikinančiu balsu 
ir dailiais gestais duoda gražų spektaklį. Jis norėjo būti 
jėgainė, sugebanti kiekvieną iki pirštų galų pripildyti ener- 
gijos. Dėl to jo kalba buvo ne fejerverkas, kuris žavi tik 
akimirksniui, o valingas įsipareigojimas. Tai kalbėtojas 
Kryžiaus karams sukelti. 

Kai 1918 Krupavičiui pavyko prasimušti į Lietuvą, 
bematant jam atiteko vieta krikščionių demokratų prie- 
šakyje. šalkauskiui patiko Krupavičiaus pasiryžimas, bet 
jis ir baiminosi gaivališko jo dinamiškumo, kaip jis iš vi- 
so baiminosi vulkanų, kad ir krikščioniškų. 

“Kada aš su šalkauskiu susipažinau", aiškina Krupa- 
vičius, “tiksliai pasakyti negalėčiau. Žinau, kad tai buvo 
nepriklausomybės pradžioje. Keletą kartų pastebėjau su- 
sirinkimuose man nepažįstamą inteligentiškos išvaizdos 
vyrą. Pasiteiravęs, kas jis yra, gavau atsakymą, kad esa- 
ma Stasio šalkauskio. Susipažinome ir nuo tų laikų pasi- 
likome draugai. Vėliau jam pranešinėdavas, kada šaukia- 
mas partijos centro komiteto posėdis, kurį jis dažnai at- 
lankė. Jis buvo aktingas dalyvis. Jo paphsštai visi atsidė- 
ję klausė, nes visa jo buvo apgalvota. Savo keliamais klau- 
simais norėjo ne pasirodyti, bet siekė pravesti tai, kas 
valstybei ar tautai naudinga. Jis ne kartą buvo mane ap- 
lankęs mano bute, bet užeidavo tik su reikalu. Visada pil- 
nas klausimų. Ginčijomės išėję į Nemuno pakrantę. “Cim- 
bruvka' mums buvo per trumpa; ne kartą pasiekdavome 
Karmelitus". 

Kolega Stasys kai kada ir mane nutempdavo pas 
Krupavičių. Atsimenu porą — daugiau praktinio pobūdžio 
— klausimų, kuriais juodu itin atkakliai ginčijosi. 

Vieną kartą šalkauskis peikė per ankstyvą jaunuo- 
menės įtraukimą į politiką. Jo nuomone, — kurią gynė 
visu savo galimu užsispyrimu, — jaunieji turėtų pirmiau- 
sia gerai įsigilinti į krikščioniškosios politikos dėsnius ir, 
tik gavę visas piliečio teises, imtis politinio darbo. Ypač 
nemėgo moksleivių ateitininkų lipimo ant bačkos, laiky- 
damas tai jaunimo piktnaudojimu. “Pirmiau doktrina, 
paskui akcija” — nuolatos kartodavo. 

Kun. M. Krupavičius su tuo visai sutiko, tačiau at- 
sakė: išimtiniais laikais jis turįs griebtis ir išimtinių prie- 
monių. Neturėdamas gero suaugusių kadro, turįs pasinau- 
doti ir jaunimo užsidegimu. Su pasigėrėjimu jis minėda- 
vo tuos mokinius, kurie 1917 Voroneže pasipriešino Kap- 
sukui, atvykusiam subolševikinti lietuvių mokyklų bei įstai- 

gų. Tuomet “antros klasės mokinukas K. Račkauskas, už- 
lipęs ant kėdės, tokią antibolševikinę kalbą pasakė, kad 
net šaltas P. Leonas susižavėjo juo“ (Tėvynės Sargas, 
Brooklyn, 1954, 62 p.). Tokie pergyvenimai jį vertė ir 
Lietuvoje naudotis neribotu jaunimo idealizmu. šalkaus- 
kis vis dėlto liko tuo neįtikintas. 

Kokias pasekmes tai turėjo praktikoje,  pavaizduos 
mums šis Girniaus prisiminimas: “Ateitininkuose stojau 
į 'Activitas' korporaciją, turėjusią uždaviniu socialines stu- 
dijas ir veiklą darbininkijoje. Puoliausi veikti Lietuvos 
Darbo Jaunimo Sąjungoje. Tai visą buvo gerai. Bet ne- 
buvo gerai, kad tos sąjungos siela K. A. buvo po- 
Jitikas, kuriam vertės teturėjo visuomeninė veikla. Buvo 
pavojus, kad ši aplinka ir mane nukreips nuo studijų 
ir pavers “visuomenininku'. Vyko tuomet tikra kova tarp 
politikų ir profesoriaus Šalkauskio dėl visuomenės kelio. 
Politikai norėjo studentus versti “betarpiškon' visuomeni- 
nėn kovon. Šalkauskis gi perspėjo, kad pirmasai studen- 
tų uždavinys yra akademinis brendimas gyvenimui, o ne 
per ankstyvas veiklon ėjimas. Keliant korporacijos junio- 
rus į seniorus, jos šefas dr. K. Ambrozaitis savo kalbą 
skyrė Šalkauskio pažiūros kritikai. Kai jis baigė, atsistojęs 
pacitavau: 'Pirma doktrina, paskui akcija'. Nors profeso- 
rius buvo žinojęs mane patekus šitų grumtynių sūkurin, 
per visus metus nė vienu žodžiu nebuvo to užsiminęs ar 
bandęs paveikti. Tik vėliau kartą pasisakė turėjęs tada 
dėl manęs baimės“. 

Tuo pat reikalu Stasio Lušio iš Brooklyno pareiški- 
mas sako: “Šalkauskis tik nesubrendusį jaunimą norėjo 
palikti nuošaliau nuo aktualios politikos, kad dėl subren- 
dimo stokos neprarastų pusiausvyros. Tačiau studentus ra- 
gino ne tik domėtis politika kaip mokslu, bet kaip ir me- 
nu, palaipsniui, pagal pasiruošimą. Politiką laikė labai 
svarbia visuomenės gyvenimo sritimi, kuriai katalikai tu- 
ri ne tik teoretiškai pasiruošti, bet ir praktikoje pavyz- 
dingai, sumaniai ir kūrybiškai reikštis". 

Kitas kritikos punktas buvo netinkamų žmonių sky- 
rimas į viešąsias vietas. Mat staigiai reikėjo sukurti pil- 

ng valstybės aparatą ir jį paskubomis aprūpinti valdi- 
ninkais. Pateko dėl to ir asmenų be reikiamų kvalifika- 
cijų. Jie piktino piliečius ir žemino vardą valdžios, ku- 
rioje nuo 1920 iki 1926 sunkiausia našta teko krikščionių 
blokui. Skundai pasiekė ir Šalkauskį, kurio giminės net 
asmeniškai buvo nukentėję. Jis Krupavičiui išdėstė — kas 
yra būdinga — visą problemą, ne tik savo šeimos rūpes- 
ti. Kunigas Mykolas pažadėjo skriaudą atitaisyti, pridė- 
damas: “Duok man tinkamų žmonių, aš juos tuoj pa- 
skirsiu". O skundikas atsakė: “Duok man laiko juos tin- 
kamai paruošti”. 

Šituose pageidavimuose slepiasi tragiškas skirtumas. 
Politikas — praktikas turi veikti hic et nunc, dienos s3- 
lygom. Svarbu tik, kad jis, žengdamas per žemės dulkes, 
savo žvilgsnį kreiptų aukštyn. Taip Krupavičius ir darė, 
nors prisiplakėlių šešėlis ne kartą krito ir ant jo. Poli- 
tikas — teoretikas gi, nužymėdamas principus, lengvai 
patenka į pavojų užmiršti tuos sunkumus, į kuriuos pa- 
kliūva kiekviena realizuojamoji idėja. Idėjos vykdymas vi- 
suomet yra jos susiaurinimas; žmonių rankose ir gražiau- 
sią Mintis nustoja dalies savo žavumo. 

Atsirado puiki proga iš šaknų gvildenti degančias Lie- 
tuvos problemas, — pasakoja Krupavičius, — “kai 1925 
ar 1926 metais gydytojas mane pasiuntė į vieną Latvi- 
jos sanatoriją. Pasirodė ji esanti Rygos apylinkėje. Tyla 
ir ramybė — geriausios sąlygos ilsėtis ir galvoti. Savo dide- 
lam džiaugsmui sužinojau, jog čia yra atvykęs profeso- 
rius Šalkauskis su Pakštų; nebus nuobodu. Apkalbėjome 
visą Lietuvos praeitį ir dabartį. Pažvelgėme taip pat ir į 
ateities tolius. Pirmavo šalkauskis". 

“Jis visur laikėsi griežtos sistemos. Kalbėjo šaltai, net 
ginčams iškilus nepakeldavo tono, nors savo pažiūras gy- 
nė kietai, Filosofija jį buvo persunkusi ligi kaulų smege- 
nų. Bet jis nebuvo atitrauktas, o realiai nusiteikęs mąs- 
tytojas. Demokratybės tema šalkauskis visą paskaitą pa- 
skaitė. Jo sistemoje visas Lietuvos gyvenimas buvo grin- 
džiamas demokratybe. Jo manymu, mūsų savivaldybės tu- 
rėjo būti panašios į Šveicarijos kantonus. Kiekvienas kai- 

mietis visuomeniškai tiek turėjo būti išauklėtas, kad kiek- 
viena proga galėtų vadovauti ne tik savivaldybei, bet ir 
valstybei, kaip pavyzdžiui ūkininkas Witosas, kuris, būda- 
mas Lenkijos ministeriu pirmininku daugiau padarė gero, 
negu koks akademikas". Gaila, kad tas federalinis valdy- 
mo principas Lietuvoje nebuvo priimtas. Krupavičius jį 
sutiko gana abejingai. Arčiau prie širdies jam buvo kul- 
tūrinė autonomija, — kurią sanatoriškasis senatas irgi iš- 
gvildeno, — nes ji būtų galėjusi pagerinti partijų su- 
gyvenimą, atvėsinti politinę aistrą. 

Bene pirmas vysk. P. Būčys bus iškėlęs tokios autono- 
mijos reikšmę savo knygelėje “Apie apšvietą" (Chicago, 
1918). Pakštas paskui ją įsiūlė šalkauskiui, kuris tą “idėją 
pilniau suformulavo, manydamas, kad ji vestų lietuvių 
tautą prie kultūrinio federalizmo ir, gal būt, leistų išmesti 
iš politinių kovų ideologinius — religinius motyvus. Tai gal 
sukultūrintų mūsų politinį gyvenimą ir didintų tautos vie- 
ningumą. Abu įsitikinome idėjos gražumu” (Pakštas). 

Sanatoriškame susikaupime šita idėja — taip preciza- 
vo Krupavičius — “buvo suprasta ne plačia, bet siaura 
prasme, būtent, tik mokyklos srityje. Pagal ją visos mo- 
kyklos turėjo būti privatinės, ir kiekviena srovė galėjo re- 
ligijos klausimą svarstyti pagal savo nusistatymą, tik kad 
neišeitų iš valstybingumo ir doros ribų. Projektas buvo 
įteiktas liaudininkams, bet šie jį atmetė". 

Tačiau mūsų kultūrininkai ir po šito nepasisekimo 
neatlyžo. Antai Pakštas, šalkauskio palaikomas, dar 1927 
vasarą tą išganingą idėją įsiūlė krikščionių demokratų par- 
tijos konferencijai. Bet tai buvo grynas teoretinis laimė- 
jimas, nes tuomet valdžia jau buvo rankose žmonių, ku- 
rie tai idėjai buvo priešingi. 

GRUODŽIO 17-0JI 


Krikščionių demokratų vadovaujamas blokas po 1926 
metų rinkimų seime jau nebegalėjo sudaryti daugumos. 
Reikiamą daugumą vyriausybei sudaryti sudurstė iš įvairių 
grupių liaudininkų - socialdemokratų blokas. Kokia susi- 
darė padėtis krašte po kelių mėnesių, 1926 metų gale 
pasakoja gen. Stasys Raštikis šiais žodžiais: “Buvo labai 
didelis nepasitenkinimas visa vyriausybe dėl neveiklumo, 
dėl pataikavimo lenkų ir žydų mažumoms, dėl netvarkos 
krašte ir ypač dėl laisvės komunistams" (Kovose dėl Lie- 
tuvos, I, 202 p.). 

Daugelis piktinosi ir protestavo. Kai studentai Kau- 
no gatvėse viešai reiškė savo nepasitenkinimą, vidaus rei- 
kalų ministeris Vladas Požėla prieš juos pasiuntė raitąją 
policiją, “kuri žiauriai, nesigailėdama guminių lazdų iš- 
vaikė demonstraciją" (Raštikis, I, 203 p.). Visuose sluoks- 
niuose pradėta šnabždėti apie galimą perversmą, taigi 
ir tarp krikščionių demokratų. 

Iš šalkauskiui daug kuo nepatiko valdžios varoma lai- 
cistinė politika. Ir patriotinės studentijos mušimą aiškiai 
pasmerkė: bet apie vyriausybės nuvertimą jis nieko neno- 
rėjo girdėti. Per savo draugus jis kvietė liaudininkus su so- 
cialdemokratais žiūrėti viso krašto, o ne vien savo partijų 
reikalų, gi savo draugus krikščionis demokratus jis ragino 
blaiviai vertinti susidariusią padėtį. Jiems siūlė varyti iš- 
mintingą opoziciją, kurios tikslas turėjo būti laimėti 1929 
m. naujus rinkimus į seimą. Taigi, jis nesidavė užvaldomas 
karšto dienos ūpo. Galvojo ir kalbėjo apie ateitį, kuri jam 

atrodė maždaug šitaip: Lietuva tik tada ims klestėti, jei 
ji krašto valdymu suinteresuos visus krašto piliečius. 
Ta susidomėjimą itin ugdo reguliariai vykdomi seimo rin- 
kimai. Juose keturios partijos gali turėti žymesnės įtakos. 
Pirmiausia krikščionys demokratai, katalikų politinė tvir- 
tovė, kuri sudarydama tvirtą centrą visuomet vaidins le- 
miamą vaidmenį. Kadangi jie vieni, tur būt, neturės dau- 
gumos, turės ieškoti talkininkų. Naturalūs tie bendrinin- 
kai koalicijai yra taip pat demokratiškai nusistatę vals- 
tiečiai liaudininkai. Į kairę nuo tos tvirtos pozicijos stovė- 
tų socialdemokratai. Jie galėtų krikščionis demokratus su- 
laikyti nuo nuslydimo į dešinę. Dešiniame sparne stovėtų 
konservatyvūs tautininkai. Jie galėtų krikščionis demokra- 
tus apsaugoti nuo nukrypimo į kairų. Tautininkų reikės 
ypač saugotis, nes autoritetinės dvasios jų vadai gali kraš- 
tui primesti savo diktatūrą. 

Išvada šalkauskiui buvo aiški: krikščionys demo- 
kratai turi susitarti su valstiečiais liaudininkais ir su jais 
išlaikyti politinę pusiausvyrą tarp radikalesnių sparnų. To- 
kia politika būtų laidavusi ramų bei organišką demokra- 
tiškos Lietuvos išsivystymą. 

Po 1926 gegužės 8, 9 ir 10 įvykusių rinkimų į tre- 
čiąjį seimą, Šalkauskis savo tezę patvirtino dar skaičiais. 
Krikščionių blokas buvo gavęs 320,659 balsus, liaudinin- 
kai 225,830. Taigi, tos dvi grupės su savo 30 ir 22 atsto- 
vais, t. y. 52 iš 85, būtų galėjusios visai tvirtą valdžią su- 
daryti. Socialdemokratai (175,251) iš vienos ir tautininkai 
(43,880) iš kitos pusės būtų — gal kartu su mažumomis 
— atsistoję opozicijoje. Toks parlamentarinių funkcijų pa- 
siskirstymas būtų buvęs visai natūralus bei naudingas. 

Bet kodėl nebuvo realizuotas? Pirmiausia dėl to, kad 
visos politinės grupės degte degė pasiryžimu įgyvendinti 
seniai paruoštas savo programas. Bet tas visai supranta- 
mas siekimas per mažai paisė to fakto, kad kiekviena par- 
tija tėra fragmentas, kuris neturi teisės save absoliutin- 
ti ir kalbėti visumos vardu. Dėl to mūsų politinės grupės 
mažai buvo linkusios aukoti dalį savo siekimų, kompro- 
misų pagalba prisitaikinti prie savo partnerio. 

Liaudininkų koalicijos su socialdemokratais ir mažu- 
mom iššauktas 1926 metais gruodžio 17 perversmas val- 
džion iškėlė tautininkus. Jie gi valstybės priekyje norėjo 
matyti autoritetingą vyrą, kuris daugiau būtų tautos val- 
dovas negu jos atstovas. 

Tautininkų režimo galva, Antanas Smetona (1874 - 
1944) laikė save pašauktu Lietuvos vadu. “Keletą kartų 
jis (Smetona) pabrėžė man, — taip atsimena Raštikis (I, 
450 p.), — kad Lietuvoje esą tik du asmenys, kurie galė- 
tų suburti visą tautą ir jai vadovauti — tai Smetona ir 
Tubelis". Smetona save laikė nepakeičiamu ir dėl to kiek- 
vieną kritikos žodį palaikė už laesio majestatis. Dėl to 
“prezidento informatoriai iš vyriausybės ir tautininkų tar- 
po sakydavo tik tai, kas buvo jam malonu“ (I, 670 p.). “Jis 
norėdavo gauti malonių žinių" (I, 670 p.) ir “labai supy- 
ko, kad aš drįsau jo akivaizdoje paminėti kitus respubli- 
kos prezidentus“ (I, 670 p.). “1939 metų pabaigoje ... pre- 
zidentas tapo dar nervingesniu ir jautresniu. Jei tik pa- 
sakydavau, kad kas nors yra kuo nors nepatenkintas, su- 
silaukdavau griežto ir pikto reagavimo. “Reikia bausti, rei- 
kia rauti tai!'". “Buvo likusios tik policinės priemonės" 
(I, 672 p.). Nuėjus kariuomenės vado (Raštikio) žmonai, 
kuri buvo prezidento giminaitė, į prezidentūrą, Smetona 
jai atšovė: “Tavo vyras bolševikas!” (I, 678 p.). 

Toks, koks jis Raštikio čia atvaizduotas, Smetona bu- 
vo jau 1919 metais, kada jį, einantį tuomet prezidento 
pareigas, pirmą kartą sutikau Kaune. Vėliau tie bruožai, 
sunkenybėms didėjant, dar labiau išryškėjo. šiaip Sme- 
tona buvo gabus, ypač humanistiškiems mokslams. Jis bu- 
vo geras publicistas, rašė dailiu, nors ir gana savotišku 
stilium. Jam labai nepatiko suvalkiečių persvara kalboje, 
jis sąmoningai panaudojo eibę išsireiškimų iš savo aukš- 
taitiškos tėviškės Utenos apskrityje. Nesibaidė ir naujada- 
rų, dėl kurių Jonas Jablonskis būtų raukęsis. Srityse, ku- 
rios nelietė jo viešojo veikimo, jis buvo gana objektyvus, 
kartais net malonus pasikalbėjimo partneris. Kai jis 1922 
metų rinkimais į pirmąjį seimą buvo išskirtas iš dalyva- 
vimo valdžioje, Šalkauskis jam sugestijonavo Fribourgo 

universitete dėstyti lituanistiką, kad galėtų kiek atsverti 
lenkų įtaką ir geriau paruošti ten studijuojančius letu- 
vius. Bet jis geidė svarbesnės rolė; dėl to ir liko Lie- 
tuvoje — laukė savo valandos, Kuri išmušė 1926 gruodžio 
17. 


Ka daryti krikščionims - demokratams? Žvelgdamas 
atgalios Domas Jasaitis (Tampa, Fla.) 1955 rašė “Tėvynės 
Sarge” (2 nr., 18 p.): “Ar sukilimui buvo pakankamo pa- 
grindo, ar ne, jis buvo įvykęs faktas, ir su tuo turėjo 
skaitytis kiekviena politinė grupė. Politinė grupė turi ieš- 
koti priimtinos išeities kiekvienoje padėtyje. — Jei ne- 
įmanoma rasti geros išeities, tenka rinktis bent mažiau- 
siai blogą. Tuo keliu teko eiti ir krikščionims demokra- 
tams po perversmo. Tikėdamiesi prisidėsią prie padėties 
gelbėjimo ir krašto grąžinimo vėl į konstitucines vėžes ... 
sutiko eiti į vyriausybę ir balsuoti už A. Smetoną į prezi- 
dentus, kuris prisiekė vykdyti 1922 metų konstituciją“. 
Tačiau “paleidęs seimą, užsimojo diktatūriškai valdyti 
kraštą. Krikščionys - demokratai su tuo, žinoma negalėjo 
sutikti ir išėjo į griežtą Smetonos režimui opoziciją.” 


Kun. M. Krupavičius, kurio pečiams gulė kone visa 
atsakomybė už krikščionių bloko varomą politiką, savo lai- 
kyseną išdėstė man (1957. VIII. 17) viename laiške, iš ku- 
rio ypač minėtinos šios vietos: “Krikščionys demokratai 
niekad nesvyravo. Jie buvo griežtai priešingi perversmui. 
Kodėl po jo jie nuėjo į koaliciją su tautininkais? Mus 
vertė ta aplinkybė, kad pakilo namų karo pavojus. Na- 
mų karas — nepriklausomybės žuvimas. Jei tas karas bu- 
vo tiesa, mes gerai padarėme. Jei jis buvo netiesa, mes 
buvom suklaidinti ir padarėme klaidą. Ne faktas, kad Kru- 
pavičius (seimo salėje) pabučiavęs Voldemarą, nebent tai 
būtų figūrinis išsireiškimas susitaikymo prasme, nes prieš 
perversmą su Smetona ir Voldemaru net kepurių susiti- 
kę nesikilnojome. Faktas, kad Voldemaras (seime) ištiesė 
man ranką, ir aš ją paėmiau ... Bistras su Karveliu (iš 
tautininkų sudaryto kabineto 1927 bal. mėn.) išėjo mū- 
sų centro komiteto nutarimu". 

Visa tai Krupavičius išdėstė tuojau ir šalkauskiui. 
šis, tačiau, ir toliau perversmą laikė politinio nesubren- 
dimo ženklu ir skaudžių demokratinio principo pažeidimu. 
Jis krikščionių vadams nesigailėjo karčių žodžių už daly- 
vavimą Voldemaro kabinete. Atidavimą švietimo ir finan- 
sų ministerijų katalikams jis telaikė “fygų lapeliu", kuris 
nukris sulig tuo momentu, kai tautininkai galės be sve- 
timų apsieiti. 

Kokią liniją jis siūlė, mes jau matėme. Jis buvo tik- 
ras, kad krikščionių ir liaudininkų priešseiminis agitaci- 
nis karštis atvės ir kad po kiek laiko vėl bus galima at- 
naujinti demokratinio vidurio koaliciją. 


Šalkauskis buvo ne vien iš principo prieš perversmą, 
bet ir dėl jo vykdytojų. Tiesa, jis Smetoną gerbė kaip 
humanistą ir publicistą; tačiau manyte nemanė, kad 
jis vienintelis tinkamas į prezidento kėdę. Smetonos ma- 
nija tuo atžvilgiu jam tiek nepatiko, kad su Smetona te- 
palaikydavo oficialius ryšius. Dar mažiau simpatijų jis tu- 
rėjo Voldemarui. 

Faktas, kad ir grupė studentų ateitininkų, iš kurių 
jis tiek laukė, dalyvavo teisėtos valdžios nuvertime, šal- 
kauskį liūdino. Jis tuomet apsilenkdamas su savo nusi- 
statymu paskaitose neliesti pašalinių reikalų, vis dėlto sy- 
kį iškrypo iš savo kurso temos. “Net visą valandą kal- 
bėjo", prisimena buvęs jo mokinys ir vėliau jo kolega 
prof. J. Brazaitis (Brooklyne), “apie demokratiją, revoliu- 
ciją, laisvės ir kitus dalykus ryšium su gruodžio 17 dienos 
perversmu, kurio pasisekimu svaigo jaunimo galvos. Po 
paskaitos dalinosi studentai žvilgsniais, kurie reiškė: “Tai 
va, matai, gavome’. Profesoriaus žodžių argumentacijos stu- 
dentas negalėjo sugriauti, bet širdys su jo išvadom neno- 
rėjo sutikti — nes gyveno artimaisiais laimėjimais ir juos 
tematė, o profesorius buvo parodęs tolimuosius, dar atei- 
tyje tų įvykių pralaimėjimus, sykį nusikaltus principui.. .”. 


Nors Šalkauskis ir negalėjo pritarti Krupavičiaus lai- 
kysenai tuojau po perversmo, betgi nemanė užginčyti jo 
nepaprastų nuopelnų. Dėl to ir toliau su juo bičiuliškai 

diskutuodavo ir ginčydavosi. Kas tuos du asmenis pažino- 
jo, tas pripažins, kad jie reiškė to meto geriausias tautos 
jėgas ir kad jais istoriškuose mums laikuose valia suti- 
ko protą. — Kaip vienas kitą charakterizavo, parodo šis 


atsiliepimų sugretinimas: 


Krupavičius apie Šalkauskį 
4 m. 


“Filosofas, bet gyvenimo 
žmogus. Jam rūpėjo visa, kas 
liečia Lietuvos ateitį ir jos 
veidą. Todėl suprantama, kad 
jam buvo artima ir politika. 
Savo įsitikinimais jis buvo 
krikščionis demokratas. Jis 
buvo anglų tipo džentelmenas. 
Kiekvienas žingsnis apgalvo- 
tas, kiekvienas žodis atsver- 
tas. Argumentais kaip kūjais 
mušč, bet niekad nejutai pyk- 
čio ir įsikarščiavimo, visada 
su šypsena lūpose, mandagus, 
nors nenuolaidus. Kur tik kil- 
davo jam svarbus klausimas, 
nesigailėjo nei laiko nei savo 
sveikatos įtikinimams. Tai bu- 
vo giliai prasmingi pasikalbė- 
jimai (T. S., 1954, 58 p.). 

šalkauskis apie Krupavičių 


1934 m. 
“Mano įsitikinimu ateities 
istorikas turės konstatuoti, 


kad Krupavičius buvo seimų 
laikais žymiausias Lietuvos 
politikas. Šis valingas, veiklus, 
ryžtingas ir materialiai švarus 
žmogus įrašė neišdildomomis 
raidėmis savo vardą politinėje 
ir socialinėje Lietuvos istorijo- 
je: juk jis savo tiesiog titaniš- 
komis pastangomis padėjo pa- 
grindą socialinei mūsų visuo- 
menės pusiausvyrai (agrarinė 
reforma) ir tuo pačiu suredu- 
kavo neproporcionaliai įsiga- 
lėjusį mūsų krašte lenkiškąjį 
gaivalą. Jis galingo užsimoji- 
mo politikas" (Židinys, 1934, 
45 p.). 


V ATEITININKŲ PRIEKYJE: 1927 - 1930 


SALKAUSKIS IR DOVYDAITIS 


šalkauskis, filosofijos skyriuje dėstydamas rinktiniam, 
tačiau siauram studentų būreliui, suprato, kad jo įtaka 
tuo keliu plis tik labai lėtai. Grupės ateitininkų dalyva- 
vimas perversme tai įrodė. Reikia tad priartėti prie jauni- 
mo, kurio tarpe jis savo misijai galėjo verbuoti pačius 
uoliausius pagelbininkus. Dėl to jis dar anksčiau — per 
jubilėjinį kongresą (1925. VIII. 12) Valstybės teatre Kau- 
ne — į juos buvo kreipęsis. 


Tokiomis progomis filosofas reformistas įsitikino, kad 
Ateitininkų Sąjunga tikrai būtų pati idealiausia dirva jo 
misijai. Ir prof. Pr. Kuraitis buvo tos nuomonės, ragin- 
damas jį perimti viso ateitininkiško judėjimo vaira- 
vimą. Užkalbintas betgi baiminosi dėl trapios savo sveika- 
tos, dėl organizacinių darbų nemėgimo, dėl pavojaus nu- 
tolti nuo mokslo ir t.t. Tačiau svarbiausia atsisakinėjimo 
priežastis bus buvęs jo nenoras išstumti savo draugą Pra- 
ną iš aukšto posto ateitininkų judėjime. Jis laikė nedžen- 
telmeniška nustumti nusipelniusį kovotoją, Kuris pagrįstai 
galėjo save laikyti ateitininkijos tėvu. Tačiau po gruodžio 
17 Šalkauskis vis labiau apsiprato su mintimi dėl bendro 
labo atsistoti ateitininkų priekyje, kas 1927 vasarą Palan- 
gos konferencijoje ir įvyko. 


O Dovydaitis? Kai 1915 Šalkauskis vyko į Vakarus, 
pakeliui Maskvoje savo vienminčio neberado, nes šis dar 
1913 rudenį buvo iškviestas į Vilnių redaguoti “Vilties” 
laikraščio. Norėdamas Maskvoje baigti istorijos - filosofi- 
jos fakultetą, Dovydaitis tik laikinai buvo apsiėmęs vykti 

į Vilnių. “Mane gyvu Dievu įprašė: kitaip, sako, laikraš- 
tis žlugsiąs. Deja, netrukus užėjo 1914 metų karas ir Do- 
vydaičio Maskvoje jau nebesulaukėme“ — pasakojo kun. 
Em. Paukštis. Pr. Dovydaitis, atvykęs į Vilnių, “Vilties” 
redaktoriaus kėdėje rado Smetoną, kuris Dovydaičiui 
“nustūmimo nuo sosto" niekad nedovanojo. 

Po poros metų, 1916 pradžioje, Dovydaitis persikėlė į 
Kauną, kur jam teko “Saulės" gimnazijos direktoriaus pa~- 
reigos. Visur suburdamas besimokantį jaunimą, jis tapo 
toks populiarus, kad ateitininkai jį 1921. VIII. 8 Kaune 
išsirinko į vyriausios savo tarybos pirmininkus. Katalikiš- 
kas jaunimas žavėjosi jo nuoširdumu, paprastumu ir varo- 
mu mokslo darbu. Pastarąjį jis dirbo be poilsio, nes kur 
tik Vakaruose užtiko mokslininką - bendramintį, jis jo raš- 
tus vertė į lietuvių kalbą. Su tais vienminčiais tiek su- 
artėjo, kad panoro dar gyvuosius asmeniškai pažinti. Dėl 
to apie 1925 išvyko į vieną jų kongresą. Tačiau Berlyno 
painiavoje įsėdo į netinkamą traukinį ir sumišęs grįžo na- 
mo. "Tokiu būdu jam niekad neteko išvysti tų Vakarų, 
kurių atkrikščionintas mokslas buvo jo idealas. 


Savo kaip apologeto darbe Dovydaitis daugiausia buvo 
atkūrėjas — mūsų sąlygoms pritaikydavo Vakarų paruoš- 
tąją medžiagą. Dėl to jo raštuose ir randame tiek daug 
citatų, kurių pvz. šalkauskio veikaluose taip reta, Kolegos 
Prano židinys Kaune buvo tikra mokslo radijo stotis — 
priimtuvas, transformatorius ir siųstuvas. “Jei kam iš tikro 
priklauso Lietuvoje enciklopedisto vardas, tai pirmoje ei- 
lėje Tau", kreipėsi Šalkauskis į savo draugą (Ateitis, 1936, 
479 p.). 

Kad jo pagrindinė mintis — tikėjimo vainikavimas 
mokslu ir mokslo sutaikinimas su tikėjimu — tikrai pa- 
siektų jaunąją kartą, Dovydaitis pristeigė vis naujų žur- 
nalų, ir kolega Stasys teisingai apie jį galėjo sakyti: “Apie 
Tave kada nors Lietuvos kultūros istorikas turės pasaky- 
ti, kad mokslinai Lietuvą visu mokslo ratu" (Ateitis, 1938, 
479 p.). 

Praktiškasis Dovydaičio būdas apsaugojo jį nuo pavo- 
jaus pavirsti kambario kaliniu — juk jis pats rūpinosi 

savo gausių raštų ir rinkimu ir spausdinimu. Beveik vi- 
sus savo darbus spausdino šv. Kazimiero draugijai priklau- 
sančioje “Šviesos” spaustuvėje Kaune, tad Dovydaitį bet 
kokiu laikų galima buvo sutikti Jakšto gatvėje. Toji įmo- 
nė tuomet juokais buvo vadinama “Dovydo spaustuve”. 
Vienintelis drįstąs kai kada burbtelti dėl tokio savo draugi- 
jos mašinų užvaldymo buvo prel. Dambrauskas. Bet greit 
vėl atleisdavo: gerai žinojo, kokiam kilniam tikslui tas 
įsibrovėlis čia taip smarkiai šeimininkavo. Jakšto gatvė 
iš tikrųjų buvo “Dovydaičio gatvė". 

Bet jis nė spaustuvėje neužsidarydavo, nes troško tie- 
sos žodį nešti tiesiog į žmones. Dėl to nebuvo galo jo 
paskaitoms moksleiviams, ' studentams, pavasarininkams, 
ir visiems, kurie tik norėjo klausytis. Tema būdavo vis ta 
pati: Laisvamaniai klysta, nes tikėjimas yra pilnai su- 
derinamas su mokslu. Tokiu būdu be atvangos rašąs, kal- 
bąs ir spausdinąs mūsų veikėjas jaunime sutvirtino įsiti- 
kinimą, kad tikėjimas ir mokslas gali ir net turi eiti ran- 
ka rankon. Tai buvo reikšmingas faktas, nes galima bu- 
vo tikėtis, kad senos kartos materializmas bei pozityviz- 
mas jaunosios nepaveiks. 

Didžiai savo idėjai platinti Dovydaitis nesigailėjo nei 
laiko nei lėšų. Jo negalėdavo sulaikyti nei vasaros karš- 
čiai, nei žiemos speigai, nei pavasario audros, nei rudens 
purvai — jis amžinai keliavo. Jo “žodis" būdavo dažniau- 
siai ilgas, nes mėgdavo klausimą išgvildenti iš esmės. 
Nors ir prisilaikydavo tam tikro plano, tačiau įterpdavo 
tiek anekdotų, kad vietomis jisai pamiršdavo savo temą. 
Publika klausėsi su noru ir kantriai, nes Dovydaitis vis 
papasakodavo įdomiai, su humoru. Jo kalba buvo liaudies 
šneka, nes prabildavo į žmones jų žodžiais, paberdamas 
tiek vaizdų iš jų trobesių, klėčių, daržų ir sodelių, tiek pa- 
lyginimų iš žaliuojančių laukų, iš jų kūlimo bei malimo, 
iš jų atlaidų bei procesijų, kad visa Lietuva jo kalbose 
pažino save, Žmonės tuo atsigėrėti negalėjo ir griausmin- 
gais plojimais dėkodavo už jo dėdiškai smagius pamoky- 
mus. 

Universitete jis — Griniaus liudijimu — “skaitydavo 

lyg nenorom“. Ir kiti pastebėjo, kad jis ten jausdavosi 
kaip aras narvelyje. Jam reikėjo laisvumo, erdvės ir jau- 
nuoliškos nuotaikos. Tokiais atvejais jis tiesiog praaugda- 
vo save. Taip pvz. atsitiko, kada ateitininkai, grįždami iš 
vienos gegužinės ties Kačergine, išgirdo Dovydaitį nuo ka- 
pitono tiltelio šitaip kalbant į juos: “Jaunime, tąja bažny- 
tėle šimtmečiai prabilo į tave". 

Linksmasis mūsų klegesys tuoj nutilo akivaizdoje Za- 
pyškio bažnytėlės, tos liudininkės tiekos skausmų, ašarų 
ir vargų, kuri dabar praslinko pro mus kaip vizija iš kito 
pasaulio. Čia nebe žmogus kalbėjo, bet pati istorija. 

Reikšmingai kolega Pranas kalbėjo ir 1932 liepos mėne- 
sį Marijampolėje į pavasarininkus. Tūkstantinė minia jį 
suprato, kada jis kritikavo draudimą švęsti jaunimo 
šventę Kaune. Jis rūsčią savo kalbą baigė pasmerkimu 
tiems, kurie istoriškąjį Vytį panaudojo piktoms savo už- 
mačioms. Po kelių dienų Dovydaitis vėl atsidūrė Marijam- 
polėje, šį kartą kalėjime. 

Kaimiečiai Dovydaitį dėl to taip gerai suprato, kad 
jis buvo vienas iš jų tarpo. Nors jis, studentaudamas bei 
proiesoriaudamas, gyveno mieste, tačiau neišsižadėjo nei 
sveikos kaimo dvasios nei paties kaimietiškumo. Jis buvo 
panašus į Vincą Stonį, buvo iš Pečkauskaitės veikalo į gy- 
venimą žengęs jaunuolis idealistas, siekiąs gydyti plačią- 
ją visuomenę iš lietuviško ir katalikiško kaimo plaukian- 
čiu sveikatingumu. Liko ištikimas ir paprastoms provinci- 
jos formoms; visas jo poelgis, kaip jis išsireikšdavo, “bu- 
vo be ceremonijų“. Į visus — išskyrus tik vyskupus ir 
tolygius — jis dėl to kreipdavosi draugiškuoju “tu” ir be 
titulų. Žinoma ir į Šalkauskį, kuris bičiuliškai atsilygin- 
damas ir Dovydaitį “tujendavo", ko kitų atžvilgiu niekad 
nedarė. “Dovydas" — kaip mes jį bičiuliškai vadindavo- 
me — žingsniuodavo sunkiai, tartum gaspadorius paskui 
arklą. 

Taigi, mūsų draugas Pranas turėjo charakterį, kuris 
jam gerokai sunkino mieste įleisti šaknis. Ne vienas nega- 
lėjo suprasti, kad toks mokytas ir kilnus žmogus galėjo bū- 
ti toks beformiškas ir kartais net šiurkštus. Dažnai jis dėl 

to buvo vadinamas “grubiuoju šventu Pranciškum“ arba 
“gaspadorišku Savonarola”, Mes visi jautėme, tariant šal- 
kauskio žodžiais, kaip jam kenkė “šis neatitikimas išvir- 
šinio pavidalo ir esmiško turinio". šis nerūpestingumas 
tikrai “sukliudė Tau ne vieną kartą užimti visuomeninė- 
je hierarchijoje tą aukštą vietą, kurios esi nusipelnęs” 
(Ateitis, 1936, 480 p.). 

Tuo tarpu kai Dovydaitis liko tas pats, aplink jį vy- 
ko žymių atmainų: kaimų Lietuva pasidarė kaimų ir 
miestų Lietuva. Anksčiau lietuviai gyveno laukų platybė- 
je, miestuose gi daugiausia gyveno kiti. Tai buvo ligūs- 
tas reiškinys, kaimas ir miestas turėjo skirtingas kraujo 
apytakos sistemas. Nepriklausomybės laikais jas reikėjo 
sujungti į vieną sveiką organizmą. Gyvenimas pats prie 
to stūmė, išaugindamas naują lietuvių luomą — mieste- 
lėnus. a 

Nors tai buvo visai sveikas reiškinys, tačiau Dovydai- 
tis juo ne visai buvo patenkintas. Jei jis būtų galėjęs, 
būtų sustabdęs vykstančią urbanizaciją, ir jo tėvynė būtų 
likusi vienas žydįs kaimas, kuris Vilniuje būtų turėjęs sa- 
vo istorinį muzėjų, o Kaune savo prekybos kontorą. Bet 
tuo tarpu, kai 1922 teologijos - filosofijos fakulteto pro- 
fesorium tapęs Dovydaitis visa savo buitim liko kaime, 
jaunoji karta palengvėl įsikūrė mieste. Tokioje padėtyje 
jo dienos ateitininkijos priešakyje buvo suskaitytos. Ta- 
čiau kas jį pavaduos? 

šis klausimas dar gerokai prieš 1927 metus kvaršino 
atsakingųjų galvas. Nelengva buvo rasti tokią asmenybę, 
kuri ateitininkų gyvenime galėjo atversti naują lapą. Bu- 
vo svarstomos visokios kandidatūros. Daugumas vadų vis 
grįždavo prie šalkauskio. Jis jau buvo tuo, kuo kiti vien- 
minčiai dar tik turėjo tapti. Taigi, kuo Dovydaitis buvo 
praeityje, tuo šalkauskis galėjo būti ateityje. 

Viskas būtų buvę gerai, jei tik raginamasis būtų su- 
tikęs. šis gi teisinosi visaip. Bet draugai neatlyžo, ypač 
Kuraitis, kuris katalikų eilėse buvo itin veiklus. Pranas 
Kuraitis, gimęs 1883 Kudirkos Naumiesčio parapijoje, teo- 
logijos mokslus ėjo Seinų kunigų seminarijoje ir Petra- 

pilio Dvasinėje Akademijoje. Paskui buvo išvykęs į Vaka- 
rus, kur Louvaine gilino filosofiją ir Miunsteryje dar apo- 
logetiką su etika, tapdamas vienu mokyčiausių mūsų ku- 
nigų. Jis tuoj (1922) pateko į teologijos - filosofijos fakul- 
teta, kurio likimas, ypač filosofijos skyrius, tapo jo šir- 
dies reikalu. Ilgus metus eidamas dekano pareigas, uoliai 
rūpinosi studentais, daugiausiai gi “filosofais" ir ateiti- 
ninkais, kuriuos savo laiku Vakaruose tiek buvo subūręs, 
kaip Dovydaitis Rytuose. Nemėgdamas tiesioginės bei vie- 
šos akcijos, jis buvo tarsi kokia “pilka eminencija", rikiuo- 
janti savo ištikimuosius. Pasitarimuose su vaišėmis savo 
bute, Jakšto gatvėje, kur stalai lūždavo nuo gėrybių, su 
kuriomis betgi studentai lengvai apsidirbdavo, Kuraitis iš- 
keldavo dienos klausimus ir sprendimus padaryti palikda- 
vo kitiems. Nors jis iš esmės buvo kabinetinis žmogus, 
kuris savo idėjas skleidė asmeniniais pasikalbėjimais, o 
naujoms, daugiausia nekuniginėms, jėgoms ruošti nesigailė- 
jo lėšų iš savo kišenės. Jį gerbė kiti dėl jo ištikimumo 
bei altruizmo, nes sau nieko nenorėjo. 

šis Vakarų urbanizme išprusintas Kuraitis, stipriai pa- 
laikomas panašios formacijos Turausko bei šiaip dauge- 
lio atsakingųjų, šalkauskiui nedavė ramybės, kol pagaliau 
sutiko tapti Dovydaičio įpėdiniu. 

Šalkauskis buvo nusistatęs tik trejus metus išbūti vy- 
riausiojo vado pareigose. Paskui jaunesnė jėga turėtų už- 
baigti pradėtąjį darbą. Jam terūpėjo nustatyti gaires, ties- 
ti bėgius toliau ateitininkų judėjimui riedėti. 

Paruošiamieji darbai tiems rinkimams Dovydaitį gero- 
kai nuliūdino. Laikydamas save faktiškuoju viso judėjimo 
kūrėju, manė turįs teisę ir toliau vadovauti. Jis nejautė, 
kad naujom sąlygom reikia ir naujų vadų. Mokėti laiku 
pasitraukti sunku. Taip įvyko, kad visų branginamam atei- 
tininkui iš šalies turėjo būti duota suprasti, jog jo lai- 
kai prašjo. Dovydaitis tai palaikė nuvertimų ir dėl to 
karčiai apie tai užsimindavo. 

Aš duodavau jam išsikalbėti į valias, nes tai lengvino 
jo širdį. Bandžiau jam įrodyti Palangos rezultato tikslin- 
gumą, bet jis jau perdaug buvo save sutapdinęs su ateiti- 

ninkija, kad tai būtų galėjęs suprasti. Būdamas nuošir- 
džiai ištikimas savo idėjoms, jis, žinoma, ir toliau joms vi- 
su uolumu tarnavo. 

O vis dėlto šis tas buvo pasikeitę, nes ėmė grupuotis 
vadinami “dovydaitininkai", kurie, kaip koki “žemesnieji 
ateitininkų rūmai", atsistojo tylioje opozicijoje “aukštųjų 
rūmų" naujai krypčiai. Mat, šalia šalkauskio atsistojo dar 
prof. Kuraitis kaip dvasios vadas, o tarybos pirmininko vie- 
tą užėmė ministeris Ed. Turauskas. 

Naujas vadas greitai sužinojo apie opoziciją. Tačiau 
jos ne tik nelaikė blogu reiškiniu, bet dargi ją sveikino 
kaip naudingą veiksnį, galintį jį apsaugoti nuo pasvirimo 
į eksliuzivistinį intelektualizmą ir sulaikyti jo globojamuo- 
sius nuo suburžuazėjimo. Su kolega Pranu jis lygiai taip 
nuoširdžiai draugaudavo kaip ir anksčiau. Tarp abiejų kar- 
tais įvykdavo “žodžių karas", bet šalkauskis mielu šypsniu 
ir šiltu mandagumuų nuginkluodavo ir atkakliausius savo 
oponentus. 


ATEITININKŲ VADAS 


Ateitininkų sąjūdis yra pats didžiausias ir reikšmin- 
giausias Nepriklausomybės laikais. Tokio judėjimo pasise- 
kimas priklauso nuo jo narių sąmoningumo ir nuo orga- 
nizacijos tobulumo. Bet nei vienas nei kitas Šalkauskio 
nepatenkino. 


Kaip vyko organizacijos tobulinimas? Mes jau žino- 
me, kad šalkauskis dar 1925 buvo iškėlęs mintį lig šiol 
vienalypią sąjungą taip pertvarkyti, kad moksleiviai, stu- 
dentai ir sendraugiai turėtų savo autonomingai veikian- 
čius vienetus, kurie drauge sudarytų tam tikrą federaci- 
ją. Jis nebūtų norėjęs vadovauti amorfiškai masei, dėl 
to buvo patenkintas, kad Palangos konferencija priėmė jo 
siūlomą planą, kurį prieš tai buvo išryškinusi prof. Kurai- 
čio vadovaujama komisija. 

Dar svarbiau buvo ideologinis narių įsisąmoninimas; 
dalies ateitininkų dalyvavimas perversme tą reikalą įrodė. 
Vykdydamas tad vyriausio vado pareigas, Šalkauskis kar- 
tu turėjo būti ir ideologas ir organizatorius. Anas atsklei- 
dė idealą, o šis tiesė kelią į jį. 

Ideologas aiškiai įžvelgė tas klaidas, kuriomis žymi 
senosios inteligentijos dalis norėjo pagrįsti ir naujos kar- 
tos gyvenimą. Prieš tas klaidingas mintis šalkauskis iškė- 
lė savo principus: 

1. Prieš bedievybę — katalikiškumą. Tai yra galingiau- 
sias ateitininko impulsas, ir jo paragintas jis stengsis 
“viską atnaujinti Kristuje". 

2. Prieš internacionalizmą — tautybę. Tikras jos su- 
pratimas apsaugos jį tiek nuo šovinistinio siaurumo, tiek 
nuo marksistinio internacionalizmo. 


3. Prieš šunkelius visuomenėje — prasmingą visuo- 
meniškumą. Ateitininkas dalyvauja viešame gyvenime, 
stengdamasis jį formuoti teisės, tvarkos ir solidarumo prin- 
cipais. 

4. Prieš nuvertinimą mokslo ir iš viso intelektualinio 
darbo — inteligentiškumą. Tikras inteligentas rūpinasi ne 
tik siaura savo profesija, bet lavinas! vispusiškai. 


Kadangi šalkauskis gyvenimą apžvelgė iš tylių vir- 
šūnių, buvo reikalingas gyvenimiškų padėjėjų. Tokie jam 
buvo prof. Kuraitis, vyriausias dvasios vadas, ministeris 
Edvardas Turauskas, vyriausias tarybos pirmininkas, 
stud. Kazys šapalas, generalinis sekretorius. Savo sumany- 
mus jis pateikdavo tarybai, kuri daugiausia pasitenkin- 
davo pastabomis. Tik retkarčiais įvykdavo diskusijos iš es- 
mės, pav. Modernių šokių klausimu, kurį jis kėlė neįpras- 
tu aštrumu.. 

Išskyrus šį reikalą, darbas su Federacijos veiksniais 
ėjo visai sklandžiai. Vyr. vadui pavyko sukurti tokius 
minčių rūmus, kurie, anot Pakšto, “sudarytų didelį džiaugs- 
mą bet kurios pažangios tautos jaunimui bet kur pasau- 
lyje". “Žavėjo mus jo formos, jo dailus žodis ir labai 
krikščioniškas jo kalbos turinys. Studentai būtų įmanę ji 
ant rankų nešioti“, taip garbina savo vadą tuomet aštuo- 
nioliktus metus ėjęs Ivinskis. 


šalkauskio vadovavime galima įžiūrėti tris tarpsnius. 
Pirmas prasidėjo 1925, kada jis paskatino sąjungos reor- 
ganizaciją. Po to sekė antrasis (1927 - 1930 m.), kuriame 
jis oficialiai ėjo Federacijos vado pareigas. Bet ir pasi- 
traukęs iš aukštos savo vietos, jis visais saitais liko susi- 
rišęs su ateitininkais, kaip paliudija 1932 išleistasis “At- 
viras laiškas". Tokiu būdu šalkauskis tiesė tiltą nuo Do- 
vydaičio į Pakštą: anam padėjo užbaigti, o šiam pradėti. 


štai syarbiausi jo veiklos etapai. 

1925 — Užsiangažavimo metai 


Kaune, sausai prikištame Valstybės teatre, susirinko 
antrasis ateitininkų kongresas. šalkauskis pirmą kartą at- 
sistojo prieš visą ateitininkiją; jo tema buvo “Ateitininkų 
principai bei pareigos“. Paskaitininkas džiaugėsi, galįs pra- 
bilti į žmones, kurių “širdyse dega jaunasis idealizmas, 
nesugundytas tamsių gyvenimo viliojimų“ (Ideologija, 58 
p.). Išvada jam aiški: “Idėjinis įsisąmoninimas ir organi 
zacijos pertvarkymas — štai kas gali mus vesti prie di- 
desnių ír reikšmingesnių laimėjimų!“ (Ideologija, 106 p.). 
Kongrese sekretoriavusiam stud. S. Sužiedėliui atrodė, jog 
profesorius kalbėjęs “su dideliu įsijautimu". 


1927 — Isipareigojimo metai 


Šį kartą ateitininkai — apie 3,000 — susirinko Pa- 
langoje, prie ošiančios jūros. Politinis dangus buvo apsi- 
niaukęs, nes demokratiškai išrinkta valdžia buvo nuvers- 
ta. Katalikiškai ir demokratiškai Lietuvai grėsė didelis pa- 
vojus. Sąjunga kaip tik tuo laiku buvo išplėsta į Federaciją, 
ir šio plano sumanytojas pastatytas jos priekin. 


Naujas vadas suprato, kad metai lemtingi. Jis dar kar- 
tą grįžo prie “Principų bei pareigų", išplėtodamas jas taip, 
kad visi galėjo kibti į darbą. Jo atsišaukimas “Aktualie- 
ji uždaviniai" buvo panašus į kokį ganytojišką laišką. 


Nepasitenkindamas raštais, jis dar gyvu žodžiu krei- 
pėsi į opiausią Federacijos dalį — į sendraugius, primin- 
damas jiems sayo 1927 gruodžio 30 skaitytoje paskaito- 
je “Visuomeninio veikimo principus“. 


Visus nustebino naujo vado uolumas, nes nors jis sa- 
vo tiesioginių pareigų buvo draskomas, jis surado laiko 
ir atskiriems studentų ateitininkų padaliniams. Jo refe- 
ratas “Vedamosios idėjos moterų klausimui spręsti" buvo 
tikras veidrodis, kuriame būsimoji ateitininko žmona, nau- 
jos inteligentijos motina, galėjo kritiškai pažvelgti į save. 

1928 — Įsisąmoninimo metai 


Vadas ir 1928 m. nepailsi. Nuo nepriklausomybės pa- 
skelbimo praėjo jau dešimt metų. Laikas susimąstyti. Dėl 
to Šalkauskis vasario 16-tai išleido naują atsišaukimą — 
“Ateitininkija ir 10 metų Lietuvos nepriklausomybės su- 
kaktuvės". Jame jis aptaria katalikų rolę tolimesniame 
Lietuvos gyvenime. Jis yra įsitikinęs, kad savo ydų atsi- 
kračiusi ateitininkija galėtų daug ką nulemti: “šeši tūks- 
tančiai susipratusio inteligentiško jaunimo, jungiančio dvi 
visuomenines galybes — religiją ir tautybę — yra pajėga, 
kuri gali nulemti žymia dalimi tolimesnį kultūrinį liki- 
mą (Ideologija, 173 p.). 

Nors šiame rašte aiškiai nušviesti keliai į sveiką atei- 
tį, Šalkauskis dar įsakmiau nori atskirti kelius nuo klyst- 
kelių ir tam išleidžia brošiūrą “Tautybė, patriotizmas ir 
lietuvių tautos pašaukimas". Joje jis pasisako ir prieš tau- 
tininkų nacionalizmą ir prieš marksistų internacionaliz- 
mą. Ateitininkas, kaip tikras tėvynės meilės ugdytojas, 
vengia kraštutinumų. 


Bet ta sveika tėvynės meile tegali pasižymėti, kas mo- 
raliai pats yra sveikas. Dėl to šalkauskis dar viename 
rašte rodo, kaip jaunimas gali išsaugoti savo idealus. Pik- 
tu jų priešu jis laiko tą nemoralumą, kurį atneša vad. 
“moderniškieji šokiai". Nepasitenkindamas jų kritika, jis 
siūlo sveikesnius pasilinksminimus, apie kuriuos dar anks- 
čiau buvo kalbėjęs savo rašte apie “Fizinį lavinimą ir jo 
tikslus". Kūnu reikia rūpintis, pabrėžė jis, tačiau taip, kad 
jis kartu su siela sudarytų harmoningą vienumą. 


1929 — Kova dėl spaudos laisvės 


Spaudos atgavimo sukaktis (1904 - 1929) vadui duo- 
da progą smerkti tą apinasrio politiką, kuria autokratiška 
valdžią nori suvaržyti laisvąjį žodį. 

Balandžio mėnesyje išleistame atsišaukime "Ateitinin- 
kai ir spaudos uždaviniai“ Šalkauskis smerkė sugriuvusios 
žandarinės Rusijos kovą su lietuviškąja spauda; kartu pei- 

kė ir dabartinius “žemažiūrius biurokratus", leidžiančius 
pardavinėti Dekameroną, o smaugiančius sveikąją katali- 
kų spaudą. Mūsų krikščioniškosios spaudos idealai visada 
turi būti tiesa ir teisybė. Už juos mes kovosime, “kad ne 
veltui mūsų pirmatakai būtų dėję brangias aukas". Mes 
eisime jų “praktiško idealizmo ir laisvės meilės keliais“, nes 
kitaip “susidemoralizuosime. oportunistiško servilizmo ir 
nekultūriško storžieviškumo nuotaikoje" (Ideologija, 186 - 
187 p). 


Negana to. Kitą mėnesį vadas dar žodžiu kreipėsi į 
Kauno vienminčius, iškilmingame susirinkime aiškinda- 
mas jiems “Spaudos draudimo pamoką lietuvių tautai". 


“Kai Šalkauskis tardavo kokią reikšmingą kalbą — 
pvz. 1929 pavasarį per spaudos minėjimą — triumfuoda- 
vome, ištiesę kaklus klausydavome, ką pasakys mūsų va- 
das". Visai teisingai Ivinskis taip pasisako, nes vadas ir 
šįkart drąsiai smerkė žmogaus garbės ir teisių mindžio- 
tojus. Jis kone vienas išdrįso pliekti “tą brutalią, nieku 
nepateisinamą prievartą, kuri užgauna prigimtąsias tei- 
ses" (Ideologija, 1919, 192 p.). Šalkauskis tuomet kėlė 
balsą ne tik katalikų, bet visos mindžiojamos visuomenės 
vardu. Dėl to visi “kaklus ištiesę“ klausė jo, kaip jis 
smerkė prievartą ir tautos engėjams metė istorišką žodį: 
“Kad tu, gude, nesulauktum, ne taip, kaip tu nori, bus 
kaip Dievas duos, ne tavo priesakai nedori!“? (Ideologija, 
194 p.). 


Rugsėjo mėnesyje nenuilstamasis vadas vėl atsisto- 
jo prieš ateitininkus, šįkart prieš judriausią jų dalį, stu- 
dentus. Jis savo paskaitoje “Ateitininkų ideologija ir jos 
realizavimas gyvenimo praktikoje“ įvykdė autokritiką, 
kuria norėjo pasakyti: Nebūkime farizėjai, nes tik būda- 
mi geresni, mes turime teisę kritikuoti kitus, ir geresni 
pasidarysime, jei stengsimės pasiekti šiuos tikslus: 1. Mes 
turime giliau suprasti savo idėjas, laikydamiesi dėsnio: 
pirma doktrina, tik paskui akcija. 2. Mes privalome tvir- 
čiau susiorganizuoti ir nesiduoti blaškomi dienos vėjų. 3. 
Mes turime plačiau išvystyti savo idėjinį veiklumą. 4. Sa- 

vo neišvengiamą kovą su neigiamybėmis mes privalome 
vesti kaip tikri “idėjos riteriai", kurie vartoja dvasios gink- 
14. šis laimės, nes jis yra “pažymėtas tuo kryžiaus ženk- 
lu, kuriuo visuomet laimima" (Ideologija, 235 p.). 


1930 — Atsiskaitymo metai 


Tai paskutiniai šalkauskio metai vyriausiojo vado pa- 
zeigose. Katalikams šieji metai ne vien reikšmingi Vytau- 
to Didžiojo jubilėjumi (1430 — 1930), bet ir šv. Augusti- 
no sukaktimi (1430 — 1930) ir tais 20 metų, kurie pra- 
ėjo nuo ateitininkų atsiradimo. Šis trigubas jubilėjus da- 
vė vadui naujų galimybių prabilti. Savo atsišaukime, pa- 
vadintame “Trigubo jubilėjaus ženkle“ jis nuostabiu sa- 
vo talentu telkia tų švenčių idėjas į vieną, visus įparei- 
gojančią išvadą: “Ateitininko susipratimas ir susiorgani- 
zavimas privalo būti ne kas kita kaip tikras pasiruošimas 
sukurti turtingą bei galingą krikščioniškąją civilizaciją 
tautinio gyvenimo lytyse" (Ideologija, 208 p.). 

Šalkauskis buvo įsipareigojęs trejiems metams. Są- 
žiningai ėjęs savo pareigas, sąžiningai norėjo ir baigti sa- 
vo kadenciją. Tam tikslui jis trečiąjį kongresą rengė vi- 
su kruopštumu. “Apie paruošiamus darbus ir įvairias kliū- 
tis iš valdžios pusės, — taip rašo tuometinis generalinis 
sekretorius stud. St. Rauckinas, — šalkauskis norėjo bū- 
ti informuojamas beveik kasdien". 

Kongresas įvyko Kaune, Vasaros teatro sode, Jį atida- 
rydamas, vadas pasakė žodį: “Visuomeninio mūsų tautos 
atgimimo reikalu“. Per tuos trejis savo vadovavimo metus 
jis daug sunkumų sutikęs. Pirma — iš vidaus: iš vien- 
minčių, kurie dar nebuvo priaugę prie aukšto idealo. Ant- 
ra — iš lauko: iš chaotiškosios mūsų visuomenės pusės, 
labiausiai iš politinio režimo. Per visus tuos metus jis bel- 
dęs į visų sąžinę. O rezultatas? 

Kad jis menkas, tuo pirmiausia kalti patys ateitinin- 
kai. Bet kalti ir priešai: tas “nacionalistiškas liberaliz- 
mas ir socialistiškas radikalizmas", kurie “dažnai sutaria 
savo paneigimu katalikiškos visuomenės teisių" (Ideolo- 

gija, 211 p.). Didžiausia dalis kaltės čia tenka tam ne- 
lemtam politikos režimui, kuris dusina visas jam nepasi- 
duodančias jėgas. Šalkauskis jį iš pat pradžių buvo at- 
metęs, o dabar, prieš pasitraukdamas iš viešosios tribū- 
nos, jis dar kartą jam visą teisybę taria. Sunku kalbėtoją 
bepažinti. Nors jis visuomet būdavo drąsus, bet išsireikš- 
davo santūriai; dabar gi nieko nevynioja. Tai nebebuvo 
kalba, o drama, kurią visi išgyvenome pačioje sielos gel- 
mėje. Daugiašimtė auditorija, kvapą sulaikiusi, gėrė kiek- 
vieną žodį, kurio lūpomis kalbėjo visa Lietuva. Smūgis 
po smūgio: "Kas yra užvaldęs mūsų gyvenimą? Ogi sto- 
ka moralinio bei teisėto autoriteto; principų bei pažiūrų 
sunykimas; asmens laisvių negerbimas; visuomeninių idea- 
lų paniekinimas. Ir šitame liguistame stovyje mums ten- 
ka posūnių vieta. Mes esame nustumti į užkampius, mes 
esame klastos ir gudrybių auka" (Ideologija, 211 p.). 

Ateitininkai yra daug įspūdingų kalbų girdėję; bet ar 
būtų kas girdėjęs tokį tautos teismą? Valdžia neišdrįso 
kalbėtojo suimti. 

Po kritikos — pozityvūs darbai: “Pasiryžę viską at- 
naujinti Kristuje, tarnaujant Dievui ir Tėvynei, mes ga- 
lime rasti kiekvienam klausimui dorą sprendimą“ (Ideo- 
logija, 214 p.). 

Tai buvo Šalkauskio gulbės giesmė. Ateitininkai jam 
padėkojo šiais žodžiais: “Kongresas su didele širdgela iš- 
klausė vyr. vado atsistatydinimo pareiškimą. Kongresas, 
įvertindamas atistatydinimo rimtumą (nesveikata, noras 
atsidėti profesijos darbui) yra priverstas priimti atsista- 
tydinimą, bet negali susilaikyti nepareiškęs savo visiško 
pasitikėjimo prof. šalkauskiui. Kartu kongresas širdingai 
dėkoja už taip gausingus darbus, formuluojant federaci- 
jos principus bei pareigas, organizuojant ateitininkus į tri- 
lypę federaciją, įkūnijant nariuose gilų religinį ir mora- 
linį gyvenimą, nuolat kviečiant juos į kūrybos žygius. 
Kongresas žino, jog kiekvienam vadui maloniausias da- 
lykas yra jo mestų šūkių vykdymas; todėl jis kviečia visą 
ateltininkiją realizuoti vado jubilėjaus proga mestą šūkį: 
Susiprasti, susiorganizuoti, kurti ir kovoti. Regimos padė- 

kos ir pagarbos ženklan kongresas prašo prof. Šalkauskį 
priimti federacijos garbės nario vardą“ (iš 1930 m, Atel- 
ties, kuri 500 p. paduoda visą tekstą). 

Šalkauskis nulipo nuo tribūnos, aukštai liko idealas 
ir pareiga. 

Koks idealas ten liko, gali liudyti šis Jurgio Mikailos 
(Detroitas) prisiminimas: “1930 - 33 metais buvau atei- 
tininkų Susišelpimo Fondo reikalų vedėjas. Tuo laiku man 
reikėjo išrinkti pinigai iš tų sendraugių, kurie buvo gavę 
stipendijas iš Amerikos Lietuvių R. K. Federacijos 1918 - 
24 metais. Tarp visų tų skolininkų šviesiausias pavyzdys 
buvo šalkauskis. Jis kas mėnuo prisiųsdavo po 50 litų. 
Vieną kartą gaunu extra 50 litų perlaidą, kurios antro- 
je pusėje rašo: ‘šią vasarą mane gydė dr. Jasaitis ir ne- 
ėmė jokio atlyginimo, aiškindamasis, kad jam, kaip atei- 
tininkui, nedera imti pinigų iš vyr. vado. Nenorėdamas 
turėti jokios materialinės naudos iš šių pareigų, siunčiu 
50 litų neturtingiems studentams šelpti". 

Kas po tokio vado galėjo atsistoti jo vietoje? No- 
rėdamas ir šiuo atžvilgiu niekam nelikti skolingas, šal- 
kauskis pats stengėsi surasti sau įpėdinį. “Rūpindamasis 
ir ateityje apdrausti ateitininkus nuo pašalinių įtakų, jis 
1930 parėmė Pakšto kandidatūrą prieš Dovydaitį, kaip tuo- 
met stipriai įtaigojamą pašalinių asmenų ir per jį poli- 
tiškai 'apšviesti' ateitininkus" (Rauckinas). Pasitraukdamas 
Šalkauskis nepageidavo, kad per geraširdį kol, Praną gau- 
tų įtakos tuomet gana veiklus, bet ne visuomet aiškios 
orientacijos Activitas korporacijos šefas dr. K. Ambrozai- 
tis. Pakštas visais atžvilgiiais jam atrodė patikimesnis. 
“Prisimenu, — taip rašo užkalbintasis, — kad 1930 birželio 
pradžioje kol. Stasys prikalbinėjo mane neatsisakyti. Aš gi 
nenorėjau kandidatuoti prieš Dovydaitį. Jis taipgi man 
sakė, kad turėčiau išstoti iš krikščionių demokratų par- 
tijos centro komiteto. Rinkimuose Dovydaitis gavo trečda- 
lį, o aš du trečdaliu balsų. Kol. Pranas buvo nepatenkin- 
tas, bet aš pareiškiau norą su juo bendradarbiauti ir rem- 
ti "Kosmą' straipsniais kaip visuomet. Mudviejų santy- 
kiai, atrodo, nebuvo pagedę". 

Ir tikrai, ir po to naujo nepasisekimo Dovydaitis ne- 
nustojo veikęs. Statydamas ir šįkart idėją aukščiau už 
savo ambicijas, jis ir toliau be atvangos rungėsi bend- 
rų idealų fronte. “Jis grįžo visuomenės veikime į liaudį, 
į proletariatą, tapdamas katalikų darbininkijos vadu, kai 
ją buvo palikę visi kiti buvę vadai" (Brazaitis). 

“Jei pirmieji kongresai labiau būdavo nudažyti jau- 
natvės svajingumu bei išviršiniu efektingumu, tai šis ryš- 
kiau parodo išvidinį ateitininkų subrendimą, dvasios pa- 
jėgumą bei ištvermingumą. Ateitininkai yra "geležinis 
frontas’, kaip juos pavadino vienos priešingos krypties 
laikraštis, “kurį suardyti neįstengtų dabar jokia pajėga'" 
(židinys, 1930, 81 p.). 

Po tokio kongreso tikri valstybininkai ateitininkams 
būtų davę laisvai vystytis; bet kadangi ne tokie valdė 
kraštą, susinervinęs režimas atsakė ateitininkų moksleivių 
sąjungos uždarymu. Tuomet Šalkauskis, kad ir nebesto- 
vedamas Federacijos priekyje, lankėsi pas švietimo minis- 
terį. Jis protestavo prieš tą smurto aktą, reikalaudamas 
atšaukti, Lydėjusio jį stud. Viliamo liudijimu, buvęs va- 
das pasirodęs “itin griežtas" ir gynęs moksleivių reikalą 
“atkakliai, drąsiai ir kietai". 

“Kaip ateitininkai iš viso turėtų kovoti už jaunesnius 
savo vienminčius, parodo šis inž. A. Damušio (Detroit) 
prisiminimas apie šalkauskio laikyseną: “1931 su visa eile 
kitų' studentų ateitininkų buvau suimtas, kadangi mes 
priešinomės moksleivių sąjungos uždarymui. Po kelių die- 
nų kelis mano draugus ir mane iš daboklės išleido. Tie- 
siai nuvykome į ateitininkų namus, kur posėdžiavo vy- 
riausioji valdyba. šalkauskis mus kiekvieną klausinėjo. Mes 
buvome įelektrinti neeilinio įvykio ir, be abejo, labai spal- 
votai piešėme savo atsikirtimus saugumiečiams. Mums su 
savo pasigyrimais aprimus, šalkauskis ramiai išdėstė au- 
kos reikalą savo įsitikinimams apginti. Kuo aukštesnė idė- 
ja, tuo ji didesnės aukos verta. Ir jeigu kritišku momen- 
tu neatsiranda asmenų idėjai ginti, tai situacija darosi 
labai tragiška. Po tokių žodžių išėjome susikaupę, veng- 
dami pigaus pasigyrimo” 

1932 — Atvirojo laiško metai 


Nors Šalkauskis 1930 Federacijos vairą buvo atidavęs 
į Pakšto rankas, tačiau ir toliau jautėsi moraliai atsa- 
kingas ir po dvejų metų vėl kreipėsi į savo vienminčius. 
Išleidęs tiek atsišaukimų, davęs tiek nurodymų, buvęs va- 
das tikėjosi susilaukti ir atitinkamo aido. Tačiau taip — 
bent jo manymu — nebuvę, dėl to laikė savo pareiga 
dar kartą kelti balsą. Kadangi oficialiu raštu kreiptis ne- 
galėjo, jis pasisakė viešuoju laišku. 

Savo nusiskundimus buvęs vadas pradeda žodžiais: 
“Nuo to atsišaukimo (1930 m.) prabėgo daugiau kaip dve- 
ji metai. Bet ar pastatytieji uždaviniai yra kiek pastūmė- 
ti arčiau realizavimo? Man bent apie tai nieko nežino- 
ma". Kaltę jis pirmiausia meta savo vienminčiams, kurie 
jo supratimu “nepakyla aukščiau nesusipratusios bei in- 
ercinės masės”. Bet ką benorėti, juk kai kurie savo indivi- 
dualistinę linkme bei separatistiniu elgimusi vadai duoda 
tiesiog blogą pavyzdį. Jis konstatuoja “iniciatyvos stoką, 
dvasinę inerciją ir abejingumą principams“. Skaudus ap- 
kaltinimas pačiai rinktinei katalikų visuomenės daliai! 


Tačiau neigiamybių peikimu šalkauskis nesitenkino, o 
pridėjo dar pozityvią dalį, ragindamas prisidėti prie “vyk- 
domojo kultūrinio vajaus”. Jis įsakmiai parodė, kaip re- 
kia “susiprasti, susiorganizuoti, kurti ir kovoti" ir baigda- 
mas suminėjo atliktinus darbus, kurių nenudirbus “kata- 
likams nebus galimybės atsilaikyti gyvenimo lenktynėse 
su idėjiniais savo priešais" (Ideologija, 237 p.). 


Ateitininkai ir šį kartą Šalkauskį suprato. Vienas aukš- 
tas bažnytinės hierarchijos dignitorius jam rašė: “Gėrė- 
jausi, kad atvirame laiške autoritetingai nurodei trūku- 
mus ir griežtai paskatinai juos pašalinti" (Ideologija, 325 
p.). 

Buvo vyr. vadas ir šįsyk buvo elgęsis visai šalkaus- 
kiškai, nes kaltino ne tik savuosius, bet visą visuomenę, 
o ypač tuos politikus, kurie siekia kraštą nuskandinti be- 
idėjiškume, kad tik jiems lengviau pavyktų masę paverg- 

ti. šitieji “neaprėžtos valdžios geidžiantieji politikai", žino- 
ma, “nėra užinteresuoti panaikinti tas silpnybes, Kuriomis 
jie spekuliuoja" (Ideologija, 239 p.). Visi suprato, kad tuo 
jis smogė režimui, suinteresuotam turėti oportunistišką 
visuomenę. Kadangi ateitininkai priešinosi nuskandinti juos 
amorfiškume, jie turėjo būti išstumti iš visuomenės. Joje 
neturėjo būti ir reikštis žmonės savarankūs, tvirtų princi- 
pų ir tiesaus žodžio valdantiem. Tai konstatuodamas šal- 
kauskis nuplėšė kaukę nuo autokratiško režimo veido. 


Tačiau valdantieji taktikos sumetimais to demaska- 
vimo -nepaisė, o iš Šalkauskio laiško ištraukė tik ateiti- 
ninkų kritiką, kuri — kaip jiems atrodė — buvo vanduo 
ant jų malūno. Dėl to oficiozas “Lietuvos Aidas" (1932. 
VII. 8) Šalkauskį vadino “tauriu katalikų". Tą patį šal- 
kauskį, kurį 1928 tas pats laikraštis (Nr. 246) buvo ap- 
šaukęs “kriminalistu", kadangi kritiškais 1926 metais bu- 
vo pasisakęs už plačią demokratų koaliciją ... 


Difficile est satiram non scribere 

VADO IDEALISTO TRAGIZMAS 


“Praėjo jau daugiau kaip dveji metai"... 


šitame atodūsyje atsispindi gili nusvyluso vado tra- 
gika. Jis iš tobulybės aukštybių buvo atnešęs idealus ir 
raginęs pagal juos formuoti visą gyvenimą. Taip, jis tikē- 
josi, ilgainiui būsianti perdirbta visa visuomenė. Žinoda- 
mas gerai sunkenybes tokiam užsimojimui, šalkauskis pa- 
sitenkino katalikais, tiksliau sakant jų jaunimu. Ir 
tai beveik vien besimokančiu jaunimu. Taigi, kreipėsi į 
palyginti siaurą ir kvalifikuotą ratelį, kuris, kaip jis 
manė, galėjo ir norėjo jį suprasti. O pasekmės? “Praėjo 
jau daugiau kaip dveji metai" .. o laukiamų vaisių vis 
dar nėra. 


Tame nusivylime slepiasi amžina kova tarp pirma- 
vaizdžio ir daiktiškos tikrovės. Šalkauskis, platoniškai nu- 
siteikęs ir solovjoviškai pasiryžęs, mažai paisė ribotų tik- 
rovės galimumų — tų mūsų žemiškos buities skaudžių 
siaurumų, dėl kurių neįmanoma idėjų pilnai suvokti ir 
tobulai jų įgyvendinti. Filosofui teoretiku atrodo, kad 
idėjos turi pralaužti kietąjį daiktiškos tikrovės kevalą. 
“Kai žmogus kyla iš žemesnės gyvenimo srities į aukš- 
tesnę ir nusistato idėjomis, nes jos išreiškia ne atsitikti- 
nį proto motyvą, bet tai, kas privalo būti visuotiniu ir 
amžinuoju pirmavaizdžiu, arba idealu, jo idėjos įgauna 
naujos jau prasmės ... Idėja yra čia jau ne bet kuris 
psichologinis motyvas, bet amžinosios vertybės atvaizdas" 
(Kultūros filosofijos metmenys, 37 - 38 p.). Šalkauskis 
norėjo matyti tą atvaizdą nuosekliai ir logiškai realizuo- 

jantis gyvenimo tikrovėje, ir čia jis sutiko savo tragiką. 

Tą tragizmą dar pagilino šalkauskio racionalizmas, 
Jis buvo linkęs manyti, jog pažinti idėją — reiškia ją pa- 
milti, o pamilti idėją reiškia kartu ir norą ją realizuoti. 
Tačiau idealų pažinimas dar ne būtinai veda prie jų 
įkūnijimo, ypač kada turima reikalo su mase. 

Kiekviena masė yra sunki, nerangi, inertiška. Ji daž- 
niausiai tebus instinkto vedama, aistros stumiama; jos fi- 
zinis sunkumas bei idėjinis abejingumas yra didesnis už 
jos pasiryžimą. Ir Šalkauskis tai gerai suprato: “Masės 
gyvenimui bei veikimui geriausiai atitinka tai, kas geriau- 
siai patenkina žemesnę žmogaus prigimtį" (Kultūros fi- 
losofijos metmenys, 39 p.). Dėl to vadui ir sunku masei 
įkvėpti idealizmą. 

Katalikų masė nedaug kuo skiriasi nuo kitų. Ji, be abe- 
jonės, yra geresnė dirva idėjoms, tačiau ir ji nepasiduo- 
da tobulai. Ateitininkų masė, tiesa, savo pažinimu sto- 
vėjo kur kas aukščiau ir turėjo stipresnių sparnų; ji buvo 
tinkamiausias laukas mūsų filosofo užsimojimams. Bet, ži- 
noma, ir ji ne visai galėjo išvengti tų dėsnių, kurie veikia 
kiekvieną didesnę visuomenę, ir dėl to šalkauskis nesulau- 
kė visų tų ryžtingų žygių, į kuriuos ragindamas jis mir- 
tinai pavargo. 

Gal Šalkauskis būtų ir atlaidžiau žiūrėjęs į savo pa- 
tikėtinius, jei vienas atskiras klausimas nebūtų jo ypa- 
tingai įjautrinęs. Tai buvo ateitininkam neesminis moder- 
niškųjų šokių klausimas. Būdamas prieš juos nusistatęs, 
ilgai kentėjo, kol pagaliau pasiryžo lįsti į patį liūto urvą. 

Tai atsitiko 1929 rugsėjo 29, kada Kaune Studentų 
Ateitininkų Sąjungos metinėje konferencijoje turėjo pa- 
skaitą apie “Ateitininkų ideologiją ir josios realizavimą 
gyvenimo praktikoje". Tada tų vadinamų moderniškų 
šokių problema buvo dienos klausimas, kuris visose val- 
dybose bei padalinių sueigose karštai buvo gvildenamas 
ir dėl kurio vyskupai 1928 atskiru ganytojišku laišku bu- 
vo pasisakę neigiamai. Ir šalkauskis pasisakė aštriai apie 
šią “atvirą žaizdą naujųjų kartų gyvenime" (Ideologija, 
219 p.). “Kaip su katalikiškumu sutaikinti laisvas nusi- 

statymas šokių klausimu tų ateitininkų, kurie šoka mo- 
dernius šokius ir tada, kai šie šokiai pasmerkti Lietuvos 
vyskupų? Tokių nesusipratėlių būta net tarp aukštai pa- 
kilusių vadovybės hierarchijoje. Kol mūsų tarpe tokie ne- 
susipratėliai vaidina apsunkinančios medžiagos rolę, mes 
su tokia medžiaga nieko laimėti negalime“ (Ideologija, 
220 p.). 

Pažymėtina, kad ne tik šaunieji kęstutiečiai tuos šo- 
kius šoko, bet ir tokie darbininkiški aktivitiečiai, kad ir 
ne visi, ir ne tik smagios giedrininkės, bet dar tokia 
žymi birutiečių dalis. Krupavičius dėl to pastebi: “Įdomu, 
kad tam vyriausiojo vado draudimui daugiausia neno- 
rėjo paklusti ateitininkės. Jų tarpe, t. y. tuos šokius šo- 
kančių, buvo gana rimtų ir veiklių mergaičių". 


Šis faktas liudija, kad racionaliam šalkauskiui sunku 
buvo suprasti jaunimo irracionalumą, jo emocines staig- 
menas, instinktyvines reakcijas ir visa kita, kas kyla iš 
protui nepasiekiamų jaunuoliškų gelmių. Jokiomis, kad ir 
subtiliausio proto sąvokomis bei kategorijomis nepasinersi 
į tas gilumas, kuriose slypi jaunuoliškumas. Ir šalkaus- 
kis, nors sąžiningai ir bandė, jo nepasiekė, ir dėl to paliko 
už slenksčio, vedančio į pačias jaunuoliškos sielos gelmes 
su jų neatspėjamomis mįsiėmis. i 

Kita kliūtis jaunimui giliau suprasti yra mūsų filo- 
sofo statiškumas, kuris, kaip jau matėme, neleido įvertin- 
ti vienos pagrindinės muzikos savybės — ritmo. Dėl to 
jis traukėsi nuo sinkopių ir šiaip sudėtingesnių ir staigiai 
besikeičiančių ritmų. Jį baugino, kad jie pagauna visą 
žmogų ir kad visa tai vyksta kūniškame artimume — daž- 
niausiai šventadieniškoje draugijoje, kurią glosto melodi- 
jos, gražina šviesa, o tai sudaro tokius burtus, nuo kurių 
tėra vienas išsigelbėjimas: bėgti ir smerkti. 

Aišku, kad vadinamieji moderniški šokiai gali būti ne- 
moralumo kurstytojai; bet reikia paneigti, kad jie savai- 
me jau yra tokie. Dėl to vadui buvo siūlyta ruošti atei- 
tininkams kursus, per kuriuos jie išmoktų dailiai šokti. 
Vadinasi, atimkime iš tų šokių seksualizmo nuodus ir pa- 

likime jiems tą lengvą erotinį dvelkimą, kuris dailina kiek- 
vieną dorą jaunimo šventę. 

Bet vadas pasiliko kietas. “Man rodos, — taip spėja 
Ivinskis, — kad Šalkauskis šį dalyką yra priėmęs kaip as- 
menišką nepasisekimą, dar daugiau, kaip asmens įžeidi- 
mą". Dėl to ir nervinosi, kai jam nepritarei. “Per kokią 
dešimtį metų artimesnio bendravimo, — taip pasako- 
jo dr. J. Leimonas, — aš tik vieną kartą turėjau pro- 
gos pastebėti jį aštriau reaguojant. Tai buvo tuo metu, 
kai jis norėjo uždrausti moderniškus šokius ir nerado vy- 
riausios valdybos tam pritarimo. Tuomet jis demonstraty- 
viai suplėšė savo rezoliuciją". 

žinoma, tie šokiai, kaip jie daugelio buvo šokami, ne- 
buvo nei teigiamas, nei kultūringas reiškinys. Bet nebuvo 
verti nė savonaroliško įnirtimo, kai buvo siūloma pasi- 
mokyti juos šokti sukultūrinta forma. Tačiau šalkauskiui 
buvo tragiška, kad kasdieniškoji realybė taip šiurkščiai 
laužė jo idealias aspiracijas. Jis liko beveik vienas su savo 
nusistatymu, nors jau dveji metai gyveno nebe vienas. 

VI SAVAME ŽIDINYJE: NUO 1927 


“MAMAN ZOE" 


Šalkauskis buvo labai patenkintas, kai 1925 vedžiau 
vieną iš savo studenčių — Oną Jakaitytę. Džiaugėsi to- 
kiu katalikų inteligentų šeimų augimu. Nuo to laiko tin- 
kamomis progomis vis pasiteiraudavo, kaip man sekasi 
dirbti šeimos gyvenimo sąlygomis. Kartu skųsdavosi savo 
viengungio likimu. Tiesa — taip jis išsitardavo — vien- 
gungis pradeda kaip karalius, bet baigia kaip ubagas, ve- 
dęs gi pradeda kaip ubagas, tačiau baigia kaip karalius. 
Tą posakį kol. Stasys po mano vedybų taip dažnai kar- 
todavo, kad manyje kilo tam tikras įtarimas. Buvo jaus- 
ti, kad jis — panašiai kaip jo taip gerbiamas Hello, taip- 
gi amžinas ligonis — ieško savo Maman Zoe, kuri globo- 
tų jį vis labiau pasunkėjančiose gyvenimo aplinkybėse. Ta- 
čiau joks kitas ženklas nepatvirtino mano įtarimo. Dėl 
to ir aš buvau nustebintas, kai 1927 metų Kalėdų žinia 
apie šalkauskio vestuves aplėkė visą kraštą. 


Visa katalikiška Lietuva buvo nustebinta, net sujau- 
dinta. Kodėl? Įterpkime tam paaiškinti šį Alinos Skrups- 
kelienės prisiminimą: 

“Mes, studentės, vaizdavomės profesorių šalkauskį ir 
gyvenime tokį pat, kokį mes jį pažinome per paskaitas. 
Ir kasdien jis mums buvo toks pat rimtas, griežtas. 1927 
vasarą pasklido gandas apie jo planuojamas vedybas. Vie- 
na popietę Palangoje sutikau savo kolegą Antaną T. 
Jis mane nustebino klausimu: “Atspėkite, ką veda Šal- 
kauskis? Naujiena mane pribloškė. Prisiminiau pažįsta- 
mas studentes. Buvau tikra, kad atspėjau: “Panelę MU“. 

Tai buvo vyresnio amžiaus studentė, tikra ‘mokslininkė’, 
nes studijavo matematiką ir gamtos mokslus. Antanas T. 
garsiai nusijuokė: “Na, ir atspėta!'. Aš gyniau savo nuo- 
monę: ‘Ji intelektuali, principinga; nevartoja pudros, ir 
jos suknelės su aukšta apikakle'. Vis dėlto, tikro atsaky- 
mo turėjau laukti iki gruodžio mėnesio". 

Katalikų akyse Šalkauskis buvo būtybė, kuri tik ant 
pirštų galų eina per gyvenimą ir kurios kakta siekia 
žvaigždes. Jo mokslo tyrumas bei jo gyvenimo kilnumas 
jį iškėlė į mums nepasiekiamą tobulybę. Dėl savo asketiš- 
kumo daugelis jį tiesiog laikė šventuoju, kuriam svetimas 
bet koks žemiškumas, prie kurio ir priskaitė meilę kitai 
lyčiai. Dėl to rigoristai nenorėjo, kad jis savo skaistumą 
“suteptų" tokiais jausmais. Aišku, kad Bažnyčia neneigia 
erotikos, turinčios savo paskirtį pačiame Kūrėjo plane. 
Aišku, kad ir Šalkauskis jos neneigė. Bet kadangi turėjo- 
me apsčiai moralistų be gilesnės nuovokos, tai tam tik- 
ruose sluoksniuose susidarė priešinga profesoriaus santuo- 
kai opinija, 

Bet ir daugelis sveikai manančių nusistatė prieš jo 
sutuoktuves. Jie bijojo, kad trapi jo sveikata, kurią grau- 
žė vis labiau besiplečianti liga, visai galėtų palūžti. Jau 
dabar profesorius atrodė kaip tikras ligonis: viena koja 
šlubavo, dėl to jis dažnai svyrinėjo. Eidamas pasirams- 
čiuodavo lazdele. Gaila būdavo žiūrėti į šį liesutį ligūstą 
žmogelį. Daug kam netilpo galvoje, kad toks galėtų ves- 
ti ir dargi tokią temperamentingą gražuolę. Ypač akade- 
miškas jaunimas kraipė galvas. Daug kur į sprendimą 
įsimaišęs bus ir pavydas: kam 41 metus einąs profesorius 
turi vesti 24 metų studentę, kurios žavumas jau ne vie- 
nam studijozui buvo atėmęs ramybę? 

Kaip daugelis ateitininkų tuo klausimu buvo nusista- 
tẹ, sužinome iš Griniaus atsiliepimo: “šalkauskis mums 
atrodė iškilęs aukščiau mūsų žmogiškų galimybių ir že- 
miškų interesų. Jis mums buvo savotiškas kunigas be ku- 
nigystės. Gal dėl to tiek manyje, tiek ne viename mano 
draugų kilo savotiškas nusivylimas, kai patyrėme, kad mū- 
sų profesorius ketina vesti. Mums pasirodė, kad lyg ka- 

žin kas nori jį nutraukti nuo tos aukštumos, kurioje jis 
mūsų dvasioje stovėjo. šitas “nusivylimas” kilo 1927 metais 
vasarą, Kada aš jau buvau baigęs universitetą ir metus 
papildomai mokęsis Prancūzijoje. Tada, vasarą grįžęs atos- 
togų, ne su vienu draugu buvau kalbėjęs, ir mūsų nuo- 
monės sutapo — po vestuvių mūsų profesoriaus aureolė 
nublanks". 

Netikėta žinia atrodė ir S. Sužiedėliui. Bet jis ir jo 
vienminčiai suprato Šalkauskį: “Mums studentams šal- 
kauskis atrodė nepasiekiamas idealas. Traukė jo taurumas, 
žmogiškumas. Kai pasklido žinia, kad jis veda studentę, 
atrodė neįtikima: taip aukštai jį buvo nuo žemės pakė- 
Igs jo dievinimas. Vadinasi, klausė kai kas jo paskaitų; 
skaitė jo raštus ir nesuprato jo pamokymo: Visa yra ge- 
ra, kas sutinka su tiesos, doros ir grožio principais, kurie 
į mus ateina iš amžinybės. Jie apima ir šeimą". 

Kas gi buvo toji Julija Paltarokaitė, kurią profesorius 
ketino vesti? Ji gimė 1904 gegužės 4(17), vadinasi tą 
pačią dieną, kaip ir būsimasis jos vyras. Jos gimtinė — 
Petrelių vienkiemis, Mažeikių apskrityje. Vyskupas Palta- 
rokas buvo jos pusbrolis, jos tėvo vyriausiojo brolio vy- 
riausias sūnus, o ji — jauniausio brolio jauniausioji duk- 
tė. Nuo 1919 Julija mokėsi Plungės, vėliau Telšių gimna- 
zijoje. Ten ji susitiko su gimnazistu Zenonu Ivinskiu, ku- 
ris vyresnę kolegę šitaip apibūdina: “1919 metais rudenį 
man teko ją pirmą kartą susitikti Plungės “Saulės" gim- 
nazijos trečioje klasėje. Julija tada jau buvo panelė ir 
nuo mūsų bamblių laikėsi nuošaliai. Draugavo ji stipriai 
su Emilija Tamulytė; jiedvi buvo neperskiriamos draugės 
iki pat studijų filosofijos skyriuje. Iš anų dienų prisime- 
nu, jog jos abi puikiai lenkiškai kalbėjo. Apskritai jied- 
vi skyrėsi nuo iš žalio kaimo atvežtų gimnazisčių ir savo 
išorine kultūra. Julija buvo tokia lygi, niekam nerodanti 
perdėto entuziazmo. Visi jos judesiai, pati kalba, laikyse- 
na moderuota, lyg iš anksto apskaičiuota. Negalėjau ma- 
tyti, kas jos viduje. Kalbėjausi su Julija lyg per kokį 
šydą. Visi jai turėjome iš tolo respektą. Buvo iš gerų na- 
mų". 


147 


Juliją, baigiančią gimnaziją, įsimylėjo vienas pedago- 
gas, su kuriuo prieš vykstant į Kauną susižadėjo. Tačiau 
ji netapo inspektoriene, nes jai buvo lemta kitaip. 

“Pabaigusi 1924 metais Telšių gimnaziją su “sidabro 
medaliu', ji tų pačių metų rudenį įstojo į filosofijos sky- 
rių, Kur studijavo literatūrą, pedagogiką, meno istoriją ir 
geografiją. Julija jau nuo 1920 metų buvo ateitininkė; Kau- 
ne įstojo į atitinkamą studentų sąjungą". 

Studentė Paltarokaitė kartais užsukdavo ir į mano 
auditoriją. Ji buvo daili, gero elgesio mergaitė, kuri mė- 
go smagią bei kultyvuotą draugiją. Pasižymėdama meni- 
niais gabumais, ji lankė ir meno mokyklą ir, be to, su- 
kosi ateitininkų — menininkų ratelyje, kuris 1926 persi- 
tvarkė į Šatrijos korporaciją. Ir Šalkauskis mėgdavo da- 
lyvauti nuotaikingose sueigose tos korporacijos, kurios 
dvasią ir kryptį jis suformulavo į šūkį: “Menas — grožiui, 
grožis — gyvenimo tobulumui". 

Aišku, susidomėjimas meno problemomis šalkauskį at- 
vedė pas šatrijiečius, bet lygiai taip aišku, kad kitas mag- 
netas buvo jo jausmai studentei Julijai. Su ja, klausan- 
čia jo paskaitų, profesorius buvo susipažinęs viename tų 
vakarų, kurie suvesdavo filosofijos skyriaus studentus ir 
docentus į vieną jaukią šeimą. Tokia proga — apie 1925 - 
1926 metus — “profesorius pirmą kartą sutiko studentę 
Paltarokaitę, ir nuo tų laikų prasidėjo artimesnė pažintis. 
Pirmas ženklas, kad Šalkauskis domisi ja, buvo pobūvio 
laiškas, kuriuo profesorius pareiškė norą pasimatyti; nuro- 
dė susitikimo vietą — čČiurlionies galeriją. Jis niekad ne- 
silankydavo nei pas Paltarokaitę, nei jos nesikviesdavo 
pas save, o susitikdavo kur nors viešose vietose“, — taip 
prisimena P. Vainauskas ir jo žmona Emilija Tamulytė, 
kuri ir Kaune artimai draugavo su Julija ir viena vie- 
nintelė žinojo šią dviejų širdžių paslaptį. 

Viskas būtų buvę gerai, jei ne Julijos Telšiuose duo- 
tas žodis. Norėdamas ir šiuo atžvilgiu būti džentelmeniš- 
kas, profesorius vyko į Žemaičius pasikalbėti su sužadė- 
tiniu. Tasai, visą reikalą gerai suprasdamas, Paltarokaitei 
grąžino laisvę. 

Nors susižadėję stropiai saugojo savo paslaptį, tačiau 
visą matanti prof. Prano Kuraičio akis pastebėjo. “Jam 
ir daliai studentų toks šalkauskio sumanymas nebuvo prie 
širdies", — pasakoja P. ir E. Vainauskai, kurie atidengia 
dar ir šitokią akciją: “1927 metais, tuoj po ateitininkų 
konferencijos Palangoje, tenykščio klebono prel. J. 
Šniukštos kambaryje buvo sukviestas pasitarimas. Jame 
buvo sudarytas 'šalkauskiui gelbėti komitetas’, į kurį įėjo 
prof. Kuraitis ir studentai Dielininkaitis su Lušiu. Jie tu- 
rėjo savo vyriausią vadą atkalbėti nuo vedybų. Tačiau 
Lušys pabūgo tokios misijos, taip kad vieną vakarą tik 
Kuraitis su Dielininkaičiu pajūryje, vaikščiodami su Šal- 
kauskiu, jam išdėstė visą jo sumanymo žalingumą. Jis, 
kantriai abiejų išklausęs, parodė į besileidžiančią saulę 
ir ramiai pasakė: ‘Žiūrėkite, koks gražus saulėlydis ant 
Baltijos jūros’. Taip ir baigėsi “gelbėtojų” žygis. 

Vestuvės įvyko per 1927 Kalėdas Penevėžyje, kur tos 
diecezijos vyskupas Kazimieras Paltarokas sutuokė kurijos 
koplytėlėje. Iš šalies dalyvavo tik kurijos oficiolas kan. 
P. šidlauskas. Jų šventė praėjo taip kukliai, kad niekas 
jos nebūtų pastebėjęs, jei ji nebūtų buvusi tokios įžymy- 
bės vestuvių diena (1927 XII 28). 

Katalikiškoji visuomenė negreit apsiramino. Ypač stu- 
dentija, kaip įsakmiai liudija šis Ivinskio atsiliepimas; 
“Mums atrodė tada, kad Šalkauskis yra kažkoks nepa- 
prastas turtas, kuris priklauso tik katalikų visuomenei, 
visai tautai, ir negali turėti privataus gyvenimo. Jis pra- 
našiškai turi kraštui rodyti kelią, ir jam skirta nuo dan- 
gaus raškyti žvaigždes. Mes nenorėjome matyti, kad ve- 
dybos iš esmės šalkauskio nepakeis. Mes tada nesuprato- 
me, kad Šalkauskis taip pat reikalingas žemiškos globos. 
Mes neįžiūrėjome, kad gera gyvenimo draugė jam kaip 
tik gali sukurti tokias sąlygas, kuriose jis, amžinas pa- 
liegėlis, daugiau nuveiks, negu jis darytų, palikęs vienas". 

“Vedybos, — liudija K. Pakštas, — buvo labai lai- 
mingos. Švelni ir stropi žmonelė filosofo sveikatą ir dar- 
bą pavertė savo gyvenimo tikslu. Ji nuostabiu uolumų 
viską darė, kad palengvintų jo kančias ir vargą. Žmonos 

uoliai prižiūrimas filosofas sustiprėjo ir net daugiau nu- 
dirbdavo". 

Gyvenimas ėjo toliau. “Pasirodė, kad mūsų studen- 
tiški nuogąstavimai nepasitvirtino", pripažįsta Grinius. 
“Šalkauskio moralinė aureolė nenublanko. Jis toliau ėjo 
vyriausio vado pareigas, ir jaunoji jo žmona pasirodė jo 
verta". “Prisiminęs išdailintą anų dienų gimnazistę, aš, — 
taip priduria Ivinskis, — ne kartą stebėjausi vėliau, kaip 
ponia Julija persiėmė šalkauskio gyvenimu, kaip ji sten- 
gėsi savo vyrą suprasti. Tuo ji jautėsi atliekanti tam tik- 
rą misiją". 

Giedri Julijos prigimtis sukūrė nuotaiką, kurioje pro- 
fesorius galėjo ir dirbti ir pailsėti, taip pat ir atsigauti 
nuo tų nepasisekimų, kurie ir jo neaplenkė. Ji tapo jam 
tuo, kuo Zoe Berthier buvo tapusi filosofui Hello. ši bu- 
vo — paties Šalkauskio žodžiais — “išsilavinusi, protinga 
ir nepaprastai gera žmona“, kuri “rūpestingai, tarsi mo- 
tinos globa" globojo savo silpnos sveikatos vyrą. Ką mū- 
sų filosofas ta pačia proga dar pridūrė apie Zoe, pilnai 
tinka ir Julijai: “Ji suprato ir įvertino vyro genijų, to- 
dėl, kalbant apie jį, nedera pralenkti tylėjimu jos nuo- 
pelnų“" (Romuva, I, 80-81 p.), nes Paltarokaitė tikrai 
buvo tapusi jo Maman Zoe. 


Visuomenė dar nebuvo apsipratusi su tuo netikėti- 
numu, kai 1931 gegužės mėnesyje Šalkauskiams gimė sū- 
nelis, kuris buvo pakrikštytas tėvuko ir motinos vardų 
— Julijonu. Tėvų džiaugsmas buvo didelis. Profesorius nu- 
sišypsodamas tarė: “Dabar ir mes ateitininkai su ateiti- 
mi”. 

MŪSŲ "TREčČIADIENIAI" 


šalkauskių privatinis gyvenimas nepažinojo šaunių 
pobūvių, nei triukšmingų puotų, balių. Šalkauskiai gyve- 
no tyliai, kukliai. Svečias retai užkliūdavo — ir tai daž- 
niausiai su reikalu, o ne tik taip sau paplepėti. Užtat 
jie mėgo pakviesti vieną kitą vienmintį arbatos ir su juo 
pagvildenti įvairius principo ar dienos klausimus. Maž- 
daug po 1930 metų ir aš buvau kviečiamas užsukti, ir 
tai pastoviai — kiekvieną trečiadienį 8 val. vakaro. Tokiu 
būdu prasidėjo ‘mūsų trečiadieniai", kurie tęsėsi arti 10 
metų, iki pat Lietuvos nepriklausomybės žlugimo. 


Tikslas buvo drauge nuo kasdieninio darbo pailsėti, 
pasidalinti įspūdžiais, aptarti Lietuvos katalikų padėtį ir 
pramatyti planus. Iniciatyva tiems “trečiadieniams" bu- 
vo profesorius. Jam tuomet jau buvo 40 su viršum me- 
tų. Jautėsi pavargęs ir dėl to nebegalėjo taip veikliai da- 
lyvauti visuomeniniame gyvenime kaip anksčiau, kada dar 
ėjo ateitininkų vyriausio vado pareigas. O vis dėlto dar 
norėjo vairuoti, turėti įtakos. Tai bent iš dalies tikėjosi 
pasiekti per jaunesnį kolegą, kuris jo mintis galėjo neš- 
ti į platesnę visuomenę. Dėl to šis "trečiadienis" jam 
buvo tarsi “štabo pasitarimas". Kaip jis praeidavo? 

Po paskaitos, apie aštuntą valandą vakaro, aš sku- 
binu pas šalkauskius, gyvenusius tuomet Vytauto pro- 
spekto ir Kęstučio gatvės sankryžoje. Duris atidaro daž- 
niausiai ponia Julija, kuri mielu savo šypsniu tuojau su- 
daro smagią nuotaiką. Įveda svetį į vyro darbo kabinetą, 
kur jis jau laukia. 

Kambarys paprastas, tvarkingas, beveik asketiškas — 
kaip pats šeimininkas. Ant rašomojo stalo vos keli pieš- 
tukai, viena kita knyga. Viduryje rašomoji mašinėlė, ku- 
ria rašo savo knygas ir paskaitas. Prie vienos sienos — 
knygų lentynos. Knygų nedaug, vos apie porą šimtų, nes 
profesorius mėgo tik koncentruotą dvasios maistą — sis- 
temas, santraukas, apžvalgas, leksikonus. Juk jam nerei- 
kia minčių. Jam tereikia faktų, vardų, datų, kad patiks- 
lintų savo rašinius. Turinys grynai moksliškas. Vyrauja 
filosofija su pedagogika. Istorijos mažai, dailiosios lite- 
ratūros dar mažiau. Veikalai beveik vien svetimomis kal- 
bomis: prancūzų, vokiečių, rusų, lenkų. Dvi kėdės. Pa- 
veikslų nė jokių. Viskas dvelkia vienuolynu. Čia šalkaus- 
kis tikras vienuolis — domininkonas, tik be habito. 

Čia jis mane sutinka. Rankoje dažnai laiko laikraš- 
tį. Ne bet koks. Paryžiuje rusų emigrantų leidžiamos “Po- 
slednije Novosti" (Vėliausios žinios), kurias redagavo 
mums jau žinomas profesorius Miliukovas. ši tauri 
ir giliai demokratišką asmenybė ir dabar kolegai Stasiui 
taip patiko, kad kartu su broliu Kaziu prenumeravo ir 
uoliai skaitė šį “kadetų” organą. Iš jo man dažnai pa- 
skaitydavo Kokį svarbesnį straipsnį, ragindamas išmokti 
rusiškai, kad ir aš galėčiau naudotis tikrais rusų kultū- 
ros turtais. Taip ir padariau, kas per daug sunkų nebu- 
vo, kadangi savo žmonelės asmenyje turėjau gerą moky- 
toją. 

Tame darbo kabinete neretai rasdavau profesorių žai- 
džiant su savo sūneliu. Šis, kaip ir jo tėvas, tamsaus 
veido ir plaukų vaikutis, buvo tikras gyvasis sidabras. 
Lakstė, krykštavo, tampydavo mamą, kutendavo tėtę ir 
svečiams ramybės neduodavo. Būdamas ir dvasiškai jud- 
rus, visus apiberdavo savo vaikiškai juokingais, bet kar- 
tais ir įdomiais klausimais. Trečiadieniais jam buvo leis- 
ta laukti manęs. Tuoj jis statydavo man tūkstantį klau- 
simų ar rodydavo savo piešinius. Kai kada nunešdavau 
jam kokią vaikišką spalvotą Knygelę. Kitą savaitę jis jau 
papasakodavo savo įspūdžius, kartais tokius, kad juokais 
galėdavai plyšti. 

Būdavo komedija, kada jam reikėjo atsisveikinti prieš 
einant gulti. Mažasis nenuorama pabučiuodavo tėtę, pa- 
duodavo man ranką ir, mamos lydimas, ruošdavosi iš- 
eiti. Tačiau visokiais klausimais dar bandydavo prailgin- 
ti savo gastrolę mūsų tarpe. Kiek pavargęs nuo tokio 
savo gudravimo, jis sumušdavo koją prie kojos, vikriai 
nusilenkdavo ir išsmukdavo. Bet žiūrėk, po kiek laiko jis 
vėl spraudžiasi pro duris. Tėvelis bandydavo jam įrody- 
ti, kad geras vaikas, atsisveikinęs nebegrįžta, į ką Juliu- 
kas atšaudavo: “Aš nenoriu būti geras, aš noriu būti mo- 
kytas!". Kažin kaip ilgai sūnelis dar būtų kamantinėjęs 
savo tėvelius, jei ponia Julija meiliu tvirtumu nebūtų 
jo išvedusi iš kambario. 

Daugsyk teko išgyventi dar ir trečią šio Hnksmo vai- 
dinimo aktą, nes valandžiukei praėjus, išdykėlis vėl įslink- 
davo į kabinetą. Tėtė, nors susiraukia, bet vėl ramiai ima 
dėstyti savo paskaitą apie klusnumą bei mandagumą. 
Apeliuoja į Juliuko sąžinę ir protelį žodžiais ir terminais, 
kuriuos pedagogikos studentai paprastai girdėdavo pro- 
fesoriaus auditorijoje. Jo tvirtinimu, sūnelis turėjo būti 
paklusnus ir elgtis džentelmeniškai. Bet Juliukas nenorėjo 
būti džentelmenas, o vaikas, ir dėl to dažmai išeidavo 
tragikomedija. Darės nejauku matant, kaip teorija dužo 
realybėje. 

Nuo knygų lentynų į šitą keblią pedagogišką padėtį 
žiūrėjo Marija Pečkauskaitė su Marija Montessori, Will- 
mannas su Foersteriu, žiūrėjo ir, sakytum, pašnabždom 
dalinos mintimis apie “teoriją ir praktiką“. Kaip visa- 
da, taip ir tokiais nejaukiais momentais ryžtinga motina 
išgelbėdavo padėtį. Bet toli gražų ne visuomet baigda- 
vosi taip taikingai, nes Juliukas viena proga išsidavė po- 
nios Julijos draugei, kad pats dirželis tai neskaudus, bet 
tik jo geležinė sagtis. Paguldžiusi pagaliau savo simpa- 
tišką nenuoramą, ponia kviečia prie stalo. Pereiname per 
koridorių į valgomajį, buvusį kitoje pusėje. Viduryje ne- 
didelis apskritas stalas, paruoštas vakarienei. Baldų ma- 
žai, sienos beveik plikos. Tik vienas, kitas paveikslas. 
Vienas jų buvo šeimininkės nupieštas pagal vokiečių ro- 

mantiką Friedrichą (1774 - 1840). Tai buvo kopija žino- 
mo kūrinio “Kryžius kalnuose". Neblogai atrodė, nes po- 
nia buvo tam gabi. Gaila, po vedybų ji beveik visai nu- 
stojo lavinus savo talentą. 

Susilaikyti vertė ir taupumas, nes vyras vedė, turė- 
damas skolų, o ji ištekėjo, neturėdama turto. Neturtą dar 
padidino profesoriaus ligos, nes maitinosi pagal tam tik- 
rą dietą ir vartojo brangius vaistus. Tikroji jo virtuvė 
buvo vaistinė, o vaistinė brangiai verda. Nesunku buvo 
pastebėti, kad šeimininkai turėjo sukti galvą dėl pini- 
go, ir patiekalai tad buvo paprasti. Profesorius pasiten- 
kindavo žvirblio, žmona balandžiukės porcija. 

Ponia Julija! Jai ištekėjus, studentės ir šiaip švie- 
suomenės atstovės domėjosi, kaip ji suderins savo dra- 
bužį su profesoriaus principais. Bet jai tai puikiai sekė-' 
si, nes ji ne vieną nustebindavo savo tikrai skoningais 
drabužiais. Ji mėgo klasikinį drabužių stilių, ramias spal- 
vas. Savo namus tvarkė rūpestingai ir estetiškai. “Kartą 
užėjau, — taip pasakojo A. Skrupskelienė, — pas ją su- 
žinoti kokio adreso. Į akis krito valgomasis stalas. Snie- 
go baltumo staltiesė, tvarkingai išdėstytos lėkštės ir sta- 
lo viduryje rausvų gėlių puokštė. Retai kuri Kauno šei- 
mininkė taip kruopščiai padengdavo stalą šiokiadienio 
pietums”. 

Be Julijos pavyzdingo šeimininkavimo gyvenimas šio- 
je šeimoje nebūtų buvęs įmanomas. Bet Maman Zoe 
dėka jis buvo ne tik pakenčiamas, bet ir jaukus. Spindu- 
liuodama savo laime, ji stengėsi ir kitus, o ypač vyrą, 
padaryti laimingą. Dėl to ji niekad nesiskundė savo var- 
gais, nors apgailestaudavo tuos savo nelemtus piniginius 
nepriteklius. Niekad nepastebėjau nė tų kaprizų ar “ner- 
v”, kuriais kartais “serga” ponios. Be tapybos Julija mė- 
go muziką, ypač žavėjosi Mozartu; suprantama, pati bū- 
dama mozartiškai giedri. 

Užkandžių pradžioje toną duodavo ponia, sudaryda- 
ma jaukią atmosferą. Klausinėdavo, kaip sekasi mano 
žmonai ir vaikams. Ypač domėdavosi Birutėle, savo 
krikšto dukra. Ir krikšto tėvas dažnai pasiteiraudavo 

apie ją. Būdavo matyti, kad abu buvo pasiilgę sau duk- 
relės ir Juliukui sesytės; norėjo, kad jis augtų daugia- 
vaikėje šeimoje. Bet, deja ..Trečiadieniais Julija mo- 
kėdavo nubaidyti tuos šešėlius; jai rūpėjo po dienos dar- 
bų vyrui ir svečiui suruošti poilsio bei džiaugsmo vaka- 
rą. 

Profesorius tą poilsį saviškai suprato — greitai kal- 
bą kreipė į visuomenę ir į viską, kas įdomu moksle, po- 
litikoje. Jis apžvelgė praeitos savaitės įvykius ir reiškė sa- 
vo nuomonę dėl būsimų darbų bei lauktinų įvykių. Jo 
žvilgsnis, it kokio prožektoriaus spindulys, spraudėsi į vi- 
sas mūsų gyvenimo sritis. Jis kritikuodavo, kas, jo ma- 
nymu, buvo kritikuotina; tačiau savo žodžius dėdavo lyg 
ant svarstyklių, nes norėjo būti objektyvus. Jis nesiten- 
kindavo kritika, o kaip iš gausybės rago pildavo sumany- 
mus, projektus ir dargi nurodydavo veikėjus, sugebančius 
projektus įvykdyti. 

Nukrypdavo mūsų pašnekesys, žinoma, ir į lengves- 
nes temas. Pavyzdžiui į keliones, kurių apsčiai buvome 
atlikę. Tokiomis progomis paaiškėjo, kad gamta jam ne- 
darė gilesnio įspūdžio; pirmiausia jis matė visuomenę, 
valstybę, Bažnyčią, mokslo įstaigas ir t.t. Jo peizažas 
buvo beveik visuomet idėjinis, kai kada istorinis, retai gi 
geografinis. šitas bruožas krito ir jo svainiui dr. V. Ben- 
doriui į akis: “Kaip dažnai sutinkama abstraktinio ti- 
po asmenybių tarpe, gamta nedarė jam to įspūdžio, ku- 
ri atpasakoja jaučią sensorinio tipo žmonės. Tik jaunat- 
vėje jo turėta gyvesnių įspūdžių stebint gamtą". 

Dar kitas mūsų “trečiadienių" bruožas. Kol. Stasys į 
juos niekad nekviesdavo giminių. Ir tai iš savo patyrimo 
patvirtino dr. V. Bendorius: “Jo santykis su broliais, se- 
serimis, svainiais buvo vienoks, o su pasaulėžiūros drau- 
gais kitoks. Jis net nemėgo, kad tuo laiku, kada pas jį 
susirenka arbatėlės ar vakarienės jo bendraminčiai, bū- 
tų kas nors iš giminių". Tiesa, Šalkauskis griežtai iš- 
skyrė visuomenę iš savo gyvenimo: su gimine visuome- 
nėje jis nebuvo giminietiškas, o giminėje nebuvo visuo- 
meniškas, 

FILOSOFO DRAMA 


Šalkauskis nemėgo idėjinio prieštaravimo. Tiesa, jis 
atsiklausdavo ir kitų nuomonės; tačiau laukė, kad vi- 
sais svarbesniais punktais mes su juo sutiktume. Paju- 
tes per “trečiadienio” pokalbį kokią stipresnę opoziciją, 
kolega Stasys neretai susiraukdavo. Tokiais atvejais Ju- 
lija kokiu linksmu žodeliu prablaivindavo nuotaiką. 


To prablaivinimo metams slenkant vis dažniau rei- 
kėdavo. Žinoma, jis svečiui niekad neatrėždavo, tačiau 
aiškiai pareikšdavo savo nepasitenkinimą. šis jo užsidegi- 
mas ir kitų buvo pastebėtas, jo svainis dr. Vytautas Ben- 
dorius rašo: “Aš greit pastebėjau, kad jis labai nepake- 
lia kalbos, neatitinkančios jo pasaulėžiūrą. Jis turėjo bai- 
mę, kad greta jo šimtaprocentinių pasaulėžiūrinių bend- 
raminčių gali būti žmonės, kurie kokiu nors klausimu 
nesutaria su įuo. Dėl to aš stengiausi nekelti klausimų, 
kuriais mes galima skirtis. Iš paviršiaus nepaprastai val- 
desis, viduje gi jis kentėjo, girdėdamas priešingą jam nuo- 
mong”. 

Pastebėjo tai ir dr. Ona Labanauskaitė, pavasarinin- 
kų veikėja: “Buvome jį pasikvietę į krikščionių demo- 
kratų klubą pasakyti savo nuomonę dėl gruodžio 17 die- 
nos perversmo. Paskui esu buvusi vieną ar du kartus su 
juo posėdyje. Iš tų susitikimų man liko įspūdis, kad tai 
buvo nors mandagus, bet išdidus žmogus ta prasme, kad 
laikė save neklaidingu ir nemėgo prieštaravimų. Girdė- 
jau ir kitus tokią nuomonę reiškiant". 

Būdamas jautrios sąžinės, Šalkauskis negalėjo nepa- 

stebėti šio savo polinkio. Susimąstė. Paprašė mane jam 
nurodyti tas priežastis, kurios daug kam trukdė jį tin- 
kamai suprasti. Jo prispirtas, kitą trečiadienį suminėjau 
keletą tų priežasčių, kurios ateitininkų nuolatos buvo pa- 
sakomos: — Labai abstraktiškas galvojimas, palinkimas 
į nerealistinį spiritualizmą. — Intelektuališkas vienaša- 
liškumas. — Gyvenimo spraudimas į didesnes schemas, uto- 
pinis jo suplanavimas. — Kitų nuomonių nepaisąs “tiesos 
monopolizavimas“. — Sunkiai įveikiama, tik specialistams 
skiriama kalba. 

Tai nebuvo jokie priekaištai, o tik keletas tų punk- 
tų, kuriais daugelis jo bičiulių manė galėsią nors apy- 
tiksliai charakterizuoti šalkauskį. Jais norima buvo pa- 
brėžti, jog pasaulėžiūrą reikia nubraižyti ne vien vertikali- 
nėmis linijomis ir ne tik proto liniuote. Profesoriaus kritika 
norėjo, kad jis ne tik skelbtų “idėjas iš viršaus“, bet 
imtų dėmesin ir “medžiagą iš apačios". Pageidauta, kad ja- 
me mažėtų Platonas ir augtų Aristotelis. 

Šalkauskis viską atidžiai išklausė ir paskui pasisakė 
apie tas “etiketes”, kurios jam priklijuojamos. Tas jo pa- 
sisakymas buvo įsakmus prisipažinimas prie platoniškai 
— solovjoviško idėjiškumo, taigi pasisakymas už idėjos pir- 
menybę prieš tikrovę. Jo aiškinimas skambėjo maždaug ši- 
taip: Kasdienybę reikia kurti pagal aukštesnės tvarkos rei- 
kalavimus. žinau, kad tobulos tvarkos pilnai įkūnyti nebus 
galima. Bet kokiok minties realizavimas atsiliks nuo savo 
pirmavaizdžio. Tačiau tai negali mus sulaikyti nuo idealų 
skelbimo. Žmonija turi pakelti savo žvilgsnį į viršų, kitaip 
ji negali dorai gyventi čia žemai. Nors žinau, kad ji aukš- 
to savo tikslo ir nepasieks, tai vis dėlto reikia pasiragin- 
ti irtis prie jo. Toks stengimasis visuomet ves aukštyn. 
Nesvarbu, kokį aukštį mes pasiekiame. Svarbu tik kopti 
“į kalnus, į viršūnės". 

Paraštėje pridursime, jog tai jo paties studentėms 
giedrininkėms parinktas šūkis. Charakteringa, kad toks 
šūkio parinkimas nebuvo vienintelis; tų pačių 1927 metų 
rudenį jis studentams ateitininkams menininkams pasiū- 
lė “Šatrijos” kalno vardą. Tuometinis pirmininkas Juo- 

zas Grušas paaiškino šio vardo pasirinkimą šitaip: “Pa- 
sirinkdami "Šatrijos" kalno vardą, norėjome pabrėžti savo 
tautiškumą ir įsimbolinti savo pastangas kilti nuo pilkos 
žemės plokštumos“ (Draugas, 1956.X.17). “Bet toks paki- 
limas, — taip tęsė Šalkauskis, — yra tik tada galimas, jei 
atsiras tokių, kurie atidengs tas viršūnės ir rodys kelius 
į jas. Leiskite man būti tokiu atidengėju, kelrodžiu, skelbė- 
ju", 

“Įsitikinęs kad toks "kilimas į žvaigždes yra reika- 
lingas žmonijai, jei ji nori atitikti savo pašaukimą, skel- 
biu jį tvirtai. Mano “tiesos monopolizavimas“ yra ne kas 
kita kaip gilus įsitikinimas. O kas liečia tariamąjį ma- 
no mokslo nepritaikomumą, tai turiu atsakyti: kas žinos 
savo kelionės tikslą, ras visuomet ir kelią į jį". 

Ryšium su tuo įsidėmėtinas šis kun. J. Petrėno pri- 
siminimas: “Studentai — teologai, pratę viską matuoti 
pastoracinės praktikos mastu, kartais ir parūgodavo, kad 
šalkauskis mažai kuo naudingas būsimam kunigo darbui. 
Ir taip kartą vienam studentui, per paskaitą panūdusiam 
profesoriui tokią mintį pareikšti, šis atsakė: “Gera teori- 
ja yra geriausia praktika? *. 

Savo teorijai išdėstyti Šalkauskis rinkosi ir savus žo- 
dinius ženklus — tą nelengvai suprantamą jo rašymo 
būdą. Vieną “trečiadienį" jis pasakė: “Kai dėl savo sti- 
liaus, tegaliu pasakyti, kad jis nėra kokio nors dirb- 
tinio originalumo padaras, o būtinas man žodinis ženk- 
las. 

“Man džiugu, kai kylama nurodyta linkme, man skau- 
du, kai nenorima pasistiebti. Iš mūsų katalikų gyvenimo 
man truputis džiaugsmo, bet kur kas daugiau skausmo. 
Tai toks jau mano kryžius. Nešiu jį kaip auką, kurią 
Dievas kiekvienam, kad ir skirtinga forma skiria". 


Mudu su ponia Julija klausėm jo žodžių, plaukian- 
čių ramiai ir lygiai, kaip visados. Jo kalboje nė krislelio 
išdidumo. Viską išdėstė kukliai. Jutai, kalba žmogus, įsiti- 
kinęs turįs vykdyti tam tikrą misiją. 

Tą vakarą mes nepajutome, kaip trečiadienis virto 
ketvirtadieniu. 

VII TEOLOGIJOS - FILOSOFIJOS 
FAKULTETE: NUO 1926 


NAUJAS PROFESORIAUS TIPAS 


Tokio profesoriaus tipo studentai lietuviai lig ži dar 
nebuvo matę. Pirmus netikrus profesoriaus žingsnius Ėz- 
kauskis bandė tarp 1920 ir 1922 metų Kaune vezurc- 
se Aukštuosiuose Kursuose, o nuo 1922 metų jis m=- 
nosi Universitete filosofijos skyriuje. Visi jo doce=:=5 Jax- 
vienas reiškė vieną kokį specifinį aspekią: Dr77225- 
tis daugiau rytietišką, Bistras daugiau fribourgisži=— ZI- 
raitis su Reiniu įnešė luvenietišką atspalvį Pi: == 
amerikietišką. Visų gi sinteze netrukus pvi àn- 
kauskis ir tapo siektino akademiško molrilio ATI 
Mes laikėme savo pareiga eiti jo pėdomis ir passreni 
jojo dvasia, kurios palaimingą poveikį mas VTAT TIT 
me. Šito naujo profesoriaus tipo brudius ir DT mmg 
mums geriausiai atskleis buvusių jū studeni pssi 
mai. 


Studentai 


Pirmiausia dirstelėkimė | protestas AN R 
visų mūsų krašto kinų nbituvlentai Tanis p Nara 
kur veikė Lietuvos Univerdtelas Mūsų RNWIA aQ NS 
las kartais nebuvo nukalunioje. Aya | ViSMis į 
Lietuvos miestų, turint} por VO ave AN sa 
tai su "kaimo kvapus Uieltathydavw Me Wag A ‘a 
šiol traukinio nebuvo matge, Ne vhat AAA NA, 
rėjo Iš savo vaiko pminryhl Nana". Dleta dain NN 
tokių, kurioma peiėdivo veratia Auhia ANNA NA 
čiomis pamokomla arba alkani APT VMA 


x 


siteto statomiems uždaviniams ne vienas artojo sūnus ne- 


pakankamai buvo priaugęs (Istorijos studentas Zenonas 
Ivinskis). 


Jų profesorius 


“Visus savo studentus Šalkauskis giliai veikė. Kuo? 
Visų pirma savo asmenybe. Žžmogiškoji jo didybė buvo 
jo, kaip pedagogo, paslaptis. Įprastinis jo kreipinys į stu- 
dentą buvo 'draugas'. Tai auklėtiniui buvo paslaugumas, 
daugiau negu būtų buvę pareigos. Jis nesiėmė nė jokių 
priemonių studentų palankumui laimėti. Anas kreipinys 
tebuvo demokratinių santykių su jais išpažinimas. Krikš- 
čioniškai kuklus ir džentelmeniškai paslaugus, jautriai 
apdairus ir kartu teisingai kietas, visada ramios nuo- 
taikos — toks buvo šalkauskis santykiuose su studen- 
tais” (Filosofijos ir pedagogikos studentas Juozas Girnius), 


“Kas man giliausiai yra įsmigęs atmintin, yra šal- 
kauskio elgesys su studentais. šituo elgesiu jis buvo ne 
tik korektiškas, bet tiesiog meilus. Jis vienodai malonus 
buvo tiek su gabiu studentu, tiek su paprasta studente. 
Individualius pokalbius su silpnais mes aiškindavome jo 
pagarba žmogui ir jo palinkimu ieškoti žmonėse gerųjų 
savybių" (Literatūros studentas Jonas Grinius). 


o 


“Kai 1937 metais nusikėliau į Šiaulius dirbti gimna- 
zijoje, tekdavo profesorių kartais sutikti parvažiuojant iš 
stoties pas savo gimines. Jis savo vežime jau iš tolo kel- 
davo skrybėlę, sveikindamas, kartu ir sugėdindamas sa- 
vo mokinį, kuris nebuvo tiek rangus pirmas savosios pa- 
kelti" (Literatūros studentas A. šešplaukis). 


o 


“Užsuka kartą pas profesorių studentas pasitarti dėl 
diplominio darbo. Po geros valandos studentas jo paklau- 

sia: “Gal jus trukdau?'. Tada Šalkauskis, lengvai šyptelė- 
damas, atsakė: “Tai nieko, kaip tik dabar universitete tu- 
rėtų baigtis mano paskaita'" (Kun. Jonas Petrėnas). 


“Kai sutikdavai jį perkimštame koridoriuje, jis pir- 
mas išsilenkdavo iš kelio besiskubinančiam jaunuoliui; 
šypsniu atsakydavo, jei kas jį pastūmėdavo. Į pasveiki- 
nimą visada su vienokia atida atsakydavo“ (Pedagogikos 
studentė Agota šidlauskaitė). 


“1928 pavasarį profesorius su ponia išvyko į užsienius. 
Keli studentai juos pagarbiai išleido. Jautėmės nepapras- 


tai pagerbti, kada iš Vienos kiekvienas iš mūsų gavo po 
padėkos atviruką“ (Z. Ivinskis). 


Pratybos, referatai 


“Šalkauskis nelaikė pratybų laiko gaišinimu; joms 
atsidėjo dideliu rūpestingumu. Kiekvieną referatą išsamiai 
įvertindavo ir šį vertinimą visada parengdavo raštu. Jis 
vertindavo ir koreferentą, lygiai kaip ir diskusiją, į kurią 
nesikišdavo. Vertinimai visada būdavo vispusiški: iš pra- 
džių nurodydavo teigiamąsias savybes, paskui trūkumus. 
Ir pats menkiausias referatas susilaukė teigiamų žodžių. 
Dėl tokio rūpestingumo jo pratybos mums buvo tikroji 
mokslinio brendimo vieta" (J. Girnius). 


“Išklausęs profesoriaus pastabas, ne vienas suprasda- 
vo savo menkystę, tačiau niekas nesijautė visiškai bejė- 
gis” (J. Grinius). 


“prieš perdėtą ar šiurkštokai reiškiamą kritiką šal- 
kauskis referentą užstodavo. Savo kritiką jis mokėdavo 


163 


įvilkti į tokius švelnius formulavimus, kad studentas jo 
pastabas priimdavo už autoritetingą pamokymą“ (Z. Ivins- 
kis). 

|] 


“Studentas parengė darbą, kuriam naudojosi prancūzų 
kalbos šaltiniais. Bet kadangi prastai prancūziškai supra- 
to, tai jo sakiniai buvo taip sujaukti, kad visa auditori- 
ja ėmė juoktis. Paskaitydavo referentas sakinį ir turė- 
davo sustoti, kol nuūždavo juoko banga. Mums niežtėjo, 
ar šis referatas išįudins profesorių iš ramybės. Buvome 
apvilti, nes jis pasitenkino tik ramiu konstatavimu,jog 
referatas turėjęs savybių, dėl kurių auditorija savotiš- 
kai reagavus, ir toliau leidosi į tokią pat korektišką kri- 
tiką kaip visada" (J. Girnius). 


Egzaminai 


“Kiekvienam egzaminui jis buvo paskyręs tam tikrą 
laiką, kuris visiems būdavo lygus. Nebuvo lengvi tie eg- 
zaminai, nes reikėjo ir dalyką gerai mokėti ir mintį tiks- 
liai formuluoti. Kiekvienas gaudavo tokį pažymį, kokio 
buvo vertas" (J. Girnius). 


| J 
“Kada jis negalėjo parašyti patenkinamo pažymio, at- 
rodė, kad profesoriui labiau nemalonu, negu studentui. 


šitoks jo elgesys studijozus labiau paveikdavo negu pa- 
sakyti priekaištai" (J. Grinius). 


| J 

“Studentai pas šalkauskį eidavo laikyti egzaminų ga- 
limai gerai pasiruošę, ir tai ne tiek dėl to, kad jis daug 
reikalautų, bet kadangi profesoriaus orumas tai verste 
versdavo" (Geografijos studentas Vladas Viliamas). 


J 
“Atėjo semestrinių patikrinimų metas. šalkauskis ra- 
miai kreipėsi į maždaug 160 klierikų auditoriją: Ape- 

liuoju į jūsų savigarbą. Rašykite atsakymus į pastato- 
mus klausimus savarankiškai'. Po to padiktavo klausimus 
ir po kelių minučių išėjo. Tai visiems padarė gilų įspūdį. 
Namanau, kad bent vienas būtų išdrįsęs pasidairyti į 
draugo pusę“ (Kun. V. Cukuras). 


Iškyloje 


“Studentų tarpe aš mačiau jį tokį mielą, socialų. Jis 
ramiai šypsodavosi, maloniai kalbėdavo su visais. 1927 pa- 
vasarį mes stropiai ruošėmės pirmai ‘Šatrijos’ iškylai ma- 
žame dvarelyje netoli Kauno. Vežėme didžiulius krepšius 
su visokiais skanumynais ir sėdėjome kokias keturias va- 
landas prie stalo. Popiet Šalkauskis šypsodamasis tarė: 
“Viskas labai gerai; tik kitą kartą nereikėtų tokių ilgų 
pietw. Tada supratome, kokia kančia buvo jam išsėdėti 
tiek valandų prie apkrauto stalo, nuo kurio jis beveik 
nieko negalėjo valgyti" (Al. Skrupskelienė). 


Pagarba visiems 


“Po vienos viešos Šalkauskio paskaitos prasidėjo dis- 
kusijos. Statė klausimus ir viena moterėlė, kuri nieko ne- 
buvo supratusi. Tačiau profesorius gal kokį dešimtį mi- 
nučių jai aiškino" (Teologijos stud. A. Liuima). 


“Man paliko neužmirštamo įspūdžio jo santykis su 
tarnaite bei su kaimo berniuku, ten (Penevėžyje) buvu- 
siu. Jis kreipdavosi į juos su tokia pat pagarba, kaip ir 
į visus kitus: į kunigus bei aukštus svečius“ (Kun. V. 
Balčiūnas). 


“Jo Mandagumas kartais turėdavo jam nemalonių 
pasėkų. Jis važiavo švenčių į šiaulius, vagonas buvo per- 
pildytas. Apie Jonavą jis pasiūlė vienam stovinčiam pi- 
liečiui kiek atsisėsti į savo vietą. O šis, nors buvo stip- 

rios sudėties, iki pat Radviliškio jam vietos nebegrąžino. 
Šalkauskis smarkiai pavargo, bet apie tą nuotykį pasako- 
jo nusišypsodamas" (Dr. Vytautas Bendorius). 


Gyvas idealinis pavyzdys 


Gerą progą jam išreikšti savo pagarbą duodavo pvz. 
vardadienis, kurių vieną aprašo Zenonas Ivinskis: “Mūsų 
delegacijai vadovavo jau baigęs savo studijas A. Tylenis, 
vėliau Kėdainių gimnazijos direktorius. 1926 m. gegužės 
7 prieš piet ėjome pas profesorių. Sustojome prie tada 
medinio tilto. Tylenis ėmė aiškinti, jog visas šalkauskio 
gyvenimas persunktas Kristaus dvasia. Net jo išvaizda 
esanti nepaprasta: panaši į Leonardo da Vinci *“Paskuti- 
nės Vakarienės' Kristų". 

Bet nepaisant to neužginčijamo autoriteto, kurį šal- 
kauskis trumpu laiku buvo įsigijęs, jis pasiliko papras- 
tas ir kuklus. Atžvilgiu į save jis pasiliko ir labai kri- 
tiškas. Antai, atsisakė dėstyti estetiką, kai pastebėjo, kad 
tikro atsakymo į visus klausimus jis neturėjo. “Provizori- 
nius atsakymus sau jis turėjo, tačiau dėl objektyvios jų 
vertės nebūdamas tikras, jis jų nedrįsdavo teigti studen- 
tams, kurie būtų galėję juos priimti kaip galutinį mokslo 
žodį" (J. Grinius). 

Ar po viso to, ką čia išgirdome, nuostabu, kad J. 
Girnius atsiminimus apie savo profesorių baigia šiais žo- 
džiais: “Auklėtoju, kokiu buvo šalkauskis, lieka savo auklė- 
tiniams gyvu visam jų gyvenimui, Auklėtojas jiems visada 
yra gyvas idealinis pavyzdys, kuris apeliuoja būti jo ver- 
tais. Studijų metais buvo tiesiog gėda neįtempti darbui 
visų savo jėgų. Panašiai ir vėliau gyvenime profesorius 
mums lieka sąžinės balsu, perspėjančiu neaukoti tiesos 
oportunistinių pagundų žavesiui, nepasiduoti demagogijai 
visuomeninėje kovoje ir ištikimybėje tiesai, betgi neuž- 
miršti meilės žmogui". 

APGULTOJI TVIRTOVĖ 


Teologijos - Filosofijos Fakultetas, kuriame dirbo Šal- 
kauskis, buvo tikra vakarietinės kultūros tvirtovė, pasta- 
tyta “ant dviejų pasaulių ribos" — Rytų ir Vakarų. Fa- 
kultetas atstovavo vakarietiškam krikščioniškam humaniz- 
mui ir demokratizmui. To fakulteto humanistinį filoso- 
fijos skyrių, jo mokomąjį personalą, sudarė baigusieji 
aukštuosius mokslus Fribourge arba ten gilinę savo studi- 
jas. Kiti mokslinosi Belgijoje, Vokietijoje, Prancūzijoje. 
Buvo aiški vakariečių persvara, palyginus su humanitari- 
nių mokslų fakultetu. šis daugiau rėmėsi senomis Rusijos 
universitetų tradicijomis, turėjęs tiktai vieną kitą profe- 
sorių, ėjusį mokslus vakarų Europoje, Vyravo ir pasaulė- 
žiūrinis sinkretizmas, kuris negalėjo tvirčiau jungti vie- 
non šeimon profesorių ir studentų. Filosofijos skyrius tuo 
atžvilgiu buvo vieningas, atsirėmęs tvirtai į katalikiškos 
pasaulėžiūros pagrindus. 

Katalikiškojo jaunimo žymi dalis, baigusi gimnazijas, 
stojo į filosofijos skyrių. Šie abiturientai dar gimnazijos 
suole buvo prasikišę savo veiklumu ir gabumais. Kiti fa- 
kultetai kartais su pavydu žiūrėjo į rinktinius filosofijos 
skyriaus studentus, kurie čia buvo tokie vieningi su savo 
profesoriais, o budria savo dvasia, veržimusi į mokslą ir 
sveiku visuomeniškumuų darė garbę visam universitetui. 
Teko tokių pagyrimų išgirsti ir iš kitų fakultetų kolegų. 
Gerus atsiliepimus iš universiteto senato pranešdavo prof. 
Pranas Kuraitis, ilgus metus ėjęs fakulteto dekano pa- 
reigas. Filosofijos skyrių jis globojo ir saugojo, kaip savo 

akie lėlytę. Tai buvo “taurus kunigas, kokiu visada gali 
didžiuotis kiekvieno katalikų krašto bažnytinė hierarchi- 
ja" (Z. Ivinskis). Darbas ėjo pakelta nuotaika. Buvo išgy- 
venamas skaistus mokslo rytas prisikėlusioje laisvam gy- 
venimui Lietuvoje, kuriai fakultetas ruošė naujas intelek- 
tualines pajėgas. Labai daug jų davė Lietuvos gimnazi- 
jom, dailiajai kūrybai, mokslui ir visuomeniniam gyveni- 
mui. 


Ypač galima buvo džiaugtis geriausių meno jėgų 
brendimu, kurį esu stebėjęs dėstydamas fakultete lite- 
ratūrą ir dalyvaudamas šatrijos meno draugijoje. Beveik 
visi šatrijiečiai buvo filosofijos skyriaus studentai. Stei- 
gėjas buvo Ignas Petrušaitis, o savo pirmuosius dailiosios 
kūrybos žingsnius pradėjo visa eilė dabar žinomų vardų. 
Čia pirmas savo noveles skaitė judrusis Juozas Paukšte- 
lis iš Šiaulių. Čia išvystė savo talentą Antanas Vaičiulai- 
tis iš Vilkaviškio. Čia tyliame kampelyje rymojo kuklusis 
žemaitis Juozas Tarvydas, kurio gabumai, anot Ivinskio, 
buvo “po gaubtuvu paslėptas žiburys“ ir kitiems atsisklei- 
dė tik 1925, kada rudenį Valstybės teatras pastatė jo dra- 
mą “Per audrą". Juozas Grušas iš šiaulių negailestingai 
pliekė karjeristus. Pirmus savo romanų puslapius atsklei- 
dė marijampolietis Vincas Ramonas. Dainingas savo eiles 
skaitė lyrikė Salomėja Neris. Čia kritiškasis Jonas Grinius 
iš šiaulių visuomet buvo pasirengęs į literatūrinę dviko- 
vą. Juozas Keliuotis iš Panevėžio visus supažindino su Pa- 
ryžiaus meno naujenybėmis. Čia ir žvalusis Antanas Ma- 
ceina iš Prienų, atvykęs iš Vilkaviškio kunigų seminari- 
jos, norėdamas teologiją pakeisti filosofija, greit tapo for- 
muluotojų tų Minčių, kuriomis gyveno jaunieji literatai 
įr visuomenės reformatoriai. 


šitoje “filosofų” šeimoje mielai pasireiškė ir humani- 
tarai.: Bernardas Brazdžionis išbandė tuos trimitus, ku- 
riais jis vėliau drebino visą tautą. Petronelė Orintaitė 
skundėsi “Atviromis žaizdomis", Gražina Tulauskaitė pa- 
sidrąsino su poeziją. Ir Jonas Aistis čia buvo mielas sve- 
čias. Reikia tik po šatrijiečių almanachą “Granitą" pa- 

sižvalgyti, kad suprastum, kaip “filosofai” mokėjo savo 
mintis apvainikuoti menu. 


Skyrius nemažiau buvo turtingas ir mokslo talentais. 
Jautėme pareigą išauklėti naują mokslininkų kartą ir 
tam nesigailėta lėšų. Jei kas iš prieauglio pasižymėjo ga- 
bumais, buvo stengtąsi ilgesniam laikui siųsti į Vakarus 
specializuotis. Tokių būdu Brazaitis pateko į Bonną lite- 
ratūrai, Dielininkaitis į Paryžių sociologijai, Grinius ten 
pat romanistikai, Ivinskis į Berlyną istorijai, Keliuotis į 
Grenoblį prancūzų literatūrai, Lingis į Stockholmą etno- 
grafijai, Maceina į Fribourgą filosofijai, Pankauskas į Leip- 
zigą psichologijai, šerkšnas į Fribourgą ir Neuchatelį fi- 
lologijai, Skrupskelis į Karaliaučių bei Vieną germanisti- 
kai. Jie pateisino viltis, kurias vyresnieji buvo į juos su- 
dėję, ir buvo stengtasi duoti jiems darbą filosofijos sky- 
riuje. Tokiu būdu Maceina atsistojo šalia šalkauskio, Die- 
lininkaitis šalia Maliauskio, Ivinskis šalia Totoxaičio ir 
Penkausko, Pankauskas šalia Reinio, Grinius su Brazai- 
čiu šalia manęs. Nuoširdžiai buvo priimti ir Salys, Keliuo- 
tis, Malinauskas, Vaičiulaitis, Girnius, Starkus, šerkšnas. 


Daugiausia gi filosofijos skyriaus auklėtinių išėjo mo- 
kyti jaunimo aukštesnėse mokyklose. Nemažai jų buvo di- 
rektorių, dar daugiau pagrindinių dalykų dėstytojų. Lie- 
tuvoje buvo kalbama, kad “katalikai užvaldė švietimą, 
socialistai — ekonomiką, o tautininkai politiką”. 


Politika niekad nebuvo palanki teologijos — filosofi- 
jos fakultetui, išskyrus tuos laikus, kai krikščionys demo- 
kratai koalicijoje ar vieni valdė demokratinių seimų lai- 
kais. Teologijos - Filosofijos Fakultetas, mat, buvo at- 
siradę1 Steigiamąjame seime kaip “politikos kompromisas”. 
Kitų jis buvo kenčiamas, bet ir nuolatos puolamas. Toje 
kovoje politika tebuvo įrankis, o gilesnis pagrindas glūdė- 
jo pasaulėžiūroje. Kitos pasaulėžiūrinės grupės filosofi- 
jos skyriuje matė savo ideologinį priešą. Tai buvo, galima 
sakyti, reikšmingiausia pasaulėžiūros kova nepriklausomos 
Lietuvos laikais. 

Kaip ta kova vyko su fakultetu, tiksliau sakant, su 
filosofijos skyrium, kurio pažiba buvo šalkauskis? 


Filosofijos skyrius buvo puolamas nuo pat jo pra- 
džios: puolamas kairiųjų grupių įvairiom progom spaudo- 
je ir seime, Kai 1926 pavasarį kairieji sudarė seime dau- 
gumos koaliciją, puolimai paaštrėjo. Abiturientai buvo įspė- 
jami nestoti į teologijos — filosofijos fakultetą, nes jį 
baigę galį ir negauti vietos mokyklose. Esą neišmintinga 
ir nepraktiška dėl ideologijos statyti į pavojų savo ateitį. 
Vis dėlto nevyko nei išardyti profesūros (jai taip pat bu- 
vo primenama, kad gali darbo netekti), nei atbaidyti abi- 
turientų. Buvome įsitikinę kovoją gerą kovą, ir dėl to 
nesvyruodami gynėme apgultą savo tvirtovę. Gynimo ak- 
cijos siela buvo Kuraitis ir šalkauskis. 

GYNIMOSI AKCIJA 


Kairiesiems 1926 gegužės mėn. paėmus į savo rankas 
vyriausybę, kurią perdavė dr. Leonas Bistras, vienas iš 
filosofijos skyriaus dėstytojų, šiam fakultetui susidarė 
aiški grėsmė. Ligi šiol daryti priekaištai spaudoje, dabar 
imta kartoti ministerių lūpom. Jie prasitardavo sieksią 
fakultetą uždaryti seimo nutarimu. Priekaištams atremti 
fakultetas įteikė vyriausybei memorandumą, suredaguotą 
daugiausia Šalkauskio. Memorandumas apėmė šiuos pen- 
kis punktus: 


1. Išviršinis fakulteto organizacijos principas. Fakul- 
tetas yra kompromiso padaras. Tai modus vivendi tarp 
katalikiškai ir nekatalikiškai nusistačiusių žmonių. Kata- 
likiškoji Steigiamojo seimo dauguma parodė kitos ideo- 
logjos žmonėms daug kompromisinio nuolaidumo (pvz. 
humanitarams). 


2. Išvidinis santvarkos principas. Fakultetas turi tas 
katedras, kurių dalykai priklauso nuo apsisprendimo pa- 
saulėžiūros srityje. Pilietinė laisvė suponuoja laisvę kata- 
likams ir mokslo darbe. Jos negalima paneigti nedarant 
katalikams skriaudos. 


3. Santykiai su humanitarinių mokslų fakultetu. Į tą 
fakultetą stoja žydai, lietuviai ir dalis katalikų. Į filoso- 
fijos skyrių stoja tie katalikai, kurie ieško humanitarinių 
mokslų, suderintų su jų religijos pasaulėžiūra. Tokia padala 
ir tam tikra rivalizacija yra reikalinga, o klausytojų už- 
tenka abiem fakultetam. 

4. Lėšų taupymo klausimas. Filosofijos skyriaus prie- 
šininkai nori sutaupyti 200,000 litų. Tai yra fiktyvus tau- 
pymas, nes pedagoginio fakulteto steigimas atsieitų dau- 
giau. Be to, jei filosofijos skyriaus nebūtų, reikėtų padi- 
dinti humanitarų fakultetą. “Tokiu būdu šaukimasis tau- 
pumo principo ... neturi jokios reikšmės ir įtikinamo- 
sios galios". 

5. Kultūrinės apykantos ir mokyklinės teisybės reika- 
lavimas. “Filosofijos skyriaus panaikinimas, kaipo įžeidžiąs 
kultūrinės apykantos ir mokyklinės teisybės principus, 
būtų pradžią atkaklios kovos, kuri, kaip parodo istorinis 
patyrimas, anksčiau ar vėliau turėtų ... baigtis šitų prin- 
cipų laimėjimu" (Iš Tėvų Marijonų archyvo Romoje). 


* * # 


Gruodžio 17 perversmu tautininkai palyginti leng- 
vai atėjo į valdžią. Sunkiau darėsi valdžioje laikytis, nes 
krašte dar neturėjo užnugario. Prezidento Antano Sme- 
tonos paleistame seime teturėjo tris atstovus. Savo pozi- 
cijas tautininkai griebėsi stiprinti draudimu veikti kitoms 
partijoms. Bet kaip uždrausti priešingos ideologijos sklai- 
dą krašte? Čia ir užkliūta už teologijos - filosofijos fa- 
kulteto. Nuo 1927 metų pavasario tautininkai šiuo atžvilgiu 
perėmė kairiųjų nusistatymą. Teko tado dar uoliau fa- 
kultetą ginti: 1927 metų memorandumu, 1928 gegužės 25 
iakulteto protokolu švietimo ministeriui, 1928 gegužės 31 
arkivyskupo laišku tam pačiam ministeriui: 

“Mes, katalikai negalime pasitenkinti, kad mūsų uni- 
versitetas teduotų aukštąjį lavinimą tik vieniems kuni- 
gams. Universitetas turetų lavinti katalikiškai visus aukš- 
tojo mokslo profesijų žmones: gydytojus, teisininkus, in- 
žinierius, rašytojus, mokytojus ir tt. Jei jau to nėra, tai 
bent viename fakultete privalo būti apsaugotos mūsų vi- 
suomenės daugumos — katalikų — teises“ (Tiesos Ke- 
lias, 1928, 184 p.). 

Puolimams nesiliovus 1929 fakultetas įteikė naują pa- 
reiškimą — šį kartą dėl universiteto statuto reformos pro- 
jekto, kurį švietimo ministeris buvo paruošęs. Jame, be. 

kitko, buvo pabrėžta: “Fakultetas yra ne kas kita, kaip 
kultūrinio Lietuvos visuomenės apsisprendimo išdava. 
Steigiamojo seimo supratimu, jis yra įkurtas kaipo kata- 
likiškas fakultetas, turįs tarnauti katalikų visuomenės rei- 
kalams ir eiti šitą visuomeninę pareigą lygiomis teisė- 
mis su kitais Lietuvos universiteto fakultetais. Katalikų 
visuomenė, sudarydama gyventojų daugumą, tegalėjo pa- 
sitenkinti vienu katalikiškuoju fakultetu, vien kaip mini- 
mumu, darydama kompromisų su kitomis visuomenės 
grupėmis praktinių sumetimų dėliai" (T.K., 1929, 67 p.). 

Visi tie įrodinėjimai nieko nepadėjo, nes tautininkai 
buvo pasiryžę palikti tik teologiją, o filosofijos tik tiek, 
kiek ji — jų akyse — reikalinga būsimiems kunigams. 
Filosofijos skyrius norėta tuojau panaikinti, bet priveng- 
ta konflikto su nunciatūra bei vyskupais, — nes tas 
fakultetas buvo vienas iš konkordatinės sutarties objektų. 
Režimas per pirmą savo universiteto reformą, 1930 
birželio 7, fakulteto santvarkos pakeisti nedrįso. Tai pada- 
rè kitais metais rugpiūčio 14, nesitaręs su konkordato 
partneriu. Tokiu vienašališkuų sprendimu buvo panaikintos 
penkios katedros, iš kurių dvi — sociologijos ir psicholo- 
gijos — priklausė filosofijos skyriui. Be to, vyresnysis 
mokslo personalas iš 38 buvo sumažintas iki 19. 

Po to smūgio darbas tebebuvo galimas tik pasiauko- 
jimo dėka. Dovydaitis dėl ateitininkų moksleivių rėmimo 
buvo grasintas atleidimu ir 1932 vasarą dėl vienos kalbos 
pavasarininkams nubaustas kalėjimu. Istorikui kun. J. To- 
toraičiui, sulaukusiam 65 metų, nebuvo leista toliau skai- 
tyti, nors kitų fakultetų profesoriam toji amžiaus riba 
taip griežtai nebuvo pritaikyta. Privatdocentas dr. A. Ma- 
ceina negavo mokslinio personalo etato ir turėjo tenkin- 
tis fakulteto bibliotekininko vieta. Docentas dr. J. Gri- 
nius tegalėjo dirbti, gavęs teologijos skyriui reikalingos 
krikščioniškosios archeologijos katedros etatą. Dr. Ignui 
Skrupskeliui, Vienoje baigusiam germanistiką, neliko gali- 
mybės patekti į skyrių ir dėl to turėjo pereiti į žurna- 
listiką. Aš buvau atleistas ir 1932 liepos mėn. atsidūriau 
kalėjime. 


173 


Tai tik kelios tų personalinių bėdų, kurios mus suspau- 
dė. Nuskriaustiems “filosofams” remti fakulteto persona- 
las apsidėjo solidarumo mokesčiu, siekiančiu nuo 5 iki. 
7 procentų gaunamos algos. “Reikia pabrėžti, kad žymiau- 
sią to fondo dalį sudėjo geruose etatuose sėdintieji teo- 
logai, tie patys, kuriuos jaunieji filosofijos skyriaus dėsty- 
tojai pasauliečiai kritikuodavo“ ... (Ivinskis). Bet ir ši- 
toje situacijoje mūsų vyresnieji nenuleido rankų. Kuraitis 
ir toliau rūpinosi jaunomis įėgomis: literatūrai jis kvie- 
tė Juozą Brazaitį, sociologijai Praną Dielininkaitį ir 1o- 
tynų kalbai Stasį šerkšną su Juozu Starkum" (Ivinskis). 

Tvirtovė buvo smarkiai apdaužyta: Studentų skaičius 
sumažėjo. Kas mums beliko šioje nepavydėtinoje padėty- 
je? 

“Iškalbingiausias mūsų argumentas, — atsakydavo 
Šalkauskis, — yra mūsų kūrybiškumas". Lyg norėdamas 
įrodyti šio žodžio tikrumą, jis leido vieną veikalą po ki- 
to. Tokiu būdu 1932 išėjo jo “Visuomeninis auklėjimas“, 
metais vėliau — “Lietuvių tauta ir jos ugdymas", 1935- 
36 dar du pedagogikos veikalai, neminint gausingų straips- 
nių. 

Jo pavyzdys mus visus įpareigojo. Nėra tad atsitik- 
tinumas, kad mes tais pat metais, kada mes labiausiai bu- 
vome puolami, davėme reikšmingiausius savo veikalus. 
Visa ši kūrybingumo akcija buvo dalis tos programos, 
kurią buvome užsibrėžę. Visokiems projektams sudaryti, 
padėčiai aptarti ir pasidrąsinti susieidavome beveik kas- 
dien tarp 12 ir 13 val. filosofijos skyriaus profesoriume. 
“Per tuos mūsų kolegų pokalbius buvo paliečiami ir as- 
meniniai rūpesčiai, ir dienos aktualijos, ir nuolatiniai fa- 
kulteto vargai dėl vyriausybės nepalankumo, ir teoretinio 
pobūdžio problemos. Taip pat nebuvo vengiama ir tarpu- 
savės kritikos, nei pajuokavimo. Ir šalkauskis mėgo lais- 
vai pasikalbėti ir pajuokauti. Auditorijoje ir viešose pa- 
sskaitose jis būdavo visada rimtas ir santūrus, bet kole- 
gu tarpe jis mielai juokaudavo. Nors rimtomis filosofijos 
problemomis užimtas, profesorius mėgo žmones. Kontak- 
tą su jais ir net pokalbius a batons rompus. Todėl iš jo 


174 


lūpų kartais tekdavo išgirsti žodžius: “Neskubėkite, dar 
pasišnekučiuosime!' arba “Palydėkite mane, dar pakalbė- 
sime!'" (Grinius). 

“Klaidinga būtų manyti, — dar prideda Ivinskis, — 
kad šalkauskis buvo tik užsidaręs mokslininkas. Jis aka- 
demiko įžvalgumu sekė gyvenimą ir turėjo savo aiškią 
nuomonę apie asmenis, pareigūnus, partijas. Santūriu žo- 
džiu, bet iš esmės stipriai, jis per tokius pokalbius nu- 
pliekdavo tautininkų ‘konsolidaciją’, jų klaidingai supras- 
tos ‘vienybės’ vingius, arivizmą. Bet ir katalikams jis tu- 
rėjo savo žodį — jų vadams ir tai grupei apie ‘Rotušės 
aikštę ”. 

šie pasikalbėjimai nebuvo tik kokia žinių birža, ne- 
buvo nė jokia “aimanavimo siena“, o tikra planų gim- 
dykla. Iš jos išėjo ir pasiryžimas viešai ginti du skyriaus 
narius, režimo itin puolamus — Dovydaitį ir mane. 

1934 buvo suėję 15 metų nuo mano atvykimo Lietu- 
von. Šalkauskis, naudodamasis šia proga, “židinyje? (1934, 
34-50 p. ir 1935, 211 p.) išspausdino platų “biografinį 
rašinį", už kurį džentelmeniškam gynėjui visuomet bū- 
siu dėkingas. Svarbiausio savo tikslo kolega Stasys vis dėl- 
to neatsiekė, nes tautininkų valdžia manęs nesugrąžino 
į seną profesoriaus etatą. Tuomet jis kreipėsi į univer- 
siteto rektorių V. Čepinskį, jam dar gerai žinomą iš. 
šiaulių laikų, o tas, laikydamas mano pašalinimą tik po- 
litinio keršto aktu, mane patvirtino vyr. asistento vieto- 
je, kas man leido tęsti akademinį darbą. (Tokio etato dės- 
tytojų nereikėdavo tvirtinti prezidentui ar švietimo mi- 
nisteriui). 

Ir tame gynime šalkauskis matė ne tik asmeninę, bet 
ir visuomeninę klausimo pusę, grįždamas prie fakulteto 
reikalo tokiu principiniu pasisakymu: “Savo steigėjų su- 
pratimų Teologijos - Filosofijos Fakultetas turėjo laiduoti 
katalikams bent minimumą to autonominio susitvarkymo 
mokslo srityje, nuo kurio katalikai, suinteresuoti savo 
doktrinaline pasaulėžiūra, niekur ir niekados atsisakyti ne- 
gali. šis .. laidavimas rodėsi juo labiau reikalingas aki- 
vaizdoje to liberališkai nihilistinio nusiteikimo, kuriuo yra 


175 


užsikrėtusi žymi dalis mūsų vyresniųjų inteligentų, intelek- 
tualiai susiformavusių rusų universitetų neigiamoje nuotai- 
koje. 

“Tuo tarpu katalikai, pretenduoją į autonominį susi- 
tvarkymą mokslo srityje .. susilaukia dažniausiai dviejų 
priekaištų: pirma, kad jie įnešą į mokslą svetimą jam ... 
tendenciją, ir, antra, kad jie panaudoją mokslo priemones 
savo partyviniams tikslams ... 

“Reikalaudami sau ir apskritai savarankiškoms konfe- 
sinėms ideologinėms grupėms autonominio susitvarkymo 
mokslo ir švietimo srityje, katalikai anaiptol neneigia, kaip 
kad norėtų manyti jų priešininkai, kad mokslas gali būti 
skirstomas į katalikiškąjį ir nekatalikiškąjį. Katalikai tega- 
li kalbėti vien apie Katalikiškąją teologiją, kuri, kaip pa- 
grįsta Apreiškimu, yra mokslas kitokia prasme, negu spe- 
cialieji mokslai ... Negali būti nė katalikiškos filosofijos ... 
Dar didesnė nesąmonė yra ‘katalikiškoji geografija’, ‘kata- 
likiškoji biologija', “katalikiškoji astronomija' ir t. t. Susi- 
pratę katalikai tokios nesąmonės niekados sau nereikalau- 
ja ... Jie tiktai teigia, kad katalikai turi teisę apsidrausti 
nuo antikatalikiškos filosofijos, antikatalikiškos istorijos, 
antikatalikiškos geografijos... 


“Antras priekaištas dėl katalikų partyvumo mokslo 
priemonių panaudojime negali būti katalikams taikomas 
daugiau, kaip bet kuriai kitai ideologinei grupei ... Katali- 
kiškumas, kaip toks, ne daugiau yra partyvus, kaip pav. 
tautiškas arba laisvamaniškas nusistatymas. 


“Tokių nepagrįstų priekaištų nuotaikoje ėjo akcija 
prieš Teologijos - Filosofijos Fakultetą beveik nuo pat jo 
atsiradimo" — pastebi šalkauskis (Židinys, 1934, 8-9 nr., 
194 - 195 p.). Nuo pat fakulteto atsiradimo jisai gynė jį dar 
vienu argumentu, reikšmingu mokslo pažangai, kuriai daug 
padeda atskirų mokslo institucijų rivalizacija. Bet ji gali- 
ma tik tuo atveju, kai yra lygiagretės mokslo institucijos. 
Filosofijos skyrius, lygiagretus humanitarinių mokslų fakul- 
tetui, buvo atsirėmęs vakarietiška universitetų sistema ir 
katalikiška pasaulėžiūra, šalkauskis jį laikė katalikų univer 

siteto užuomazga, tvirtindamas, kad kraštui yra naudinga 
turėti nebe vieną, o du universitetus: 

“Vienintelis krašte universitetas gyvena ir dirba savo 
darbą izoliuotoje padėtyje, be artimesnio bendradarbiavi- 
mo ir taurios rivalizacijos. Tokiu atveju daugelyje specia- 
lybių yra vienų vienas specialistas, kuris kartais negali ras- 
ti kompetetingo kritiko ar net patarėjo savo darbams. Jei 
toks vienišas specialistas nesugeba pasiruošti tinkamų padė- 
jėjų ir įpėdinių, tai pati jo specialybės sritis smunka ilges- 
niam laikui. Be to, vienintelis savo srities specialistas la- 
bai lengvai gali apsileisti ir ramiai snūduriuoti, neturėda- 
mas savo srityje jokių konkurentų. 

“Visai kas kita, jei yra du ar daugiau universitetų ... 
Vieno universiteto trūkumai gali būti naudingai papildo- 
mi kito ... Bene svarbiausia tačiau bus tai, kad ... susida- 
ro labai naudinga mokslinė rivalizacija: kiekvienas univer- 
sitetas stengiasi aukščiausiai iškilti savo mokslinėmis pa- 
jėgomis, patraukti daugiau klausytojų, pasižymėti savo 
moksliniais laimėjimais ... Šita tariamoji akademinė riva- 
lizacija sykiu yra nuoširdus kolegialus bendradarbiavimas, 
nes jisai, tikriau pasakius, yra savitarpinis skatinimasis ir 
savaimingas keitimasis mokslinėmis paslaugomis" (Židinys, 
1940, 2 nr., 179 - 180 p.). 

Mokslinėmis paslaugomis, kad savo krašto kultūrą kel- 
tų, daugiausia buvo susirūpinęs prof. Pr. Dovydaitis. Bet 
jis nemažiau buvo režimo puolamas, kaip ir filosofijos 
skyrius. Tautininkai pyko, kam jis palaiko draudžia- 
mas, bet veikiančias ateitininkų moksleivių kuopas. Gra- 
sino jam atimti duoną, jei nesiliautų. Nesitenkindamas 
toliau draudimu, režimas mėgino nuneigti jo nuopelnus 
mokslui, teskelbdamas jį lėkštu populiarizatorium. Netie- 
siogiai į tai atsakydamas, fakultetas 1935 suteikė filo- 
sofijos daktaro titulą, o metais vėliau šalkauskis gynė 
viešai, pasinaudodamas jo 50 metų sukaktimi, 

šalkauskis neneigė pavojų, gresiančių plačiai užsimo- 
jančiam enciklopedistui, bet toks enciklopedizmas turi ir 
privalumą: “Tu padėjai, — taip jis kreipėsi į Dovy- 
daitį, — savo pastangas tam, kad Lietuva įstengtų jsi- 

jungti į visuotinio mokslo pasaulį, palikdamas pasinau- 
doti Tavo darbo vaisiais tiems, kurie bus jau pašaukti staty 
ti naujus mokslinės kūrybos rekordus" (Ateitis, 1936, 479 p. 
Tuo savęs atsižadėjimo pilnų darbu, “Tu labiausiai esi 
prisidėjęs prie Lietuvos įjungimo į pasaulinį mokslą” 
(480 p.). Dovydaitis tikrai pralaužė mūsų lietuvių izo- 
liaciją; jo nuopelnas, kad lietuviai neužduso intelektua- 
liniame provinciališkume. Ką šalkauskis davė vertikaline 
kryptimi, tą Dovydaitis buvo davęs horizontaline, 


Šalkauskis apie Dovydaitį prabilo dar “židinyje” (1936, 
413 - 424p.), nustatydamas vietą, kuri Dovydaičiui tenka 
ir bendroje mūsų mokslo istorijoje: “Jis stovi viduryje 
tarp mūsų tautinio atgimimo romantikų ir jaunųjų moks- 
lininkų specialistų“ (422p.). 


Aukščiau minėtos intervencijos nėra vienintelės, ku- 
rias šalkauskis yra padaręs mokslo židinio naudai. Tie- 
sa, jis “apgultosios tvirtovės“ negalėjo apsaugoti nuo 
smūgių — ji buvo smarkiai apgriauta, profesoriai skau- 
džiai išpliekti, studentai atbaidomi, absolventai medžiagiš- 
kai skriaudžiami. Kiekvienas toje tvirtovėje buvo sužalo- 
tas, kitas net taip, kad žaizdos niekad nebeužgijo. Bet 
tvirtovė nepasidavė — išliko iki bolševikų okupacijos pra- 
džios. Likviduota buvo bolševikinės J. Paleckio vyriausybės 
1940 liepos 16, padėjus savo parašą ir Vincui Mickevičiui- 
Krėvei, buvusiam ilgamečiui humanitarinių mokslų fakul- 
teto dekanui. Bet dar prieš bolševikų okupaciją, užeinant 
sunkioms Lietuvai dienoms, kai reikėjo universitetui rek- 
toriaus, tai profesoriai tinkamiausiu rado prof. St. šalkaus- 
kį iš to mėtyto ir vėtyto skyriaus! 

O kaip jis, tos griaunamosios tvirtovės vadas, anos 
kovos metu režimo buvo traktuojamas? Vieną dieną 
švietimo ministeris K. šakenis jį išsikvietė ir už nuopel- 
nus Lietuvos pedagogikai įteikė ordiną. Profesorius ap- 
stulbo ir atsisakė imti. Bet pareigūnas brukte įbruko. 
Šalkauskis, džentelmeniškai elgdamasis, taip nedžentelme- 
niškai įam suruoštoje situacijoje, parėjęs namo, palaido- 
jo ordiną giliausiame stalčiuje. 

VIII 1936 METŲ GENERACIJA 


JAUNŲJŲ DEKLIARACIJA 


Apie 1935 metus Šalkauskis dažnai keldavo generaci- 
jų klausimą. “štai, — jis tuomet dėstydavo, — jau beveik 
dešimt metų, kai mes auklėjame jaunimą. Daugelis mū- 
sų studentų ne tik baigė universitetą, bet dar tobulina- 
si Vakaruose ar sugrįžę jau pasireiškia mūsų visuomenė- 
je. Anksčiau ar vėliau mūsų jaunoji karta išsivaduos iš 
mūsų globos. Tą kartą reikia pasveikinti ir jai duoti dar- 
bo, kitaip jos jėgos surugs ir gims nesantaiką, kuri gali 
niekais paversti visas mūsų anksčiau darytas pastangas“, 

Prieš dvidešimt metų, pats dar būdamas studentas, jis 
iš Fribourgo rašė Stockholme betriūsiančiam veteranui 
kun. J. Tumui, darydamas aliuziją į vieną "Turgenevo 
veikalų: “(Veteranas) nesutrukdys mūsų (jaunųjų) dar- 
bo nelemtomis “tėvų! ir ‘sūnų kovos paklaidomis* (1918. 
IV. 16, Mūsų Senovė, Kaunas, 1922, 522 p.). 

šalkauskis, pats veteranu tapęs, dabar tarė: “Sukur- 
kime mes sau tokį ‘senatą’, o užleiskime mūsų jaunik- 
liams 'žemesniuosius rūmus. Na, man vis dėlto įdomu, 
kaip pasireikš mūsų jaunoji karta". 

Vieną trečiadienį jis man pakišo du “Naujosios Ro- 
muvos" numerius, džiaugsmingai tardamas: “štai mūsų 
naujoji karta!". — Kas buvo atsitikę? 

“Naujoji Romuva“, kurios puslapius ėmiau vartyti, 
buvo Juozo Keliuočio įkurtas savaitinis žurnalas. Keliuo- 
tis, steigėjas, leidėjas ir redaktorius, buvo kilęs iš Pane- 
vėžio apylinkės ir lankęs tenykščią gimnaziją. Ten jį pa- 
veikė ateitininkų idealai, bet veikė jį ten ir originalus 

literatūros mokytojas, kun. J. Lindė, žymus prancūzų 
meno kritiko Hippolyte Taine gerbėjas. Individualistiškos 
prigimties Keliuotis pavydžiai saugojo savo laisvę nuo bet 
kokio konformizmo, net ir ateitininkiškojo, ir tarp savo 
vienminčių užėmė kiek nuošalią, bet stipriai ginamą vie- 
tą. Ruošdamasis žurnalistikai, jis filosofijos skyriuje stu- 
dijavo literatūrą bei meną, paskiau tobulinosi dar Pa- 
ryžiaus ir Grenoblio universitetuose, kurių mokslas jį ne- 
mažiau nuspalvino kaip juose vyraująs smagus bei dva- 
singas laisvumas. 

Pasiryžęs į mūsų visuomenę įnešti ir savo toną, Ke- 
liuotis, grįžęs iš Vakarų, įkūrė savo žurnalą. Jis siekė ug- 
dyti visas kultūros sritis, bet turėjo vengti dienos poli- 
tikos. Tokia kryptimi Keliuotis norėjo ne tik sudominti 
katalikus, bet pritraukti ir dalį tautininkų bei santūres- 
nius liaudininkus. Išleisdamas savo savaitraštį, sumanyto- 
jas matė turėsiąs vietą tarp kitų laikraščių. Nuo 1924 
išeinąs “Židinys" rodėsi tik kartą per mėnesį. “Naujosios 
Romuvos" vardą jis pasirinko tiek iš romantiško susiža- 
vėjimo tautos praeitimi, tiek iš pagarbos Šalkauskio leis- 
tajai Romuvai". Bet kai leidėjas, krikštydamas savo laik- 
raštį, neatsiklausė dėl vardo panaudojimo šalkauskio, pa- 
starasis nebuvo patenkintas nedžentelmenišku žingsniu. 

Nesijaudindamas dėl tokių, kaip jam atrodė, “diplo- 
matinių plonybių“, Keliuotis jaunuolišku entuziazmu krei- 
pėsi į šviesuomenę ir rado daug pritarimo. Joje sudarė 
būrelius žurnalui remti — pinigiškai ir idėjiškai. 

Nors Keliuočio sąvokos šalkauskiui atrodydavo dažnai 
kiek miglotos, bet idėjos aiškumą atstojo aukštaitiškas 
jausmingumas bei kūrybiškumas. Keliuotis norėjęs tuo bū- 
du atsverti tai, ką jis vadino suvalkiečių “materializ- 
mu”. 

Toks buvo tas žurnalas, kuriame 1936 pasirodė straips- 
nis “I organiškos valstybės kūrybą” (Nr.8, vasario 23). 
Kaip tas rašinys atsirado? 

Apie 1935 m. grupė ateitininkų, kurie beveik visi buvo 
lankę filosofijos skyrių, išlaikę egzaminus pas prof. St. 
Šalkauskį ir kai kurie dabar tame pačiame skyriuje 

buvo tapę jo kolegomis, kas sekmadienį rinkdavosi tai 
pas prof. K. Pakštą, tai pas dr. Ig. Skrupskelį, ar pas 
privatdocentą dr. A. Maceiną. Tie jaunieji mūsų moks- 
lininkai, kurie buvo (tuo šalkauskis labai džiaugėsi) kartu 
ir visuomenininkai, norėjo statyti tobulesnę Lietuvą. Jie 
žinojo, kad tautininkų dirbtinai ir grynai fiziška jėga pa- 
laikomas režimas anksčiau ar vėliau turės sugriūti. Ne- 
galėdami rankas sudėję laukti įvykių, jie pasiryžo kūry- 
biškai pasireikšti. Būdavo apžvelgiami ir įvertinami die- 
nos politiniai bei kultūriniai įvykiai. Būdingiausias betgi 
bruožas buvo tai, kad tuose pasikalbėjimuose buvo ieško- 
ma konstruktyvių sprendimų. Čia ir gimė noras į tau- 
tininkų režimo tikrovę atsakyti naujos valstybinės sant- 
varkos planu. 

Taip ėjo pasitarimai visą žiemą — iš 1935 į 1936 me- 
tus. “Atsimenu, — pasakoja tam rately veikęs dr. Z. 
Ivinskis, — Maceinos bute priimant galutinį dekliaracijos 
tekstą, ėjo ilgos diskusijos, kokis yra skirtumas tarp 'as- 
mens’ ir 'individo'. Susipainiojome. Maceina, kuris buvo 
vienas iš teksto redaktorių, patiekė aiškias aptartis. Savo 
rankas stipriai buvo pridėjęs ir Skrupskelis, Brazaitis, Die- 
lininkaitis, Keliuotis". 

Apie 1936 vasario pradžią jaunų mūsų visuomenininkų 
“Dekliaracija"" buvo paruošta. Bet kaip ją skelbti? Galimy- 
bės buvo dvi: “Židinys” ir “Naujoji Romuva". Buvo dau- 
giau pagrindo tikėti, kad bus cenzūros praleista “N. Ro- 
muvoje” greičiau nei “židiny". Tai ir nulėmė pasirinkį- 
mą. Keliuotis sutiko. Kad cenzūra neatkreiptų dėmesio, 
nutarta ruošėjų pavardes paskelbti tik kitame numeryje. 
Planas pavyko. Dėl to Šalkauskis man pakišo iškart du 
“Naujosios Romuvos" numerius (1936, 8 ir 9). 

Ana dekliaracija siekta apvaldyti dabartį ir atverti 
perspektyvas į ateitį. Tam pirmiausia apžvelgta netolimą 
praeitis: liberalistinis, demokratinis (seimų) ir autoriteti- 
nis režimai. Negalėdami nei vienai nei kitai iš tų sistcmų 
pripažinti nelygstamos vertės, ieškojo mūsų valstybei nau- 
jų pagrindų. Tam jie siūlė “organiškos valstybės“ kon- 
cepciją. 

Darydami tai griežtu šalkauskiškų metodiškumu, pir- 
miausia išdėstė valstybės santykius su gyvenimo pradais, 
kas duoda jiems progą nusakyti jos santykiavimą su tau- 
ta, individu ir kultūra. Toliau piešė valstybės pagrindus, 
kuriuos turėtų sudaryti autoritetas, laisvė bei solidaru- 
mas, teisingumas ir artimo meilė. Paskutinysis punktas, 
tur būt, daug kam atrodo čia nelauktai minimas, nes mei- 
lē paprastai telaikoma “subjektyviniu žmogaus dvasios 
nusiteikimu". Dekliaracijos autoriai ją laiko ir “stipriu 
visuomeninio gyvenimo ryšiu“ ir tuo pat “visų kitų prin- 
cipų gaivintoja ir palaikytoja". Taip apibūdinę dvasinius 
valstybės pagrindus, autoriai toliau visai konkrečiai piešė 
naujos valstybės gaires: 


Valstybė turi būti reformuojama ir organizuojama 
taip, kad ji patenkintų visos tautos opiausius reikalus ir 
vyriausius siekimus, kad atitiktų mūsų tautos prigimtį ir 
jos gyvavimo sąlygas, kad neįpratintų lietuvių tautos būti 
tik iš viršaus diriguojama ..., bet kad ji pačią tautą, pa- 
čius mūsų krašto gyventojus darytų vis sąmoningesnius, 
aktyvesnius, sumanesnius, sąžiningesnius, ne tik suprantan- 
čius, bet giliai jaučiančius nepriklausomos valstybės pras- 
mę. Šitaip suprantama valstybė turėtų būti organizuojama: 
socialinėje ekonominėje srityje — įvedant korporatyvinę 
santvarką; ideologinėje kultūrinėje srityje — vykdant kul- 
žtūrinę autonomiją, teisinėje politinėje srityje — pertvar- 
kant ir sudarant institucijas, reikalingas teisinei valsty- 
bei. 


Savo planą baigė tokiu kreipimusi: “Išeidami viešu 
kolektyviniu žodžiu, norime bendradarbiauti su platesne 
visuomene ir lojalių diskusijų, bendrų išsiaiškinimų ir 
sutelktinių pastangų keliu prisidėti prie naujos tobulesnės 
mūsų valstybės santvarkos realizavimo“. 


Kas buvo tie drąsuoliai, kurie atsispyrė bendros apa- 
tijos migdymui ir išėjo su konstruktyviniu politikos pla- 
nu, vieninteliu, kuris pasirodė per visą tautininkų valdy- 
mą?! 

Buvo jų 16. Iš jų tik du priklausž vadinamiems 
vyrcsniems — tai Kazys Pakštas ir Balys Vitkus. Kiti 
atstovavo jaunesnei generacijai: Juozas Ambrazevičius, 
Pranas Dielininkaitis, Jonas Grinius, Zenonas Ivinskis, 
Juozas Keliuotis, Antanas Maceina, Ignas Malinauskas, 
Pranas Mantvydas, Česlovas Pakuckas, Jonas Pankauskas, 
Antanas Salys, Ignas Skrupskelis, Antanas Vaičiulaitis. 
Nors šis būrelis ir buvo gana margas profesijos atžvilgiu, 
jį tačiau jungė šalkauskio idėjų lobis bei jo gyvenimo 
pavyzdys. Iš to elito jis ne tik girdėjo jo paties skelbia- 
mą minčių aidą, bet jame įžiūrėjo patį save. Tai tikrai 
buvo jo išsiilgtoji naujoji karta. 

Šalkauskis nemanė pasitenkinti pritarimu tarp keturių 
sienų. Jis pasiryžo prisipažinti prie buvusių savo mokinių, 
kurie viešai taip drąsiai užsiangažavo, ne vien nuoširdžiu 
sveikinimu, bet tiesiog džiaugsmingu pritarimu. Tas šal- 
kauskio žodis labai skyrėsi nuo įprasto jam kritiško susi- 
laikymo bei vidaus mandagumo. šalkauskis rašė: “Bran- 
gieji draugai romuviečiai. Vadindamas jus šitaip, noriu 
pabrėžti, kad mūsų takai yra suėję į vieną platų kelią. 
Man nėra reikalo įsijungti į jūsų sąjūdį, nes aš esu 
jau buvęs jo ištakose. Nuo laiko mano referato “Krikš- 
čioniškoji politika ir gyvenamoji valanda', skaityto 1921 
Pirmajame Lietuvių Katalikų Kongrese Kaune, manyje 
brendo daugelis iš tų idėjų, kurias Jūs taip sistematin- 
gai ir sugestyviai esate pareiškę savo dekliaracijoje. Bet 
iki šiolei mano kelias buvo beveik vienišo kelias. Dabar 
man pasidarė drąsiau ir džiaugsmingiau, matant, kad 
aplink tai, kas man rūpėjo, yra susibūręs gražus ratelis 
jaunų pajėgų, daug žadančių mūsų tautai ir valstybei“ 
(Naujoji Romuva, 1936 nr. 11). 


šalkauskio čia pabrėžiamas idėjų vieningumas nesun- 
ku atpažinti, palyginus su minėta jo paskaita 1921 m. 
Jau pats įžanginis žodis, nors ir charakterizuoja skirtin- 
gus laikus, tačiau dvelkia ta pačia dvasia. Dirstelkime 
tik į šį sugretinimą: 

šalkauskis 1921 


Nepaprastais laikais teko ir 
dar tebetenka mums gyventi. 
Visas pasaulis, karo ir revo- 
liucijos sukrėstas, radosi nu- 
stumtas nuo senų savo pama- 
tų. Vienas dalykas čia tikras: 
kad ir nuplausime savo ran- 
kas, nuplauti savo sąžinės 
pricš istorijos teismą nebeįj- 
stengsime, nes nepaprasti lai- 
kai gamina nepaprastų prie- 
dermių. 


Dekliaracija 1936 


Nepaprastai rimtas pasau- 
lio istorijos momentas žiūri 
mūsų tautai į akis. Rūstūs di- 
delių kaimynų grumojimai ir 
naujo visuotinio karo garsai 
šiurpiu aidu atsimuša į mūsų 
kraštą ir gresia pakirsti jau- 
nas mūsų Nepriklausomybės 
šaknis. Toks momentas reika- 
laute reikalauja sutelkti visas 
tautos jėgas, įtempti protus ir 
valią. 


Šalkauskis 1921 metais pasisakė tiek prieš individua- 
lizme paskendusį konservatizmą iš dešinės, tiek prieš 
“demokratinių masių instinktus, į kuriuos šaukiasi socia- 
lizmas“ iš kairės. Jis ragino vaduotis tokiais motyvais, 
kurie aukštesnėje plotmėje suveda visų pakraipų priva- 
lumus. Tą sintezę randa “amžiname krikščionybės idea- 
le”, tobulai jungiančiame savyje individualizmo ir univer- 
salizmo pirmaprades ir kuris “reiškiasi visuomeninio gy- 
venimo srityje kaipo visuotinasis susidraugavimas laisvės 
ir lygybės principais". 


Penkiolika metų vėliau buvę jo studentai eina pana- 
šiu keliu, oponuodami iš vienos pusės konservatyviam au- 
toritetizmui ir iš kitos — “liberalistinės demokratijos su- 
smulkėjimui bei jos formų sustingimui“, ir kviečia užkop- 
ti į aukštesnį susigyvenimo laipsnį — į “organiškos vals- 
tybės" santvarką. Bet kadangi tą tobulesnį visuomeninį 
laipsnį gali pasiekti tik sutobulėjęs pilietis, reikalinga, 
kad “reformuotųsi ir patys žmonės". Kad šitą reforma te- 
gali vykti tik krikščionybės dvasioje, tai Šalkauskio se- 
kėjams savaime aišku. 

Sugretinti galime ir užbaigas, nes abidvi reikalauja 
to paties — tik kitais terminais: kur mokytojas kviečia 
“padaryti savo programų ir veikimo revizijas“, ten mo- 
kiniai šaukiasi “gilių, realių reformų”. 

Kadangi visa ta dekliaracija yra persisunkusi jų in- 

spiratoriaus dvasia, Šalkauskis drąsiai galėjo prisijungti 
prie jų gretų. Dėl to jis, pasiryžęs su jais kovoti ir ken- 
tėti, šitaip kreipėsi į juos: 

“Aš tiesiu dabar Jums savo ranką ir tariu: Nuo šio- 
lei žygiuokime drauge į laimingesnę tautos ateitį!". 

Šalkauskis neklydo manydamas, jog šis žygis deklia- 
racijos autoriam gali atsieiti labai brangiai, nes tauti- 
ninkai, pavydžiai saugodami savo valdymo monopolį, iš- 
kart pajuto gresiantį jiems iš šių pasiryžėlių pavojų. 
Nutylėti to užsimojimo nebuvo galima, nes pro crnzūrą 
pralindęs projektas jau plačiai buvo gvildenamas. Beliko 
savoje spaudoje, kuriai cenzūra taip pat buvo sava, su- 
drausti tuos jaunus išsišokėlius ir nepatogų jų užtarėją. 

Dekliaracija susilaukė neigiamo atsiliepimo tautinin- 
kų žurnale “Vaire", kur žodžiu kirto tos partijos ideolo- 
gai Cesevičius bei Tamošaitis ir dešiniojo sparno ateiti- 
ninkas Juodeika. Bet labiau už pačią dekliaraciją buvo 
puolamas jos entuziastingas rėmėjas šalkauskis. Jis per 
kelias savaites susilaukė daugiau priešų negu lig tol per 
visą gyvenimą. Pats pasisakė, kodėl jis pakeitė savo tak- 
tiką: 

“Neturiu įpročio su savo kritikais polemizuoti. To prie- 
žastis ne tik mano asmeninės ypatybės, bet ir tas fak- 
tas, kad daugumos mūsų publicistų intelektualinis ir mo- 
ralinis niveau nelaiduojaą polemikos vaisingumo. Bet iš ki- 
tos pusės, Kiek esu pastebėjęs, nereagavimas į kritiką su- 
daro pas kritikus nebaudžiamumo nuotaiką, o tai, žino- 
ma, demoralizuoja žmones. Dėl šitos priežasties esu pa- 
keitęs savo taktiką“ (Naujoji Romuva, 1936, nr. 31-32). 

šalkauskis buvo vienintelis asmuo, su kuriuo Smeto- 
na režimo laikais teikdavosi viešai polemizuoti. šiaip 
prezidentas reikšdavo savo kritiką nepatvirtinimu, nepa- 
kėlimu, išsiuntimu ar kalėjimu. Bet visos šios priemonės 
Šalkauskio atžvilgiu nebuvo patartinos. Prezidentas šį 
kartą nenorėjo viešai pasisakyti. Į žodžių kovą turėjo sto- 
ti dii minores. Pagal juos buvo ir metodai bei termino- 
logija. Rašydamas “Lietuvos Aide” (1936, nr. 442), tauti- 
ninkų oficioze, D. Cesevičius tarp kitko prikišo šalkaus- 

kiui nedžentelmeniškumą, gerokai kultyvuotą asmeninę 
ambiciją, netoleranciją, kurapkos taktiką, asmeninį žnaiby- 
mąsi, polemikos nukreipimą į asmenines vėžes ir nepri- 
sipažinimą prie savo klaidų ... Tokie priekaištai tik api- 
būdino patį oponentą. 

Bet kame glūdi tos polemikos esmė? šalkauskis pri- 
pažino pagrindą tokiai valstybės santvarkos reformai, ku- 
ri, jei ji taptų tikrove, reikštų demokratinės tvarkos įve- 
dimą. Kadangi tuo baigtųsi autoritetinis režimas, tai jo 
atstovai polemikai ėmėsi metodų, būdingų  totalistiniam 
režimui, bet ne visuomet laikytinų džentelmeniškais ir švie- 
siais. Antai, atpasakojant oponento idėjas, kartais buvo 
iškraipoma mintis, o ten, kur trūko argumentų, buvo 
puolamas asmuo. 

šalkauskis tam tikrais polemikos momentais svyra- 
vo, ar beverta tęsti ginčą su tokiu neobjektyviu oponen- 
tu. Bet pati idėja jam buvo tokia svarbi ir jaunieji jos 
autoriai tokių nuoširdžių ir gerų siekimų, kad jis nega- 
lėjo palikti jų vienų. Dėl to neįprastu atkaklumu tę- 
sė polemiką, kuri pirmą ir paskutinį kartą jo veikloje 
turėjo dar vieną atsitiktinį asmenišką aspektą. 

Polemika pakišo jam progą apibūdinti Vairo" redak- 
torių, kurio veikimas ir kitose srityse jau seniai šalkaus- 
kiui knietė širdį. Straipsnyje “Vairo redaktoriaus diskva- 
lifikacijos klausimu“ (Naujoji Romuva, 1926, nr. 31-32) 
jį vadino žmogum, “kuris per kelioliką -savo veiklos me- 
tų daugelį žmonių užgavo savo plunksna ir įnešė daug 
kartumo į visuomeninį gyvenimą“. Gi savo “Atsakyme 
užpultam ‘Vairo redaktoriui" dar pridėjo: Man asme- 
niškai p. Iz. Tamošaitis nieko blogo nėra padaręs; bet 
kaip tik dėl to drąsiau kalbu apie tuos, kuriuos jis yra 
nuskriaudęs savo plunksna, ir apie tą kartumą, kurį jis 
yra įnešęs į mūsų visuomeninį gyvenimą“ (Nr. 38). Dar 
kartą atsakė į klausimą: “Kas kaltas dėl nusitęsusio 
triukšmo ir išblėsusios polemikos?” (Nr. 42). Paskui padė- 
jo plunksną, nes bergždžias darbas toliau polemizuoti. 
“Polemizuoti yra prasmė tada, — taip jis buvo pasisakęs 
dar pačioje pradžioje, — kai yra bent 50 nuošimčių už tai, 

kad kritikai tinkamai supras autoriaus idėjas ir laikys 
savo pareigą prisilaikyti džentelmeniškos polemikos prin- 
cipų. Deja, pas mus toli iki šito minimumo. Tenka dar 
laukti, kad mūsų kultūra pakiltų į aukštesnį laipsnį" (N. 
Romuva, 1936, nr. 31-32). 

“Vieną tik sykį viešai aštriai rykštele paplakė jis opo- 
nentus, kai tie nebebuvo padorūs polemikai, o vien tau- 
tininkų linijos atkaklūs gynėjai, kuriems ne tiesa rūpė- 
jo, tik priešą užrėkti. Kai kas stebėjosi šalkauskio ʻišsi- 
šokimu', gal net kiek ir piktinosi. Bet be reikalo: pats 
Kristus sykį paėmė rykštę. Todėl, susitikęs mieląjį profe- 
sorių, nuoširdžiai jį sveikinau už tą žygį, kurs toli gražu 
nebuvo jam malonus, bet reikalingas. Jis klausydamasis 
vien šviesiai šypsojosi” — prisimena kan. M. Vaitkus. 

šalkauskio išvada iš to viešo susirėmimo: diskutuoti 
gerai, bet auklėti geriau. Dėl to, palikęs šį neveisingą 
žodžių karą, dar tais pačiais 1936 metais išleido veikalą 
“Bendrieji pedagogikos pagrindai". Toliau jis ragino suda- 
ryti geresnę “Inteligentijos koncepciją“, kurios aptarimą 
jis išspausdino “Žžidinyje" (1939, 662 - 672 p.). “Dairyda- 
mies mūsų vad. jaunojoje inteligentijoje, — taip jis ten 
išdėstė, — rasime joje jau nemaža tikrų inteligentų; bet 
šalia jų žymiai daugiau pilnų pretenzijų pusinteligenčių. 
Jiems yra svetimi dvasiniai kultūriniai interesai, jie rei- 
kalaujaą sau gerų materialinių sąlygų ir gausių pramogų, 
jie yra putlūs savo materialiniais laimėjimais ir snobiš- 
kai brangina miesčioniškus papročius. Iš jų tarpo rekru- 
tuojasi jaunoji lietuvių buržuazija. Tokie žmonės nekelia 
visuomeninio susipratimo, neskatina kultūros kūrybos, ne- 
vertina asmeninės laisvės ir neįstengia vaidinti pozityvaus 
vaidmens visuomenės vadovavime“"'. 

"XX AMŽIUS" 


Nesmagi polemika su vairininkais Šalkauskį nuliūdi- 
no, bet greit kitas naujosios kartos pasireiškimas jam 
vėl suteikė džiaugsmo. Lietuvių visuomenė dar nebuvo 
atsidžiaugusi tuo sujudimu, kurį sukėlė Naujoje Romuvo- 
je atspaudinta dekliaracija ir su ja susijusi polemika, 
gaivinusi demokratiškai nusiteikusių piliečių jausmus, kai 
visus nustebino pasirodymas naujo dienraščio, kurio už- 
simojimai, kiek tai buvo galima anais laikais, siekė dar 
giliau. Tai buvo nauja pradžia Lietuvos žurnalistikoje. 
Kaip ji užsimezgė? 

Anais laikais jaunoji katalikų šviesuomenė gyvai 
svarstė naujas idėjas ir naujus veiklos metodus. Taip su- 
brendo organiškoji valstybinės santvarkos idėja, panašiu. 
būdu gimė ir mintis leisti naują modernų dienraštį. 
Toji mintis, reikia pažymėti, išdygo ne tiek iš žurnalisti- 
nių motyvų, kiek iš susirūpinimo pagilinti dvasinį letu- 
vių tautos gyvenimą. Tai svarstė būrelis jaunų kunigų 
ir studentų klierikų, radę gyvą atgarsį ir pasauliečių in- 
teligentų. Jų inspiratorius buvo kun. Stasys Yla, teolo- 
gijos - filosofijos fakulteto vyr. asistentas, dėstęs pasto- 
ralinę teologiją. Jisai 1935 vasarą važinėjo po vakarų Eu- 
ropą, kur studijavo naujus pastoracijos metodus. Domė- 
josi taip pat vakarų Europos katalikų spauda, skiriama 
religiniams klausimams svarstyti. Grįžęs kėlė mintį ir Lie- 
tuvoje leisti religinės kultūros savaitraštį, kuris pakeistų. 
lėkštuosius religinius laikraštėlius, nepatenkinančius dva- 
sinio lietuvių inteligentų alkio. 

Apie 1936 birželio mėn. vidurį Yla savo sumanymą 
pateikė vienam jaunų akademikų pasauliečių rateliui, ku- 
ris Juozo Brazaičio bute, Kaune, buvo dar suspietęs Die- 
lininkaitį, Grinių, Ivinskį, Maceiną ir Skrupskelį. Atsitiko 
taip, kad besvarstant religinės minties savaitraščio klau- 
simą, gauta žinia, kad uždarytas dienraštis “Rytas”, kurį 
redagavo dr. Leonas Bistras. Tasai katalikų dienraštis 
jau ir šiaip sunkiai vertėsi, gi cenzūros nuolat buvo sle- 
giamas, kol visiškai nuslopintas. Negi katalikai turėjo pa- 
likti be savo dienraščio? Kodėl nebandyti leisti naujo ir 
naujais žurnalistiniais pagrindais? ši mintis iškart paga- 
vo visus. A. Maceina su kun. St. Yla nuvyko į “Ryto” 
redakciją, kur dr. L. Bistrui išdėstė reikalą, pridėdami, 
kad laikraščio leidimas pasiliktų buvusios administracijos 
rankose. Bistras nustebo: “Lyg pats dangus būtų man 
jus atsiuntęs. Pavargau per tiek metų vilkdamas šią naš- 
tą. Imkite ir darykite, o aš pats jums patalkinsiu“. 

Sutarta buvo lengvai ir greitai. Bet kokiu vardu 
eis naujas laikraštis? Kun. St. Yla Briuselyje buvo matęs 
“Le Vingtiėme Siēcle”. Kodėl nepavadinti XX Amžium. 
Priėmus tą vardą tuojau buvo ir dalinami skyriai ir nu- 
matomi jų vedėjai. Ir taip žaibiškai buvo sukurtas visas 
planas. 

Bet kas bus redaktorius? Nė vienas iš sumanytojų 
negali imtis to darbo, nes visi užimti tiesioginėmis ki- 
"tomis pareigomis. Reikia ieškoti iš šalies. Yla pasūlė Juo- 
zą Prunskį, jauną kunigą, kuris tuomet buvo apsigyve- 
nes Pažaislyje sveikatos taisyti. Tas sutiko, Bet kadangi 
šis buvo dar naujokas dienraščio darbe, tai visi suma- 
nytojai įsipareigojo iš eilės po savaitę ar dvi globoti re- 
«dakciją ir padėti jam praktiškai. 

Tokiu būdu prasidėjo žurnalistinis darbas, kuris sau 
lygaus neturėjo ne tik Lietuvoje, bet ir užsieniuose, nes 
man nėra žinoma, kad kitur panašiai būtų buvus suorga- 
nizuota laikraščio vadovybė bei redakcijos sąstatas ir kad 
šitaip būtų buvęs pradėtas žurnalistikos darbas jaunų 
žmonių, kurie, būdami visai kitokių sričių žinovai, vien 
idealizmo vedami, dar tampa dienraščio kūrėjais, redak- 

toriais, bendradarbiais ir dar viso sudėtingo techniško bei 
propagandinio darbo vairuotojais ir globėjais. 

Šiai tie aštuoni pasiryžėliai, kurie per 1936 metų Jo- 
nines apdovanojo Lietuvą nauju dienraščiu: Juozas Bra- 
zaitis, dėstęs nuo 1934 filosofijos skyriuje lietuvių lite- 
ratūrą ir jau buvo įgudęs žurnalistikoje, nes anksčiau 
jau buvo redaktoriavęs oficioze “Lietuvoje”. Tyli darbo 
pelė, slapyvardžiu Servus, kurio straipsniais, skirtais dau- 
giausiai vidaus politikai, visuomenė greit susidomėjo. Ryž- 
tingai pasireiškė ir dr. Pranas Dielininkaitis, Kuriam ar- 
čausiai prie širdies buvo darbo žmonių vargų vargeliai. 
Dr. Jonas Grinius visų pirma gvildeno meno klausimus 
ir per juokų skyrių Mirga — Marga įžnybė ne vienam 
visuomeniniam nusidėjėliui. Dr. Zenonui Ivinskiui teko 
vyriausiojo redaktoriaus pavaduotojo pareigos, kurias jis 
vykdė kruopščiu plunksnos darbu, skirtu istorijos te- 
moms bei jų sukaktims. Kunigams atstovavo, žinoma, ne- 
oficialiai, judrusis, plačiai po Vakarus apsidairęs Stasys. 
Yla. Mažiau pasireiškė Juozas Keliuotis, kuris gal kiek 
bijojo konkurencijos savo redaguojamam “Naujosios Ro- 
muvos” žurnalui. Veiklesnis buvo dr. Antanas Maceina, 
kuriam. niekad netrūko sugestijų. Pilnai užsiangažavo dr. 
Ignas Skrupskelis, nors tuo pačiu laiku ant savo pečių. 
dar nešė “židinio” redagavimą. Į tą sąstatą 1939 dar jsi- 
jungė intelektualiai stiprus ir žurnalistiškai gabus Kazys 
Bauba, paskutinis “Židinio" redaktorius, kuris vėliau žuvo 
Stutthofo koncentracijos lageryje. 

šis rizikingas ir net pavojingas planas taip greit te- 
galėjo būti įgyvendintas tik dėl to, kad “Žaibo” spaustu- 
vė davė savo aparatą, kurį valdė “talentingi, patvarūs. 
darbe, nebiją rizikos R. J. Valaitis ir A. Daugirdas", kaip 
konstatavo Brazaitis “Aiduose" (1957, nr. 6). Be jų Ko- 
mercinio apsukrumo ir beribis sumanytojų pasiaukojimas. 
būtų pasilikęs be vaisių. 

Dienraščio steigimas yra milžiniškas darbas, kuriam 
paprastai reikia astronomiškų sumų, nekalbant apie mo- 
ralinį, intelektualinį ir profesinį organizatorių bei redak- 


torių lygį. Kiek reikalaujama iš vienų redaktorių! Teisin- 

gai Bismarckas ne viena proga yra pasakęs: “Iš bet 
kokio redaktoriaus galiu padaryti diplomatą; bet retai iš 
diplomato galėčiau padaryti redaktorių“ Prityrę specialis- 
tai ilgai sau būtų laužę galvą dėl tokio išlaidingo suma- 
nymo, o čia per dešimt dienų jį realizavo keli neturtin- 
gi jaunuoliai, kurių vidutiniškas amžius neprašoko nė 
27 metelių! štai ką reiškia jaunatvės užsidegimas, savęs 
išsižadėjimas ir tvirtas tikėjimas į savo idėjų nejveikia- 
mumą! 

Darbas nuo pradžios sekėsi. Kun. J. Prunskio švel- 
naus, bet įtikinančio paslankumo dėka redakcija Lietu- 
voje priėjo prie daugybės šaltinių ir reguliariai gauda- 
vo žinių iš didžiųjų centrų užsieniuose — iš Paryžiaus, 
Berlyno ir kitur. Maždaug po dvejų metų, kaip jau visas 
aparatas buvo sustatytas ir pačiam laikraščiui laimėta 
daug simpatijų visuose sluoksniuose, Prunskis perėjo į 
Katalikų Veikimo Centrą spaudos reikalų sutvarkyti. Jo 
vietoj atėjo dr. Ig. Skrupskelis. “Man rcdos, — taip Bra- 
zaitis aiškina šį pasikeitimą, — kad dienraščio kolektyvo 
noras turėti aiškią, anose sąlygose galimai kovingesnę li- 
niją, buvo viena priežasčių, kodėl kun. Prunskis paskui 
perėjo į KVC informacijos biuro vedėjus". (Aidai 1957, 
nr. 6, 284 p.). 


Skrupskelis ir šioje redakcijoje buvo savo vietoje. 
Ryžtingas būdamas, jis daug kuo rizikavo. Čia užsimezgė 
vėlyvesnis tragiškas jo likimas, kuris baigėsi šiurpia mir- 
timi toli nuo tėvynės Sovietų priverstinio darbo stovyk- 
loje. “Man dar šiandien prieš akis tebestovi, — taip pa- 
sakojo Ivinskis, — ana “XX Amžiaus" karikatūra, kur Gi- 
ra savo barzda valo Stalino batą. Visas Kaunas tada kva- 
tojos. O Molotovas mūsų pasiuntiniu L. Natkevičiui ir 
min. Urbšiui dėl to darė šiurkščius priekaištus". 

Be redakcinio kolektyvo, reikėjo dar technikinio, su- 
gebančio realizuoti bendradarbių sumanymus. Bet ir čia 
netrūko tų “baudžiauninkų", kurių talentai atitiko jų pa- 
sišventimą, nes kaip pvz. Julius Būtėnas, Antanas Pau- 
liukonis, Pranas Rinkevičius ir Vincas Rygertas sutvarkė 

surinktąją medžiagą, kaip jie laužė puslapius ir įvairiais 
šriftais sugyvino laikraščio “vitriną", tai stebino visus 
skaitytojus. Jų dėka šriftas gyvai užkalbino praeivį. Ir ne 
vienas praeivis tik jo dėka pasidarė skaitytoju, o toliau 
ir prenumeratorium. Ne pigiai jie užsidirbo duoną, nes, 
kaip liudija Grinius, redakcijos narys, “Žaibo” spaustuvės 
darbininkai, o ypač vargšas Rygertas, “niekad nebuvo 
tikri, kai tekstas jau buvo surinktas ir iškoreguotas, kad 
autorius nepanorės paskutinį momentą ką nors pakeisti, 
patobulinti" (Aidai, 1957, nr. 1, 25 p.). Nors jie ir var- 
go, tačiau pasiekė, kad “Amžius" buvo smagus, kūrybin- 
gai judrus ir patrauklus. 

“XX Amžiaus" pasirodymas Šalkauskį didžiai nuste- 
bino. Pirmiausia jį nustebino, kad apatijos pagautoje vi- 
suomenėje galėjo kilti toks sumanymas ir kad jis net 
buvo realizuojamas. Vėliau jį stebino, kad tais pačiais 
metais beveik tie patys žmonės net du stambius darbus 
sugebėjo nudirbti: išleisti dekliaraciją ir suorganizuoti 
dienraštį. Šalkauskis iškart suprato šio rizikingo užsimo- 
jimo reikšmę, amžininkus sveikino ir padrąsino. Jam te- 
buvo kiek nesmagu, kad tas didelis darbas suplanuotas 
bei pradėtas be jo žinios. 

Šalkauskis man kalbėjo: “Nebuvo reikalo slėpti nuo 
manęs šį planą; mūsų jaunieji galėjo nujausti, kad aš 
tokiam sumanymui pritarsiu". Jaunieji gi sumanytojai 
argumentavo: “Kokios gilios įtakos mokytojas beturėtų 
savo mokiniams, yra gyvenimo tiesa, kad joks mokyto- 
jas neturi savo mokinių visam laikui. Kiekviena genera- 
cija ieško savo kelio, nors ir kaip gerbdama tą kartą, 
kuri ją brandino" (Girnius), 

šalkauskis tokiems išvedžiojimams nesipriešino. Tik 
jam rodėsi keista, kad dar nė 30 metų nepasiekę tikisi 
galį apsieiti be tik ką per 50 metų ribą persiritusių. 
Bet ką padarysi: pagimdei tą kartą, tai ją ir turėk! 

Negalėjęs būti nei tėvu, nei krikštytoju to vaiko, ku- 
rį ideologiškai buvo pagimdęs, šalkauskis bent troško tap- 
ti jo dvasios globėju. Dėl to skubinosi nustatyti tas ideo- 
logines gaires, kurių, jo manymu, šis žurnalistinis nauja- 

gimis turėtų prisilaikyti. Kaip tai buvo daroma, pasako- 
ja kun. J. Prunskis: 

“Šalkauskis amžininkams buvo labai artimas žmogus. 
Žinant jo sveikatos ir laiko stoką, jis nebuvo vargina- 
mas techniškais “Ryto" perėmimo pasitarimais ir “XX 
Amžiaus" organizavimu, tačiau dalyvaudavo kai kuriuo- 
se mūsų posėdžiuose, ypač kaip jie būdavo platesnio mas- 
to, dažniausiai pas prof. Pr. Kuraitį, dalyvaujant vysk. 
K. Paltarokui, kartais ir vysk. M. Reiniui. šalkauskis 
mums buvo įkvėpimas, nes priminė mums savo Gyvosios 
Dvasios sąjūdį. Jis net buvo pradėjęs straipsnių seriją, 
pavadintą “Medžiaga XX-to Amžiaus ideologijai", kur dės- 
tė savo pasaulėžiūrą ir pateikė mums užsieniuose besi- 
reiškiančias, mūsų skaitytojams artimas sroves. 

“Nevisada profesorius būdavo su mumis, bet mes vi- 
sada jautėme jo įtaką. Nekartą kilus diskusijoms, mes 
stengdavomės pasekti jo pavyzdžiu, kai jis skatindavo 
objektyviai įžvelgti oponento mintis ir logiškai atskleisti 
jų nukrypimus nuo tiesos. šalkauskis užeidavo į redak- 
ciją, reiškė pritarimą ir tuo mums buvo didelis sustip- 
rinimas tais sunkiais pirmaisiais metais. Ideologiniu at- 
žvilgiu profesorius buvo pati artimiausia asmenybė mūsų 
kolektyvui". 

“Jautėme, kad jo straipsniai “Amžiuje" didelis mūsų 
prestižui laimėjimas. Todėl jų kuo daugiau prašėme. Vie- 
ną kartą nubraukiau jų bendrą užrašą "Medžiaga ... ideo- 
logijai', kuris man nelabai buvo prie širdies. Praslinkus 
kiek laiko susirūpinau, kad nebegauname iš profesoriaus 
straipsnių. Dr. Dielininkaitis išaiškino priežastį Man da- 
rėsi gaila, kad taip pasielgiau ir nusprendžiau šalkaus- 
kio straipsnių daugiau "nebetaisyti'. Toliau vėl gavome 
jo raštus. Vis dėlto, pamaniau, kad profesorius labai jaut- 
rus žmogus”. 

Per “XX Amžių” Šalkauskis išėjo į žurnalistiką, tar- 
tum įgydamas naują katedrą ir naujus savo klausytojus, 
kurie lig tol mūsų filosofo nepažino. Dabar jo žodis sie- 
kė plačiąsias Lietuvos mases, gi jo dvasia ne vieną iš jų 
palietė ir net inspiravo. “Amžius” buvo lyg visam kraštui 

skaitomas pilnutinio gyvenimo kursas. Jame gyvenimo 
reiškiniai ir įvykiai įgavo savo prasmę ir savo vietą pa- 
gal tvarką, plaukiančią iš aukštesnės idėjos. Tai išimtina 
žurnalistikoje laimė, nes dažnai aukštesnė idėja lieka be 
spaudos ir gilesnės įtakos nedaro arba spauda lieka be 
idėjos ir niekam neteikia naudos. “Amžiumi" idėja įgijo 
savo spaudą ir spauda — savo idėją. Jeigu iš karto ir 
negalėjo paveikti platesnių masių, tai jose smigo. Skaity- 
tojai anksčiau ar vėliau pradeda galvoti laikraščio idė- 
jomis. 

Kad amžininkai pataikė į jautrią tautos gyslelę, bu- 
vo matyti iš to, jog per keletą metų prieita iki 26,000 
“Amžiaus” prenumeratorių. Brazaitis teisingai galėjo kon- 
statuoti: “Jei populiarumą galima matuoti tiražo dydžiu, 
tai “XX Amžius" atsistojo lietuviškų dienraščių prieky- 
je" (Aidai, 1957, nr. 6, 284 p.). Ir tai įvyko krašte, ku- 
rio gyventojai, daugumoje žemdirbiai, prie dienraščio dar 
nebuvo pripratę. Pasisekimas būtų buvęs dar didesnis, jei 
ne tie nelemtį suvaržymai iš valdžios pusės. Amžinas cen- 
zūros įsikišimas buvo toks įkyrus ir nekompetetingas, 
kad net viename iškilmingame kariuomenės posėdyje se- 
nukas Šliupas neiškentė nepliekęs cenzorių ir “pasakė 
smarkią kalbą prieš spaudos cenzūrą ir cenzorius, ypač 
prieš tai, kad spaudos įstatymas reikalauja aukšto moks- 
lo cenzo iš redaktorių, bet nereikalauja iš cenzorių. Jakš- 
tui ta Šliupo kalba labai patiko. Jis daug kam paskui pa- 
sakojo apie šliupo pilietinę drąsą pasakyti karaliui į akį 
visą teisybę" (L. Dambriūnas, Aidai, 1953, nr. 3, 120 p.). 

Šalkauskis iš pat pradžios “Amžiaus" reikalą buvo pa- 
daręs savo reikalu. Dėl to jis tuojau ėmė domėtis, kai 
“Hispano” slapyvardžiu pasireiškė naujas bendradarbis, 
Kaip atsirado tas Hispanus? 

Vieną dieną užsuko pas mane dr. Pranas Dielinin- 
kaitis. Tai buvo šaunus vyras, su kuriuo miela buvo su- 
sitikti. Gimęs 1902 Juškų kaime, Vilkaviškio apskrityje, 
mokėsi Kudirkos Naumiestyje ir kurį laiką mokytojavo 
Višako Rūdos — arti Dovydaičio tėviškės — pradžios mo- 
kykloje. Verždamasis į aukštesnį mokslą, jis apie 1924 

įstojo į filosofijos skyrių, kurį po ketverių metų baigė 
gerais pažymiais. Per visą tą laiką jis, apsigimęs visuo- 
menininkas, padėjo ateitininkams bei pavasarininkams ir 
skubinosi į pagalbą darbininkams, kuriems paaukojo vi- 
sus savo talentus. Norėdamas visiškai atsiduoti darbo žmo- 
nėms, jis nuo 1928 iki 1933 Paryžiaus Sorbonoje studija- 
vo sociologiją. Prof. Pranas Kuraitis tą gabų bei judrų 
veikėją, kuris vėliau galėjo pavaduoti Dovydaitį, rūpes- 
tingai globojo. Gavęs doktorato laipsnį, 1933 pradėjo skai- 
tyti filosofijos skyriuje. Siekdamas statyti darbą Lietuvoje 
ant krikščioniškų pamatų, Dielininkaitis lankė fabrikus ir 
lūšnas ir tapo Krikščionių Darbininkų Sąjungos aktyviau- 
siu veikėjų, vicepirmininku. Taigi šį vyrą susirūpinimas 
ištobulinti “XX Amžių“ vieną dieną atvedė pas mane. 
“Anksčiau, — taip jis smagiai tarė, — jūs, vyresnieji, 
kvietėte mus į savo darbą, dabar kviečiame jus į mūsų 
darbą. Padėkite!'". Negalėjau atsakyti tokiam kvietėjui to- 
kiam rimtam reikale. 

Tuo laiku Ispanijoje kaip tik buvo suliepsnojęs pilie- 
tinis karas, kuris jaudino ir Lietuvos katalikus. Dėl to aš 
jaunam savo bičiuliui pasiūliau eilę straipsnių ta tema. 
Netrukus “Amžiaus" šeštadienio numeris pradėjo pirmą 
straipsnį, užvardintą “Strategija ties Madridu”. Kas antrą 
šeštadienį pradėjo rodytis naujas toks rašinys. Man rū- 
pėjo parodyti, kad Ispanijoje daug kas xreformuotina ir 
kad katalikai turėtų vykdyti tas reformas. Kadangi skai- 
tytojai domėjosi tais straipsniais, aš pasidariau nuolati- 
niu “Amžiaus" bendradarbiu. Dielininkaitis buvo pagimdęs 
“Hispaną". 

Buvo sutarta laikyti autoriaus pavardę paslaptyje. 
Ir Šalkauskis iš pradžios nežinojo, kas slepiasi po šituo 
pseudonimu. Bet jau po antro straipsnio sakėsi jaučiąs 
autorių. Nuo to laiko kiekvienas Hispano straipsnis “tre- 
čiadieniuose" buvo išdiskutuojamas. Šalkauskis pritarė 
bendrai linijai, patardamas laikytis dėsnio "Fortiter in 
re, suaviter in modo". 

Jis tuoj įžiūrėjo naują galimybę savo pažiūroms 
skleisti. Siūlydavo naujas temas, nukreipdavo dėmesį į 

naujus aspektus, net imdavo redaguoti stilistines formu- 
les ir pakišdavo darytinas išvadas. Jis kartais taip uo- 
liai užslangažuodavo, jog galėjai manyti, kad jis pats bu- 
vo “Hispanus”. 

Tai buvo tikras jo mesijanizmo išsiveržimas, nes kas 
jam atrodė tinkama savo apaštalavimui, tas turėjo jam 
padėti: žurnalai ir laikraščiai, ateitininkai ir pavasarinin- 
kai, teologai ir filosofai, mokslininkai ir politikai, rašyto- 
jai ir kalbėtojai, vyskupai ir vikarai — visi. Kaip jis nu- 
džiugdavo radęs “Hispano” rašiniuose savo sumanymų at- 
garsį! Bet lygiai taip nustebdavo, jei jo sugestijomis ne- 
pasinaudodavau. Kartais net kiek ir nervinosi. Turėjau 
jam įrodyti, jog rašytojas ne visuomet gali naudotis iš 
šalies gautomis mintimis, nors jas į savo planą ir buvo 
įtraukęs, nes dažnai plunksna veda jos vedžiotoją visai 
kitu keliu prie numatytojo tikslo; stilistika taip pat turi 
savo logiką. “Yra tik viena logika — proto logika“, jis 
tuomet atsakydavo negalėdamas suprasti, kad rašytojas, 
naudodamasis kalba, susiduria su kitomis problemomis, ne- 
gu filosofas su savo sąvokomis. Buvo aišku: žodis jam 
buvo ideograma, man gi stilistikos priemonė, 


Salkauskis greit suprato tiesą senos organizatoriaus 
taisyklės: ką kitų rankomis padarei, pats esi padaręs, ir 
džiaugėsi, kad nuo 1936 metų Joninių galėjo ir kitomis 
plunksnomis rašyti. Koks kitas filosofas galėjo džiaugtis 
galimybe per savo mokinius pasiekti kone visą tautą? 
O “XX Amžius" nešė Šalkauskį iki pat Lietuvos ribų. 

IX PASKUTINIS BANDYMAS 


“LIGŲ MAIšELIS" 


Kas šalkauskį težinojo iš jo darbuotės, tas galėjo ma- 
nyti turįs reikalo su tvirtos sudėties,  nesugriaunamos 
sveikatos žmogum. Ir kaip jis būtų turėjęs nustebti, iš- 
vydęs liesutį, išvargusį žmogelį, kurį įvairiausios ligos 
graužte graužė. “Jis, žemaitiškai tariant, buvo tikras “li- 
gų maišelis’. Buvo aišku, jog tik jo stipri valia ir jo dva- 
sia, lyg kokie statinės lankai, apjungė ir saugojo, kad tas 
jautrus kūnas nesubyrėtų" (Ivinskis). 


Šalkauskis nuo pat užgimimo buvo silpnas, ligūstas, 
jo sveikata pradėjo šlubuoti jau iš mažens. Rodos, netu- 
rėjo taip būti. nes jo tėvai ilgaamžiai — abudu išgyveno 
per 80 metų. Mažai tepadėjo ir rūpestinga mediciniška 
jo tėvo, gydytojo, priežiūra. Dėl to šiaulių gimnazijoje 
turėjo pakartoti vieną klasę, o vėliau dėl silpnų plaučių 
iš Maskvos išvykti į sausesnį Turkestaną, kur klimatinis 
gydymas jį sustiprino. Kai jį 1917 pirmą kartą išvydau 
Fribourge, nebe daug metų daviau tam trapiam sudžiū- 
vėliui, kuris permestas iš sauso ir giedro Turkestano į 
kur kas drėgnesnę šveicariją, čia gerokai susilpo. Iš šito 
krašto, kurio ir virtuvė taip mažai atitiko jo dietinius 
nuostatus, Šalkauskis grįžo į Lietuvą su įsigalėjusia mi- 
grena ir visokiais virškinimo negalavimais. Nedaug vilties 
davė jam direktorius tos sanatorijos, kurioje jis apie 1925- 
26 metus kartu su Pakštu ir Krupavičium gydėsi Latvi- 
joje; pastarajam direktorius pareiškė, jog “Šalkauskis ser- 
ga nepagydoma liga, ir medicina gali tik lėtinti jos el- 
g3”. Kuo gi mūsų profesorius sirgo? 

Į šitą klausimą gali atsakyti dr. Domas Jasaitis (Tam- 
pa, Fla.) “Baigęs medicinos studijas, — taip jis rašo, — 
aš įsikūriau Šiauliuose ir pradėjau dirbti kaip gydytojas 
1925. Tų pačių metų pavasarį sukūrėme šeimos židinį su 
Sofija Lukauskaite. Tuomet ir suartėjau su visa šalkaus- 
kių šeima. Dirva buvo tam palanki. Dr. J. šalkauskio ir 
adv. S. Lukauskio dvi patricinės tuometinių Šiaulių šei- 
mos buvo prieteliškai susigyvenusios ir bičiuliškai suartė- 
jusios nuo XX amžiaus pradžios. Vėliau jos net susigi- 
miniavo ... St. Šalkauskis dažnai lankė tėvų namus. Jis 
praleisdavo juose Kalėdų, Velykų ir dalį vasaros atostogų. 
Ir ilgesnio ar sunkesnio susirgimo atveju jis visuomet par- 
vykdavo į juos ir rasdavo juose užuovėją ir nepaprastą 
motinos ir sesers globą. O medicinos rūpesčiai, St. šal- 
kauskiui būnant šiauliuose, atitekdavo man, nes jau buvau 
tapęs šalkauskių namų gydytoju“. 

“Tų ligų St. Šalkauskiui galo nebuvo... Labai dažnai 
jį kankindavo sunki migrena. Ji nesiduodavo apvaldoma 
net stipriems analgetiniams vaistams. Nuolatiniai virškini- 
mo sutrikimai irgi buvo jam gerai pažįstami. Trumpalai- 
kiai ir ilgalaikiai gripai dažnai jį iš pasalų užpuldavo. 
Tai nebuvo mirtingos ligos, bet vis tiek pasikartodamos 
išsemdavo jo fizines pajėgas ir prislėgdavo kūrybines ga- 
lias. šalia to jis turėjo regėjimo organų sutrikimą. Il- 
gas savaites jis beveik negalėjo matyti viena akimi. Akių 
ligų specialistai baiminosi dėl prasidėjusios akies tinklai- 
nės atsiskyrimo (ablatio retinae). Nors ilgainiui ta grės- 
mė nuslinko. bet ir vėliau jo akys dažnai pavargdavo. 
Neretai tą nuovargį sekdavo jau minėti galvos skausmai. 
Nors jis tarėsi ir Lietuvoje ir užsienyje su garsiais gy- 
dytojais, bet tikros priežasties, sukeliančios migrenas, ne- 
pavyko išaiškinti". 

“Metai iš metų tie negalavimai stiprėjo. 1932 vidur- 
žiemyje jam teko persirgti sunkia influenza. Jai pasi- 
baigus, jo nuolatiniai negalavimai tapo grėsmingesni. 
Be to, pirmą kartą pasireiškė lengvi eisenos sutrikimai. 
Kiek sustiprėjęs, jis nuvyko į Vieną pasitarti su gar- 
siais vidaus ligų gydytojais ir neurologais. Ilgi, sudėtingi 

klinikiniai tyrimai įgalino padaryti diagnozę: arterio scle- 
rosis multiplex. Pagulėjęs kelias savaites ligoninėje, nega- 
lingas grįžo į šeimos gūžtą — šiaulius. Parsivežė su sa- 
vim ilgą sudėtingų mediciniškų nurodymų litaniją. Jos 
vykdymas užtruko beveik dešimtį savaičių. Beveik kas- 
dien teko jį lankyti ir atlikti įvairius terapeutinius veiks- 
mus. Didelis džiaugsmas buvo stebėti jį savaitė po savai- 
tės stiprėjantį, atsigaunantį fiziškai, jaučiantį kūrybingu- 
mo grįžimą. Tokia klinikinė raida įsakmiai rodė, kad li- 
ga, jei nėra galutinai išgydyta, tai bent sustabdyta. Il- 
gainiui Stasys Šalkauskis ganėtinai pasveiko. Bet liko pa- 
sekmės: parezuota kairioji koja. Vėlesniais metais, prisi- 
minus tą siaubingą laikotarpį, teko išgirsti iš Stasio ğal- 
kauskio lūpų, kad likę ir kitų ligų pasekmių: jo pro- 
tinė kūryba buvusi, kaip ir praeityje, aiški, aštri, stipri, 
bet per pusę lėtesnė ir greitai nuvarginanti. Jis nuo- 
gąstavo, ar jis sugebės įvairius veikalus, gyvenusius in 
statu nascendi jo taurioje sąmonėje, paversti tikrove, ar 
tik teks jam ateityje tobulinti, lukštenti savo jau pada- 
rytus darbus". 

“Stasys Šalkauskis dėl to daug kentėdavo, bet jo Iū- 
pos nedaug nusiskundimo žodžių pratarė. Kas sugebėjo 
įžvelgti giliau pro jo ramaus veido išraišką, tas galėjo 
pajausti, kad Stasys įprasmina kančias, prima jas ir iš- 
gyvena, kaip Jobas" (Aidai, 1960, nr. 5, 215-216 p.). 

Kaune jis dažniausiai kreipdavosi į dr. Gutmaną. 
Bet kadangi kairioji koja vis labiau silpo, ligonis lankė 
dar kitus gydytojus. Taip 1936 vasarą, pablogus ir šir- 
džiai, jis vyko į Hacho sanatoriją Rygoje. Tas gydydavo 
ligonius pagal savo metodą, per daug neatsižvelgdamas 
į jų individualybę. “Nors šalkauskis gerai save pažino- 
jo ir buvo jau neprastas diagnostikas, jis pakluso sana- 
torijos režimui. Bet rezultatas buvo perdem neigiamas“ 
(Ivinskis). ; 

Pilnai nepasitikėdamas nė viena daktarų diagnoze, 
filosofas pats pasidarė “gydytoju”. “Aš ne kartą turėjau 
progos įsitikinti, — taip liudija Ivinskis, — kad jis buvo 
išsispecializavęs vaistų srityje. Kiek jam reikėjo visokių 

buteliukų, tablečių, adatų!"'. Žinoma, ir šis naminis gydy- 
mas tų visokių negalavimų — skilvio, širdies, kojos, ner- 
vų ir t.t. — neišgydė. 

Sužinojęs, jog medicinos specialistai yra linkę diagnos- 
tikuoti multiplex sclerosis (MS), pradėjau ta liga domė- 
tis. Ji užpuola dažniausiai žmones tarp 20 ir 40 metų 
amžiaus, vadinasi, graužia juos geriausiuose metuose. Mo- 
teris ji labiau kankina negu vyrus, nes trims ligonėms 
tenka tik vienas ligonis. Labiausiai užpultuose Europos 
kraštuose — Prancūzijoje, Škotijoje ir Airijoje — iš 
3,000 gyventojų vidutiniškai serga 1, ir ten kasmet iš 
100,000 miršta 3 moterys ir 1,7 vyrų. MS yra chroniškas 
smegenų ir nugarkaulio smegenų susirgimas. Vietomis su- 
graužiami vamzdeliai, kurie saugoja dirksnius. Netekę sa- 
vo izoliacijos, dirksniai, — panašiai kaip blogai izoliuoti 
elektros laidai — vis prasčiau veikia, pasitaiko “susijun- 
gimai", nervai nebegali perduoti reakcijų, pvz. kojoms, 
rankoms, akims, dėl to ligonis ima šlubuoti ar blogiau 
matyti. Kadangi MS nesivysto lygiu tempu, o kartais ap- 
sistoja, ligonis atgauna viltį pasveikti. ši viltis apgaulin- 
ga, nes po tokio stabtelėjimo MS dažniausiai dar smar- 
kiau puola sergantį, jį dar labiau paralyžuoja. Tokiu bū- 
du ligonis, tai guodžiamas vilties, tai lamdomas nevilties, 
darosi vis mažiau darbingas, kol pagaliau tampa pilnu in- 
validu. 

Juo toliau įsigilinau į tą ligą ir jos pasireiškimo for- 
mas, juo labiau įsitikinau, kad mielasis kolega Stasys tik- 
rai serga ta liga, ir man darėsi gaila, kad mes krovėme 
jam. vis sunkesnes naštas, kai darėsi silpnesnis. Kaip mes 
kartais neatsižvelgėme į jo silpnumą, matyti iš šio dr. 
V. Bendoriaus, gydytojo, prisiminimo: “Fakulteto pareigū- 
nai, daug reikalų, kai reikėdavo tiksliai suformuluoti 
mintis, pavesdavo prof. Stasiui. Kartais ilgai tardavosi 
su juo telefonu. Pasitaikydavo, kad jis tuomet turėdavo 
migrenos priepuolį, bet iš mandagumo telefonuojančiam 
nesiskųsdavo. Su baime žiūrėdavo ponia Julija į vyro iš- 
vargusį veidą. Tai buvo metai prieš jo rektoriavimą“. 

Laimė, kad profesorius turėjo pavyzdingą slaugę — 

žmoną Juliją, kuri buvo jam ir nepamainoma gailestin- 
goji sesuo. Ji išmoko visokius lašus varvinti, adatas leis- 
ti ir kompresus dėti. Kartais praeidavo ištisos savaitės, 
kol profesorius iš kokio negalavimo išsikrapštydavo. Per 
tą laiką Julija rakinte buvo prirakinta prie lovos. Sta- 
sys dažnai melancholiškai diagnostikuodavo, bet Julija 
niekad nesiskųsdavo savo likimu. Ji tokiomis progomis 
tik kiek giliau atsidusdavo, bet tuoj vėl bėrė vilties spin- 
dulius į apsiniaukusią vyro nuotaiką. Tą teigiamą žmo- 
nos Julijos poveikį pastebėjo ir Jasaitis: “Ji savo drąsi- 
nančiu šypsniu, savo moteriškumu, savo giedriu žvilgsniu, 
savo subtiliu būdu, savo ribų nežinančiu rūpestingumu 
įstengė sukurti tokią aplinką, tokį šeimos židinį, kad šal- 
kauskis galėjo sėkmingai tęsti savo intelektualinį darbą 
ir priešintis jį vis labiau spaudžiantiems negalavimams“ 
(Aidai, 1960, nr. 5, 216 p.). 

“Tik vieną kartą radau ją nusiminusią, net priblokš- 
tą — per sunkią Juliuko ligą. Apie 1936 - 37 metus sū- 
nelis smarkiai susirgo. Skarlatina, plaučių, inkstų ir ausų 
uždegimai, kraujo infekciją kankino vargšą vaikutį. Vil- 
čių pasveikti beveik nebebuvo. Juliuką reikėjo tiesiog iš 
mirties nasrų ištraukti" (Jasaitis). 

“Gilus profesoriaus religingumas ir karšta motinos 
malda padėjo vaikui pasveikti. Prie jo lovutės vis bū- 
davo šv. Teresėlės relikvija, kurią buvo parūpinęs tėvas 
Kippas, nuolatinis lankytojas ir tėvų ramintojas" (Pranas 
ir E. Vainauskai). Pats mačiau, — taip dar priduria 
Ivinskis, — kai jau Juliukas sveiko, kad visas jo kū- 
nelis buvo adatų subadytas. Man atmintyje yra pasilikęs 
profesoriaus pasakymas, jog jam Juliuko ligos atsiėjusios 
apie 25,000 litų. Gal būt, jis į tą sumą sudėjo ir savo 
paties ligoms gydyti išlaidas". 

Visoki tie negalavimai šalkauskį privertė laikytis 
griežtos dietos. Namuose dar pavykdavo prisilaikyti savo 
dietos, bet vargas svetur! Dėl to labai nemėgo eiti į 
svečius. Jautresni kvietėjai iš anksto pasiteiraudavo dėl 
valgio, kiti gi prikraudavo stalą ir nuolatiniais ragini- 
mais versdavo užkąsti. Iš mandagumo jis dažnai nesu- 

gebėdavo atsispirti, nors žinojo, kad kitą dieną migrena 
jį paguldys į lovą. Maloniausia jam būdavo, kai jam duo- 
davo pilną laisvę. Tuomet jis gerdavo lengvutę arbatą 
ir kramtydavo kąsnelį baltos duonos, pateptos nesūdytu 
sviestu. Alkoholinių gėralų jis niekad nelietė. 

Dar vienas nemalonus ligų reiškinys — jos prarijo 
begalines sumas. Mes tuomet Kaune dar neturėjome va- 
karų Europos tipo ligonių kasos, dėl to gydymas mums, 
dėstytojams, atsiėjo labai brangiai. šalkauskiai nebuvo 
turtingi, gyveno iš profesoriaus algos. Bet jos neužteko; 
profesorius kartais pasiskolindavo iš universiteto taupo- 
mosios kasos po kelis tūkstančius litų, kurie paskui iš 
algos būdavo atskaitomi. Julija buvo sąžininga buhalterė. 
Bet nepaisant viso jos taupymo meno, kartais dar ilgai 
prieš mėnesio galą nelikdavo pinigų. Kiek ji kentėdavo, 
siekdama galus su galais sudurti! Laimė, kad žymieji ka- 
talikų gydytojai laikėsi ateitininkams privalomos etikos. 
Šalkauskiai tuomet su dėkingumu minėdavo Jasaitį, Star- 
kų, Meškauską, Balčiūną ir kitus. Bet be jų dar reikėjo 
specialistų. Dėl to ir plyšiai biudžete, kurių nei Julijos 
finansinis apsukrumas nebepajėgė užlopyti. 

Nors piniginėms bėdoms niekad galo nebuvo, profe- 
sorius sąžiningai vykdė visus savo įsipareigojimus. Antai, 
kas mėnuo grąžindavo Ateitininkų Susišelpimo Fondui da- 
]į anksčiau gautos stipendijos. Jis grąžino ir stipendiją, 
kurią jam dar Fribourgo laikais buvo teikęs Amerikos 
lietuvių kunigų “Motinėlės” fondas. “Jis, rodos, tebuvo vie- 
nintelis, kuris tą stipendiją grąžino" (Ivinskis). 

Nepaisydamas visų šių sunkumų, profesorius dar šelpė 
vargšus. Net nedoriems pasikesintojams į jo kišenę jis 
nemokėjo atsispirti. Taip patvirtina šis dr. V. Bendoriaus 
pasakojimas: “Kartą užėję pas Šalkauskius radome pro- 
Zesorių Nnusiminusį. Ką tik buvęs pas jį kažkoks tipas 
ir grasinęs nusižudysiąs, jei Šalkauskis nepaskolins pi- 
migų. šis, nors žinojęs, jog tai nedoras žmogus, tačiau aki- 
vaizdoje tokio grasinimo atidavė jam paskutinius pini- 
gus. Tokiu būdu Stasio šeimai neliko lito, o iki mėnesio 
galo dar buvo toli". 

Jo finansiniams sunkumams sumažinti, aš, — tęsia 
dr. Vyt. Bendorius, — kartą jam patariau grąžinti da- 
li uždedamųjų jam pareigų tam, kam jos priklauso — 
dekanui, vietoje įvairių raštų parašyti po kelis straipsnius 
į “Logos" ir “Soter". Patariau taip pat išleisti knygą, 
kurios turinys būtų įdomus platesnei visuomenei. Jis at- 
sakė neturįs laiko, esąs užimtas tiesioginiu darbu. Gi jo 
tas darbas, kurio jis man niekad neparodė, buvo pagrin- 
dinis “Pedagogikos kursas". Praėjo daug laiko, veikalas 
vis neišeina. Pasirodo, kad jis jį rašo iš naujo. Kada ant- 
rą (o gal ir trečią?) kartą buvo baigtas, tai, jo nuomo- 
ne, vis dar netiko spausdinti, nes gali būti netobulumų. 
Į argumentą, kad daugelis mokslininkų vėliau išleidžia 
patobulintą laidą, jis nieko neatsakė. Taip jo didžiausias 
ir, tur būt, svarbiausias veikalas pasaulio neišvydo". 

Kada ir kaip toks asketiškas filosofas ilsėjos? 

“Bėdose jį ramindavo muzika, žinoma, ne modernio- 
ji, nes šios “abstraktinės' muzikos organiškai nepakelda- 
vo. Išvargęs mėgo ką nors lengvesnio, švelnesnio, jaus- 
mus raminančio. Deja, mažą ir ne visai gero tembro 
radijo aparatą jis galėjo įsigyti palyginti vėlai. Vis tie 
finansiniai nepritekliai". 

“Pradžioje savo veikimo Kaune, — taip toliau pasa- 
koja dr. V. Bendorius, — jis retai eidavo į teatrą, o į 
kiną beveik visai ne. Sakydavo, kinas esąs netobulas me- 
nas. Be to, jo studentai galėtų jį ten matyti, kas pa- 
kenktų jo autoritetui. Tik vedęs ėmė lankytis dažniau. 
Turėjo skonį, gerus filmus išskirdavo; bet mėgo ir cow- 
bojų filmus su vikriais jojikais, taip pat linksmus farsus, 
Sentimentalių vaizdų su pseudocivilizacijos priemaišomis 
jis nemėgo. Atmetė jis ir pajūrio, paplūdimio ir pana- 
šių pusplikių žmonių tualetą“. Ir Ivinskiui krito į akį jo 
mokytojo pamėgimas “cowbojiškiems ir nuotykių filmams“, 

Vasaros atostogas profesorius mėgdavo praleisti kur 
nors ramiai, kaime. Retkarčiais vyko į Palangą, o tarp 
1935 ir 1940 metų — į Kačerginę. Atsimenu, kaip jis per 
mūsų “trečiadienius" teiravosi apie šią vietelę, kur mėg- 
davau vykti su šeima. Jam patiko toks idiliškas poilsis 

grynoje gamtoje, pušyne prie smėlio ir vandens. Mano 
žmonelei ir vaikams tai buvo rojus; tikėjosi ir jis tokį 
rasti savo žmonai Julijai, Juliukui ir sau. Jam ir dėl 
vaistų buvo svarbu atostogauti netoli Kauno vaistinių, 
tad jis su džiaugsmu atsikraustė į smėlio supamą Pa- 
lankių kaimą, tyliai snaudžiantį kiek į šiaurę nuo pačios 
Kačerginės. Buvo galvojęs ir apie Kulautuvą; bet kadan- 
gi ten viešėdavo vadinamoji diduomenė su oficialiąja 
Lietuva, jis pasirinko kuklesnį kampelį. 


Ten 1939 jį sutiko Alina Skrupskelienė: “Jis su savo 
šeimą buvo išsinuomojęs mažą namelį pačiame kaimo pa- 
kraštyje. Čia pat buvo neaukštas kalnelis, nuo kurio atsi- 
verdavo puikus vaizdas į Nemuną ir tolyn į vakarus Zapyš- 
kio link. Profesorius mėgo tą kalnelį ir kartais ten bū- 
davo iki vėlyvos pavakarės. Saulei leidžiantis, vasarotojai 
kone kasdien galėjo Šalkauskį matyti grįžtant namo. Jo 
siluetas su knyga rankoje ir lazdele gražiai išryškėdavo 
tamsėjančio dangaus ir medžių fone”. 


Ten jį sutiko ir Antanas Vaičiulaitis, paskui rašęs: 
“šiltą popietį žiogai čirpia ir vėl prityla. Upe prapuš- 
kuoja garlaivis. Linksmas būrelis svečių su šalkauskių 
šeima įsikūręs pačiam aukščiausiam kalnelyje. Ir kai dabar 
iš tolo ... aš pažvelgiu į aną popietę ir aną kalnelį, 
visų ten buvusių veidai nyksta — ir viršum jų, už visus 
didesnis ir kilnesnis, kyla profesoriaus taurus ir giliai su- 
simąstęs, su liudesio atšešėliu žvilgsnyje paveikslas: vado, 
išminčiaus, teisingo vyro paveikslas, ne vieno mūsų mora- 
linė atrama“ (Studentų Žodis, 1941 m., 101 p.). 

“Yra kažin kokios melancholijos toje mūsų gamtoje“, 
sakydavo profesorius. “Ir mane visuomet apima melan- 
cholija į rudenį; Bet vėliau pradėjęs darbą aš jaučiuosi 
pailsėjęs. Kiekvienas bent du mėnesius per metus tu- 
rėtų praleisti gamtoje, kad vėl būtų kūrybiškas“, jis kar- 
tą pasisakė A. Skrupskelienei. 

Atostogavimas jam nebuvo dykaduoniavimas. “Prak- 
tiškai jis nemokėjo nuo savo minčių pabėgti. Maždaug 
metus prieš savo susirgimą širdies arterijos tromboza, 

jis man (dr. V. Bendorius) pasakė, kad jo erudicija 
esanti per maža, neturįs laiko skaityti; bet tą trūkumą 
jis besistengiąs pašalinti nuolatiniu mąstymu. Tasai jo 'ma- 
žas' skaitymas buvo jo iliuzija, nes daug skaitė, Palan- 
goje ar Kačerginėje jis visada skaitydavo didžiulį to- 
mą, patį sunkiausiai įkandamą. Nerūpestingai pabūvoti 
gamtoje jis nemokėjo”. 

Galiu visa tai patvirtinti, nes Šalkauskis dažnai lan- 
kydavo mano šeimą, vasarojančią kitame Kačerginės ga- 
Ie. žinodamas, kad aš senu įpročiu rytais prie savo ra- 
šinių, jis, dažniausiai žmonos ir sūnaus lydimas, ateidavo 
tik popiet. Turėdavome tuomet dvi galimybes: arba lai- 
veliu pasiplaukioti po Nemuną ir maudytis, arba pasi- 
vaikščioti po pušyną ir aikštelėje žaisti kroketą. Ir kil- 
davo generacijų karas! Vaikai norėjo žaisti “robinzoną", 
tėvai gi buvo linkę į mišką. Situacijai išgelbėti kartais 
reikėdavo kompromiso: mano žmona su šalkauskiais pa- 
sivaikščiodavo po mišką, aš gi su vaikais leidausi į salą 
maudytis. Toks ir maudymasis! Juk greitai mano “ro- 
binzonai" buvo murzini kaip negrai. Ir kiek baimės ken- 
čiau, iki Juliuką galėjau gyvą ir sveiką atiduoti tėvams, 
nes tas išdykėlis, pavojaus nesuprasdamas, kartais net 
Nemuno viduryje laivelį įsiūbuodavo, o mano vaikai, ži- 
noma, tik juokdavosi. Tokiais atvejais šalkauskis paten- 
kintas, kad visi kolumbai, robinzonai ir piratai gyvi iš 
jūros grįžo, pajuokaudavo: “Kokie iš mūsų pedagogai. 
Ateitininkus su pavasarininkais pusėtinai sutvarkome, o 
štai du profesoriai penkių savo vaikų nemoka sutvarky- 
ti!” 

Bet gi nevisada pasiduodavome savo “pramuštgalvių 
užgaidoms“, o traukėme kartu į mišką, kur vaikai statė- 
si palapinę, o tėvai žaidė kroketą. Partiją baigę, mudu 
su kolega Stasiu pasitraukdavome giliau į pušyną, kur 
jis atsisėsdavo į savo mažytę sulenkiamą kėdytę šalia ma- 
nęs, išsitiesusio ant žolės. 


Viena tokia proga jis graudžiai skundėsi krašto ma- 
terializėjimu: “Ankstyvesnis idealizmas blėsta; daugiau 

žiūrima asmeninės naudos. Nyksta sąžinė ir pareigos jaus- 
mas”. Kas dėl viso to kaltas? 

“Kaltas yra pats lietuvis, iš senovės žemvaldys, per 
daug prisirišęs prie medžiagiškų turtų. Anksčiau kibo į 
žemę, dabar dar kimba į litą. Blogiausia, kad ir katalikų 
šviesuomenė, kuri turėtų būti mūsų pasididžiavimas, taip 
pat užsikrečia tuo 'litizmu'". O jaunoji karta ar ne tam 
tik studijuoja, kad greit gautų pelningą vietą ir galėtų 
susisukti patogumų lizdą? Ar nebūdinga, kad vienas atei- 
tininkas pliekia 'karjeristus', o kitas "arivistus'?". Valdžia 
ką daro? 

“Ji savanaudiška savo politika nustumia jaunimą nuo 
domėjimosi visuomenės reikalais. Ji nenori piliečių, besi- 
rūpinančių viešąja gerove; jai tereikia rankų, paklusniai 
vykdančių jos planus, paruoštus tik vienos šeimos. Jos vie- 
nybės šūkis nesiekia vieningo visos tautos darbo visų 
naudai, o tik pritarimo. Jai nerūpi mus politiškai išauklė- 
ti; ji geidžia tik mus uniformuoti, mus mechaniškai su- 
vienodinti. Mes žūsime, jei nesusiprasime". Iš kur išgany- 
mas? 

“Vienintelis išganymas — grįžti prie senų idealų, ug- 
dyti tyrąją mūsų dvasią, prikelti ankstyvesnį pasiaukoji- 
mą, Lietuvą uždegti Sekminių ugnim!”. 

Gulėjau šalia pranašiškai susirūstinusio Šalkauskio, ir 
jo žodžiai mane pasiekė, lyg jie plauktų iš tų aukštybių, 
kurios mėlynavo viršum mūsų. Stengiaus paguosti taip 
žiauriai nusivylusį draugą, užtikrindamas, kad senasis 
idealizmas neišsekęs, tik užgriūtas. 

Kai medžių šešėliai pailgėjo, pakilome eiti. Sisimąstę 
ieškojome kelio namo. Kol. Stasys svyrinėjo, slidinėjo, 
griuvinėjo. Reikčjo jį paramstyti, vesti. Ir toks “ligų 
maišelis” nori Lietuvą uždegti Sekminių ugnim! 

ŽEMĖS DRUSKA 


Visus tuos sunkumus — fizinius skausmus bei sie- 
los kančią dėl nesulaikomo nykimo — taip pat neap- 
sakomą nusivylimą dėl moralės smukimo, šalkauskiui pa- 
dėjo pakelti gilus jo religingumas. Jis visuomet ir visur 
gyveno mistiškame artume su savo Kūrėju. Religija jam 
nebuvo diskusijos tema, o visai natūrali sfera, kurioje jis 
lygiai taip savaimingai gyveno, kaip jo tėvai ir protėviai. 
Religija jam nebuvo iškaba; ja niekad nesiafišavo, o 
gyveno joje kaip įam skirtame pasaulyje. Jis dažnai mel- 
dėsi iš prancūziškos maldaknygės, kurioje buvo surinkta 
eilė šventų ir garsių pasauliečių sudėtų maldų. Jis mė- 
go inteligentiškas maldas, kurios užangažuodavo ir jo pro- 
tą. Mėgo ir pats tokias sukurti, ypač į šventąją Dva- 
sią, kuri iš Dievo asmenybių jam buvo artimiausia. Dėl 
to ir Sekminės jam buvo reikšmingiausia šventė, ir jis 
džiaugėsi, kai šatrijiečiai — ne be jo poveikio — savo 
šventę darydavo Sekminių pirmą dieną. 

šalia jo paties sudarytos, visai individualinio pobūdžio 
maldaknygės, Evangelija buvo uoliausiai jo skaitomas 
religinis raštas. Pats patyręs jos palaimingą įtaką, jis ir 
kitiems, ypač jaunimui, patarė gilintis į šventąjį Raštą. 
“Jaunuomenė savo rateliuose turėtų skaityti ir studijuoti 
Evangeliją, kad ši pasidarytų tikras jos dvasinio gyveni- 
mo vadovas. Kaip būtų gražu, jei evengeliškasis žibintas 
šviestų jaunuomenės darbui" (Ideologija, 296 p.), Kalbė- 
jo jis 1936 studentams ateitininkams. 

šalkauskis dažnai ėjo komunijos, tam tikrais tarpais 
net kasdien, dažniausiai jėzuitų bažnyčioje Kaune. Ją 

pasirinko ne vien dėl to, kad ji jam, ilgesnį laiką gyve- 
nusiam visai arti, Aleksote, lengvai buvo pasiekiama, bet 
daugiausia dėl jaukios nuotaikos ir kilnios tvarkos, kurią 
tėvai jėzuitai joje sugebėjo sukurti. Savo dažnu ėjimu 
komunijos šalkauskis norėjo prisipažinti prie savo silp- 
numo, kuris reikalingas jėgų iš Aukščiausio Kūrėjo, jei 
žmogus nori būti nors kiek kūrybiškas, būti mažu kūrė- 
ju Didžiojo Kūrėjo kosme — štai jo idealas, kuriuo jis 
siekė uždegti ir kitus. 

šis gilus religingumas bei susirūpinimas religine savo 
krašto ateitimi vadovaujančių katalikų greit buvo paste- 
bėtas, ir dėl to 1925 pradžioje, kai kilo reikalas siųsti į 
Romą delegaciją, kurioje dalyvautų ir vienas pasaulietis, 
tuoj buvo sustota apie Šalkauskio. Padėtį, kurioje jam 
teko vykti į Amžinąjį Miestą, aprašo vysk. Pr. Būčys savo 
(Tėvų Marijonų Romoje saugojamuose) atsiminimuose 
šiais žodžiais: 

“Besidarant lenkų konkordatui, Lietuvoje buvo dide- 
lis susijaudinimas dėl to, kad į Lenkijos teritoriją įterp- 
ta Vilniaus sritis. Lietuva reiškė noro, kad Vilniaus vys- 
kupija būtų priskirta prie Lietuvos, o ne prie Lenkijos. 
Sudaryta pusiau oficiali delegacija, kuriai lėšų davė vy- 
riausybė, kad ta komisija nuvažiuotų į Romą ir pareikš- 
ių šventam Tėvui savo nusistatymą. Toje komisijoje bu- 
vo kan. Justinas Staugaitis, kan. Juozapas Kukta ir Sta- 
sys Šalkauskis. (Kitų dviejų narių neatsimenu). (Vienas 
dar buvo prof. B. Čėsnys, Er.). Komisija 1925 m. vasario 
mėnesį gavo specialią audienciją, bet ne privačią. Pijus 
XI tą grupę skyrium nuo kitų priėmė ir palaimino, bet 
nesileido į jokias derybas“ (204-205 p.). 

Galima suprasti, kaip po to jautėsi mūsų profeso- 
rius. Tačiau tai nesumažino ištikimybės Kristaus vieti- 
ninkui. Svarbu jam tebuvo Lietuvoje labiau sustiprinti 
bei nuskaidrinti katalikybę, tuomet Vatikanas savaime 
turės labiau skaitytis ir su mūsų kraštu, Tokia intenci- 
ja Šalkauskis grįžo prie savo “Laientheologie" (pasaulie- 
čių teologijos), kaip jis kukliai vadindavo savo pastangas 
prisidėti prie Lietuvos sureliginimo. 

“Profesoriaus mintys apie gyvenimo piramidę (gam- 
ta — kultūra — religija) aiškiai rodo, — taip rašo prof. 
Grinius, — kad Šalkauskis religiją ir kultūrą glaudžiai 
siejo tarp savęs. Jisai gi manė, kad žema kultūra kliudo 
krikščioniškai religijai vispusiškai apsireikšti, nes aukšta 
moralinė, intelektinė ir estetinė kultūra sukuria sąly- 
gas religiniam gyvenimui tobuliau išsiskleisti. Bet iš ki- 
tos pusės jis taip pat manė, kad religija turi vainikuoti 
kultūrą, kitaip ji taps tik tuščiavidurė civilizacija". 

Baimė, kad ir Lietuva galėtų virsti “civilizuotų bar- 
barų kraštu“, vertė jį rūpintis žmonių dorinimu. “Reikia 
pradėti nuo kunigų", jis primygtinai kartodavo. “Kas ne- 
ša Dievo Malonę į žmones, tas ir pats turi būti vertas 
tos Malonės. Neužtenka būti dvasiškiu, reikia būti ir dva- 
singu dvasiškiu". Jo supratimu, ne visi kunigai vykdė 
suprantamus reikalavimus, ir dėl to neretai juos kriti- 
kuodavo. Tačiau tai nebuvo kritika dėl kritikos, kuri jam 
iš viso buvo svetima, bet ją gimdė tikras noras padėti, 
nes jis buvo giliai įsitikinęs, kad kunigai ir pasauliečiai 
drauge yra atsakingi už Bažnyčios klestėjimą. Dėl to jis 
vengė bet kokios netaktingos kritikos — peikė tik ydas, ' 
žmones palikdamas nuošaliai. Kritikuodavo ne viešai, o 
tik siaurame savųjų ratelyje. Dovydaitis tuo atžvilgiu kur 
kas mažiau varžydavosi ... 

Šalkauskio kritika dažnai buvo nukreipta prieš kai 
kuriuos senosios kartos kunigus, kurie jam rodės per daug 
pamilę žemę ir ūkį. Jie negalėję atsiplėšti nuo savo gano- 
mųjų ir pasilikę žemdirbiai kaip ir jie. Profesorius didžiai 
gerbė tuos dvasiškius, kurie kartu su savo tautiečiais ko- 
vojo už lietuvybės atgimimą bei išlaikymą ir be to jiems 
dar padėdavo ūkio reikaluose. Bet jam labai nepatiko, 
kai kunigai patys pasidarė gaspadoriai, kurie šešias die- 
nas aria žemę, o vieną dieną — sielą. 

Didele kliūtim pastoracijai jis laikė klebonams pri- 
kiausančią žemę, kurią norėjo matyti bežemių bei ma- 
žažemių rankose. Jam nepatiko nė kalėdojimas, duoklės 
rinkimas, kuris tik kunigų orumą žeminąs. Siekė jį pa- 
keisti pinigine duokle, kurią rinktų tam tikras parapi- 

jos Komitetas. Gyvendamas iki vedybų Aleksote, lanky- 
davosi kasmet pas savo kleboną ir atiduodavo savo dalį. 


Tokiomis progomis jis išklodavo jam dar kitus savo 
reformos punktus: pakelkite vaikų katekizacijos lygį, pa- 
gilinkite ir suaugusių religinį gyvenimą, atlikite oriau 
ir dailiau bažnytines ceremonijas ir tt. Bet tai jam at- 
rodė galima tik sudvasinus klebonijas, kurioms siūlė dau- 
giau apmąstymų, lavinimosi ratelių, knygų bei žurnalų, 
geresnių metodų iš Vakarų ir gyvesnių ryšių su Roma. 
Jei jau “gaspadoriški" kunigai, tai tokie kaip kan. P. Do- 
gelis, kuris tiek zitietėms, tiek ateitininkams buvo pa- 
statęs namus. 


Nepriklausomybės laikais daug buvo daroma ta kryp- 
timi, nes “atsiplėšusių nuo ūkio kunigų buvo daug, ypač 
jaunųjų tarpe. Šalkauskis dėjo daug vilčių į tuos jau- 
nuosius idealistus, kurie tikrai galėjo pasidaryti Lietuvos 
žemelės druska. Į jų darbą, kaip tvirtina buvęs mokinys 
kun. J. Petrėnas, — jis pats įsijungė šventu savo gyveni- 
mu, giliu doktrinaliniu mūsų lygio kėlimu ir smaigstymu 
gairių praktiniam katalikiškajam veikimui“. 

Rūpestis religiniu apaštalavimu pasiskleidė trejopai: 

1. Jis nuolatos kviesdavo ateitininkus “žadinti savo 
tarpe kunigiškus pašaukimus“ ir turėti iš savo tarpo pa- 
kankamai pasiaukojusių kunigų, kurie su religiniu kom- 
petentingumu ir pedagoginių nusiteikimu sugebėtų prieiti 
prie jaunųjų draugų" (Ideologija, 99 ir 100 p.). 

2. Toliau jis ragino pagilinti savo mokslą, nes, jo tei- 
gimu, teologai yra pirmieji, kurie formuoja pasaulėžiūrą. 
Bet jeigu jie “neturi gyvų doktrinalinių interesų ir ne- 
kurybiškai laikosi teologinių problemų atžvilgiu, tai pa- 
saulėžiūrinio visuomenės darbo centre bus didelis trūku- 
mas" (Ideologija, 55 p.). 

3. Jis kėlė klausimą: “kas yra geriausia garantija 
religiškai sekmingai apaštalauti"*? O gi “mūsų veikimo su- 
derinimas su krikščioniškos pasaulėžiūros idealais" (Ideo- 
logija, 100 p.). šį principą atsiminus, galima suprasti, 
kodėl šalkauskis, nuostabaus takto žmogus, galėjo būti 

neatlaidus tokiais atvejais, kada apaštalavimo sėkmingu- 
mą sukliudydavo nesutarimas tarp žodžių ir darbų. 

šalkauskiui atrodė, jog nepakankamai rūpinamasi 
šiais reikalais, ypač būsimosios kunigijos sudvasinimu. Jis 
nedelsdamas pats ėmėsi iniciatyvos: kartu su fakulteto 
dekanu prof. Pr. Kuraičiu išdirbo teologijos studentams 
naują studijų planą, kuris 1933 įvedė šias naujas disci- 
plinas: mokslinio darbo metodiką, katalikų akciją, socia- 
linių mokslų studijas ir pedagogikos istoriją su atitinka- 
mu kursu. Pats skaitydamas tą kursą, įėjo ir į studentų 
teologų šeimą. 

“šias eilutes rašančiam (kun. J. Petrėnui) to kurso 
teko klausyti 1933 - 1935 metais. Ir šiandieną akyse sto- 
vi lyg gyvas prof. šalkauskis. Ateina jis nuolankus, tarsi 
į šventyklą, ir kukliai išklauso maldų, kurias lotyniškai 
sukalba patys studentai. Po to profesorius sveikinančiu 
žvilgsniu apmeta 120 klausytojų auditoriją. 

Studentai, pažinę kiek arčiau šalkauskį, pamilo jį, to- 
kį mielą ir džentelmenišką. šita šiluma gražiausiai pra- 
siverždavo koridoriuose, kai teologai apipildavo jį viso- 
kiais klausimais ir prašymais. Sužibėdavo tada jo siauro- 
kos akys, ir veidas pasipuošdavo jaunatviško aptimizmo 
bruožais. Visa jo asmenybė tuomet spinduliuodavo tuo 
įkvėpimu, apie kurį jis dažnai kalbėdavo iš katedros. 
“Sausas ir neįkandamas Šalkauskis’ tuomet pavirsdavo 
šiltų žmogumi. Gal tai ir būdavo tos laimingiausios jo 
valandos, padėjusios studentuose teologuose įdiegti peda- 
goginius nusiteikimus"'. 

Dovydaitis, juokaudamas su studentais teologais, mèg- 
davo save vadinti “puskunigiu"'; šalkauskis būtų galėjęs 
save vadinti “pusvyskupiu", tiek jis dvasinio stratego žva- 
lumu rikiuodavo vyskupijų darbuotojų gretas. Žinoma, 
tik teoretiškai ir pačių patikimiausių “tėte-2-tėte". 

Nėra abejonės, kad šalkauskis vyskupiškai galvojo. 
Jis daug dėjo vilčių į 1926 įvykusį Lietuvos hierarchinį 
pertvarkymą. Tačiau jam atrodė, kad ne visos diecezijos 
gavo tinkamiausius ganytojus, nors visas tas asmeny- 
bes tikrai gerbė. Jis laukė, kad vyskupijos dabar bus su- 

tvirtinamos iš vidaus, nes visko laukė iš sielos, dvasių, 
širdžių reformos. Mūrinę statybą, kaip ji kai kur buvo 
vykdoma, jis laikė antraeiliu dalyku. Dar mažiau jam 
patiko per uolus rūpinimasis užmiestinės rezidencijos į- 
kūrimu ir nuolat kartodavo Kristaus žodžius: “Mano ka- 
ralystė nėra iš šios žemės". šalkauskis ne kartą apgailes- 
tavo, kad prieš aiškią režimo politinę liniją episkopatas 
nepastatė tokio pat aiškumo ir kur kas didesnio žavumo 
religijos linijos. Dažnai jis, tuo sielodamasis, kreipėsi į 
savo vyskupus. 

Jis skaudžiai atjautė ankstyvą arkivysk. Jurgio Ma- 
tulevičiaus mirtį, nes iš marijonų atgaivintojo ir refor- 
Matoriaus jis laukė visai Lietuvai palaimingų darbų. Kai 
1926 rudenį, sugrįžęs iš Amerikos, gėrėjaus tuo gerumu 
bei tėvišku nuoširdumu, kuriuo Matulevičius ten iškart 
laimėjo visų lietuvių širdis, šalkauskis tik trumpai pri- 
dūrė: “Tai šių dienų Lietuvos šventasis". Ir kai po ne- 
tikėtos arkivyskupo mirties 1927 metais kartais nerasda- 
vome išeities mus kankinančiais klausimais, šalkauskis 
tardavo: “Stenkimės suvokti, ką arkivyskupas Matulevi- 
čius šioje situacijoje darytų", ir paskęsdavo didžioje 
tyloje" (Iš Marijonų archyvo Romoje). 

Netekus mums to didžio Bažnyčios vado, kuris buvo 
vertas kardinolo garbės, šalkauskis savo viltį dėjo į vieną 
vyskupų trejetą. Bet kadangi Būčys, naujasis marijonų 
generolas, ilgai išbūdavo Romoje ar šiaip užsieniuose, O 
Reinys sufragano vietoje teturėjo ribotų galimybių, šal- 
kauskis daugiausia laukė iš Paltaroko. Jis didžia viltimi 
buvo jį išlydėjęs į Panevėžį, džiaugėsi kiekvienu to drą- 
saus atnaujintojo užsimojimu bei laimėjimu ir laukė tik 
progos jam ir viešai pareikšti savo pripažinimą bei padė- 
ką. Ta proga pasitaikė 1935 metais, kai jo vyskupui su- 
kako 60 metų. 

Šalkauskio jubilėjinis raštas, skelbtas “Panevėžio Gar- 
se" (1935, 36 nr.) ir “Tiesos Kelyje" (1935, 3-4 nr.), pir- 
moje eilėje norėjo iškelti tikrą dvasios vadą. Būdamas 
tikras, kad ir demokratinėje santvarkoje reikia išmintin- 
gos bei tvirtos vadovybės, autorius jau nuo seniai rūpi- 

nosi auklėjimu elito, sugebančio žygiuoti tautos prieky- 
je. Jis nuolatos nurodinėjo asmenybes, kurios visa savo 
būtybe galėjo tarnauti sektinu pavyzdžiu, nes exempla 
trahunt. 

Paltaroko sukaktis buvo jam proga iškelti tikrąjį 
vadą prieš netikrą, kadangi nei Šalkauskiui nebūtų pa- 
vykę tiesioginiu būdu pralįsti pro cenzūrą. Jis pasirinko 
aplinkinį, antitezės kelią. Kuo tat pasižymi tikras vadas 
— priešybė netikrojo? 


“Vysk. Paltarokas, — rašė Šalkauskis, — yra plačių 
interesų ir gyvos inteligencijos žmogus. Jis yra labai 
jautrus tam, kas apreiškia mūsų kultūroje dorinį, inte- 
lektualinį ar estetinį smukimą. Jo temperamentas yra 
taip pat gyvas, kaip ir jo inteligencija. Gaivališkas ver- 
žimasis prie tikslo ir didelis paslankumas apreiškia jo 
galingą potestatem irascibilem, kuri telkiasi su tvirtu 
būdu, laimėtu kovoje su savim. Mūsų dienų vadas turi 
pasižymėti dideliu dinamiškumu ir juo galvanizuoti ma- 
ses. Jis brangina originalią mintį, kūrybinę iniciatyva, 
greitą orientaciją. Tokiam vadui džiaugsmas rasti sau pa- 
dėjėjų, apdovanotų nusakytosiomis ypatybėmis. Jis jun- 
gia bausmę su teigiamais uždaviniais, įstato baudžiamąjį 
į naudingą darbą ir tuo jį moraliai pakelia ir tobulina. 
Plačiai siekianti iniciatyva, didelis asmeninis aktingumas, 
drąsus, moderuojamas apdairumas, ryžtingumas ir nepa- 
lenkiamas siekimas užbrėžtų uždavinių — tai pagrindi- 
nės šito ganytojo organizatoriaus ypatybės“. 

"Taip išsireikšdamas šalkauskis pirmoje eilėje turėjo 
galvoje pozityvų vadą — vyskupą, kurio pirmavaizdis jam 
buvo nacizmui galingai pasipriešinęs vokiečių kardinolas 
Faulhaberis. Jį dar labiau ryškino, iškeldamas neigiamo 
vado ypatybės. Tikru vadu “nebus žmogus lėto melan- 
choliško temperamento, neryžtingas savo apsisprendimuo- 
se. Pagaliau, veltui tikėtis vado savybių iš žmogaus, ku- 
riam stoka tvirto būdo, ir kuris yra blaškomas aplin- 
kybių. Jis neįstengs palaužti jau tik tų kliūčių, kurių 
visados kyla vadovavimui iš tarpo tų, kas vadą apsupa ir 

kas iš tikrųjų turi būti vado vedamas. Paltarokas nepri- 
klauso prie tų vadų, kurie mėgsta apsistatyti nereikš- 
mingais žmonėmis ir kvėpuoti jų pataikavimų ir smilki- 
nimų nuotaikoje. Jis sunkiai pakenčia savo artimoje ap- 
linkoje dvasios nykštukus ir intruzus, nes vertina origi- 
nalias asmenybes. Ne tokių asmenybių konkurencija, bet 
jų stoka verčia jį sielotis. Ir sykiu jis yra demokratiškai 
nusistatęs, lengvai prieinamas žmonėms ir linkęs palaiky- 
ti gyvus santykius su visuomenę. Jis nepriklauso prie 
skaičiaus tų vadų, kurie nedrįsta sudrausti savo palenk- 
tųjų. Jam visai svetima kunktatoriaus psichologija. Jis 
nedelsia, nesvyruoja, nelaukia su rezignacija, ką atneš 
mums rytojus. Jis šitą rytojų pats pasiryžęs nulemti 
savo planais, savo darbais, savo maldomis. Jis greičiau 
yra linkęs padaryti šaunų žygį negu tunoti be pasiryži- 
mo”. 

Šitokioje dviejų asmenybių charakteristikoje anų lai- 
kų skaitytojas matė konkrečius pavyzdžius — kontras- 
tą tarp vyskupo ir prezidento. 


šalkaąuskis dar ėmėsi išryškinti ordino vyresnį bei 
atskiros bažnyčios rektorių. Ir šįkart jis pristatė gyvą 
žmogų bei konkrečią jo darbuotę — tėvą Joną Kippą 
ir jo veiklą Kauno jėzuitų bažnyčioj bei gimnazijoj. šal- 
kauskiui, be abejo, rūpėjo ir padėkoti tam uoliam vie- 
nuolynui už viską, ką jis bei jo šeima gero buvo patyrę. 
Tačiau toks grynai asmeninis akstinas jį dar nebūtų pa- 
skatinęs atlikti tai viešai, jei tėvo J. Kippo visas veiki- 
mas visuomenės labui to nebūtų pataręs arba net reika- 
lavęs. Objektyvūs tėvo Kippo stebėtojai laukė kokio vie- 
šo minėjimo bei vertinimo, dėl to Šalkauskis nešovė pro 
šalį, kai jis 1938 atskirų rašiniu kreipėsi į visuomenę, su- 
ėjus 15 metų nuo šio vienuolio atvykimo į Lietuvą. 


Pradžioje savo rašto, įvardinto “Vienos sukakties pa- 
raštėje" ir paskelbto “Židinyje" (1938, 87 - 109 p.), au- 
torius iškelia pirmiausia jėzuitų ordiną: “Jis yra veiks- 
mo ordinas. Jo veikimas negali būti grynai imanentinis, 


(Jėzuitas) turi išeiti iš savo vidaus gyvenimo ir praskin- 

ti savo kelią į pasaulį, kad galėtų jame realizuoti savo 
idealus" (98 p.). 

Pabrėždamas, kad jėzuito asmenyje nėra jokio gyve- 
nimo tikslo, kuris būtų apribotas vien jo individualinio 
gyvenimo ratu“ (99 p.), autorius nori pasisakyti prieš 
tuos pietistus, kurie pasitenkina vien savo sielos reikalais 
ir nesirūpina išganingai veikti savo aplinką. Jis tuo pa- 
sisako ir prieš tuos krikščioniškos dvasios inteligentus, ku- 
rie buvo linkę pasitraukti iš visuomenės dėl savo saugu- 
mo ar naudos. Tokioje situacijoje mes turime būti kaip 
jėzuitas, kuris “vieną kartą pasiryžęs, nesitraukia prieš 
sunkenybes" (101 p.). 


Iškėlęs tas bendrybės, Šalkauskis asmeniškai nusilen- 
kia tėvui Kippui, rektoriui tos bažnyčios, kurią pats taip 
mėgo lankyti: “Nežinia, ar Kaune kurioje nors kitoje 
bažnyčioje su tokiu pietizmų meldžiamasi kaip Jėzuitų 
bažnyčioje. Ji buvo pamėgta inteligentų, (kuriuos) čion 
patraukdavo aukštas intelektualinis, moralinis ir religinis 
lygis. Čia nebuvo primityvių giedojimų, nustojusių savo 
pirmykščio iškilmingumo ir virtusių neskoningais nekul- 
tūringų žmonių rėkavimais" (107 p.). Tai nuopelnas tėvo 
Kippo, kuriame “mes pastebime nepaprastą veiklumą, di- 
delius organizacinius gabumus, subtilų sugebėjimą įsigy- 
venti į svetimus reikalus, ratą priemonių nuo draugiško 
nuoširdumo iki racionaliai praktikuojamos diplomatijos" 


(108 p.). 


Mes aiškiai pastebime, kad šis šiltas atsiliepimas yra 
daugiau negu vieno, kad ir labai nusipelnusio, dvasiškio 
apibūdinimas — tai iškėlimas idealo, kurio sekimą tuo- 
jau išganingai patirtų visa Lietuva. 

Šis pozityvus būdas kritikuoti neigiamybes, pirmiau- 
sia iškeliant siektiną idealą, net Romoje buvo pastebė- 
tas, nes kai tais pačiais 1938 metais Vatikanas ieškojo 
kandidatų į naujus vyskupus, kurie besiartinančioje pa- 
saulinėje katastrofoje galėtų padėti vyresniam episkopa- 
tui, ir tam tikslui į Lietuvą atsiuntė domininkoną tėvą 
Pelletier, prancūzą, — pastarasis pirmoje eilėje kreipėsi 

į prof. St. Šalkauskį. šis kukliai, bet aiškiai išdėstė aukš- 
tam svečiui visą reikalą ir neatsisakė minėti tinkamus, 
jo manymu, dvasiškius. Betgi norėdamas ir šiuo atveju 
nebūti šališkas, jis prašė Romos delegatą atsiklausti dar 
kitų pasauliečių. Taip tėvas Pelletier ir padarė, šalkauskis 
padėkojo jam už rūpinimąsi laiku sustiprinti mūsų epis- 
kopatą pasišventusiomis jaunomis jėgomis, — tai žymiai 
palengvintų Lietuvą uždegti nauja Sekminių ugnimi, Ar- 
tėjančiam prie amžinybės angos tai virto paskutiniu rū- 
pesčiu. 

SEKMINIŲ UGNIS 


Privatūs Šalkauskio atsiliepimai apie “žemės druską“ 
"tikrai būtų buvę mažiau kartūs, jei jis būtų žinojęs, jog 
„jo pasėtoji sėkla jau buvo kritusi į gerą žemę. 


Antai, jau 1934 rudenį kas trečiadienį susirinkdavo 
"būrelis jaunų kunigų tartis, kaip atnaujinti mūsų gyve- 
nimą iš vidaus — kukliai, tyliai. Iniciatyvą tam buvo pa- 
„siėmusi jautriausia kunigijos dalis — jaunieji: Petras Ba- 
-činskas, Vytautas Bagdanavičius, Vytautas Balčiūnas, 
J. Bieliūnas, SJ, Stasys Kiškis, J. Vaišnora, MIC, Sta- 
sys Yla ir keli kiti. Jie visi buvo klausę Šalkauskio pa- 
„skaitų, kiti net išėję pagrindinius jo kursus ir pasiryžę 
"įkvėpti ir sielovadai jo dvasią. Tų pasiryžėlių tarpininka- 
-vimu Šalkauskis žengė ir į mūsų pastoraciją. 


Supratę, kad jie reikalingi vyresniųjų paramos, kvie- 
4ėsi į savo tarpą reformistinio nusiteikimo konfrairus 
— Praną Kuraitį, Povilą Dogelį, Feliksą Kapočių, Stasį 
Ūsorių, St. Gruodį, S.J., ir kt. Jie rinkdavosi visai lais- 
vai Vilniaus gatvėje esančiuose kapitulos namuose, t. y. 
netoliese tos “Rotušės”, kurios kai kuriuos ypatumus 
jie norėjo atsverti. 


Nieko nežinodamas apie tuos kunigus avangardistus, 
„Šalkauskis savo reformos planą buvo pateikęs kitam bū- 
„reliui, Pr. Kuraičio vadovaujamam, per kurį jis jau ne 
kartą buvo prasiskynęs kelią į visuomenę. “Be paties šei- 
:mininko ir šalkauskio, — taip prisimena J. Grinius, — 
"tuose pasitarimuose dalyvaudavo vysk. M. Reinys, Pr. Do- 

vydaitis, vienas kitas iš kun. St. Ylos ratelio ir keli ga- 
besni ateitininkai, šitie privatūs susirinkimai studentams 
ir nestudentams buvo didelė mokykla, kurios negalėjo at- 
stoti jokios universiteto paskaitos. Čia viskas nagrinėta 
neoficialiai, nepedantiškai, bet draugiškai ir gyvai. Atsi- 
menu, kad viename susirinkime buvo apsvarstytas Gyvo- 
sios Dvasios sąjūdžio reikalas. Tada buvo bene vienintelis. 
kartas, kad profesorius savo mintis dėstė iš rašto, nes 
šiaip čia viskas eidavo pokalbio forma. šalkauskis kėlė šį 
reikalą, nes jam atrodė, kad ateitininkų organizacija pli- 
to daugiau horizontaline negu vertikaline kryptimi. Skai- 
čius atrodė didelis, tačiau asmenyse stigo dvasinės kul- 
tūros“. 


“šalkauskis tuo rūpinosi jau seniai. Antai, 1937 pava- 
sarį nustebino vienas jo kreipinys į mane, — pasakoja 
Yla. — Jisai prašė paskolinti jam pastoracinės teologijos. 
kursą. Sakėsi vykstąs į Kačerginę, turėsiąs kiek laiko 
su mano darbu susipažinti. Kai po atostogų jis man grą- 
žino paskolintą egzempliorių, sakė ypatingu įkvėpimu skai- 
tęs skyrių apie naujus katalikiškosios akcijos sąjūdžius. 
vakaruose. Jis susimąstęs, ar ir mūsų gyvenime neturė- 
tume ieškoti naujų metodų. Įsakmiai kalbėjo apie gyvą- 
ją parapiją". 

Rinkdamas vis daugiau žinių apie vakariečių sąjū- 
džius, uolusis reformatorius iš naujo kreipėsi į jaunąjį 
savo kolegą. “Iš šių sąlyčių su šalkauskiu, — taip tęsia. 
Yla, — dariau išvadą, kad tai didžios asmenybės nuo- 
lankumas, Tokios nesibijo žmonių sugestijų. Kad nebūtų 
pagalvota, jog mano, ‘kursas’ galėjo nulenkti profesorių. 
kurti Gyvosios Dvasios sąjūdį, turiu pasakyti, kad jį te- 
galėjo įkvėpti mano vaizdas to gyvo dvasinio judrumo, 
kuriuo tuomet pasižymėjo vakarų Europa. Mano vaidmuo 
buvo proginis“. 

Gyvosios Dvasios sąjūdis neturėjo būti nauja orga- 
nizacija, o laisvas vienodos dvasios asmenybių sutarimas. 


Dėl to visame krašte buvo skatinamos tokios sielos, ku- 
rios taip pat draskė materializmo grandines. Sąjūdis ne- 

turėjo nei įstatų, nei vadų, nei valdybų, nei mokesčių. 
„Šalkauskiui atrodė, kad centre užtenka vienminčių bran- 
duolio, kuris visa įkvėps gerąja dvasia. 


Šalkauskis tam tikslui vyskupo Pranciškaus Būčio bute 
Kaune, Laisvės alėjos 61, pasikvietė Juozą Brazaitį, 
dar vieną asmenį, kurio nebeprisimenu, ir mane. Visi 
kartu turėjome sudaryti tą skatintojų būrelį. “Skirstan- 
tis, — kaip prisimena Brazaitis, — vienas prasitarė: gyvą- 
ja dvasia kitus uždegti galima tik pačiam spinduliuojant, 
© aš tam dignus nesijaučiu. Daugiau posėdžių nebuvo, 
bet idėja liko gyva, nes ją pagyvino pats gyvenimas“. 


Tokiu būdu pats sąjūdis tenkinosi pasitarimais, ku- 
riuos Šalkauskis visai individualiai turėdavo su žymes- 
niais katalikų veikėjais. Jis pasiūlė 1938 metus paskelb- 
ti Šventosios Dvasios metais ir per juos visą Lietuvą 
uždegti Sekminių ugnimi. Dėl to tik retas pajuto, kad 
Lietuva, peržengdama slenkstį į 1938 metus, žengė į dva- 
„singiausius savo metus nepriklausomybės Jaikais. 


Vasario mėnesį: 


Pirmas viešai prabilo — kaip ir priderėjo — pats 
iniciatorius, skelbdamas “Tiesos Kelyje“ (1938, nr. 2) 
straipsnį “Gyvosios Dvasios reikalu“. Jis sąmoningai pa- 
sirinko kunigų žurnalą, nes laimėjęs kunigus, būtų lai- 
Mmėjęs didžiausius talkininkus. štai jo konstatavimas: “Už 
«dabartinę padėtį mažiausia 50 nuošimčių kaltės atitenka 
patiems katalikams, o iš šitų nuošimčių žymi dalis — 
jų vadams, nes kokie vadai, tokia ir kariuomenė“ (13 p.). 
Štai ir jo išvados: “Mums nereikia naujų organizacijų, 
mums reikia gyvosios dvasios. Jąja reikia darbą kunigų 
seminarijoje pagrįsti ir jąja reikia jaunimą bei visuome- 
ne auklėti. Tai dvasiai ugdyti reikia tam tikro organo, 
kuris sudarytų naują religijos laikraščio tipą. Jis turėtų 
raginti prie įntegralinio religijos susipratimo, prie kūry- 
binių užsimojimų ir būtų toli nuo davatkiško pamaldu- 
mo, nuo bet kokio šabloniškumo ir negyvenimiško temų 
parinkimo (114 - 119 p.). 

Gegužės mėnesį; 


Po trijų mėnesių šalkauskis tame pačiame “Tiesos 
Kelyje" (1938, 5 nr.) antrašte “Gyvoji Dvasia" skatina 
išleisti dar vienkartinį pradžiaraštį, kuris nustatytų vei- 
kimo gaires. Bendra (kunigų ir pasauliečių) redakcija tu- 
rėtų iškelti šiuos principus: gyvumą, vaizdingumą, gyve- 
nimiškumą, nuoširdų pergyvenimą, sugestyvų vertingumą. 
ir veiklumą. Vyriausias tikslas — sužadinti gyvesnį, Evan- 
gelija paremtą, gyvenimą (361 - 363 p.). 


Birželio mėnesį: 


Sekminių proga Šalkauskis atveria visą savo širdį ir“ 
ugningu pavadinimu “Degančios širdys, vienykitės" duo- 
da plunksnai nuostabią laisvę. Tiesiog graudu skaityti: 
“Tiek mano sumanymų, planų, vajų, sistemų pasiliko bal- 
su, šaukiančiu dykumoje, kad keldamas šį klausimą, ma- 
nau: na, tai bus jau paskutinis mano bandymas. Savo: 
pajėgomis nepasitikiu, nes, matyti, visų mano nepasiseki- 
mų pagrindinė priežastis glūdi manyje, nors ji ir ne vie- 
nintelė. Kartus mano patyrimas atėmė iš manęs beveik. 
visišką pasitikėjimą savo sumanymų pasisekimu, Liko tik 
maža pasitikėjimo kibirkštėlė: juk spiritus flat ubi vult" 
(419 p.). 


Nors Sekminių ugnies kurstytojas jau pačiame šven- 
tosios Dvasios mėnesyje pasiduoda melancholijai, jis vis- 
dėlto dar kartą ir su tikru įkvėpimu mėgina išaiškinti. 
kas iš tikrųjų yra toji gyvoji dvasia: “Ji yra pastovi 
dvasinė vidaus įtampa, nukreipta į idealo siekimą. Tai 
yra tasai vidaus degimas, kuris, tarsi evangeliškasis Ži- 
bintas, nušviečia pastovia šviesa vidaus gyvenimą. Tai. 
altoriaus žiburėlis, kuris niekada nenustoja tyliai lieps- 
nojęs" (420 p.). Nuo tų laikų, kada jaunuoliškas užside- 
gimas ir neribota viltis vedžiojo vyriausiojo romuviečio. 
plunksną, Šalkauskis niekados tokiu nuoširdumu nebuvo. 
prabilęs. Taip rašoma tik prieš pat laimėjimą arba prieš. 
pat katastrofą. 

Kad viskas pasvirtų laimingon pusėn, dabar į talką 
eina jam vysk. Pr. Būčys — tame pačiame “Tiesos Ke- 
lio" Sekminių numeryje, kuris yra tikras lietuviškos pub- 
licistikos deimančiukas. Straipsnyje “Gyvosios Dvasios 
veikla" (415 - 418 p.) jis trumpai ir aiškiai nusako sąjū- 
džio charakterį: “Staiga smunkant dorovei, atsiranda žmo- 
nių, norinčių tą nelaimę pašalinti. Tie veikėjai nesudaro 
jokios draugijos. Tas sąjūdis nėra luominis, nei klerika- 
linis. Jo požymiai yra nuoseklumas, drąsa, drausmingu- 
mas, meilė, nuoširdumas, malda". Ir visai praktiškai jis 
tesia: “Jei stotų į tą darbą šįmet nors 50 pasauliečių 
inteligentų, jei kiekvienas pasirūpintų per metus suburti 
apie save nors po penkis kitus, tai dorinio puvimo pa- 
vojus Lietuvoje praeitų" (418 p.). 


šiame sparnuotame numeryje, bene vertingiausiame, 
kurį prel. Pr. Kuraitis kada nors yra išleidęs, vyresnie- 
siems į pagalbą skubinosi ir jaunieji, kurių vardu kun. 
A. Smailius (kun. St. Yla) entuziastiškai pritaria: “Didysis 
mūsų filosofas ir tautos auklėtojas, kuris pats yra per- 
siėmęs gyvąja dvasia iki pat gyvo kaulo, tos gyvosios 
dvasios žiežirbų paleido ir į kitų idealistų sielas. Reikia 
pasidžiaugti, kad toji gražioji mintis randa vis didesnio 
atgarsio ne tik idealistų kunigų, bet ir inteligentų bei sg- 
moningesnių kaimiečių tarpe" (487 p.). 


To paties mėnesio gale Kaune turėjo įvykti pavasa- 
rininkų kongresas. Tuoj kilo mintis ir jam suteikti Gy- 
vosios Dvasios sparnus ir tuo visam kraštui parodyti, ką 
gali tauriais jausmais liepsnojąs jaunimas. Kadangi ra- 
šančiajam kartu su dr. J. Leimonu buvo pavesta tą šventę 
suruošti, mes tai ir bandėme, kiek tai leido silpnos mūsų 
jėgos. Dėl to saulėtą sekmadienio rytą per šventas mi- 
šias Vytauto kalne visas daugtūkstantinis jaunimas cho- 
ru meldėsi ir giedojo, lyg visas ąžuolynas būtų pavirtęs 
milžiniška bažnyčia. Mūsų jaunuomenė tuomet, tur būt, 
pirmą kartą savo gyvenime taip giliai pajuto savo tikėji- 
mo grožį ir galią. 

Net ramusis mūsų filosofas buvo pagautas ir dėl to, 
visas spindėdamas džiaugsmu, kone visą popietę išsė- 
dėjo ant Įgulos bažnyčios laiptų, nuo kurių garbės sve- 
čiai sveikino praliūliuojančią pavasarininkų jūrą. Jis džiau- 
gėsi, nes su mėlynomis šio jaunimo bangomis jam at- 
plaukė nauja viltis. (Vyriausybė buvo pasišalinusi iš Kau- 
no, vienas tik kariuomenės vadas gen. St. Raštikis ne- 
slėpė savo pasitenkinimo, Kaip matyti iš jo atsiminimų 
I, 502 p.). f 


Liepos — rugpiūčio mėnesiais: 


Nei vasaros darbai nei karščiai nepajėgė pertraukti 
to judėjimo, kuris atgaivintomis jaunuoliškomis jėgomis 
dabar judino ir kaimą. Kuraitis, nemanydamas pasiduoti 
atostoginiam snauduliui, net vasaros savo žurnalo nume- 
ryje (7-8 nr., 527 - 530 p.) žarsto kūrybinę ugnį, nes 
dėjo dr. A. Maceinos straipsnį “Ut accendatur", kuriame 
autorius į klausimą “kas yra gyvoji dvasia" trumpai at- 
sako: “Krikščioniškas entuziazmas". Jojo šaknis profeso- 
riaus mokinys pastebi jau “Romuvoje", kur šalkauskis 
dar 1921 buvo rašęs: “Atskleiskite šventuosius lapus, grįž- 
kit su atviru protu ir gryna širdimi prie dieviškos išmin- 
ties šaltinių, ir jūs patirsite viduje tą šviesos potvynį, 
kuris visa ką išaiškina" (10 p.). 


Spalių mėnesį: 


Nepasitenkindamas raštais, veržlusis Šalkauskis ryžosi 
ir gyvu žodžiu užsiangažuoti. Tam jis spalio 22 Kaune 
atsistojo prieš studentus ateitininkus, kurie visada buvo 
mėgiamiausia jo auditorija, nes moksleiviai dar ne visai 
buvo prie jo priaugę, o sendraugiai nuo jo vėl atsitolinę. 
Studentai gi jį gerai suprato ir su pagarba jo klausė. 
“Mano atmintyje, — taip rašė vėliau dr. Adolfas Damu- 
šis, — paliko daug atvejų, kai Šalkauskis atvykdavo į 
studentų ateitininkų parengimus, visa salė pasikeldavo. 
Jokio paraginimo nereikėdavo, tereikėdavo tiktai vieno 

jo pasirodymo". Nors mūsų filosofo meilė tam jaunimui 
ir dažnai buvo apvilta, ji betgi nesumažėjo, ir dėl to 
“paskutinį savo bandymą" norėjo jam dar asmeniškai iš- 
dėstyti. 


Savo paskaitoje “Jaunuomenė ir gyvoji dvasia" šal- 
kauskis nekalba tik bendrais žodžiais, o visai konkrečiai 
rodo kelią į dvasios aukštybės. Jis ragina pasižymėti idea- 
lo meile, doriniu jautrumu, protiniu gyvumu, pasiryžimu 
tobulėti ir optimizmu. Tokiomis dorybėmis pasipuošę, jie 
reikšmingai galėtų įsijungti į didį darbą. Jis laukia, kad 
jo studentai jautriai atsilieps į jo kvietimą. Tuomet “su 
jaunuomenės pagalba tas sąjūdis (galės) eiti ten, kur ga- 
lima dar gaivinti sustingusios dvasios žmones". Bet kad 
tatai pavyktų akademiškam jaunimui, jis turėtų įsigilinti 
“į šventosios Dvasios dovanų doktriną, taip mažai pa- 
žįstamą, bet taip reikšmingą gyvosios dvasios sąjūdžiui. 
Jaunuolės ir jaunuoliai turi būti pirmūnai gyvosios dva- 
sios sąjūdyje" (Ideologija, 297 p.). 


Profesorius žino, kad šiam, grubaus materializmo ap- 
suptam jaunimui nėra lengva ryžtis į skaistesnę sferą, 
bet jis ir žino, kad po tokio pasikėimo atsidengs nau- 
jas gyvenimas, kuris — kaip jis įspūdingai baigė savo 
kalbą — “jau ant žemės taptų amžinybė" (Ideologija, 
278 p.). 

Dar po dvidešimt su viršum metų girdžiu tuos jo 
žodžius, kurie buvo tokie mistiški, kaip tos aukštybės, iš 
kurių jie pas mus atėjo. 


Gruodžio mėnesį: 


Baigdamas šiuos atsimintinus metus, šalkauskis ieško- 
jo galimybės savo idealą asmeniškai nešti į dar platesnę 
visuomenę. Tą galimybę jam davė Katalikų Veikimo Cent- 
ro Kaune ruošiamos studijų dienos, per kurias iškėlė “As- 
mens tobulinimą kaip kiekvienos pažangos pradžią". Pui- 
kiai žinodamas, kad pasaulį tobulinti tegali, kas pats sa- 
ve tobulina, referentas baigia įpareigojančiu šūkiu: “Pra- 

dėkime nuo savęs!" — Kad tas šūkis nepraskambėtų su 
diena, jis savo kreipimąsi į jautrias sąžines dar išspaus- 
dino “židinyje” (nr. 12, 656 - 669 p.). 


Ir paskutiniame šių nuostabių metų mėnesyje šal- 
kauskis neliko vienas. Kaip anksčiau jį savo plunksna 
buvo parėmę kunigai K. Steponavičius, V. K. Taškūnas 
ir L. Tulaba, dabar kun. St. Yla iš naujo jam ėjo į pa- 
galbą, šįsyk rašiniu “Gyvoji dvasia per gyvąją — idealiają 
parapiją" (Tiesos Kelias, 1938, nr. 12, 802 - 810 p.). Bū- 
dingas buvo profesoriaus atsiliepimas: “Man vėl buvo ne- 
laukta, — stebisi Yla, — kai šalkauskis parašė man 
laišką. Jis ne tik dėkojo, bet ir skatino. Jis jaučiąs, kad 
šiame reikale ypatingas vaidmuo tenkąs parapijoms ir 
kunigams. Tačiau šie turį būti parengti jau seminarijo- 
se". Dėl to jis skatino jau tinkamai ruošti klierikus. 
“Jausdamas, kaip svarbu įkvėpti būsimiesiems kunigams 
gyvąją dvasią, jis pats dar anksčiau buvo pradėjęs teo- 
logijos studentams skaityti pedagogikos paskaitas". 


Tai nėra vienintelis laiškas, kurį kun. St. Yla gavo 
iš buvusio savo mokytojo, nes vos išspausdinus jam tais 
pačiais 1938 metais “Tiesos Kelyje" studijėlę vardu “Kai- 
mas ir miestas šių dienų pastoracijoje", šalkauskis vėl 
atsiliepė. Remdamas kiekvieną pozityvią jėgą, profesorius 
džiugiai sutiko ir šias pastangas. Jis jas ne tik sveikino, 
bet jomis ir pasinaudojo: “Apie 1939 rudenį jis mane 
(kun. St. Ylą) pasikvietė pas save į namus. Jis tada ren- 
gė spaudai savo veikalą apie “religinį ugdymą'. Jam rei- 
kia, taip sakė, patikrinti, ar kartais jis kur neprasilen- 
kiąs su religinės pedagogikos sąvokomis bei principais. 
Man buvo tikrai nelaukta, kad jis mane, įaunikiį, pa- 
laikė jam tinkančiu ekspertu. Mes užtrukome gal ko- 
kias dvi valandas". 

Nepriklausomybės laikotarpis matė visokius reikšmin- 
gus metus: 1918 — buvo Nepriklausomybės metai, 1920 
— Konstitucijos ir Žemės reformos, 1922 — Universiteto, 
1926 — Bažnytinės provincijos įkūrimo, 1930 — Vytauto 
Didžiojo. Visus juos istorikas pastebės ir tinkamai įam- 

žins. Bet ar jis pastebės ir 1938 — Gyvosios Dvasios — 
metus? Jei jis surinks tik apčiuopiamuosius faktus, su- 
statys tik politinį kalendorių ir domėsis tik pramonės 
kilimu, prekybos išsivystymu bei ūkių našumu, tai jis gal 
ir abejingai praeis pro juos. Bet jei jam rūpės ir vidinė 
tautos raida, jos sielos ugdymas, jos religinės minties 
skaidrinimas, jos dorinis pasistiebimas, visas jos pasišovi- 
mas į viršų — tai jis turės juos laikyti pačiais kilniau- 
siais Lietuvos nepriklausomybės laikais. 

JO MAGNIFICENCIJA 


Gyvosios Dvasios pūstelėjimas nesibaigė su 1938 me- 
tais, o ir vėliau plėtės ir žadino sielas ir sąžines. Įsitiki- 
nes, kad Didžioji Dvasia pati suves dvasinguosius, šal- 
kauskis nieko neorganizavo. Jis, žinoma, palengvino vien- 
minčiams susieiti. Puiki proga pasitaikė 1939 vasario mė- 
nesi Kaune, trečią kartą sušaukus L. K. Mokslo Akade- 
mijos mokslininkų ir mokslo mėgėjų suvažiavimą. Jame 
ir šįsyk dalyvavo pasigėrėjimo vertas elitas, kuris kone 
ištisai jo paties buvo formuotas ir dėl to jam buvo idea- 
li auditorija. 


Katalikų Mokslo Akademijos priekyje Šalkauskis sto- 
vėjo nuo 1938 metų pavasario, nes po garbingojo pa- 
triarcho A. Dambrausko - Jakšto mirties tų metų vasario 
19 jam buvo pavesta ši reikšminga pareiga. Jis tuomet 
tik raukydamasis sutiko būti Dambrausko įpėdiniu ir tik 
gavęs iš kitų valdybos narių tvirtą pažadą, kad jie nu- 
dirbs visą techniškąjį darbą. Bet kas geriau galėjo globoti 
mūsų katalikus — mokslininkus, kaip kultyvuotasis bei 
kūrybiškasis Šalkauskis, kuris pats kone tobulai buvo įkū- 
nytas toklo mokslininko tipas? 

Nėra atsitiktinis dalykas, kad dabar kunigo vietoje 
atsistojo pasaulietis, nes šiame pasikeitime atsispindi vi- 
sos tos atmainos, kurios mūsų visuomenėje įvyko nuo tų 
laikų, kai niekam nežinomas Maskvos universiteto studen- 
tas siuntė kun. Aleksandrui Dambrauskui pirmą savo 
mokslo darbelį. Dabar pasauliečiai ima pavaduoti anais 
laikais dar vyravusius kunigus. Kaip simbolis bei vai- 

nikavimas viso to socialinio vyksmo, dabar Šalkauskis ke- 
liamas į prelato turėtąją vietą. 

Akademijos suvažiavimas buvo tikra dvasios šventė, 
kurios spinduliai skaidrino seminarijas, fakultetus, insti- 
tutus, gimnazijas, klebonijas. čia buvo keliamos naujos 
mintys, bandomi nauji metodai, miklinamos naujos plunks- 
nos. šioje dvasios puotoje visi naują savo vairuotoją su- 
pras, dėl to Šalkauskis ir ėmė žodį, norėdamas parody- 
ti kelią visiems, kurie tais laikais, pažymėtais Stali- 
no, Hitlerio, Mussolinio ir kitų “vadų” vardais, siekė 
gelbėti žmogų bei įvesti tikrą tvarką į tautų sugyveni- 
mą, į valstybių santaiką. “Mes matome, — taip jis tarė 
savo paskaitoje apie "Kultūrinio lietuvių tautos apslgink- 
lavimo problemą ir katolicizmą', — kaip lygstamiems že- 
miškiesiems dalykams teikiama nelygstamoji vertė. Kai 
dabar nelygstamai yra garbinama ar valstybė, ar tauta, 
ar rasė, turime idololatrijos apraišką. Kai skelbiamas 
kraštutinio vadizmo principas ir reikalaujamas nelygsta- 
masis klusnumas vadui, turime taip pat drauge ir ido- 
lolatrijos ir barbarijos apraišką, nes nelygstamas klus- 
numas tepritinka vien nelygstamajam autoritetui, t. y. 
Dievui“. 

Šalkauskis jau dažnai buvo prabilęs į sąžinę tų, kurie 
ir jo tautoje pamėgdžiojo užsienietiškų stabmeldžių pa- 
vyzdį. Bet ar išklausė jo? Užsirūstinęs dėl kietaširdiš- 
kumo ir ciniško noro užmerkti akis prieš besiartinančią 
katastrofą, Šalkauskis grumojo teismu: “Kas laukia žmo- 
niją, kurioje jau galingai reiškiasi šita idololatrijos ir ci- 
vilizuotos barbarijos linkmė, mes dar tikrai nežinome, 
bet mes tai jaučiame, susirūpinę galimomis rytojaus ka- 
tastrofomis. Jų atmosfera jau dvelkia per nelaimingąjį 
pasaulį, tartum apokaliptiniai aidai, einą mums iš atel- 
ties" (Suvažiavimo Darbų III, 25 p.). 

Jo žodžiuose aidėjo atskubanti nelaimė. Klausytojai 
susimąstė, nes čia nebekalbėjo eilinis, kad ir giliai iš- 
mokslintas tautietis, bet pražūtį numatąs pranašas. Euro- 
poje iš tikrųjų drumstėsi dangus. Tos grėsmės prisisunku- 
siom dienom kilo sumanymas šalkauskį pastatyti prie 

Aukštosios Mokyklos vairo. Mes žinome, kad šalkaus- 
kis nesiverždavo į viešąsias vietas, į jokias vietas. Seimo 
laikais jam buvo siūlyta švietimo ministerio vieta. “Ne 
mano paskirtis!". Ne kartą buvo norėta jį pastatyti uni- 
versiteto priekyje. Jis vis prašydavo neužkelti jam šios 
naštos. Bet 1939 pavasarį jos nebeišvengė. 

Universitetas buvo tokia institucija, kur dėl autono- 
mijos, kad ir apkarpytos, laisvė nebuvo taip susiaurinta, 
kaip viešame gyvenime. Visi, kurie laisviau norėjo kvė- 
puoti, su didžia viltimi žiūrėjo į naują rektorių, visų 
laikomą žmoniškumo bei laisvės gynėju. Tokie pvz. buvo 
šviesios atminties Pranciškus Būčys ir Vincas Čepinskis, 
Dabar daugelio akyse Šalkauskis buvo pats tinkamiausias 
kandidatas: jis buvo visų laikomas žmoniškumo bei lais- 
vės gynėju. Bet kaip jį priversti, kad sutiktų? Jaunie- 
ji Šalkauskį pasiūlė, jie šalkauskį ir pravedė. 

“Kai 1939 pavasarį artėjo rektoriaus rinkimai, — taip 
sužinome iš Griniaus, — Šalkauskio mokiniai, dėstą filo- 
sofijos skyriuje, siūlė jo kandidatūrą. Mums buvo aišku, 
kad kitas katalikas profesorius nepraeis; tačiau mes þu- 
vome beveik tikri, kad Šalkauskis bus išrinktas, nes ži- 
nojome, kad jis dėl savo aukštos kultūros, tolerancijos 
ir didelio takto buvo vertinamas daugelio kitų profeso- 
rių, kurie nuo religijos buvo nutolę arba net jai priešin- 
gi. Tiesa, Smetona, kuris išrinktą kandidatą turėjo pa- 
tvirtinti, mūsų profesoriui buvo nepalankus dėl jo demo- 
kratiškų pažiūrų, tačiau kitko ir jis jam negalėjo pri- 
kišti", 

Padėtis vis dėlto nedaug težadėjo, nes jei ir šalkaus- 
kis sutiktų leistis renkamas, kas jau balsuos už taip nio- 
kojamo fakulteto atstovą? Buvau prašytas per vieną iš 
“trečiadienių" jį padrąsinti. Bet jis spyrėsi. Tuomet jau- 
nieji jį atakavo. Birželio pradžioje Dielininkaitis su Gri- 
nium išdėstė jam visą reikalą. Tačiau jis, kaip pasakoja 
pastarasis, “nurodė, Kad jo silpna sveikata neleidžia jam 
pridedamų pareigų, Kad administracijos darbo nemėgstąs 
ir t.t. Bet buvę jo mokiniai pabrėžė, kad jam derėtų 
neatsisakyti dėl solidarumo su savo buvusiais mokiniais, 

kurie užima ir nelengvas pareigas kultūros baruose, neš- 
dami ten krikščioniškos dvasios. Profesorius mūsų argu- 
mentams neprieštaravo, bet vis dėlto paprašė laiko pa- 
galvoti". 

Nieko tikro nelaimėję, jaunieji birželio 4 nusiuntė pas 
Šalkauskį naują delegaciją. Tą sekmadienio popietę Dieli- 
ninkaitis su Brazaičiu išklojo jam savo argumentus. 
“šiandien tikiu, — taip rašo Brazaitis, — kad šitieji ar- 
gumentai profesorių veikė mažiausiai; tur būt, daugiau- 
sia jį veikė tų jaunų žmonių entuziazmas. Nenoras apvil- 
ti šitą jaunimą, palaužti, anot Mickevičiaus, jaunystės 
sparnus, jį privertė pagaliau pasakyti: “Na, pažiūrėsime 
vietoje!" šeimos bėdas žinodamas, praktiškasis žemaitis 
Ivinskis Julijai šalkauskienei pabrėžė, kad rektorius kas 
mėnuo dar gauna 1,000 litų skyrium. 


Sutvirtindami savo akciją, jaunieji dar paprašė Do- 
vydaitį kreiptis į prof. St. Kolupailą, “Kosmo” bendra- 
darbį. “Neoficialiai buvo gandų, — prisimena prof. St. 
Kolupaila, — kad žadama rinkti prof. V. Lašą, medicinos 
fakulteto narį, nes pagal tradiciją to fakulteto eilė. Tech- 
nikos fakulteto žmonės, daugumas kairieji, neturėjo šir- 
dies medikams, kurie gavo stambius kreditus klinikų 
statybai ir tuo vis pralenkdavo technikus. Neoficialiame 
pasitarime buvo nutarta nebalsuoti už medikus. Iš kol. 
Dovydaičio teko girdėti, kad teologijos — filosofijos fa- 
kultetas siūlo Šalkauskį, tačiau be vilties. Pabandžiau jį 
įsiūlyti savo kolegoms. Buvau nustebintas, kad jo neat- 
metė, priešingai, keli jį dar pagyrė už jo bešališkumą bei 
kultūringumą. Fakultetas vieningai pritarė. 

“Pagal reguliaminą kandidatų nebuvo siūloma, nebu- 
vo nei diskutuojama; gavęs absoliutinę daugumą, būdavo 
laikomas išrinktas. Šalkauskis praėjo pirmu balsavimu, 
kas ne visada pasitaikydavo. Oponentai mums technikams 
juokais grasino: “Dabar nematysite savo rūmų. Statysime 
universitetui bažnyčią!'". 

Tokio aiškaus nusistatymo prezidentas A. Smetona ne- 
galėjo ignoruoti — jam beliko tvirtinti Šalkauskį. “Su- 

prantama, — taip Grinius baigia savo atsiminimus, — 
kad sąmoningieji katalikai tuo labai buvo patenkinti: pa- 
tenkinti dėl paties Šalkauskio, patenkinti ir dėl jo fakul- 
teto, kuris po dešimties metų niekinimo bei griovimo su- 
silaukė rektoriaus iš savųjų tarpo“. Jis dar būtų galėjęs 
pridėti: “Patenkinti buvo ir jaunieji, nes jų dėka šal- 
kauskis tapo rektorium”. 

Į sveikinimus, kurie gausiai plaukė, Jo Magnificenci- 
ja atsakė visu džentelmeniškumu. Itin būdingas yra šis 
padėkos laiškas Romoje reziduavusiam vysk. Pr. Būčiui, 
kuriam 1939 birželio 12 rašė: “širdingai dėkoju Ekscelen- 
cijai už gerus linkėjimus. Bijau, kad neapvilčiau gerų vil- 
čių, nes nesijaučiu pakankamai pajėgus rektoriaus parei- 
goms. Ypač baugina mane reprezentacija, kuriai neturiu 
reikalingų davinių. Drąsiau žiūriu į vidaus darbą ir į pe- 
dagoginę jo pusę. Nežiūrint savo trūkumų vis dėlto nega- 
lėjau atsisakyti parinkimo. Ekscelencija paliko iš savo rek- 
toriavimo kuogeriausius atminimus. Jūsų tolerancija, be- 
šališkumas ir kompetentingumas buvo pripažinti pavyzdin- 
gais. Neturiu vilties prilygti Ekscelencijai visais šitais at- 
žvilgiais" (Iš Marijonų archyvo Romoje). 

Grėsė didelis pavojus, kad išsišokėliai, pramuštgalviai 
ir, kas pikčiausia, slapti agentai bandys įnešti partinę po- 
litiką į aukštąją mokyklą, sukels neramumus, kurie neiš- 
vengiamai vestų prie paskutinių laisvių atėmimo. Norėda- 
mas iš pat pradžios užkirsti kelią tokiems pasikesinimams, 
naujasis rektorius jau per savo inauguracinę kalbą 1939 
rugsėjo 15 įsakmiai pabrėžė: “Politika tegali vien sudrums- 
ti objektyvinę mokslinio tyrimo eigą ir pavergti laisvą 
tiesos dvasią. Todėl bet koks universiteto pajungimas po- 
litikai yra jam tikra nelaimė: nelaimė, kai kuris nors 
valdantysis režimas pajungia universitetą savo politikai, 
nes ji suvaržo mokslinę profesoriaus asmenybę. Nelaimė, 
kai profesoriai pajungia akademinį savo darbą politikos 
reikalams. Nelaimė, kai studentai panaudoja universitetą 
politikos akcijai ar propagandai. Žodžiu tariant, univer- 
sitetas neturi būti pajungiamas politikai nei iš viršaus, 
nei iš vidaus, nei iš apačios. Akademiškasis jaunimas turi 

gerai suprasti šitą tiesą, kad nesudarytų progų politi- 
niam Įsikišimam iš vyriausybės pusės“ (Žid. 1939, 153 p.). 

Taigi, Magnlficencija puikiausiai suprato, kad ginąs 
mokslo laisvę gina laisvę iš viso. ši laisvė dabar buvo 
protingos tvarkos rėmuose. Čia Šalkauskis kaip universi- 
teto rektorius galėjo atsiremti studentais ateitininkais, ku- 
riem buvo įkvėpęs sveikos tvarkos pajautimą. Šalkauskis 
patarė jiems dar labiau sutvirtinti su kitais demokratiš- 
ko nusistatymo komilitonais jau anksčiau sudarytą koa- 
licinę atstovybę. 

Šalkauskis rektoriaus pareigas vykdė sąžiningai, tiesiog 
skrupulatiškai. Bet kadangi jis ir mokėjo iškliti virš 
dienos darbų, nepasimetė administracijos raizgynėse, mū- 
sų filosofas išaugo į valstybinės reikšmės asmenybę, ku- 
riai visi lenkėsi: savieji iš meilės, kiti iš pagarbos. 

Kaip ir buvo galima laukti, rektoriaus pareigose šal- 
kauskis tapo visas jo jėgas suimančio rūpestingumo au- 
ka. Bereikėjo tik vieno stipresnio fizinio sukrėtimo jo jė- 
goms palaužti. “Tas įvykis, kuris prisidėjo prie šalkauskio 
sveikatos pakirtimo, buvo, — Griniaus manymu, — Vil- 
niaus Lietuvai grąžinimo šventė. Vėlyvo šalto rudens die- 
ną, spalio 10, buvo iškilmės Karo Muzėjaus sodelyje prie 
Nežinomojo Kareivio kapo. Rektorius jautė pareigą drauge 
su studentais jose dalyvauti, nors ne vienas jaunesnis už 
ji profesorius nedrįso atvirame ore stovėti dėl šaltos drėg- 
mės. Per šitas iškilmes Šalkauskis stipriai peršalo: jį užpuo- 
lė gripas, kuris paveikė ligonio širdį“. 

Tuos savo vargus jis pats 1940 sausio 2 išpažino tė- 
viškam savo bičiuliui vysk. Pr. Būčiui šiais žodžiais: “Per 
Vilniaus atgavimo iškilmes buvau peršalęs, susirgau gripu, 
kuris, puolęs man ant širdies, iššaukė širdies raumens už- 
degimą, o paskui — susilpnėjimą. Gydžiaus arti trijų mė- 
nesių, žymiai pasitaisiau, bet vis dėlto gydytojas spe- 
cialistas yra nuomonės, kad mano širdis negali pakelti 
apkrovimo, reikalingo profesoriavimui ir rektoriavimui. 
Tenka tad šiaip ar taip nuo rektoriavimo atsisakyti. Taip 
turės pasibaigti mano rektoriavimas, sukliudytas mano 
nelemtos sveikatos, kaip ir visi kiti stambesni mano darbai". 

| Jis būtų galėjęs ir daugiau parašyti, jei ne jo ven- 
gimas kaltinti kitus, nes daugelis pažįstamų tvirtino, esą, 
tie negalavimai vien įsivaizdavimas. Nors rektoriaus jėgos 
pilnai ir nesugrįžo ir bloga savijauta jį slėgė, jis kiek 
įtikėjo tais lengvabūdiškais tvirtinimais ir grįžo prie savo 
pareigų. Valia nustelbė visus negalavimus, ir jis dirbo 
daugiau, negu leido sveikata. j 

Nepaisydamas visų sunkumų, rektorius buvo nusista- 
tęs ištverti savo poste, į kurį jį buvo pašaukęs daugumas 
jo kolegų, universiteto maior et sanior pars, nebent ligos 
jį paguldytų mirtinai. Kad tik greičiau sustiprėtų jo vi- 
sai nusilpęs kūnas ir vėl giedrėtų kankinama jo siela, 
šalkauskis 1940 birželio pradžioje vėl persikėlė į Kačergi- 
nę. Kadangi tuomet turėjau automobilį, siūliau jam savo 
patarnavimą. Jis pasiūlymą mielai priimdavo, bet patsai 
mašinos niekad neprašė. Per tuos važinėjimus mane ste- 
bino jo romantiškumas, nes dažnai paprašydavo sustoti slė- 
nyje už Aleksoto, kad galėtų klausytis lakštingalų. 

Nors ši kaimiška idilė prie šlamančių medžių, ant ži- 
bančių Nemuno bangų ir kaitriame smėlyje nebuvo lais- 
va nuo rūpesčių, ji vis dėlto atvėsino įkaitintus šal- 
kauskio dirksnius, ir kažin ar profesorius nebūtų bent 
pakankamai pasitaisęs, jei žaibas iš rytų nebūtų sutriuš- 
kinęs ne tik šią nekaltą idilę, bet ir visą laisvąją Lie- 
tuvą. 

Paskutinį kartą susitikome 1940 birželio 15 per fakul- 
teto posėdį. Jau nuo pat ankstyvo ryto į mūsų kraštą 
besiveržianti Sovietų kariuomenė kaip tik tuo metu pa- 
siekė Kauną, kai mes 15 valandą rinkomės savo patal- 
poje didžiuose universiteto rūmuose. Tankams triukšmin- 
gai riedant, mes tą saulėtą popietę rinkome naują fa- 
kulteto vadovybę. Nujautėme, kad tai paskutinis mūsų 
aktas. Išsiskirstėme greit, susikaupę, apgaubti liūdesio. 

Prie durų manęs laukė kol. Stasys. Jis buvo iš- 
balęs, bet santūrus kaip visados. Stipriai man paspaudė 
ranką tardamas: “Bus, kaip Dievas duos“. Paskui nusi- 
i lyg norėdamas paslėpti savo susijaudinimą. Šlubuo- 

mas jis atsitolino ir išnyko iš mano akių. Amžinai. 

X MIRTIES SLENKSTYJE: 1940 - 194] 


ŽEMIšKOS KELIONĖS GALAS 


šveicarų Fribourgo universiteto kancleriui 1942 kovo 
mėnesį atnešė laiškutį. Laiškutis iš Lietuvos, tokio turinio: 


“Kaunas, 1942 vasario 4. 
Stasys neseniai mirė plaučių uždegimu. Vanda ir Vik- 
toras Labanauskai ištremti į Sovietų Rusiją. Kur 
gyvena — nežinia. Praneškite apie viską Pakštu. — 
Antanina šalkauskaitė.” 


Kanclerio žvilgsnis liūdnai krypsta rytų link, kur šal- 
ta žemelė jau dengia neužmirštamą draugą. Amžiną at- 
ilsį! 

Atgyja vėl visi atsiminimai iš niūrių 1940 - 41 metų. 
Atsisveikinęs su kol. Stasiu aną pražūtingą birželio pen- 
kioliktą, aš skubinaus savo mašina į Sintautus, kur žmo- 
nos ūkyje buvo susirinkusi mano šeima. Iš Suvalkijos pla- 
tybių dar lengva būtų buvę bėgti į Vokietiją; tačiau pa- 
siryžome pasilikti. Po kelių mėnesių “pogrindžiai" mus į- 
spėjo, kad būsime deportuoti į Sibirą ir ragino išvykti į 
vakarus, kur būsią lengviau tęsti kovą dėl Lietuvos lais- 
vės. 1941 kovo 22 pavyko ištrūkti iš Sovietų nagų ir tų 
pačių metų rugsėjo 15, po atkaklių ginčų su naciais, ku- 
rie man keršijo už Hispano straipsnius prieš hitlerizmą, 
vis dėlto pasisekė pasiekti šveicariją. 1941 vasario pradžio- 
je buvau paskirtas Fribourgo universiteto kancleriu, ir 
tuo vėl patekau į tą vietą, kur kadaise su šalkauskiu bu- 
vau studijavęs. O dabar rankoje laikiau liūdniausią prane- 
šimą, kuris iš antros mano tėvynės mane galėjo pasiekti. 
Kaip Lietuva sunkiausioje savo valandoje galės gyventi 

be tauriausio savo sūnaus? Besistengdamas orientuotis, su- 
silauktau jau antro laiško iš Lietuvos: 


T “šiauliai, 1942 rugpiūčio 27 d. 
Dovydaitis, Bistras, tur būt, ir Pankauskas, ištremti į 
Sovietų Rusiją. Skrupskelis Kotlase. Likusi šeima, kaip 
ir Brazaitis, Ivinskis, Maceina, Grinius, Kuraitis sveiki. 
Dielininkaitis mirė uremija. Aš našlė, mokytoja. — 
Julija Šalkauskienė". 


Kaip viskas įvyko? 


Bolševikams įgriuvus, Šalkauskis kėlė sau šimtą klau- 
simų, tiek dėl viso krašto, tiek dėl savęs ir savo nelai- 
mingos šeimos. Bolševikų okupacija šalkauskiui buvo bai- 
sus smūgis. Tačiau į tai pažiūrėjo kaip į savotišką ka- 
talikams egzaminą. Tą nuomonę jis reiškė pvz. laišku 
“XX Amžiaus" redakcijai, kuriai, anot Brazaičio, “tiesiai 
ir karštai dėstė mintį, kad dabar metas pasirodyti kata- 
likams, ar jie yra principų žmonės; atėjo metas moraliai 
atgimti, kad išlaikytų jiems skirtą dvasinio, dorinio, reli- 
ginio aiškumo egzaminą". 

“Kaip šiandien, — taip rašė Brazaitis 1952, — iš tolo 
prisimenu, man rodos, lyg Šalkauskis tada buvo rūstybės 
dėl katalikų moralinio nykumo pagautas. Jo laiškas buvo 
lyg anas Jonos, buvusio didžuvės viduriuose, pamokslas Ni- 
nyvos piliečiams, kad jie pelenais galvas barstytų". 

Šalkauskis, žinoma, bolševikus laikė barbarais, bet 
drauge lyg kokia apokaliptine Dievo bausme žmonėms. 
Į žmonijos nusikaltimus istorijoje Šalkauskis jau anksčiau 
žiūrėjo filosofiškai. Antai, dar 1918 metais rašė kun. J. Tu- 
mui: “Apokalipsės tiesa visados pakankamai turėjo val- 
džios manyje, ir todėl jos šviesa matuoju visas gyvenimo 
apraiškas" (Mūsų Senovė, Tilžė, 1922, 528 p.). Supran- 
tama, kodėl jį, prabylantį 1939 metais į L. K. Mokslo Aka- 
demiją, ir jaudino tie “apokaliptiniai aidai, einą mums 
iš ateities". Jis buvo tikras, kad “amžinybės tvarka" gali 
nuveikti nuodėmingąjį prigimtąjį pasaulį tik “per kata- 
strofingą jojo sudužimą" (Mūsų Senovė, 1922, 529 p.). 


40 


Tą pačią mintį vėliau pabrėžė kultūros filosofijos pa- 
skaitose: “Pasaulio tragedija vyksta sykiu dviem priešin- 
gomis kryptimis: materialinėje prigimtoje pasaulio tvar- 
koje ima viršų blogis, tuo tarpu antgamtinėje tvarkoje 
ima viršų gėris. Iš tokios dviejų tvarkų kolizijos tegali 
įvykti galutinis gėrio laimėjimas vien per katastrofiškąjį 
materialinės tvarkos sudužimą. šitokia eschatologinė kon- 
cepcija gali rasti patikrinimą Kristaus asmenyje ir Apo- 
kalipsės pranašavime"“ (Kultūros filosofijos metmens, Kau- 
nas, 1926, 95 p.). 


Nors šalkauskis ir žiūrėjo į bolševizmą tartum Dievo 
bausmę, bet ir baiminosi, kad nebūtų per skaudi, kad 
lietuvių tauta liktų gyva. Nematydamas iš niekur arti- 
mos pagalbos Lietuvai, jis guodėsi dr. D. Jasaičiui, savo 
šeimos gydytojui, kuris prisimena šiuos desperatiškus šal- 
kauskio žodžius: ‘Gal vienintelė ir pati realiausia gali- 
mybė mūsų tautai mažiausiai patirti nuostolių ir išlikti 
gyvai būtų, jei komunizmas labai netolimoje ateityje pa- 
plistų visoje Europoje ir kituose žemynuose. Tuomet jis 
negalėtų visų naikinančių savo skorpionų nukreipti į mūsų 
tautą! ... Jo lūpos drebėjo. Iš akių riedėjo didelės ašaros ... 
Aš pirmą kartą mačiau Šalkauskį verkiantį. Bet ar gali- 
ma neverkti matant, kaip viso gyvenimo darbai, visos sva- 
jonės griuvo į geometrinės sociologijos išgraužtą prara- 
ją ir skendėjo šėtoniško kankano šešėliuose?" (D. Jasaitis). 

Sovietai uždarė jo akademiją, panaikino jo fakul- 
tetą, pašalino jį iš universiteto rektoriaus vietos, nedavė 
jam kito darbo, žlugdė jo idėjas ir trėmimais, kalinimais 
bei žudymais baudė pačius ištikimiausius jo sekėjus. Veik- 
lioji katalikų inteligentija tik pasitraukimu už krašto ri- 
bų galėjo išvengti dvasinio bei fizinio sunaikinimo. 


Koks likimas laukė jo paties? 


Pirmas buvo rūpestis, kur prisiglausti su savo šeima 
ir kur gauti kokį nors darbą? Pasiliko Kaune tikėdama- 
sis rasti šiokią tokią tarnybėlę. Bandė ir Vilniuje. Būda- 
mas per silpnas vykti šen ir ten, tokius ieškojimus pa- 

vedė savo žmonai, kuri tokiomis progomis žvalgėsi ir sau 
tinkamo darbo. Tuomet kartais nueidavo į netolimą Kau- 
no stotį Julijos pasitikti. 1940 rugpiūčio mėnesį ji ten su- 
tiko buvęs jo mokinys V. Literskis (Litas): 

“Stotis, — taip pastarasis pasakoja, — buvo pilna 
žmonių, tarp kurių maišėsi daug rusų kareivių. Jis (šal- 
kauskis) laukė traukinio iš Vilniaus, kur jo žmona, rodos, 
ieškojo tarnybos. Priėjau. Mūsų kalba tuoj ėmė suktis apie 
karo įvykius ir Lietuvos nelaimes. Tada buvo vokiečių ka- 
ro mašinos triumfo metai; vokiečių kelias į pergalę atro- 
dė beveik atviras. Tada visi spėliojome, ar bus vokiečių 
ir bolševikų karas, iš kurio tikėjomės išsigelbėjimo. šal- 
kauskis buvo tikras, kad toks bus. Bet, — taip jis tęsė, 
— vokiečiai Rusijos neįveiks, nes rusai sena savo taktika 
gali trauktis iki Uralo. Ir Anglijos neįveiks. "Hitleris nu- 
sisuks sprandą'. Koks tada bus Lietuvos likimas? Jis ma- 
nė, kad dabartinė krašto padėtis yra tik laikinė ... Trau- 
kiniui atėjus, mūsų pasikalbėjimas nutrūko“. 

Niekur šalkauskiui nepavyko gauti nė menkiausio 
darbo, šalkauskiai buvo priversti pasitraukti iš Kauno. 
Priglaudė juos ponios Julijos giminės Žemaitijoje, prie- 
glaudą rado ir pas seną motinėlę Šiauliuose. Nieko neliko, 
kaip tik nuošaliame kampelyje brandinti veikalus, ku- 
riuos, okupacijai pasibaigus, bus galima spausdinti; juk 
režimai keičiasi, idėjos gi lieka. Šiaulių miesto pakraštyje 
šalkauskis mąstė ateičiai ir rašė stalčiui. 

Bet kadangi ir filosofams reikia duonos, artimieji mė- 
gino jį apsaugoti nuo skurdo. Antai, 1940 vasarą Pakštas 
iš Amerikos jam siuntė čekį 3,000 litų sumai, su prašymu 
jį panaudoti vykstant į kažkokį kongresą. Tas prašymas, 
aišku, tebuvo pretekstas. šalkauskis čekį sugrąžino: “Šiais 
laikais nėra priimta verstis tokiomis stambiomis sumo- 
mis“. 

Tikėdamasis galėsiąs bent Vilniuje kur nors pritaikyti 
savo jėgas, dar tą pačią vasarą persikraustė į sostinę. 
Gyveno ten pas brolį Kazį, iš universiteto taip pat atleis- 
tąjį, kuris dabar sunkiai vertėsi advokatūra. Gyveno Žy- 
gimanto gatvės 20 numeryje. “Buvo tai viena iš naujes- 

nių Vilniaus gatvių, plati ir švari, apsodinta medžiais. Ga- 
na gražiai atrodė ir mūrinis namas" (Skrupskelienė). Čia 
Šalkauskis būtų pakenčiamai įsitaisęs, jei Vilniaus universi- 
tetas būtų pasinaudojęs jo talentais. Deja, taip nebuvo, 
nes humanitarinių mokslų fakultetas jį paliko visai nuo- 
šaliai. Net rektorius, Stasio jaunų dienų bičiulis, ne- 
padėjo. Užtat visa našta krito Julijai: vakariniuose gele- 
žinkeliečių kursuose, toli už miesto, ji dėstė lietuvių kal- 
bą, už ką tegaudavo skatikus. Tai buvo 1940 spalio - lap- 
kričio mėnesiai. “Ji tuomet buvo išvysčiusi man iki tol 
nematytą taupumą ir išradingumą", prisimena iš arti ją 
stebėjęs Ivinskis. “Bet šalkauskių vaišingumas nebuvo su- 
mažėjęs. Tai buvo jos nuopelnas. Aš niekad nemačiau to- 
kios nedejuojančios lietuvių inteligentės. Tur būt, nedaug 
žmonių težino, kaip tada mūsų didis Šalkauskis skurdo; 
o vis dėlto tik su vargu įsiūliau iš prof. Pakšto gautus 
600 litų“. 

Padėjo ir kol. Vaclovas Biržiška; jam pavyko Julijai 
universiteto bibliotekoje sudaryti nepersunkiausią tarnybą, 
iš kurios ji galėjo vyrą su sūnumi išlaikyti. 

Bet toks ir išlaikymas! Skolos dėl senų ligų ir bėdos 
dėl naujų sunkiai slėgė visus tris. Profesorius beveik visą 
laiką gulėjo, nes širdis plakė vis silpniau. Jaunieji jo se- 
kėjai — Ivinskis, Sužiedėlis ir kiti — iš Kauno ligoniui 
veždavo siuntinėlių nuo prel. Pr. Kuraičio ir kitų gerbė- 
jų. Bet nepaisant visų gelbėjimo akcijų, šalkauskiai ne- 
sulaikomai skendo skurde. 

O jie vis dėlto nepasidavė. Kaip profesorius tuomet 
laikėsi, žinome ir iš Alinos Skrupskelienės, nuolatos vyks- 
tančios suimtojo savo vyro reikalais į Vilnių: “1941 kovo 26 
d. šalta, lynojo. Įkyri drėgmė skverbėsi iki kaulų. Praė- 
jau katedrą, pro Vrublevskio biblioteką pasukau į Neries 
pakrantę. Man paskambinus, išėjo brolis Kazys. Parodė 
kambarį. Profesorius gulėjo sofoje. Jis mažai buvo pasikei- 
tęs; bet vis dėlto ligos buvo įspaudusios savo žymes. Jam 
taip charakteringi ryškūs skruostų kaulai dar labiau bu- 
vo išryškėję. Dėl didelio silpnumo jis buvo jautrus; bet 
nebuvo nei irzlus, nei piktas. Sustojome ties mano tos die- 

nos įspūdžiais. Jam atrodė, kad gauta žinia dėl vyro duo- 
da vilties: “Jei jie neturi davinių'. Kai kurie Igno draugai 
nusi, kad tuo savo vyro iš kalėjimo neišgelbėsiu. Profe- 
sorius sunerimo: “Negalime keisti savo tautybės. Tai Krau- 
jo nuleidimas". 


“Mums bekalbant, grįžo ponia. Ji buvo kiek pavargu- 
si, bet vis dar energinga. Tuoj vaišino mane arbata. Mū- 
sų pokalbį ji sekė kiek susirūpinusi. Tur būt, bijojo, kad 
tokios jautrios temos galėtų pakenkti vyrui. Netrukus at- 
sisveikinau. Truputį pakildamas nuo savo guolio, atsisvei- 
kino įprastiniu maloniu balsu žodžiais: “Linkiu, kad Jū- 
sų vyras netrukus būtų laisvas”. 


“Išėjus visai nejaučiau, kad tai buvo paskutinis susi- 
tikimas su profesorium ir kad jam tebuvo likę vos aš- 
tuoni mėnesiai. Stebėjaus jo draugiškumu ir dvasios tau- 
rumu. Silpnas ligonis, skurdo slėgiamas, priima lankyto- 
jus vis su tuo pačiu jam charakteringų mandagumu. Jo- 
kio nusiskundimo! Stebino ir jo principiškumas. Gaila tik, 
kad jis klydo, matydamas Lietuvos ateitį šviesią. O gal 
jo pranašo akis įžvelgė dar toliau, negu dabartinė tikro- 
vė? — Jo linkėjimai man asmeniškai neįvyko, nes dar tą 
pačią savaitę vyrui buvo paskaitytas teismo sprendimas, 
ir 1941 kovo 31 d, buvo išvežtas į Vorkutą, iš kur nebe- 
grįžo", 

1941 birželio 22 Hitleris puolė Rusiją. Vokiečių kariuo- 
menė veržėsi ir į Lietuvą. Budri “1936 metų generacija", 
žaibiškai reaguodama, kartu su kitais *„mtriotais sudarė 
laikinąją vyriausybę. Daugelis Šalkauskio mokinių, grįžę iš 
kalėjimų, tuoj vėl įsijungė į bendrą darbą, kaip Pr. Die- 
lininkaitis, kuris tapo darbo ministeriu. Atitaisydama bol- 
ševikų laikotarpio skriaudą, mūsų vyriausybė paskyrė šal- 
kauskį Vilniaus universiteto profesorium; jam buvo grą- 
žintas atlyginimas ir bent moraliai atstatyta jo akademi- 
nė garbė. Bet kas jam garbė! Jam rūpi darbas, o šis 
jau nebeįmanomas, nes ligos jį vis kiečiau prirakino prie 
lovos. 

Kad ir brangus jam Vilnius, tačiau invalidas bejėgis 
jis išsiilgsta savųjų, jaunų dienų gūžtos, jaukaus savo gi- 
minės židinio. Tai ženklas prieš mirtį. 

Bet kaip jį pasiekti toje 1941 vasaros suirutėje. Pulk. 
K. Dabulevičius, Vilniaus burmistras, pažadėjo automobi- 
li transportui. Julija viską sudėliojo. Tačiau ligonis turė- 
jo tarp lagaminų dar tris savaites laukti. Paskui važiuo- 
jant, už Maišiogalos, lyg tyčia sugedo mašina. Reikėjo 
nakvoti su dideliu vargu ir laukti pusantros dienos. Pa- 
galiau šiauliai — paskutinė lova Trakų g. 12. “šitaip mū- 
sų didysis mokytojas tuo metu, kai Kaune turėjome lai- 
kiną savo vyriausybę, kurioje visi, kas galėjo, triūsėme 
ir vargome, neturėdami susisiekimo su periferija, — ko- 
ne visų užmirštas galų gale nuvyko į šiaulius. Skaudi jo 
gyvenimo pabaiga“ (Ivinskis). 

Atvykęs į tėvų namus, apsigyveno pirmame aukšte, 
nes norėjo kokį laiką pabūti kartu su motina. Po kelių 
dienų persikėlė į dviejų kambarių mansardą. Pro langus 
buvo matomi šv. Petro ir Povilo bažnyčios bokštas ir ty- 
vuliuojantis šiaulių ežeras. Ten jam buvo gera, ramu; at- 
sirado net noras rašyti. 

Tragedijų penktame akte dramaturgai paprastai įjun- 
gia vadinamąjį “ritardando”, uždelsimą, t. y. tokią sce- 
ną, kur jau paskutinę viltį pametęs herojus dar kartą at- 
sigauna ir mano grumtynes laimėsiąs. Tačiau tai tik 
paskutinis apgaulingos vilties švystelėjimas, po kurio kri- 
timas atrodo dar baisesnis. 

"Tokį “ritardando” likimas dabar įjungė ir į mūsų filo- 
sofo gyvenimą. Kiek pasitaisiusios sveikatos paramstytas 
ir galingos valios paskatintas, jis suplanavo dar keturis 
veikalus. Jis tvirtino dar niekad neturėjęs tiek laiko ap- 
galvoti savo darbų, ir buvo tikras, kad tie nauji raštai 
bus vertingesni už senesnius. Tuoj ėmė diktuoti žmonai 
ir net pats pradėjo rašyti mašinėle. “Skubėjo užfiksuoti 
savo Mintis, nes protas dirbo įtemptai. Tai buvo vienas 
iš svarbių akstinų jo norui dar kiek pagyventi“, — taip 
pranešė jo artimieji. Bet tai buvo tik paskutinis klastin- 
gos vilties miražas. 

Atvykęs į Šiaulius, šalkauskis vėl prašė dr. Domą Ja- 
saiti būti jo “sveikatos globėju ir taisytoju". “Laikas nuo 
laiko, — taip prisimena Jasatis, — kviesdavau konsili- 
mus, kurių dalyviais buvo dr. Žilinskas ir dr. Nainys, o 
gydymą vykdėme drauge su dr. Žilinskų... Mūsų diagno- 
zas buvo širdies raumens susirgimas su “cor pulmonale” 
pradžia. Prognozė: dubia su linkimu į pessimą. Tai pasa- 
kėme ligoniui, leisdami nujausti grėsmingas galimybes. 
Gal ir nebuvo reikalo tai daryti, nes gavome įspūdį, kad 
mūsų ligonis jau prieš tai buvo apsvarstęs ir numatęs sa- 
vo gyvenimo fatalinę baigą. Vartojome visus medicinos 
mokslo rekomenduojamus ir ilgamečio gydytojų darbo iš- 
tirtus vaistus... Ligonis turėjo viską, kas buvo reikalin- 
ga. Vis dėlto mūsų įtemptos pastangos dažnai buvo bergž- 
džios. Matyt, jau daugelis vaistų buvo vartoti anksčiau, 
nes į jų didelį skaičių organizmas tik visai ribotai reaga- 
vo, o į kai kuriuos atsiliepdavo teigiamai, bet tik trum- 
pam laikui — keletui dienų, ir tai tik pradžioje. Ta kova, 
lydima tai gestančių, tai viltingų prošvaisčių, užsitęsė 5- 
6 savaites. Tų užlūžtančių grumtynių metu ligonio kentė- 
jimus dar paaštrino netikėtas motinos plaučių uždegimu 
susirgimas. Ir nebe pagrindo. Ji ėjo septyniasdešimt de- 
vintus metus. Suprantama, kad visi rūpesčiai susispietė 
apie sergančią motiną ... Ačiū Dievui, motinos plaučių i- 
degimą pavyko nugalėti. Pavojai praėjo. Ji pagijo. Ir na- 
muose — pirmam ir antram aukšte — suplasnojo gied- 
resnė nuotaika. Bet, aiman, trumputėlė. Stasio širdis vis 
silpnėjo“. 

Paskutinių jo gyvenimo dienų liudininkės — jo sese- 
rys ir artima giminatė G. L. — šitaip atvaizduoja pasku- 
tiniąsias Stasio valandas: 

“Jį smarkiai kankino dusulys ir nemiga. Bet jis, pats 
kentėdamas, vis rūpinosi išvežtosios sesers likimu — prašė 
žmoną kažkur rašyti ir, būdamas jau beveik be sąmonės, 
dažnai minėjo jos vardą. Pradėjo reikštis plaučių paburki- 
mas (oedema pulmonum), deguonies trūkumas ir lėtas už- 
troškimas. Blogiausios pasirodė dvi paskutinės paros. La- 
bai vargino ligonį oro trūkumas. Paskutinę naktį visai nu- 

stojo sąmonės ir sekančios dienos metu jos neatgavo. Lai- 
kas nuo laiko lengvai atsidusdavo, bet alsavimas darėsi 
vis lėtesnis". 

Gruodžio ketvirtąją apie 11 valandą įėjo į kambarį 
G. L. “Ponia Julija paskatino mane ligonį prakaikinti. 
Balsiai, ramiai tariau: “Labars rytas, ponas Stasy'. Suvirpė- 
jo užmerktos blakstienos, dideliu įtempimu nusišypsojo, 
atmerkė akis, patylomis ištarė: “Labas rytas’, ir vėl užsi- 
merkė. Veidas tapo kauke. Visi jautėme, kad mirtis jau 
čia pat. Dėl to apie ketvirtą valandą popiet atbėgau vėl 
jo lankyti. šįkart kambarys skendo silpnos lempos švie- 
soje. Ligonis gulėjo aukštielninkas. Akys buvo užmerktos. 
Gyvybė baigėsi. Alsavimas tiek nusilpo, kad žmona laikas 
nuo laiko priartindavo prie lūpų veidrodį, norėdama jsi- 
tikinti, ar dar alsuoja. Uždegė žvakę, kurią laikė mažutė- 
mis savo rankomis Juliukas. Žmona ir sesuo skaitė mal- 
das. Aš, skendėdama skausmingume, stovėjau prie mažo 
stalelio ties langu ... Staiga Stasys giliai įkvėpė, alsavi- 
mas nutrūko, širdis nustojo plakusi. Sesuo ir žmona vis 
dar meldėsi. Tai įvyko penktą valandą popiet. Prie galvu- 
galio gulėjo du blizgančiais popieriukais apvynioti saldai- 
niai, kuriuos sūnelis prieš mirtį tėtuliui buvo atnešęs. 

“Mirusis buvo pašarvotas namų seklyčioje, kurios sie- 
nas puošė motinos rankomis išsiuvinėti tamsiai raudonų 
ir baltų vilnų siūlais, samarkandiško rašto kilimai". 

Kitą dieną atvyko Vainauskai: “Guodėme Juliją, Ju- 
liuką ir seną motiną. Ponia laikėsi tvirtai, išgyvendama 
skausmą tyliai, viešumai nerodydama — taip prašęs ve- 
lionis”. Ir Brazaičiui krito į akį jos tauri laikysena: “Ra- 
mi, santūri, be ašarų — susigyvenusi buvo su mirtimi ir 
krikščioniškai ją sutiko“. 

Velionis buvo palaidotas švenč. Mergelės Marijos Ne- 
kalto Prasidėjimo šventės išvakarėse greta savo tėvo, Šv. 
Petro ir Povilo naujose kapinėse šiauliuose. Buvo palaido- 
tas iškilmingai, dalyvaujant dideliam būriui žymių žmo- 
nių: laikinosios vyriausybės atstovų, profesorių ir studen- 
tų tiek iš Vilniaus, tiek iš Kauno. Buvo šalta, pūtė žvarbus 
šiaurinis vėjas, pradėjo snigti. Iš Kauno tarp kitų automo- 

mobiliu buvo nuvykę prof. Pr. Kuraitis, filosofijos fakul- 
teto dekanas prof. Z. Ivinskis ir prof. J. Brazaitis. Atsi- 
sveikino buvusį savo profesorių fakulteto vardu dekanas 
Z. Ivinskis. Atsisveikindamas Brazaitis įstatė šalkauskį į 
visos tautos likimo vyksmą. Brėžė vieną jos laikotarpį — 
tautinį atgimimą. Po jo nucharakterizavo antrąjį — reli- 
ginį atgimimą, kurio pirmuosius diegus diegė Jakštas - 
Dambrauskas ir kuriame naujas žingsnis buvo šalkauskis 
su intelektualinio bei moralinio pažangtmo dvasia. Pa 
šios kalbos velioniui nuoširdžiai nusilenkė daug metų jį 
mediciniškai globojęs dr. Domas Jasaitis. Savo iškalbingus, 
dėkingumo persunktus žodžius jis baigė Brazdžionio eilė- 
mis, kurios rodė kiekvieno žmogaus kelią: 

“Kaip vėlė, kaip vėlė nemarūnė 

Per pasaulį keliauja žmogus". 


Susirinkusieji skirstėsi nuo naujai supilto kapo tyliai, 
pagarbiai, susikaupę. 

A. a. Stasio šalkauskio žemiško poilsio vietą saugoja 
pilko granito keturkampis, žemas, kuklus antkapis. Jo vie- 
name šone aukštai kabo žalvarinis kryžius sų Nukryžiuo- 
toju, kitoje pusėje svyruoja berželis, 

ATGARSIAI 


Visuomenininkas — kunigas: “Mirtis atėmė Lietuvai 
didelį vyrą, kokie retai tepasirodo pasaulyje. Nors jis 
mokslininkas, filosofas, bet buvo gyvenimo žmogus. Jam 
rūpėjo visa, kas liečia Lietuvos ateitį. Kiekvienas žodis 
atsvertas. Argumentais kaip kūjais mušė, bet niekad ne- 
jutai pykčio, visada su šypsniu lūpose, mandagus, nors 
nenuolaidus. Jis buvo anglų tipo džentelmenas. šalkauskio 
vieta našlauja“. (Prel. Mykolas Krupavičius, JAV). 

Visuomenininkas — pasaulietis: “Šalkauskis buvo gali- 
mai tobula asmenybė, nes jis arčiausia atitiko pilnutinės 
asmenybės idealą. Dar daugiau: jo negalima buvo įtalpin- 
ti į žemės žmonių koordinatas. Su jo mirtimi lietuviai ka- 
talikai intelektualai neteko didžiausio ir neginčijamo au- 
toriteto. Išvirto aukščiausiai iškilęs ąžuolas, kurio pavėsy 
buvo taip tikra" (Dr. Vladas Viliamas, JAV). 

Vyskupas — kolega: “Moksle šalkauskis man buvo ne- 
ginčijamas autoritetas, ir apie jį tik su didžiausia pagar- 
ba galėjau atsiliepti. Kaip vyresnis kolega jis visuomet bū- 
davo nepaprastai mielas. Jo mandagumas buvo be ma- 
žiausio šešėlio. Žavėjaus jo asmenybe. Renkant universi- 
teto rektorių buvau įsitikinęs, kad mes katalikai garbin- 
gesnio kandidato negalėjome pasiūlyti. Jis giliai jautė su 
Bažnyčia. Turėti tokį patikimą vadą Ateitininkijai buvo 
Dievo malonė" (Vysk. Vincentas Padolskis). 

Kunigas — rašytojas: “Buvo tai vienas tų žmonių, 
apie kuriuos, kaip apie imperatorių Titą, sakoma, jog jie 
yra “deliciae generis humani". Jie skleidžia aplink save 

tyrumą ir jaukią laimę. Labai gailiuos, kad nepasinaudo- 
jau progomis prie to nuostabaus asmens labiau priartėti, 
nors jis buvo labai prieinamas. Kai buvau jaunesnis, jis 
man ypatingai neužimponavo, kadangi nesistengdavo nie- 
kam imponuoti. O dabar? Aukšto daikto visą aukštumą 
galima tik iš tolo aprėpti" (Kan. Mykolas Vaitkus, JAV). 


Kolegijos rektorius: “Mane profesorius žavėjo dviem 
savo savybėmis: ištikimumu bei nuoseklumu savo princi- 
pams ir švelnumu bei taktiškumu kitaip manantiems. Jis 
įgyvendino savyje taisyklę: “Fortiter in re, suaviter in 
modo". Savo idėjoms jis visa savo asmenybe gyveno. Dėl 
to liūdėjo, kai matė, kad jo idėjos neprigijo visuomenėje, 
o ypatingai tų, kurie jam buvo savieji" (Prel. Ladas Tu- 
laba, Roma). 


Teologijos profesorius: “Jis buvo toks paprastas, ma- 
lonus, nuoširdus; dėl to jis man darė didelį įspūdį ir 
jį giliai gerbiau. Jis mūsų šventojo tipas: kultūringa as- 
menybė iki gelmių persiėmusi antgamtiniu gyvenimu, ma- 
lonės nušviesta ir nuskaistinta, visiems spindinti pake- 
liančiu pavyzdžiu" (Kun. prof. Antanas Liuima, S.J., Roma). 


Filosofijos profesorius: Šalkauskis yra tasai didysis 
ateitininkijos protas, savo sistemos ir logikos galia, savo 
minties gilumu ir sistemingumu davęs katalikiškajam jau- 
nimui amžinos reikšmės idėjų, kurių ateitininkams gali 
pavydėti bet kuris kitas sąjūdis" (Prof. Antanas Macei- 
na, Vokietija). 

Filosofas: “Mano atmintyje Šalkauskis yra likęs kaip 
švento gyvenimo žmogus. Kada jis jau buvo pašauktas į 
Amžinybę, kartą Kuraitis pasisakė meldžiąsis į jį, tikėda- 
masis jį esant tarp tų, kurie mūsų garbinami altoriuose 
kaip krikščioniškojo gyvenimo didvyriai. Jis visada liks 
mūsų kartos atmintyje didelio taurumo žmogumi. Tie žo- 
džiai nėra pirmasai susižavėjimo įspūdis, nes jie tariami 
19 metų nuo mūsų filosofo mirties. Daug vėsiau šiandien 
atsiskleidžia jo raštai. Bet jo paties atminimas lieka ly- 
giai skaidrus. Šalkauskis lieka mums gyvas kaip realybės 
ir idealybės sintezė, kuri yra ne kas kita, kaip gyvenimas, 

siekiąs idealiojo žmoniškumo, krikščionims tolygaus šven- 
tam gyvenimui" (Dr. Juozas Girnius, JAV). 


Pedagogas: “Aš turėjau įspūdį, kad Šalkauskis šven- 
tas žmogus. Manau, kad jis gali patekti į šventųjų eiles, 
nes jo moralinis gyvenimas buvo be priekaištų ir jo raš- 
tuose nėra Bažnyčiai priešingų minčių" (Juozas Gobis, 
JAV). 

Pedagogė: “Šalkauskio raštuose negalima įžvelgti jo 
jaunystės laikotarpio. Jis visada pilnai pasirengęs vertin- 
tojas. Jo raštuose dėl to nėra citatų. Tai, ką jis sako, yra 
jo mintis, jo paties gyvenimo turinys. Tai tikras moky- 
„ tojas. Jis buvo Apvaizdos pašauktas interpretuoti bet ku- 
rio naujo fenomeno prasmę ir nušviesti tiesą iš kurio 
nors ypatingo taško. Ne straipsnių gausumas, ne stiliaus 
puošnumas, bet jo mokinių gyvenimo būdas tegali būti 
jo garbės paminklas". (Dr. Agota šidlauskaitė, Kanada). 


Studentė: Mes, studentės, negarbinome šalkauskio, 
kaip jaunimas yra linkęs garbinti savo herojus. Mes jį 
mylėjome gal panašiai, kaip Sokratą mylėjo jo mokiniai. 
Mes žinojome, kad esame akivaizdoje išminties ir krikščio- 
niško gerumo. Mes intuityviai jautėme jo mokslinių teo- 
rijų ir jo gyvenimo praktikos vientisumą. Jį pastoviai 
siautė ramybės ir meilės atmosfera" (Stasė Prapuolenytė, 
Kanada). 

Jo seserys: “Ar jis buvo gimęs džentelmenu, ar įgijo 
džentelmeno privalumus, kovodamas su savimi — sunku 
pasakyti. Bet mums yra žinoma, kad jis savo valią lavino 
iš mažens. Jo savitvardaą buvo nuostabi. Jo įgimta ypaty- 
bė buvo didelis drovumas; bet jo valios dėka niekas to 
negalėjo pastebėti, jis atrodė tik kuklus. Santykiuose su 
kitais jis pasižymėjo nepaprastu mandagumu. Namuose 
negalima buvo jo prikalbinti numesti švarką kaitros me- 
tu moterų akivaizdoje. Gyvendamas antrame aukšte ir 
grįžęs kiek vėliau į namus, jis nusiaudavo batus, kad nie- 
kam netrukdytų miegoti, nors kiti įnamiai jam tuo pačiu 
neatsilygindavo" (Iš atsiminimų, esančių Ateitininkų ar- 
chyve, JAV). 


Kitatautis ir kitatikis: “Jeigu visi žmonės būtų tokie 
kaip jis, nebūtų pasaulyje skriaudų, neapykantos, nei ka- 
rų, nei revoliucijų" (Lietuvos žydas, gydytojas; iš seserų 
atsiminimų, esančių Ateitininkų archyve, JAV). 


Klausimas: “Aš dažnai stengiuos patikrinti, ar šal- 
kauskis savo idėjomis užkrės dabarties jaunimą ir turės 
jam tokios gilios įtakos, kokios jis turėjo mums. Ateiti- 
ninkai rengia jo minėjimus, jaunimas skaito kai ką iš jo 
raštų, parašo referatus. Bet savarankiškiau galvojantieji, 
kad ir rodydami jam ir pagarbos, sakosi jo idėjų ne- 
suprantą. Jos atrodo tam jaunimui čia per daug neverž- 
lios, pasyvios. Viskas taip labai pusiausvira. Lietuvoje šal- 
kauskis mums atrodė milžinas" (Alina Skrupskelienė, JAV). 


Atsakymas: “Kai ateina didžios sausros, gelbsti gilūs 
šuliniai. Pats ateitininkų atsiradimas buvo ne kas kita, 
kaip naujo šulinio tautoje atkasimas. Kai tauta sunega- 
luoja kuria dvasine negerove, toji Apvaizda padeda suras- 
ti žmogų, tinkamiausią kaip tik pro šią negerovę praves- 
ti. Taigi, Šalkauskis ne pirmas ir ne paskutinis toks 
“Dievo duotas’ žmogus. Kai jį sudedi į bendrą galeriją su 
kitais, jauti tam tikro optimizmo bei pasitikėjimo ateiti- 
mi, nes sų žmogumi nemiršta sąjūdis. Tačiau mūsų vadų 
galerijoje jis, man rodos, vienas iš didžiausių mūsų tau- 
toje. Man net rodos, kad jis buvo per didelis ano meto 
mūsų dvasiniam lygiui. Nors mes savo didžių sielų nepajė- 
giame Įvertinti, bet savo širdyje tikiu, kad šalia Kazimie- 
ro mes turime tokių žmonių nemaža, už kurių dorybes 


Bažnyčia skiria juos į palaimintuosius" (Juozas Brazaitis, 
JAV). 


Mes nežinome, ar galėsime kada nors garbinti savo 
filosofą altoriaus šlovėje. Bet tai mums nekliudo jau šian- 
dien prašyti jo užtarimo pas šventąją Dvasią, kad ap- 
šviestų mūsų kelius kopiant aukštyn į tas aukštybės, ku- 
riose Stasys Šalkauskis jau yra radęs amžiną šviesą ir 
amžiną laimę. 

